<header data-type="book">
<h1>疑難急症簡方</h1>
<dl class="元資料">
<div><dt>作者</dt><dd>羅越峰</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1895">公元1895年</data></dd></div>
<div><dt>底本</dt><dd>《珍本醫書集成》第十一冊，1936年上海世界書局刊行（<a href="https://taiwanebook.ncl.edu.tw/zh-tw/book/NTUL-0521061">國立臺灣大學圖書館掃描本</a>）</dd></div>
</dl>
</header>

<h1>序</h1>
<p>上藥三品，神、氣與精。今人不知保真，妄泄真氣，以致百病蜂起，《內經》所謂冬不藏精者，春必病溫是矣。而四時之病，可類推也。夫疾病存亡，權在司命，苟能挽回生死，豈非不笏而同良相業哉？瀛於乙未暮春，訪友至紹，適遇羅越峰先生。敘談日久，知先生秉性純粹，品行端方，業宗岐黃，肱稱三折，摘集良方，逐漸蒐羅，十年窗下，一卷始成，捐貲刊板，以啟同人，俾見者一目瞭然，價廉而功大，至易至簡，求之難者，不若取之便。斯謂惠而不費之意，功不在大，事貴乎急，仁心濟世，廣傳普施，而先生救世之心，亦並垂不朽也夫。</p>
<p><u>光緒二十一年初夏姚北瀛嶠胡震敘</u></p>

<h1>序</h1>
<p>越峰先生，外舅硯香公之弟也。外舅官於涿，佐州牧以牧民，歷有年所，靡日不以民生之疾苦為心，思所以療治之，是殆寓醫於政者。先生雖不仕，而濟人之心如一，其家多藏書，尤多醫書，半為先生之祖敬軒公、父履安公所手錄。先生少而習之，至於老不倦，迄今幾四十年矣。又以貧苦之民有疾者，恆艱於就醫，或就醫而艱於藥資。且疾之發於倉猝者，雖富厚之家，急難覓藥。於是遍採各書中經驗之方，而其藥易致者，分門別類，匯為一編，付諸手民，刊印傳送，一以傳十，十以傳百，庶居荒村僻壤者，遇有是疾，鹹得按方以治之。余既欽外舅之寓醫於政，又服先生濟人之心，常寓之於醫也，爰為之序。</p>
<p><u>光緒二十一年夏五月侄婿章華國拜序</u></p>

<h1>凡例</h1>
<p>猝暴之症，生死須臾，那時不但醫藥難招，而且遲疑莫決，待到商量定當，病已垂危，藥難措置，故特精選各書，糾資刊告，以濟倉皇。倘蒙輾轉印送，廣濟無窮，則幸甚矣。</p>
<p>是書熟悉後，肯傳播城鄉者，則更勝於書。書賴人行，人賴書知，二者相資，不可相失。</p>
<p>各書藥味分兩，或無或重者，什有其二，恐難通行，茲已加減註定，余照原本。</p>
<p>書內所用雄黃，必須天黃。因平常雄黃，臭而力小，天黃不臭而力大，正救急之要藥也。如今麻油夾以他油，用者慎之。</p>
<p>用酒是紹酒、燒酒，另有註明。醋須米做，酒醋不效。</p>
<p>生薑，即鮮姜，乾薑減半；藥店乾薑，表而中守，與此統表者有別。</p>
<p>黑大豆，用廣而功大，無奈遍問藥肆，有馬料豆，而無此豆。馬料豆，本草另立其用，豈堪混入！不知何時失傳。今姚北胡瀛嶠云：他處烏豆有兩種，小者即山會之烏豇豆，大如扁豆者，俗名烏毛豆，其豆烏皮綠肉，可止冷汗（書云盜汗）。但此豆懶生少獲，故人間少種，購之者，稍升其價，以合其算，則自然廣種，從此核來，就是黑大豆，而山會惟黃豆中，間或有之。恐難驟得，姑以大豆卷，暫時權之。屬望有心人，告諸同道，傳種各方，俾隨地皆有，豈不便宜！黑大豆功用大略：中風不語，喉痹不語，並用黑豆煮濃汁服；中風危篤煮服，孕婦腰痛，產後余血，並炒焦，酒淋服；胞衣不下，酒煮服，或醋煮服。</p>
<p>赤小豆，功用亦大，代以紅黑豆，名相思子，謬已多年。今司馬池張璞山云：即沙地種之暗紅細豆。越經辦到試用，果得功效，《本草從新》亦然。赤小豆功用大略：外科癰疽散藥，內科脹病利藥，血下難產，重用赤豆，次阿膠、滑石，胞衣不下，炒煮溫服。</p>
<p>書中寫灰者，炭也。灰白性盡，炭黑性存，用炭不用灰也。</p>
<p>用醋湯者，和以開水，用酒送而遇不吃酒者，不妨加以開水。</p>
<p>凡急症之藥，遲則不救，總宜預備，以便人己。</p>
<p>是書雖分其類，亦有兼治之方，未免失登，用時再查。</p>
<p>對症施藥，毋得模糊，一服不效，須再服，再服不效，則另議可也。</p>
<p>是書，傳者傳，述者述，一一註明出處，不敢杜撰，不敢掠美，有參以鄙見者，則以愚按別之。惟古方輕重妄改者，或經試驗，或系妄斷，則不得不任其咎也，識者諒之。</p>
<p>凡取童便，五六歲起至十二三歲止。當時為父母者，恐其減福，不許其溺，不知救人性命，乃增福延壽之事，何樂不為？倘無他童，即自己子侄，切宜踴躍。</p>

<h1>卷一</h1>

<h2>癲狗惡狗</h2>
<p><u>癲狗咬方</u>　節錄《江西急救應驗良方》等原委</p>
<p>凡蛇蟲，每年驚蟄後桃花時出洞，霜降後梅花時入洞。出入呼吸吐納之毒，常遺洞口，犬性喜嗅，適觸其毒，遂成癲，名猘犬。每日只出毒一口，不拘何時，並不拘咬傷多少。春夏之間，名桃花癲，秋冬之間，名梅花癲。其狀，頸硬頭低，耳垂尾躲，直向前行，並不識生熟人畜，隨見隨咬。若人不知此狗而善避，或含衣，或咬身，鼻聞其氣，身受其毒，都要肚痛，痛甚，內如刀刺，昏抓膺胸，嚼舌嚼指，咬衣，咬物，咬人。如人被人咬，亦生此證。畜被畜咬，固不待言，約二三時痛死。若牛羊雞鴨等，被咬死者，皆棄而不食也。初咬並不知覺，須待七日、百日發。或疑惡狗，試以蒲扇搧去，人必戰懼，更用鳴鑼，其癲即發；而又人狗俱怕，藥後頭頂，又有紅髮，須拔盡，七日內服一帖，毒化為血，從大便而出。淨否，用生黃豆搗末試服，嘔惡者，毒已淨，不再服；可口者，毒未淨，宜再服。服後七日一試，試三次，共三帖，必愈。惡狗咬者無此證，其方另備。倘牙關緊閉，紅糖擦開，進藥，孕婦治同。前輩有用斑蝥及草藥攻打，追逐惡血，從溺竅出，痛裂難禁，雖不即死，亦死中求活，誠非良法。如已誤服斑蝥者，毒留腹中，另煮烏毛豆、生甘草濃汁飲之，或靛汁或黃連水或涼水調六一散三錢，服二三次，可解斑蝥毒。</p>
<p>潞黨參　紅柴胡　生甘草　浙茯苓　前胡　羌活　獨活　鮮生薑（各三錢）　炒枳殼　桔梗　撫芎（各二錢）　生地榆（三兩）　紫竹根（一大握）</p>
<p>越按：如無紫竹根，不論何竹根俱可。</p>
<p><u>惡狗咬方</u>（又）</p>
<p>照前方加烏藥一兩，濃煎拌飯服，斷不致癲。</p>
<p><u>癲狗咬方</u>（又蕭山陳慶祚）</p>
<p>咬後，不論久近，服之極效，一切不忌，真仙方也。</p>
<p>老萬年青根葉，搗汁一碗，生服。如仍痛，再服一碗。倘多服不快，用生薑汁，毒亦可解。</p>
<p><u>癲狗咬方</u>（《玉曆良方匯錄》）</p>
<p>咬後，於無風處，擠出惡血，再用鹽水洗淨，取蚯蚓泥、百草霜（越按：即燒茅柴灶火門上煙煤也，老灶更妙）等分攪勻，敷扎數日，日中照見頭頂紅髮，須拔盡。</p>
<p>韭菜地紅蚯蚓（七八隻，破肚去泥，鹽水洗淨）</p>
<p>米醋煮一二沸，紹酒送下，毒從大便出，重則兩服。</p>
<p><u>癲狗毒蛇咬方</u>（又）</p>
<p>人糞塗咬處，用布縛，新糞尤佳，諸藥不及此。</p>
<p><u>惡狗咬方</u>（又）</p>
<p>蠶豆嚼爛塗之，或棉絮燒炭，敷上愈。初咬時，急將砂仁末摻之，愈。或將木鱉子煨炭，研末摻之，愈。</p>
<p><u>惡狗咬方</u>（《食物本草》）</p>
<p>熱牛糞，封之，即時痛止，冷而濕，亦可。</p>

<h2>毒蛇惡蟲</h2>
<p><u>蛇咬</u>（陳篤軒鈔本）</p>
<p>梳垢（一團）　尿和敷。</p>
<p>又方　尿洗去血，牙垢封護。</p>
<p>又方　蜘蛛搗敷。</p>
<p>又方　活蝦蟆搗敷。</p>
<p>又方　蓖麻仁嚼敷。</p>
<p>又方　新汲水調杳白芷末一兩灌。</p>
<p>又方　紫蘇葉汁飲。</p>
<p>又方　薄荷研酒服，並塗。</p>
<p>又方　絲瓜汁沖酒服，並塗。</p>
<p>又方　莧菜根順杵，酒泡飲，渣敷。按：野莧菜更勝於真。</p>
<p>又方　急用針刺咬處，兩頭扎縛，隨浸糞缸內，食蒜飲酒，令飽醉外，或搗蒜敷，艾團灸。</p>
<p>又方　嚼鹽塗。</p>
<p><u>毒蛇咬</u>（姚北胡瀛嶠）</p>
<p>鮮天南星（一名獨立一枝槍）</p>
<p>治失榮、瘰癧、蛇咬等症，搗敷，極妙。</p>
<p>越嘗聞治蛇傷者云及獨立槍，深以為秘，今特點破。又按諸書，南星治蛇傷，不分乾溼，如時值無鮮，正可照書而行，所遜者遲速之間耳。</p>
<p><u>蛇咬及諸毒蟲螫</u>（《隨息居飲食譜》）</p>
<p>煙筒中垢塗之。</p>
<p><u>毒蛇咬</u>（《玉曆良方匯錄》）</p>
<p>半邊蓮（其草極細小，一莖一葉，生於蔓草中，三四月開花，似蓮之半朵，故名半邊蓮）</p>
<p>搗爛，塗患處，其毒即消（陳篤軒鈔本）。半邊蓮藤汁名金錢草，用唾揉敷。諺云：有人識得半邊蓮，終朝可伴毒蛇眠。</p>
<p>又方　青木香，不拘多少，煎服痛止，再用白礬滾水泡洗即愈。</p>
<p>又方　大蒜和胡粉塗之，愈。</p>
<p><u>瘋狗毒蛇咬</u>（又）</p>
<p>人糞塗咬處，新糞尤佳，諸藥不及此。</p>
<p><u>蛇纏人足</u>（又）</p>
<p>急以熱小便溺之，即解。</p>
<p><u>大蛇纏身</u>（又）</p>
<p>急用鐵針，插入蛇糞門，立解。</p>
<p>又法（《驗方新編》）　蛇纏人身，愈纏愈緊，最難解脫，急令其人倒地，遍身轉滾，蛇自骨軟解放，神效。</p>
<p>又法　用草刺蛇尾上小眼，亦極神驗。</p>
<p>越按：平常蛇纏，用後兩法足矣，到萬不得已，方用鐵針。</p>
<p><u>蛇蠍蜈蚣咬</u>（又）</p>
<p>大蒜頭搗汁服，滓敷咬處。</p>
<p>又方（《濟陰綱目》）　五靈脂兼解毒及蛇蠍蜈蚣咬，塗傷處，立效，有心人宜預備。</p>
<p>又方（《洞天奧旨》及《準繩》）　治蛇傷，解蟲毒，神效。</p>
<p>五靈脂（一兩）　雄黃（五錢）</p>
<p>研末塗患處，良久後，用五靈脂二錢，天雄黃五分，煎服，神效。</p>
<p><u>蠶齧</u>（《玉曆良方匯錄》）</p>
<p>毒入肉中，令人發寒熱，以苧麻葉搗汁，塗之即愈。凡喂蠶，誤雜苧葉，蠶食之必壞。</p>
<p><u>蜂刺</u>（又）</p>
<p>急口嚼栗子敷之。或用生芋艿，或芋根擦之，立止痛。</p>
<p><u>闢臭蟲</u>（《隨息居飲食譜》）</p>
<p>木瓜片，鋪席下。</p>
<p><u>陰蝨癬瘡皴裂</u>（又）</p>
<p>手足皴裂，下疳陰蝨，頭面癬瘡，並用生白果杵爛，塗擦。</p>
<p><u>守宮（即壁虎）咬</u>（陳篤軒鈔本）</p>
<p>桑木炭，研水煎滾濾汁，調白礬末敷（《驗方新編》）。桑葉煎濃汁，余同。</p>
<p><u>射工溪毒傷</u>　此水中射工，又有樹上毛蟲亦名射工節錄《驗方新編》。</p>
<p>射工，一名溪鬼蟲，又名射影，又名水弩，出南方有溪毒處，長二三寸，寬寸許，形扁，前寬後窄，腹軟背硬，如蟬又如鱉。六七月，甲下有翅能飛，作鉍鉍聲，寬頭尖嘴，嘴上有角如爪，長一二分，有六足，如蟹足，兩足在嘴下，大而一爪，四足在腹下；小而雙爪，口如弩形。以氣射人影，去人三四步即中，令人發瘡，不治即死。病有四種，初得皆如傷寒，或似中惡，一種遍身有黑黶子，四邊微紅，犯之如刺；一種作瘡，久則穿陷；一種突起如石；一種如火燒狀。又有溪毒中人，一名中水，一名中溪，一名水病，似射工而不見形。春月多有此病，惡痛惡寒，狀如傷寒，二三日則腹中生蟲，食人下部，漸食五臟，注下不禁，雖良醫難治。初得則下部有瘡紅赤，形如截肉，為陽毒，最急。若瘡如蟲齧，為陰毒，其勢稍緩，皆能殺人，過二十日不治。方家用藥，與傷寒瘟病相似，須用蒼耳草絞汁，服一二升，並用棉蘸汁，濃敷下部，或以小蒜煮微熱湯洗之。若身發赤斑，其毒已出也。（《玉曆良方匯錄》　此蟲鵝所喜食，鄰近人家宜多蓄鵝以克之。）</p>
<p>又方　取豉母蟲一枚，含入口中，立愈，雖死亦活。或用鹽梅裹含之亦可，此葛仙《肘後方》也。豉母蟲，一名豉蟲，光黑大如豆，浮游水上者即是。</p>
<p>又方　豬血飲之即解。</p>
<p>又方　知母連根葉，研末服，或投水絞汁，飲一二升，煮湯洗浴亦佳。夏月出行，多帶知母連根搗碎，投水上流，可闢此毒。（陳篤軒鈔本。）知母連根葉搗服。</p>
<p>又方　雞糞（要白色者）與糯米，糖調敷，效。</p>
<p>又方　芥菜子末和酒厚敷。</p>
<p>又方　馬齒莧搗汁一升服，以渣敷之，日四五次。</p>
<p>又方　白鵝血飲之，並敷其身，極效。</p>
<p>又方　《玉曆良方匯錄》玉樞丹（即太乙紫金錠）磨服一錠，即安。</p>
<p>又方　（陳篤軒鈔本）　酒熬皂莢塗。</p>
<p>又方　蜈蚣一條，炙，研醋和敷。</p>

<h2>食毒五傷</h2>
<p><u>蠱疰論</u>（《幼科準繩》）</p>
<p>巢氏云：人聚蛇蟲雜類，以器皿盛之，令相啖，食餘一存者，即名為蠱。能變化，能隨飲食入腹，食人五臟，中其病者，大小人無異狀，心腹刺痛，懊悶，急者即死，緩者涉歷歲月，漸深羸困，食心臟盡，利血，心臟爛，乃至死。死又疰易旁人，故為蠱疰也。</p>
<p>越按：此為人下之蠱，而諸書多不分明者，蓋亦有自下之蠱也。一則飲食不潔，二則不藏不蓋，適逢蛇蟲暗過，遺毒於中，人不知覺而食之，亦成此症。故諸書蠱方皆云通治，俗傳過夜飲食必蒸熯者，不但適口，兼避毒也。</p>
<p><u>蠱疾</u>（《驗方新編》）</p>
<p>寸白蟲疾，此症面色黃瘦，飲食少進，發時腹痛，口吐清水。</p>
<p>尖檳榔（一兩，俗名棗核檳榔）　木香（五錢）</p>
<p>末，大人每服五錢，小人每服三錢，開水調下，其蟲即隨大便而出。先用煎炒香味，令病人聞之，然後服藥，須在月初乃效，病重者二三服，即愈。</p>
<p>又方　連須老蔥頭搗汁，麻油調服，或炒蔥頭食，能化蟲為水。</p>
<p>又方　榧子（七個）　日服二次，服至七日，蟲化為水。</p>
<p>又方　鴨蛋（一個）　破一小孔，入使君子肉末一錢，檳榔末一錢，用紙封口，蒸熟食之，蟲隨大便而出。</p>
<p>又方　小兒科雜治門內，羊尿脬方，治疳疾最效，並治大人蟲疾。</p>
<p><u>蠱毒下血</u>（《類方準繩》）</p>
<p>地榆散　治蠱毒下血，或腹痛，或不痛，百治不效，煩渴不止。</p>
<p>臭榆東引根白皮，蜜炙焙乾，地榆各半兩研細末，每服一錢，熱米飲湯調下。</p>
<p><u>治諸蠱毒</u>（《隨息居飲食譜》）</p>
<p>鰻鱺魚乾，研末，空心服之，三五度，瘥。</p>
<p>一方　燒炙令香，食之尤佳，其魚有五色紋者佳。</p>
<p><u>避蠱</u>（又）</p>
<p>荸薺曬乾為末，每日湯下二錢，蠱家知有此物，即不敢下。</p>
<p><u>漏脯郁肉諸食物毒</u></p>
<p>韭菜汁灌之。</p>
<p><u>過食蟹蚌瓜果致病</u>（又）</p>
<p>丁香末（五分）　薑湯下。</p>
<p><u>解鴉片毒</u>（又）</p>
<p>肥皂，或魚汁，或豬糞，水和絞汁灌之。吐出即愈。</p>
<p>甘草煎濃汁，俟涼頻灌。</p>
<p>青蔗漿恣飲。</p>
<p>凡服煙而死，雖身涼氣絕，若體未僵硬，宜安放陰處泥地，一經日照，即不可救。撬開牙關，以竹箸橫其口中，頻頻灌以金魚汁、南瓜汁、甘草膏之類。再以冷水在胸前摩擦，仍將頭髮解散，浸在冷水盆內，或可漸活。</p>
<p><u>解吞生鴉片</u></p>
<p>天雄黃（二錢）　雞蛋清（一個）　生桐油（一兩）　河水調勻灌之。</p>
<p><u>急解生熟鴉片節錄</u>（《斜橋周宅》）</p>
<p>真柿漆（徽漆店及雨傘店有真的）半茶碗，清水半茶碗，調勻灌下，並不吐瀉，神效。若遲至指甲青黑口閉，用筷撬開灌下，使兩人扶走百餘步，無不見效。凡鴉片投以柿漆，立化白腐，其味不苦，其毒盡消。姚北（胡瀛嶠）方亦然。</p>
<p><u>解食鴉片</u>（諸邑郭睿吾）</p>
<p>硼砂不拘多少，冷水調服，得吐即愈。</p>
<p><u>治誤服洋菸、砒霜、水銀等毒方</u>（感應篇引經箋註）</p>
<p>條炭（即木炭）研末，沖水飲之。如炭受潮無力，必須燒過乃效。</p>
<p><u>蛇毒及畜獸諸毒方</u>（《醫級雜病類方》）</p>
<p>天雄黃、生白礬（等分）研末，端午日，熔黃蠟為丸，梧子大，每服七丸，服時溫酒下。</p>
<p><u>腹中蛇症</u>（《隨山宇方鈔》）</p>
<p>誤食菜中蛇精，成蛇瘕，或食蛇肉成瘕，腹內常飢，食物即吐。</p>
<p>赤足蜈蚣（一條）　炙，研末酒服。</p>
<p>越按：症，即塊也。書云：蛇交在菜地居多，故菜宜洗淨。此症與肝胃氣塊有別。肝塊者，先自過飢過飽，及冷食，而又毆氣，由漸而得；此乃食菜後起，腹痛日重，食物即吐，以致肚大如塊，非肝塊之或上下或左右之不定也，不可渾治。</p>
<p><u>水溪毒</u>（《類方準繩》）</p>
<p>中此毒，如傷寒狀。</p>
<p>五加皮末（一錢）　酒調下，日兩服，夜一服。</p>
<p>又方　丹皮末（二錢）　酒調下，日三服。</p>
<p><u>蛇交水毒</u>（又）</p>
<p>一人舂渴，掬澗水兩口嚥下，數日覺心腹微痛，日久痛甚，因蛇精入腹，生蛇作痛。</p>
<p>天雄黃（七分）水調服，瀉小赤蛇，愈。</p>
<p><u>中毒及蛇蟲咬並癰疽始作</u>（又）</p>
<p>好青黛（七分）　天雄黃（七分）　研末，水調服。</p>
<p><u>解一切藥毒草毒六畜肉毒方</u>（《證治合參》）</p>
<p>白扁豆生曬乾，研末，新汲水調下二三錢。</p>
<p><u>臭蟲入耳</u>（《玉曆良方匯錄》）</p>
<p>鱉甲燒煙薰耳，其蟲立死無害。過後可服菊花湯，以杜火氣。</p>
<p><u>諸蟲入耳</u>（又）</p>
<p>菜油滴入耳中，即出。</p>
<p><u>誤吞銅錢</u>（又）</p>
<p>多食胡桃自化。</p>
<p>按：胡桃與銅錢共食，即成粉可證。</p>
<p><u>誤吞銅鐵</u>（又）</p>
<p>胡桃肉（四兩）　荸薺（一斤）　共搗汁，沖酒服。（東浦。）陳篤軒說：凡吞鐵宜以白炭研細末，糯米湯下。三日，其炭末裹鐵從大便而出。</p>
<p><u>誤吞金器</u>（又）</p>
<p>原根韭菜，團熟如丸，生吞之，以多為貴。至六七日，其韭裹金即從大便而出。熟吞亦可。</p>
<p><u>誤吞針方</u>（《隨山宇方鈔》）</p>
<p>田雞，即青蛙眼珠（一對），冷水囫圇吞下，針兩頭貫珠而出。冬月無田雞，桑樹下掘三尺即得。</p>
<p>一人半針鯁喉，外項已腫，冬時由清廁內取田雞眼兩副，生吞即愈。</p>
<p><u>吞五金</u>　按：五金，金銀鋼鐵錫也。又</p>
<p>啖飴糖（半斤）</p>
<p><u>服鹽滷方　服秋石滷治同</u>（又）</p>
<p>生豆腐漿灌之，或用生鴨血灌之。</p>
<p>又方（《玉曆良方匯錄》）　急用淨白本間糖（四兩）調湯灌下。</p>
<p>又方（《隨息居飲食譜》）　熟豆腐漿灌之。</p>
<p><u>砒毒</u>（又）</p>
<p>黑鉛磨汁，灌。</p>
<p>又方　生豆腐漿。</p>
<p>又方　熱鴨血。</p>
<p>又方　柴胡。</p>
<p>又方　蝴蝶花根汁。</p>
<p>又方　生桐油，灌吐。</p>
<p>又方　灶上抹布洗水，灌吐。</p>
<p><u>河豚</u>（又）</p>
<p>嚼橄欖。</p>
<p>吳融鍾馥堂說：光緒十三四年間，孫端南貨店賣出魚𨥥，內有河豚一尾，而買者明知故食，次日果傷其命，慎之。</p>
<p><u>馬肝</u></p>
<p>人頭垢，水服。</p>
<p><u>蟹柿並食毒</u>（又）</p>
<p>服木香湯。</p>
<p><u>銀黝</u>（又）</p>
<p>黃泥水灌，或用生羊血。</p>
<p><u>菌毒</u>（又）</p>
<p>冬瓜蔓（即藤頭）汁，灌。</p>
<p>又　嚼鮮銀花。</p>
<p>又（《剪雨樓隨筆》）　苦茗、白礬，酒調服即解。</p>
<p><u>巴豆毒</u>（《玉曆良方匯錄》）</p>
<p>綠豆煮汁，冷飲之。或吃冷粥一碗，即解。</p>
<p><u>蛇入七孔</u>（《食物本草》）</p>
<p>割母豬尾血滴入，即出。</p>
<p><u>救犬吃木鱉子</u>（《玉曆良匯錄》）</p>
<p>綠豆煎濃汁，與犬吃之，即愈。</p>
<p><u>蚯蚓毒</u>（又）</p>
<p>治中蚯蚓毒，陰囊腫者。</p>
<p>鴨涎塗傷處，或用吹火筒吹之，即愈。</p>
<p><u>虎咬爪傷</u>（又）</p>
<p>蠶豆葉搗敷，如無葉時，以枯蠶豆，用水浸軟，連皮搗敷，亦效。</p>
<p><u>馬咬傷潰爛</u>（又）</p>
<p>馬齒莧一握煎湯，日日服之，以愈為度。瘡口以打馬鞭子，或籠頭索，燒灰糝之，即愈。其毒入心者，此二方亦效。</p>
<p>查馬齒莧，即俗雲豆版莧也。性甚涼，勿過食。</p>
<p><u>猢猻抓傷</u>（又）</p>
<p>金毛狗脊，焙研末，糝之。或麻油調搽，俱效。</p>
<p><u>一切飲</u>（饌毒又）</p>
<p>甘草、甜桔梗煎湯飲之，即解。</p>
<p><u>解百毒</u>（又）</p>
<p>綠豆、甘草煎湯，能解百毒。</p>
<p><u>白果毒</u>（又）</p>
<p>木香用滾水磨汁，入麝香（少許）服之。（陳篤軒鈔本。）此症驟然一聲即暈去如驚狀者是也。</p>
<p><u>鉛粉毒</u>（又）</p>
<p>麻油調蜂蜜如飴糖，服之。</p>
<p><u>誤吞螻蟻又顧氏</u>（《應驗良方》）</p>
<p>有婦人項下，忽腫一塊，漸至乳上，偶用刀破腫處，出水一碗，日久瘡不合口，此誤吞螻蟻成漏也。用穿山甲片炙研，敷。</p>
<p><u>好食茶葉</u>（《證治合參》）</p>
<p>榧子食之，愈。</p>
<p><u>食蟹中毒</u>（又）</p>
<p>藕汁飲之，愈。</p>
<p><u>好食生米</u>（又）</p>
<p>腹中有米症也。以白米五合，雞屎一升，同炒焦，研末，水一升沖服，當吐出症，如爛米汁，或白沫淡水，乃愈。</p>
<p>司馬池　張璞山云：雞屎者，線雞籠有帶白成顆粒者是也。飼米棧雞更妙，雄雞亦可。</p>
<p><u>愛食泥土等</u>（《玉曆良方匯錄》）</p>
<p>治小兒愛食泥土、炭茶、生米等類。</p>
<p>炒芝麻（一蠱研末）拌食天雄黃末（二分），以滾湯送下，三日後獨食芝麻，久服自愈。</p>
<p><u>嗜茶成癖</u>（王暗人抄本）</p>
<p>一人病此，方士令以新鞋盛茶令滿，任意食盡。再盛一鞋，如此三度，自不吃也。男用女鞋，女用男鞋，用之果愈也。</p>
<p><u>嗜米成瘕</u>（又）</p>
<p>好食生米，口中出清水，以雞屎、白米各半合，炒研末，水一盅調服，良久吐出如米形，即瘥。昔慎恭道病此，肌瘦如勞，蜀僧道廣處此方而愈。</p>
<p><u>避疫法</u>（《證治合參》）</p>
<p>預防瘟疫，凡水缸內各貯管眾一對，可免疫病傳染。</p>
<p>又法　凡入瘟疫之家，以麻油塗鼻孔中，出則以紙捻探鼻令嚏，則不傳染矣。</p>
<p>一方　以天雄黃、蒼朮為細末，香油調敷鼻內，或用天雄黃末水調塗鼻內，雖與病人同臥，亦不相染。</p>
<p>越按：天災流行，往往以傳染之故，雖至親有不相問視者，殊非人情，得此數方隨便行之，豈不甚善。</p>
<p><u>避疫法</u>（《玉曆良方匯錄》）</p>
<p>凡入病家，不宜空腹，飲天雄黃酒一杯，再以香油調雄黃末、蒼朮末塗鼻孔，出病家再以紙捻探鼻得嚏，更妙。</p>
<p><u>傳疫</u></p>
<p>凡瘟疫傳染，皆病氣為之也。暑月天氣炎熱，病房不潔，原氣稍弱。每罹此患，要在保精養神，清心寡慾，多食五辛，以辟惡氣。或多燒蒼朮，以除穢氣，俱是良法。</p>
<p><u>解食甲魚田雞黃白鱔毒方同</u>（《驗方新編》）</p>
<p>飲藍靛汁即解。</p>
<p>又方　冷水調鹽飲之。</p>
<p>又方　淡豆豉（一合）搗爛，攪去渣，服汁。</p>
<p>又方　白馬尿飲之，即解。莧與鱉同食者，此方尤妙。</p>
<p><u>解螞蝗毒</u>（又）</p>
<p>此物入腹，久必生子，食人肝血，痛不可忍，面目黃瘦，不治必死。用桂圓肉或荔枝肉，包旱菸管中油，吞之，蝗即死，從大便出。神效第一方也。</p>
<p><u>守宮（即壁虎）咬並遺毒</u>（陳篤軒鈔本）</p>
<p>桑木炭研，水煎滾濾汁，白礬末敷。此蟲性喜淫，夜間遇桌几上有茶水，入相交，餘瀝遺入最毒。凡經宿茶水，渴極勿飲。如誤飲者，即覓地漿水飲解，或吐或瀉，尚可救一二。（《驗方新編》。）用桑葉煎濃汁調白礬末敷之。地漿水，乾淨地上（黃土地更好）挖三尺深，入水一桶，用棍攪動，能解百毒。</p>
<p><u>服丹石沖眼</u>（陳篤軒鈔本）</p>
<p>扁竹根洗搗，服。</p>
<p><u>吞瓷鋒</u>（又）</p>
<p>生紅蘿蔔搗爛，吞。</p>
<p><u>解屋漏水毒</u>（又）</p>
<p>大黃　山楂　厚朴（各三錢）　白芷　麥芽（各二錢）　生甘草（五錢）　煎服。</p>
<p><u>解菌蕈毒</u></p>
<p>紫金錠磨服。</p>
<p>又方　橄欖搗如泥服。</p>
<p><u>解草烏豆毒</u>　即烏喙，又名射罔，與附子、例子、天雄同。</p>
<p>綠豆、烏豇豆煎汁，冷服。</p>

<h2>跌打五傷</h2>
<p><u>跌損、刀傷、經風、杖瘡、金瘡</u>（《醫級雜病類方》）</p>
<p>南星（酒浸三宿）　防風（等分）　研末，酒糊丸，每二錢酒調下。昏悶欲死者，童便調灌，兼敷瘡口。南星生用治犬傷，此名玉真丹，又名定風散，神效。</p>
<p><u>骨斷、腦破、刀傷、跌打傷</u>（《證治合參》）</p>
<p>蔥白研爛，和蜜浮封損處，氣未斷者，治之立愈。</p>
<p><u>金瘡</u>（又）</p>
<p>雞肫皮焙研末，敷，立刻止血，並收瘡口。</p>
<p><u>一切損傷血瘀</u>（又）</p>
<p>大黃（酒蒸，一兩）　歸尾（五錢）　桃仁（去皮尖，七粒）　酒煎，雞鳴時服，取下惡物，即愈。此治一切損傷，血瘀不散，用此推陳致新。</p>
<p><u>治跌打損傷神效方</u>（《隨山宇方鈔》。大路陳麗升傳）</p>
<p>安越堂此方，從走索婦人，重價購得，歷治多人，萬勿輕視。</p>
<p>乳香、沒藥（並去油），當歸、生地、丹皮、五加皮、海金砂、煅自然銅（八味各一錢），酒水各半煎服，不用酒者不效，不過兩帖，即開口，再服兩帖痊愈。</p>
<p><u>治破傷風</u>（又）</p>
<p>傷處受風，每致不治，此方神效。</p>
<p>荊芥、黃蠟、魚鰾（炒黃，各五錢），艾葉（三片），無灰酒（一碗），重湯煮一炷香，熱飲汗出即愈，百日內忌食雞。</p>
<p><u>治咬指傷方</u>（又）</p>
<p>人尿入瓶，以指浸之，一夕愈。如爛，用呷蛇龜殼炙炭末，敷。（如無，易以龜版。）</p>
<p><u>踢傷</u>（又）</p>
<p>冬青葉醋煮數沸，略滴麻油少許，取葉換貼。</p>
<p><u>閃挫痛不可忍</u></p>
<p>當歸（二錢）　川芎（一錢）　紅花（六分）　茜草（錢半）　威靈仙（錢半）　酒煎服，其渣敷痛處。</p>
<p><u>滅斑生髮</u>（《本草拾遺》）</p>
<p>桂圓核去烏殼，研末，遇面上磕傷及金刃傷，敷之定疼，止血生肌，愈後無斑。若傷鬢髮際，愈後能生髮，不比他藥不生髮也。居家宜預備。</p>
<p><u>手足閃挫</u>（《證治合參》）</p>
<p>薑、蔥搗爛，和麵粉，炒熱置之。跌撲損傷亦然。</p>
<p><u>遠行腳泡</u>（又）</p>
<p>生面粉，水調貼，過夜乾者，不可竁破。</p>
<p><u>腳被石頂</u>（《醫學指南》）</p>
<p>腳走急被石塊，腳底墊腫，不能行步，痛甚。</p>
<p>燒紅磚（一塊），將草鞋浸尿缸一宿，或半日，取放紅磚上，將腫腳底立鞋上，令火逼尿氣入患處，即消。此病諸方不載，如不早治，爛入腳底，俗云罨。</p>
<p><u>救自刎斷喉法</u>（《玉曆良方匯錄》）</p>
<p>自刎者，迅速之症，遲則額冷氣絕，不救。初刎時，氣未絕，身未冷，急用現剝去毛熱雞皮，貼患處，安穩枕臥；或用絲線縫合刀口，糝上桃花散，多些為要，急以棉紙四五層，以女人舊布裹腳，周圍繞五六轉，扎之頸項，鬱而不直，刀口不開，三日後解去前藥，再用桃花散糝刀口，仍急纏扎。過數日，用玉紅膏敷患處，外用生肌長肉大膏藥貼之，再以絹帛捆裹，針線縫扎，俟其長肉收功。</p>
<p><u>桃花散</u>　治一切刀瘡出血不止，俱效。</p>
<p>石灰（半升）　大黃（兩半）</p>
<p>切片，二味同炒至石灰變紅色為度，去大黃，篩極細末。</p>
<p><u>玉紅膏</u>　治一切瘡口，能止痛生肌長肉。</p>
<p>紫草（二兩）　全歸（三兩）　生地（四兩）　象皮乳香（各二兩）　沒藥（一兩）　甘草（五錢）　合歡皮（二兩）</p>
<p>此藥麻油（一斤），黃占（四兩），白占（二兩），血竭（五錢），煎至滴水不化，成膏備用。</p>
<p><u>杖傷</u>（又）</p>
<p>杖後即飲童便（一杯），以免熱血衝心，再用熱豆腐鋪傷處，其熱如蒸，其腐即紫，復易之，以轉淡為度。另服白芨末（二錢），米湯送下。</p>
<p><u>壓死</u>（又）</p>
<p>凡壓死，及墜跌死，心頭溫者，急扶坐起，提其發，用半夏末吹入鼻內，稍蘇，以生薑汁同香油打勻灌之，次取散血藥服。如無藥，以小便灌之。或向東桃枝（七十）煎服。</p>
<p><u>閃挫</u>（又）</p>
<p>初時即於無風處，將紙捻觸鼻內，用力打嚏二三十次，則氣升而痛止，再用胡桃肉搗爛，傾入熱酒內，儘量一醉，即愈。</p>
<p><u>折傷、斷筋、損骨</u>（又）</p>
<p>生地搗取汁，好酒和服，一日二三次，最妙。又搗爛蒸熱，封貼傷處，二日筋骨即連續矣。蓋地黃屬骨也。</p>
<p><u>眼目傷腫</u>（又）</p>
<p>凡眼青腫，以生半夏末，水調塗之愈。</p>
<p><u>損目破睛</u>（又）</p>
<p>牛口涎日點一次，避風，黑睛破者亦瘥。</p>
<p><u>指爪抓傷面目</u>（又）</p>
<p>橄欖核水磨搽之，過宿即無痕跡。</p>
<p><u>誤斷指頭</u>（又）</p>
<p>降香研末糝之，包以絲綿，七日忌落水冒風，一次即愈。</p>
<p><u>人咬傷</u>（又）</p>
<p>荔枝核焙研末糝之，外用荔枝肉蓋貼。若牙黃（即牙汙）入肉，必爛成痼疾，宜速浸人尿內，良久，待牙黃毒出，以龜版炙如炭，研末，敷。人咬指爛，久而欲脫，陰頭生瘡，諸藥不效者，鱉甲炭末，雞子清調敷。（《隨息居飲食譜》）</p>
<p><u>竹木刺入肉</u>（又）</p>
<p>煨鹿角研細末，水調敷之，一夕即出，（《本草》。）牛膝搗爛罨之，即出。縱瘡口合，刺猶自出。又刺入肉中，烏梅搗爛罨之，即出。</p>
<p><u>金傷箭鏃傷</u>（又）</p>
<p>真降香（一兩）　五倍子（五錢）</p>
<p>各研末，糝患處，紮好，即收口，象皮一兩更妙。</p>
<p><u>鐵珠</u>（即鉛彈。又）</p>
<p>凡受槍傷鐵珠入肉者，不論上下身，急用南瓜（一片）貼患處，一時即出，遲則不救。</p>
<p>又法　泥鰍打爛敷之。晚收老南瓜浸鹽滷中，備用。</p>
<p><u>跌磕傷</u>（西小路賀子玲）</p>
<p>鳳尾草生陰處，如蘭葉而邊皺者，少加鹽摶熟擦之，仍以渣罨之，布縛，不論新陳傷，神效。</p>
<p><u>一切傷及火炮傷</u>（保佑橘楊小長生傳）</p>
<p>黃柏（九兩）　細辛（一兩）</p>
<p>曬燥，研末，先抹去浮毒，後敷此葉，方名錫籠，神效。</p>
<p><u>熱（油湯）傷</u>（古方）</p>
<p>蜂蜜塗之立止。</p>
<p><u>湯火燒灼</u>（《食物本草》）</p>
<p>濕牛糞，搗塗之。</p>
<p>又（《本草從新》）　白芨末油調敷。</p>
<p>又　先以鹽末糝之，再用藥。</p>
<p><u>湯泡</u>（《本草拾遺》）</p>
<p>圓眼殼炭研末，桐油調塗，愈後無痕。</p>
<p><u>湯火燙</u>（《玉曆良方匯錄》）</p>
<p>爛橘子敷患處，神效。</p>
<p>又　西瓜皮置壇內爛成水，澆燙處，神效。</p>
<p><u>火燒</u>（又）</p>
<p>人被火燒，皮肉焦爛，有蟲出如蛆者。</p>
<p>杏仁末敷之。</p>
<p><u>救溺死法</u>（《玉曆良方匯錄》）</p>
<p>凡救溺死，急開其口，橫含一筷使水得出，屈兩足，使有力者，肩上背對背，倒駝而行，令吐出水，仍取燥土，或干灰鋪地，臥溺者於上，再以燥土蓋之，止露口眼，使水氣收入土中，漸漸蘇轉，令活人口對口接氣自活。此法雖身僵氣絕，亦可救活，倘口開腹不飽者，不救。</p>
<p>又法　開口橫筷，以細竹管吹其兩耳，以生半夏末吹入鼻中，以皂角末，置竹管中，吹入糞門，用鑊覆地，以溺者臍對鑊臍俯臥，待水從口中並大小便流出，再用薑汁灌之，令人接氣即活。</p>
<p>一方　將梯乘其人倒放，用鹽塞鼻填滿，鹽化即醒，及將鹽堆臍上。</p>
<p>冬月溺死，即去濕衣，一面炒鹽布包，熨其臍，一面褥上厚鋪灶灰，覆臥溺者於上，當臍墊一棉枕，再以灶灰渾身蓋之，上加以被。其含筷吹耳吹鼻等法，亦不可缺，醒後少以溫酒飲之。</p>
<p>凡冬有溺死，及凍死人，胸前微有溫者，可救，倘或微笑，急掩其口鼻，不掩則笑不止而不可救。</p>
<p>凡溺死凍死者，切忌火烘，逼寒入內，皆不救。又方，用鴨血乘熱灌之，可活。</p>
<p><u>救凍死法</u>（又）</p>
<p>凡救凍死，急以活人暖衣裹好，再以米炒熱絹包，熨其心胸，冷則再換，俟其少有生色，以淡薑湯，或溫酒灌之即活。若浴以熱湯，必死；若遽近火即死。如微笑，急掩口鼻，否則不救。</p>
<p><u>救縊死法</u>（又）</p>
<p>凡男婦縊死雖僵，若心口溫者，一日以上猶可救，不可割斷繩索，緩緩抱起解散，將縊人安放平坦處，仰面朝天，頭要扶正，先將手足慢慢屈伸，然後將大小便用軟物塞緊，不令泄氣。用一人坐於頭前，兩腳踏其肩，揪住頭髮，將縊人之手拉直，令喉項通順。再用二人將細筆管入耳內，不住吹氣，並不住手揉其胸，再用一人口對縊人之口輕輕呼吸其氣。少頃，即氣從口出，眼開甦醒後，將官桂湯及粥飲，頻進之，令潤咽喉，不可將茶水灌。自縊者，刺雞冠血滴口中，男用雌，女用雄。</p>
<p>凡溺縊魘死，急取韭菜搗汁，灌鼻中，得皂角末，麝香，各少許，同灌更快捷。</p>
<p><u>官桂湯</u></p>
<p>製半夏、厚朴（各一錢），官桂片、乾薑（各五分），生甘草（三分），廣皮（八分），煎服，再宜蓄通關散。</p>
<p><u>通關散</u></p>
<p>細辛、皂角（等分各研末）</p>
<p><u>五絕透關散</u>（又）</p>
<p>一自縊，二牆壁壓，三溺水，四魘魅，五凍死，並一切中風，屍厥，暴厥，不省人事症，產暈忌用。</p>
<p>生半夏、牙皂（各五分，各研末）　取黃豆大吹鼻中，男左女右，得嚏即蘇。</p>
<p>越按：一症數方，以便隨時採擇，非必遍服也。</p>
<p><u>猝死神方救五絕</u>（《名醫類案》）</p>
<p>一縊死氣絕，二牆屋壓死，三溺死氣絕，四魘死氣絕，五產乳死（乳死，產時死、產死、產後死）氣絕。</p>
<p>生半夏末，吹入鼻中，即活，均系半夏精靈，現身自說。</p>
<p>越按：雖有透關、通關、五絕，三方之各妙處，其實只教半夏一味可也。所費不多，各宜預備，以免臨時忙促。並寫明五絕，貼在門旁，凡有此急者施送。</p>
<p><u>驚怖死</u>（《隨山宇方鈔》）</p>
<p>溫酒灌之。</p>
<p>又方（《玉曆良方匯錄》）　救驚死法，以溫酒一二杯灌之，即活。</p>
<p>又方（《驗方新編》）　驚嚇死。</p>
<p>回生丹灌之立活，真仙方也。</p>
<p>又方　溫酒同，或用生半夏末一豆大，吹鼻中亦可。</p>
<p><u>鼻中塞物</u>（安寧橋余晟記）</p>
<p>小兒攪豆塞鼻內不出，用筆套管，塞右吹左，塞左吹右，即出。</p>
<p><u>解煙薰悶死</u>（陳篤軒鈔本）</p>
<p>白蘿蔔汁灌，或溫水和蜜灌。</p>
<p>有因救火冒煙，遂成咳逆如噎隔症者，以萊菔子及消痰諸藥而愈。（越附志）</p>
<p><u>解煤火毒</u>（又）</p>
<p>新汲水灌，又房中置水一盆。</p>
<p>又方</p>
<p>蘿蔔汁灌，並移向風前。</p>
<p>又方</p>
<p>鹽菜滷，灌少許。</p>
<p><u>解爆竹炸傷</u>（又）</p>
<p>鮮柏葉搗爛，香油調敷。</p>
<p>又方</p>
<p>煤炭燒紅取末，醋調塗。</p>
<p><u>湯火傷起疱</u>（又）</p>
<p>圓眼殼燒炭末，桐油調敷。</p>

<h2>諸物鯁喉</h2>
<p><u>諸物鯁喉</u>（《隨息居飲食譜》）</p>
<p>喉痹腫痛，諸物鯁喉，並以大蒜頭塞鼻中。</p>
<p>又方</p>
<p>橘皮常含嚥下。</p>
<p><u>魚骨鯁</u>（道墟章墨舫）</p>
<p>大蒜頭塞鼻，如鯁右邊塞右，鯁左邊塞左。</p>
<p><u>鱉骨鯁方</u>（《隨山宇方鈔》）</p>
<p>此症無方可治，必至潰爛而死，惟此方可救，若不能下咽，終於不治。</p>
<p>生鱉眼珠（一對）　豆腐皮濕包，努力吞下，鯁即若失。凡魚骨鯁，亦用本魚眼珠，依法吞之。</p>
<p><u>諸獸骨鯁</u>（《食物本草》）</p>
<p>象牙磨水吞之。</p>
<p><u>稻芒梗喉</u>（《醫學指南》）</p>
<p>飴糖頻食，即下。</p>
<p><u>谷賊稻芒阻喉</u>（《隨息居飲食譜》）</p>
<p>芝麻炒研，白湯下。《食物本草》　稻芒黏咽不能出，名谷賊鵝，口涎灌之愈。</p>
<p><u>稻芒黏咽</u>（《本草從新》）</p>
<p>紫花地丁草嚼嚥下。</p>
<p><u>雞魚骨鯁</u>（又）</p>
<p>苧麻根搗汁，以匙灌之，立效。</p>
<p><u>諸骨鯁喉</u>（《玉曆良方匯錄》）</p>
<p>南硼砂（一塊），含化嚥下愈。</p>
<p>又方　威靈仙（二錢），沙糖和酒煎，一口吞下，百骨軟如綿，並治木鯁。</p>
<p>大小人魚骨鯁（《名醫類案》）</p>
<p>白餳糖，食即解。</p>
<p>越按：餳糖，即飴糖也。有兩種，一大麥糖，系大麥做。一線版糖，系糯米做。兩種以糯米為上。小兒女多不肯吃他物，惟此最合。如一時無買處，可托南京店做，蓋即寸金糖皮殼也。凡虛症藥內用飴糖者仿此。</p>

<h2>猝死驚風胎毒</h2>
<p><u>屍疰</u>（《幼科準繩》）</p>
<p>巢氏曰：屍疰者，是五屍中之一屍疰也。人無問小大，腹內皆有屍蟲，屍蟲為性忌惡，多接引外邪，共為患害。小兒血氣衰弱者，精神亦羸，故屍疰因而為病。其狀沉嘿，不的知病之處，或寒熱淋漓，涉引歲月，遂至於死，死又疰易旁人，故名之為屍疰也。</p>
<p>張渙論小兒亦有疰病，與大人所病無異，久後疰易旁人，傳染骨肉，如屍疰蠱毒之類是也。</p>
<p>越按：此症共有五方，其藥太猛，只取張仲景一方備用。</p>
<p><u>《外臺》張仲景治大人小兒飛屍走馬湯方</u></p>
<p>巴豆（去心皮）　杏仁（去皮尖，各二枚）</p>
<p>取綿纏裹，杵令極碎，投以滾湯二合捻取白汁服之，須臾差。未差，更一服，老小量之。通療鬼擊有屍疰者，常蓄此藥，用驗。忌野豬肉、蘆筍。《證治合參》云：疰之言住也，謂其風邪鬼氣留人身內也。</p>
<p><u>小兒中客忤</u>（又）</p>
<p>客忤者，驚忤也。小兒神氣軟弱，忽有非常之物，或未經識見之人，觸之與兒神氣相忤而發病，謂之客忤也。亦名中，又名中人。</p>
<p>灶肚中黃土（研，二兩）　雞子（一個，去殼）　兩件和勻，少加水調，先以桃柳枝湯浴兒，後將此藥塗五心及頂門。</p>
<p>陳無擇法：用灶中黃土、蚯蚓屎（等分），如此法塗。又</p>
<p>越按：五心：手足心、心胸也。頂門在頭前頂。</p>
<p><u>治猝客忤噤口不能言</u>（又）</p>
<p>細辛（二分）　瑤桂心片（二分）　納口中效。</p>
<p>越按：桂心，草藐橋杜景橋表兄云：近多用末，恐黏咽不下，無藥可治，直至爛而後已，小兒更甚，故加片字。今藥肆末片皆備，高明者慎之。</p>
<p><u>經療小兒客忤</u>（又）</p>
<p>菖蒲汁納口中。</p>
<p>生艾汁納口中。</p>
<p>磨刀水（三四滴）　納口，妙。</p>
<p>好墨搗碎（二分）納口。</p>
<p>大小　人魘死又）</p>
<p>韭菜汁灌口中，劇者灌兩耳。</p>
<p>又方　伏龍肝末，吹鼻中，即老灶肚中央黃泥也。</p>
<p>又方（《本草從新》）　百草霜水化，吹鼻中，百草霜，即燒葉柴老灶火門上煙煤也。</p>
<p><u>《聖惠》治小兒猝死方</u>（又）</p>
<p>煅豶豬糞，煎取汁，服之。</p>
<p>按：豶，音焚，強健豬也。</p>
<p>又方　煎鹽湯，令極咸，以物拗口灌之，令入腹即活。</p>
<p><u>嬰孺治小兒不知所病便死絕方</u>（又）</p>
<p>取雄雞冠，臨兒口上割血，滴入口下即活。</p>
<p><u>《千金》治猝忤方</u>（又）</p>
<p>此病即今人所謂中惡者，與猝死鬼擊亦相類，皆宜參取用之。</p>
<p>鹽（三錢）　水煎得吐，即愈。</p>
<p>《備急方》云：治鬼擊，若小便不通，用筆頭（七枚）燒作灰水和服之，即通。</p>
<p><u>小兒中惡</u>（《證治合參》）</p>
<p>此病是鬼邪之氣，猝中於人也。無問大小，其狀猝然心腹刺痛，悶亂欲死是也。凡中惡，腹大而滿，脈緊大而浮者死，緊細而微者生。治宜先下蘇合香丸，未醒，以皂角末搐鼻，次服沉香降氣丸，加人參、茯苓。（巢氏）</p>
<p><u>沉香降氣湯</u></p>
<p>降真香、沉香、白膠香、虎脛骨（酥炙）人參、鬼箭、草龍膽（各五錢），各為末，次入天雄黃（五錢）、麝香（一錢），煉蜜丸，乳香湯化下。</p>
<p>越按：大人服錢半，小兒酌減。</p>
<p>又扁鵲方以小便灌其面，數回即能語。</p>
<p>又方　以皂莢末吹鼻令嚏。</p>
<p><u>鬼擊猝死、寢死、忤死、縊死</u>（又）</p>
<p>並用　雄雞血，滴口令咽。</p>
<p><u>縊死未絕</u>　雄雞血塗喉下。</p>
<p><u>猝中惡死</u>　雄鴨向死人口，斷其頭瀝血入口，又以竹筒吹其下部。一人力竭，則易一人，以氣通甦醒為度。</p>
<p><u>《金匱要略》治小兒猝死而吐利不知何病方</u>（《幼科準繩》）</p>
<p>馬糞一圓，絞取汁灌之。乾者水煮，濕者取汁。</p>
<p>又方　救猝死而四肢不收，及便糞者，牛洞（半升）酒煎汁，灌口中。洞者，稀糞也。</p>
<p><u>《千金》猝死無脈，無他形候，陰陽俱絕故也</u>（又）</p>
<p>牽耕牛，臨鼻上二百息，牛舐必瘥。若不舐，則以鹽汁塗面上，牛即肯舐。</p>
<p>又方　炙熨斗，熨兩脅下。《備急方》云：又治屍厥。</p>
<p>又方　視其上唇裡弦，有見如慄米大者，以針決去之。</p>
<p>越於咸豐初年，見有沖棺材而死者，用俗傳追劈棺木一片，煎湯服，並牽舐胸次，遂得活。按：是則沖花冠花轎，皆可用此法。俗傳沖花冠，用花冠上紙片煎湯。沖花轎，則應以轎上彩綢也。</p>
<p><u>屍厥死</u>（《驗方新編》）</p>
<p>由入廟弔喪問病而得者。</p>
<p>製附子（七錢）分兩服，酒三盞，煎一盞。如無附子，生薑汁半盞，和酒煎，連進三服即醒。</p>
<p>越按：屍厥者，不知人事，如身死，而手足冷如屍也。</p>
<p><u>小兒無故猝死</u>（《隨息居飲食譜》）</p>
<p>蔥白納入下部及兩鼻孔內，氣通即生。</p>
<p>越按：蔥白搗爛，既便按納，亦氣猛易達也。或謂以上飛屍中忤等症，每聞時醫，不分名目，概曰急驚，概用驚藥，並概曰中風，概用風藥，而時人亦從而和之曰：驚風、中風而死，誠可憐矣！今既分明，自無擬議，從今後遇有此症，照此認真醫治，而果有命盡不活者，醫不任其咎矣。</p>
<p><u>土地打方</u>（王暗人抄本）</p>
<p>人有夢被土神打者，無藥可救，急刺左耳三針，滴血下地，再刺右耳二針，滴血下地。如不愈，用鐵鎝抓地，立愈。</p>
<p><u>治喜神（即活無常）打方</u></p>
<p>用有花扇，打遍身百下，即安。</p>
<p><u>小兒猝驚</u>（《證治合參》）</p>
<p>三年老雄雞冠血，滴入口中，治猝驚。</p>
<p><u>俗傳小兒驚風</u></p>
<p>桃仁、杏仁、生黃梔（各七枚）　麵粉，雞子去黃用白，搗和，貼男左女右手足心，布縛一晝夜，青出愈。</p>
<p><u>急慢驚風</u>（《隨山宇方鈔》）</p>
<p>糯稻田中蚱蜢，取相交者，炙乾，末服。</p>
<p><u>急慢驚風並治大人陰症甚效</u>（《玉曆良方匯錄》）</p>
<p>以手巾蓋病人腹上，捉真絲毛雞一隻，令人捧住，立肚皮上少頃，其雞自能撲翅，蹲定半日，雞自走落，兒即愈，雞灌香油救之。</p>
<p><u>治小兒驚風秘方</u>（又）</p>
<p>用蜂蜜擦大人手掌內，少用滾水勻開，在小兒背心摩擦，輕重得宜，漸漸吸出黑毛，即用鉗拔去，再用蜜擦，毛出再拔，至久久黑毛不出為度，其驚風不藥自止。此屢驗目睹者。</p>
<p><u>胎驚</u>（又）</p>
<p>新產小兒，或月內，或月外，忽然驚搐，一二周時不愈，取鼠卵兩枚，拌以硃砂，懸掛陰乾研末，用開水調送一二匙，立瘥，能乳。</p>
<p><u>急慢驚風、吊眼撮口、搐搦不定等症</u>（又）</p>
<p>代赭石，醋煅十次，研極細末，水飛曬乾，每服一錢，輕者五分，真金煎湯，送下三服。見兒腳脛上有赤斑，即病出可全，無赤斑不治。</p>
<p><u>急慢驚風奇方</u>（又）</p>
<p>白頸蚯蚓，刀截兩段，跳急者治急驚，慢者治慢驚。加麝香一分，搗爛，貼當臍，外以膏藥蓋之。</p>
<p><u>胎驚</u>（《增廣大生要旨》）</p>
<p>月內壯熱，翻眼握拳，搐掣驚啼，此胎驚。因妊婦調攝乖常，常傷於胎，故生下即病。急以豬乳一茶匙，細研辰砂、牛黃少許，調抹口中，神效。</p>
<p><u>慢驚</u>（又）</p>
<p>莊氏：因風熱不退，及吐瀉而成者，總屬陰虛陽越，必成慢驚。治當培元固本，引火歸原。先用熱藥衝開寒痰，再進溫補。</p>
<p>丁香（五粒），胡椒、肉桂片、炮姜（各五分），灶心黃土即伏龍肝（三兩），水煎服，吐瀉立止。接服溫補方。</p>
<p><u>驚癇嚼舌</u>（《食物本草》）</p>
<p>迷悶仰目。</p>
<p>牛黃（一豆許）　研和蜜，水灌之。</p>
<p><u>小兒初生無皮</u>（《證治合參》）</p>
<p>有紅筋者，乃受胎未足也。</p>
<p>早白米粉撲之，肌膚自生。</p>
<p><u>臍風撮口</u>（又）</p>
<p>初生一七日內，忽患此症，百無一效，坐視其死，良可憫也。看兒齒齦上，有小泡子如慄米狀，以溫水蘸熟帛裹指，輕輕擦破便安。</p>
<p>又方　五通膏（周景陽傳）</p>
<p>生地、生薑、蔥白、萊菔子、田螺肉（各等分），共搗爛，搭臍上，四圍一指厚，包住，候一時，有屁下泄，愈。</p>
<p>又方　神仙退（《增廣大生要旨》）</p>
<p>父母指甲三分，炙炭末，乳汁調下，或含燒酒對臍吮之，亦妙。</p>
<p>又方（又）</p>
<p>白殭蠶四枚，炒去絲口嘴，研末，蜜調敷唇內。</p>
<p><u>臍風</u>（又）</p>
<p>獨頭蒜切片，安臍上以艾灸之。口中有蒜氣，即止。</p>
<p><u>赤遊風</u>（又）</p>
<p>行於上下，至節死。</p>
<p>按：節者，如手骨節、背骨節之類。</p>
<p>白菜搗汁敷之。</p>
<p><u>臍風腫硬</u>（又）</p>
<p>香螺膏（鑑泉翁傳）、麝香（少許）搗爛，搭臍上，須臾再易，腫痛立消。</p>
<p><u>丹毒</u>（又）</p>
<p>泥金膏　治小兒一切無名腫硬焮赤，及諸般丹瘤熱瘭濕爛，大人亦同此法。</p>
<p>陰地上蚯蚓糞（一股）　熟皮硝（二股）　共研細，河水濃調，厚封患處，干則再敷。</p>
<p><u>赤遊丹毒</u>（《增廣大生要旨》）</p>
<p>小兒一歲以內，身發赤遊風者，皮如丹塗，故謂之丹。發於四肢易治，入腹入囊，皆難治也。發於頭面胸背，身如火灼，煩躁脹悶者，古人謂入心必死。用朴硝、大黃、青黛，共為末，河水調敷，或芭蕉根搗汁塗，干則再塗。冬月畏冷，燉稍溫塗上，無論赤白並效。如寒涼不效者，用伏龍肝，即灶心黃土，研末，熟雞子黃熬油調塗。</p>

<h2>疳</h2>
<p><u>走馬疳</u>（《增廣大生要旨》）</p>
<p>牙床腐爛，漸至爛齦脫牙，名走馬，言急也。此熱毒積成，大為凶症。以綠豆煎濃汁頻飲，使毒從小便出，外以人中白（四分），銅綠醋製、杏仁（各三分），真梅冰（少許），各研細，敷患處，病重加倍。</p>
<p><u>走馬牙疳</u>（《隨山宇方鈔》）</p>
<p>此症至速至危，齒落腮穿，必致不救，此方效亦至速。</p>
<p>桐油塗之，一宿即愈。</p>
<p>姚北胡瀛嶠方亦然。</p>

<h2>眼科</h2>
<p><u>一切眼科驗方</u>（胡瀛嶠）</p>
<p>賽空青丹，治風火赤腫，怕日羞明，內外障翳，兩眥赤爛等症。河間曰：玄府熱，則目眛，皆人出入之門戶，即至善之地也。經文所謂山中有空青，世上無瞽目，借斯隱語也。本草載：出益州，得銅之精氣而生，空中有漿，而皆未或見其真，余因其義，體會配合，屢試屢效，因以名之。</p>
<p>上上浮水甘石一斤煅研，用川芎　羌活　刺蒺藜　銀花　條芩　防風　川連　蔓荊子　當歸　穀精草　蒙花　甘菊　白芷各三錢，煎濃汁入甘石，曬乾，每取淨粉一錢用。真犀黃二釐、老港濂珠二分、煅石決明三分、腰黃二分、頭梅一分、風化玄明粉二斤西瓜一個，切去蒂，挖一孔入明粉，懸陰處，俟冬令髮霜取四分。</p>
<p><u>光明丹</u>（又）</p>
<p>治遠近紅白翳障，迎風流淚，睫毛倒入，蟹珠凸出，視物昏花等症，皆效。（趙佔一）</p>
<p>浮水甘石煅研，用川連　川柏　條芩　木鱉子等分煎濃汁，去渣入甘石曬乾，取淨粉三錢、老港濂珠（一錢）、煅石蟹（一錢）、煅石燕（一錢）、海螵蛸（二錢）、鏡面硃砂（三分）、頭梅（三分）。</p>
<p><u>珠珀丹</u></p>
<p>專治一切星障，久年云膜，胬肉攀睛，諸般寒翳等症。</p>
<p>老港濂珠（七錢）　琥珀（二錢）　淡硇（五分）　薑汁製甘石（一錢）　凡一切點藥，須小心碾篩，總以齒𪙠無砂為則，磁器珍藏聽用。</p>
<p><u>飛魚膏</u>（又）</p>
<p>治濕毒爛沿，眼癬膿窠，睫毛脫落等症。</p>
<p>腰黃（一錢）、晚蠶沙（炒灰一錢）、蕤仁油調搽。</p>
<p><u>清淨煎</u>（又）</p>
<p>治風熱赤腫，癢甚難開，眼癬沿爛等症。</p>
<p>鮮覆盆子葉（一兩，如無干者減半）、銅青（一錢）、膽礬（一錢）、川連（五分）、烏梅（一個）、杏仁（三錢）、荊芥（三錢），煎洗。</p>
<p><u>一切眯目物入眼中</u>（《丁氏奇效良方》）</p>
<p>以手爪抓下頭髮中垢，點入目中，物即出。如物靳不出，左手指甲研細末，燈草蘸點一二次即出，或用雞冠血滴少許，愈。</p>
<p><u>飛絲入目</u>（又）</p>
<p>刀刮指甲末，再研細，同津液點之，其絲自聚可出，並塵屑，或用白菜汁（胡瀛嶠），用好墨磨點，將己發捻出，並一切絲屢驗，遲則瞎。</p>
<p><u>花爆火藥沖目</u>（又）</p>
<p>急令臥地，解熱小便澆之。緩，用自己小便洗。</p>
<p><u>蟾酥入目</u>（又）　按：酥在癩蝦蟆眼，捉時易受此害。</p>
<p>紫草汁點之。</p>
<p><u>塵沙眯目</u>（《食物本草》）</p>
<p>雞膽汁點之。</p>
<p>又方　塵芒入目。</p>
<p>大藕細搗，綿裹滴汁，點目即出。</p>
<p>又方（《玉曆良方匯錄》）</p>
<p>頂粗牛膝（一段約二寸許）納患者口中，令自嚼如泥，吐出搓丸，塞於兩眼角，其淚流必多，片刻泥沙裹藥盡出而愈。</p>
<p><u>石灰入目</u>（《醫學指南》）　三日內再治，三日外不再治。</p>
<p>生山梔子，煎濃汁澄清，常洗愈。</p>
<p><u>損目破睛</u>（《食物本草》）</p>
<p>牛口涎，日點一二次，避風，黑睛破者亦瘥。</p>
<p>又方　目為物傷。</p>
<p>羊膽（一枚）　雞膽（二枚）　鯉魚膽（一枚）　和勻，日日點之。</p>
<p>又方（《眼科大全》）一綠散　治打撲傷損，眼胞赤腫疼痛。</p>
<p>芙蓉葉、生地黃（各等分），搗爛敷眼胞，或雞蛋清調勻敷亦可，或生精豬肉（一片）、當歸末、赤石脂末，摻貼患處。</p>
<p><u>痘瘡入目生翳</u>（又）</p>
<p>兔屎末每服（一錢），茶下即安。（《隨息居飲食譜》。）柿餅，日日食之。（《隨山宇方鈔》）　鱔魚血滴翳上，閉目少頃，拭去再點，日點三四次。（《醫學指南》。）牛身上蝨子（一個），取血點之，一次即愈。或以銀珠用三年老雄雞冠血調，以圓頭物點眼內，三次即愈。</p>
<p><u>痘後眼病</u>（又）　痘風風眼，其邊紅爛。</p>
<p>混屎蟲（長尾巴糞蛆在清水糞池）對斷，取其白漿點患處愈。如四邊紅爛，綦癢非常，豬肚隨時去糞，上有稀涎貼皮，用刀刮下，抹在患處，用絹帛蓋住，其眼蟲盡出，二三次見效。</p>
<p><u>風火翳障</u>（《食物本草》）</p>
<p>二百味草花膏　治青盲明目，赤障白翳，風淚等症。</p>
<p>羊膽（一個）、白蜜（二錢揀淨），入膽汁拌勻，點眼角。如時暖要臭，二三日後，以紙封蒸，再點。或豬膽煉膏，每用少許噙口中，或服下，仍點眼中。</p>
<p>按：諸膽點睛，初則稍痛，轉瞬便愈。</p>
<p><u>小兒赤眼</u>（《古今醫鑑》）</p>
<p>川連末（一錢），水調敷足心，干則再敷。</p>
<p>又方　小兒熱眼。</p>
<p>南星末（四分）、大黃末（六分）　醋調勻，左眼敷右腳心，右眼敷左腳心，雙眼雙敷。裹腳布纏縛，俟口內聞藥氣，即愈。</p>
<p>又方（丁氏）　初生眼目紅赤腫爛。</p>
<p>蚯蚓泥，搗敷囟門（腦蓋跳動之處），干則再換，或人乳蒸川連點目。</p>
<p>又方（《食物本草》）　赤眼澀痛。</p>
<p>乾薑末（五分）　水調貼足心，甚妙。</p>
<p>又方　拔毒膏　治嬰兒患眼腫痛。</p>
<p>熟地黃（一兩），新汲水浸透搗爛，貼兩足心，布裹住，效。</p>
<p>又方（《眼科大全》）　神仙拈痛散　治一切暴發火眼疼痛，晝夜不止。</p>
<p>生白礬研細（錢半），雞蛋清調勻，搽腫眼胞，如干再搽，數次即愈。</p>
<p>又方　治暴發赤腫痛淚，隱澀難開，大黃末（二錢），新汲水調塗兩眉正上頭兩腦，燥者潤之，須臾腫消痛止。或黃連末錢半，薄荷末（八分），雞蛋清調勻，隔紙塗眼上良久，干則原藥潤之效。</p>
<p>按：外治法雖便小兒，其實大小並治。</p>
<p><u>翳障</u>（《醫級雜病》）</p>
<p>碧雲散　治外障攀睛，毗淚稠黏。</p>
<p>鵝不食草（嗅之作嚏者真，二錢），青黛、川芎（各一錢），共研末，先噙水一口，用少許搐鼻中，以取嚏淚。</p>
<p>一方　如寒症翳障，加全蠍（一隻），附子（四分），薑黃（五分），搐之自愈。（《醫學指南》）　只用鵝不食草塞鼻，時時換塞，並治赤眼。</p>
<p>又法　石燕子磁器內水磨汁，用象牙物點翳上，膜去。</p>
<p>又方（《食物本草》）　赤目障翳。</p>
<p>熊膽（少許）化開，入梅冰（一二片）研勻，銅器點之極妙，或淚癢，加生薑末少許。</p>
<p>又法　荸薺澄粉，點目神效。</p>
<p>又方（丁氏）　刀刮指甲末，研極細末，乳汁調點三五次。</p>
<p>又方　胬肉覆瞳，或癢或痛，好梨（一個）打汁澄清，以綿裹川連（一分）浸之，仰臥點之。</p>
<p><u>諸目疾</u>（諸書並俗傳）</p>
<p>羊肝煮食</p>
<p>按：虛症則可，實症切不可食，恐閉住其風邪，以致時發時愈。虛眼者不紅不痛不熱淚，惟覺目視不明，無力則更甚。並無眼汙，亦不封黏，或神瞳痛者有之，實眼羞明紅腫痛癢淚澀翳障等症。</p>
<p><u>睛脫</u>（《玉曆良方匯錄》）</p>
<p>治肝脹，眼睛垂出，至鼻色黑，痛不可忍，時時大便下血。</p>
<p>羌活（錢半）　煎服數次，愈。</p>
<p><u>眼睛縮入</u>（《丁氏奇效良方》）</p>
<p>老薑搗汁（錢半）炒熱，敷眉心，用膏藥貼住。</p>
<p><u>瞳神不正</u>（本草）</p>
<p>士瀛曰：小兒驚風后，患此症者。</p>
<p>阿膠（一錢）、人參（五分），煎服最良。</p>
<p><u>拳毛倒睫（目邊毛也）論</u>（《醫學指南》）</p>
<p>查此症眼稜緊縮，陽虛也。宜法東垣參耆補氣為君，佐以辛味疏散之藥，忌用芍藥五味收斂。</p>
<p>又方（《玉曆良方匯錄》）</p>
<p>木鱉子（一個，去皮）為末，綿裹塞鼻孔，左眼塞右，右眼塞左，一二夜，其睫即分上下，切不可摘去毛，摘後重出毛，硬而拳，難治。</p>
<p><u>眼漏流膿</u>（《丁氏奇效良方》）</p>
<p>熱牛糞敷眼皮外，日數次。</p>
<p><u>眼菌</u>（又）</p>
<p>眼胞生珠生菌，堅凝不痛。</p>
<p>過江蜘蛛（其絲牽搭過屋者故名），絲纏之即落，或櫻桃核，水磨搽之。</p>
<p><u>視一物如兩物</u>（又）</p>
<p>此好食魚鮮所致。</p>
<p>姜醋加紫蘇，河水浸食，數日愈。</p>
<p><u>雀盲（雞盲同類）眼</u>（各家鈔本）</p>
<p>蒼朮末（五錢），每晚生豆腐（一塊），拌末（一錢），服完愈。</p>
<p>又方（《醫學指南》）　治雀目夜昏，百治不效。</p>
<p>石膏末（一錢），豬肝（薄切一片），拌勻，蒸熟食之。不效再服。</p>
<p>又方（又）　雀目雞盲。</p>
<p>穀精草（末，二錢），夜明砂（末，一錢），甘菊湯調服。</p>
<p><u>頭風痛致目盲</u>（《隨息居飲食譜》）</p>
<p>徐靈胎云，嘗見一人頭風痛甚，兩目皆盲，遍求良醫不效，有鄉人教用十字路口及人家屋腳邊，野莧菜煎湯，注壺內塞住小嘴，留一大口熏之。日漸見光，竟得復明。</p>
<p>又方（丁氏）　凡頭風痛，若不吐涎久則瞽，炒瓜蒂赤小豆（各五錢）共研，溫米泔水和服二錢，取吐為度。</p>
<p>又方　桑木燒灰淋汁熏洗。</p>
<p><u>青盲不見</u>（《食物本草》）</p>
<p>雄鼠膽　青魚膽（螺螂青魚）　鯉魚膽</p>
<p>和勻點之，立效。</p>
<p>又方（《難經》）　丹溪治一男子，忽目盲，其脈澀，謂有死血在內，因數飲熱酒故也。以蘇木調人參膏飲之，二日，鼻內兩手掌皆紫黑，此滯血也。以四物（地芍歸芎）湯加蘇木、桃仁、紅花、陳皮煎調人參末，數服愈。</p>
<p>按：古有參蘇飲治產後敗血入肺，蓋症雖異而瘀則一也。</p>
<p><u>瞽目重明法</u>（《隨山宇方鈔》）</p>
<p>此方試驗數人，皮硝（六錢），烏梅（三枚），水（一碗），煎至半碗，澄清溫洗，至洗期早向東，午向南，晚向西，先熏後洗，用青布（一小塊）蘸洗，洗過水潑屋上，是日齋戒，勿犯惱怒穢濁，永戒韭蒜昏神之物。洗至三年，瞽者復視，治一切目疾悉效。</p>
<p><u>洗眼日期</u></p>
<p>正月（初五或初七）　二月（初一或初二）　三月（初三或初四）　四月（初九）　五月（初五或初六）　六月（初四）　七月（初三）　八月（初一或初十）　九月（十二或十三）　十月（十二）　子月（初四或念六）　丑月（初四）</p>
<p>閏月照前，每月止洗一日，或概用朔望日亦可。</p>
<p><u>雙目不明</u>（《醫學指南》）</p>
<p>治療無方，過一真仙傳授此方。</p>
<p>立冬之日，採桑葉（一百二十斤），將葉懸放自干，每月用此十片，水一碗，煎七分澄清洗，一日幾次。按日洗一年，如童子眼一般，見人就傳。</p>
<p><u>洗期</u></p>
<p>正月（初五）　二月（初九）　三月（初五）　四月（初八）　五月（初十）　六月（初七）　七月（初）　八月（初一）　九月（初三）　十月（初四）　子月（初十）　丑月（初一）</p>
<p>又方　皮硝（三錢），開水沖洗，或桑白皮曬乾，一兩，燒灰煎洗。</p>
<p>洗期　閏月同正。</p>
<p>正月（初八）　二月（初一）　三月（初五）　四月（初十）　五月（初十）　六月（初七）　七月（初七）　八月（十五）　九月（初十）　十月（初五）　子月（初十）　丑月（念三）</p>
<p><u>積年失明</u>（《類方準繩》）</p>
<p>決明子（一錢），為末，食後以米飲湯送服。</p>
<p><u>又方補肝散</u>　治三十年失明。</p>
<p>七月七日收蒺藜子，陰乾搗末，食後水送錢半。</p>
<p>按：此兩方諒必日日服之。</p>

<h2>養生</h2>
<p><u>食物宜忌</u>（《食物本草會纂兼雜說》）</p>
<p>凡物益於人者，雖有所戒，不得附從，然而損亦在其中也。既欲其益，又不欲其損，只得舉尋常所不免者，略陳幾物。</p>
<p>龜益在版（牆背不用），鱉益在甲（是背殼），食鱉者要取色相完備，否則有毒。忌莧、薄荷、芥末、桃子、胡桃、雞鴨肉並蛋、木耳、豆豉、豬、兔。中其毒者（黃吳蘆），煎湯服。又有：白色鱉俗稱水底月亮，能大補，前修會稽白塔橋，石匠得此，食之傷人一桌，陰毒故也。鰻固益人，有黑點白斑異相者毒人，忌銀杏即白果。光緒十年間，紹城花園池，釣大鰻一隻，食之殺人。大抵陰毒及異相，人不知也。鱔血益在外治，不多用，食之者亦取色相。俗傳大鱔大補，近年有戚姓者，告老還鄉，食此而雙目盲。老年陰衰，鱔性助陽，能涸陰故也。鱔毒食蟹可解。鯽魚忌芥末、蒜、豬肝、雞、雉、鹿、糖。蝦子忌豬肉、雞肉。諸魚忌荊芥。惟鯔魚百藥不忌，雖則如是，亦當謹慎。河豚，一名吹肚，如今紹河也有，須向細魚中留心。田雞，一名龜，醫家取用甚稀，其肉細看都是蟲，所謂蟲吃蟲而互相吃也。蟹名螃蟹，益人少而適口多，未被霜者有毒，食水莨所致，人中之不療，多死。獨螯，獨目，兩目相向，腹下有毛，腹中有骨，頭背有星點足斑目赤者，並不可食。冬瓜、紫蘇、蒜、豉、蘆根各汁可解。妊婦食之，令子橫生，此物極動風，風疾人不可食。並不可同柿、荊芥食，發霍亂，木香汁可解。飛禽走獸，立冬內可食，立冬外有毒，自死者不論何時皆甚毒。惟雉與麂，春夏多吃毒蛇，山林無此物，樵更難採。鴨取白毛烏骨，黃毛老鴨，次取白毛烏嘴及青頭鴨，黑白相雜者有毒，不醫人，子鴨亦不取醫，忌木耳，余詳鱉注。野鴨，甘涼無毒，忌木耳、胡桃、豆豉。鴨蛋忌李子、鱉肉。雞取白絲反毛烏骨，次取丹黃黑色。若五色相雜，玄駐白首，六指，四距，及自死足不伸者，皆不可食，害人，忌諸魚汁、鯉、生蔥、蒜、胡桃、芥、李、糯米、犬、兔等物。閹雞能啼，即紹云半腳雞，有毒，雞蛋忌同雞肉。老雞首有毒不食，用首者另講，雞肫皮腸，如用之不洗，干去濁，非汙也。雞汁湯去浮油，毒在此也。四月勿吃抱雞肉，小兒五歲以下，食雞生蟲，風病人，食而復發。鵝肉勿多食，嫩鵝毒，老鵝良，醫用取白不取蒼，熏鵝尤毒。黑羊白頭，白羊黑頭，並獨角，皆有毒，食之生癰，羊腦食之傷陽道，反半夏、菖蒲，同蕎麥、豆醬食，發錮疾，同醋食，傷人心，豬反烏梅、桔梗、黃連、胡黃連、蒼耳、生薑、蕎麥、葵菜、吳茱萸。合牛肉食生蟲，合羊肝、雞蛋、鯽魚、豆黃食，滯氣。合龜肉、鱉肉食，傷人。豬首食之生風發疾，有病者用之另講。舌最良，健脾補不足，腦傷男子陽道，諸瓜忌油餅。李子忌蜜醬、鴨、雀肉、雞、獐。橙橘忌檳榔、獺肉。棗子忌蔥、魚。枇杷忌熱面。楊梅忌生蔥。銀杏忌鰻鱺。沙糖忌鯽魚、葵菜。蕎麥忌豬肉、羊肉、雉肉、黃魚。黍米忌葵菜、蜜、牛肉。綠豆忌榧子、殺人鯉魚、鮓。炒豆忌豬肉。生蔥忌蜜、雞、棗犬肉、楊梅。韭薤忌蜜、牛肉。胡荽忌豬肉。胡蒜忌魚鱠、魚鮓、鯽魚、犬肉、雞。莧菜忌蕨、鱉。白花菜忌豬心肺。梅子忌豬肉、羊肉、獐肉。鳧茈即荸薺，忌鱸肉。生薑忌豬肉、牛肉、馬肉、兔肉。芥末忌鯽魚、免肉、雞肉、鱉。干筍忌沙糖、鱘魚、羊心肝。筍同羊肝，食目盲，木耳忌雉肉、野鴨、鵪鶉。胡桃忌酒、雉、野鴨。栗子忌牛肉。慈姑忌茱萸。南瓜忌羊肉。茄子一名落蘇，食之傷女人子宮。麵筋，食積。無解藥，栗子積亦然。</p>
<p><u>服藥總忌</u>（《食物本草》）</p>
<p>凡服藥，不可雜食肥豬犬肉，油膩羹鱠腥臊陳臭諸物，並不可多食生蒜、胡荽、生蔥諸果諸滑滯之物，不可見死屍、產婦、淹穢等事。</p>
<p><u>妊娠忌物</u>（又）</p>
<p>食子姜（食子多指生瘡）。食永醬（絕產）。食豆醬合藿（墮胎）。食桑椹鴨子（令子倒生心寒）。食山羊肉（令子多疾，肝尤不可食）。食（鯉魚鱠及）雞蛋，（令兒成疳多瘡。）食犬肉（令兒無聲）。食兔肉（令子缺唇）。食騾驢馬肉（延月難產）。雞肉（糯米）合食（令兒多寸白蟲）。雞蛋乾薑食之（令兒多瘡）。食（雀肉）飲酒（雀麻鳥令子心淫亂）雀肉合豆醬食（令子面多黑）。</p>
<p>越按：驢皮膠，諸書治胎孕，不在忌內。夫騾，驢與馬交而生，故騾無生育，食之者恐象騾耳，故忌。前聞京都王姓者說：近有射利之徒，見北地騾多，將死後之皮，與驢皮雜而煎為阿膠，故購此膠者，須加意也。萬安橋葉月三，遊山東冊年，濟寧州之水，與阿井之水，一脈相通，向濟寧店去買可也。兄硯香，遊羊谷縣云：阿井非干，惟到冬令，要煎貢膠，民間不得汲耳，水黑伏流，用此可引到腎家云爾。</p>
<p><u>諸鳥毒</u>（又）</p>
<p>鴨目白者　雞有四距　白鳥玄首　玄鳥白首　鳥足不伸　卵有八字　鳥四距六趾</p>
<p><u>諸魚毒</u>（又）</p>
<p>魚目有睫　目能開合　腦中連珠　魚無鰓者　二目不同　腹下丹字　鱉口白者　額下有骨　蝦煮不彎　蝦白鬚者　蟹腹下毛　兩目相向</p>
<p><u>諸果毒</u>（又）</p>
<p>桃仁、杏仁皆雙仁，按：杏雙仁毒，藍汁解之，如無以靛汁代之。及果未成核者，按：如柿小而青則澀，大而紅則甘，嫩鵝毒，老鵝良是也。俱有毒。五月食未成核者之果，令人發瘡癤及寒熱，秋冬果落地，惡蟲緣食者，食之久漏。</p>
<p><u>諸肉毒</u>（又）</p>
<p>牛獨肝　黑牛白首　牛馬生疔死　豬羊心肝有孔　馬生角　馬鞍下黑肉　馬肝　六畜　自死首北向及口不閉　馬無夜眼　白馬青蹄　猘犬肉　鹿白臆　諸獸帶龍形　諸獸赤足　諸畜肉中有米星　獸並頭　禽獸肝心　脯沾屋漏　諸獸中毒箭死　祭肉自動　諸肉經宿未煮　六畜五臟著草自動　脯曝不燥　生肉不斂水　六畜肉熱血不斷　肉煮不熟　肉煮熟不斂水　六畜肉得咸酢不變色　肉落水浮　肉汁器盛閉氣　六畜肉落地不沾塵　乳酪煎膾　六畜肉投犬，犬不食者以上並不可食，能殺人，令人生癰腫疔毒。諸脂燃燈損目　春不食肝　夏不食心　秋不食肺冬不食腎　四季（春三夏六秋九冬十二）不食脾。</p>
<p>諸心損心　諸腦損陽滑精　六畜脾一生不可食　諸肝損肝　諸血損血敗陽　經夏臭脯痿人陰成水病　魚餒肉敗　諸脂燃燈損目本生命肉令人神魂不安按：以上有用者另講。</p>
<p><u>解諸毒</u>（又）</p>
<p>菱多腹脹　暖酒和生薑飲之即消。</p>
<p>瓜多腹脹　食鹽湯解之。</p>
<p><u>諸菜毒</u>　甘草胡粉解之。</p>
<p>諸菌毒　地漿汁解之。</p>
<p>蜀椒毒　飲水或食蒜解之，雞毛灰亦解。</p>
<p>大醉不醒　大豆豉、葛花、椹子、柑子皮汁皆可解。</p>
<p>中六畜肉毒　六畜干屎末、灶心黃土末、黃柏末、赤小豆燒末、東壁土末、白扁豆末。以上並水服人乳汁、頭垢一錢水服起死回生。豆豉汁服。</p>
<p>馬肉毒　蘆根汁、杏仁、甘草汁飲美酒。</p>
<p>馬肝毒　豬骨灰、牡鼠屎、豆豉、狗屎灰、人頭垢，並水服。</p>
<p>牛馬生疔　澤蘭根搗汁、豬牙灰水服、生菖蒲擂酒、甘菊根搗水、甘草煎湯服。</p>
<p>牛肉毒　豬脂化湯飲、甘草湯、豬牙灰水服。</p>
<p>獨肝牛毒　人乳服之。</p>
<p>狗肉毒　杏仁研水服，犬肉不消杏仁去皮尖末煮飲。</p>
<p>羊肉毒　甘草煎水服。</p>
<p>豬肉毒　杏仁研汁、豬屎絞汁、韭菜汁、朴硝煎汁、豬骨灰調末、大黃湯。</p>
<p>藥箭肉毒　黑大豆煎汁鹽湯。</p>
<p>豬肉過傷　本畜骨灰水服、生韭汁、芫荽煎汁。</p>
<p>食肉不消　還飲本汁即消，食本獸腦亦消。</p>
<p>雞子毒　醇醋，或煮秫米飲。</p>
<p>諸魚毒　橘皮蘆葦根汁，或黑大豆汁皆可解。</p>
<p>河豚毒　蘆根水、或扁豆汁皆可解。</p>
<p>酒積　各家鈔本　酒藥三粒為末，花椒一撮，沙糖一盅和勻，酒服。</p>
<p>誤服補劑（《隨息居飲食譜》）萊菔子治痰嗽齁喘氣閉、頭風、溺閉及誤服補劑。</p>
<p>鴨肉（《名醫類案》）　鴨肉燒炭，生韭汁，調下六七錢，下黑糞碗許而安。</p>
<p>食米麵存胃（（《丁氏奇效良方》）　如因米飯受傷，將米飯燒末開水下，傷麵食，生面浸濕燒末，開水或蘿蔔汁燉熱服。</p>
<p>食魚積滯（又）　紅曲三錢，煎連渣服，三服愈。或山楂炭末二錢，數服愈。</p>
<p>鴨（蛋肉）鹹蛋（又）　淘糯米水煮熱飲一盅。並治鴨肉積、鹹蛋積，肉豆蔻一粒，煨去油煎，數服。</p>
<p>食雞蛋悶絕（又）　飲醋即解。雞蛋積飲醋或飲豆豉水。如腹中有雞啼鳴者，多食蒜愈。</p>
<p>食羊肉停滯（又）　油胡桃兩個，煅末開水服。</p>
<p>酒肉脹悶（又）　鹽擦牙水漱下二三次。</p>
<p>食粽成痞（又）　白酒麴兩丸焙末，清晨開水下或酒下。</p>
<p>肉症（又）　常喜食肉是飲白馬尿二三碗吐出肉愈。按：症非一朝一夕而成，服之，無論吐否自可消也。不效，再服其數一二碗可也。</p>
<p>龜鱉症（又）　腹中疼痛，堅硬如有龜鱉，殭蠶末二錢，白馬尿一碗調服，或煮蝦日食二次。</p>
<p><u>急解百毒簡方</u>（《證治合參》）</p>
<p>凡遇事急，智盡方窮，或為人所陷，始自服毒，或誤中者，大法甘草、綠豆為解百毒之總方也。芝麻油，香油亦妙。按：孕婦不忌。</p>
<p><u>中毒脈</u>（又）</p>
<p>洪大者生，微細者死。又曰：洪大而遲者生，微細而數者死。</p>

<h1>卷二</h1>

<h2>胎</h2>
<p><u>孕婦哭笑</u></p>
<p>紅棗燒炭末，米飲調下。</p>
<p><u>孕婦無故悲泣</u>（《增廣大生要旨》）</p>
<p>小麥（一兩）　甘草（錢半）　大棗（五枚）　煎服。</p>
<p><u>孕婦誤服毒藥</u>（《東醫寶鑑》）</p>
<p>二物解毒湯　治誤服毒藥動胎。</p>
<p>甘草（七分）　烏毛豆（四錢）　淡竹葉（二十片）　煎服。</p>
<p>又方　白扁豆散　治妊娠誤服諸般毒藥毒物。</p>
<p>生白扁豆（水浸，去皮，或曬或烘，研末）　米飲調服三錢，煎服亦可。</p>
<p><u>孕婦中惡</u>（良方）</p>
<p>如忽然心痛，悶絕欲死者，謂之中惡。蓋因氣血不足，精神衰弱，故邪毒得以中之也。用金銀花藤一兩煎服。</p>
<p>又方　生地（二錢）　枳殼（一錢）　木香（三分）　煎服。</p>
<p>又方（《濟陰綱目》）　中惡，心腹絞急切痛，如鬼擊之狀，不可按摩。或吐衄者，熟艾一團如拳大，煮汁頻服。</p>
<p><u>妊娠中風口噤，語言不得</u>（又）</p>
<p>於術（錢半）　獨活（錢半）　烏豇豆（炒，三錢）　煎服。</p>
<p><u>妊娠高墜，下血煩悶</u>（又）</p>
<p>生地（五錢）　當歸（二錢）　益母草（四錢）　黃耆（二錢）　鮮姜（二片）　煎服。</p>
<p><u>久慣小產</u>（《本草綱目拾遺》）</p>
<p>凡婦人三個月，久慣小產，百藥不效者。</p>
<p>梅梗三五條，煎濃湯飲之。復飲龍眼湯，無有不保者。</p>
<p><u>秘傳保胎</u>（《玉曆良方匯錄》）</p>
<p>川杜仲（一斤）　鹽水浸，炒斷絲，研末，黑棗一斤，酒壺許，煮極爛，去皮核，和杜仲末作丸。晨用鹽湯下三錢。</p>
<p><u>又方</u>（《隨息居飲食譜》）　南瓜蒂，煅存性，研，糯米湯下。</p>
<p><u>胎漏</u>（又）</p>
<p>妊娠下血不止，血盡則子死。</p>
<p>雞子黃（十四枚）　酒（二升）　煮如餳服，未止，再服。</p>
<p><u>漏胞</u>（《增廣大生要旨》）</p>
<p>《千金方》妊娠下血不止，名漏胞，胞干便死。</p>
<p>生地（八兩）　酒（二升）　煮服。</p>
<p><u>孤漿水</u>（又）</p>
<p>孕婦六七個月，暴下黃汁，或如膠，或如豆汁，多至升許，名孤漿水。是氣血虛，非產也。若認為產，心慌神張，則胎必墮，急服。</p>
<p>黃耆（六兩，人參更妙）　糯米（半升）　分作四服，日三，夜一。</p>
<p><u>胎動</u>（《食物本草》）</p>
<p>蛤粉炒阿膠（錢半）　蘄艾（八分）　蔥白（三寸）</p>
<p>又方（《濟陰綱目》）　竹茹（一兩）　煎服。</p>
<p><u>損動胎</u>（《濟陰綱目》）</p>
<p>治傷損動胎，下血腹痛。</p>
<p>阿膠（二錢）　艾葉（錢半）《指迷方》加秦艽三錢。</p>
<p>又方（《隨息居飲食譜》）　蔥白煎濃汁飲，未死即安，已死即下，未效再服。</p>
<p>又方（又）　胎動見黃水。</p>
<p>乾荷蒂三枚，炙研，糯米泔滾送。</p>
<p>又方（又）　胎動下血。</p>
<p>雞子二枚，打散，粥攪熟服。</p>
<p><u>妊娠下血不止</u>（《證治合參》）</p>
<p>羅氏立勝散</p>
<p>雞肝（三個）　酒（半升）　煮熟，共食之，大效。如肝經有風，致血散不歸經，防風末、黃芩末各一錢，白湯送服。</p>
<p><u>妊娠下血</u>（《食物本草》）</p>
<p>炒阿膠（三兩）　酒（半升）　煎化，作七次服。</p>
<p><u>尿血</u></p>
<p>炒阿膠，研末，粥飲送之。好牛皮膠，酒煎，亦效。</p>
<p><u>妊娠水道不通</u></p>
<p>萊菔子一錢研末，燈心湯下。</p>
<p>又方　冬葵子（錢半）　茯苓（二錢）　末服。</p>
<p><u>小便不通</u>（《醫學指南》）</p>
<p>紫菀一錢研末，井華水送下。即清晨第一桶井水也。</p>
<p>又方　葵子茯苓散　治妊娠有水氣重墜身，小便不通，灑淅（畏寒也）惡寒，起即頭眩。</p>
<p>葵子　黃芩（各錢半）　研末，白湯送下。</p>
<p>又方　（又）　小便澀痛。</p>
<p>豬苓二錢，研末，白湯送。</p>
<p>胎前產後　遺尿不知時《本草從新》）</p>
<p>白薇（錢半）　白芍（錢半）　研末，酒調服。</p>
<p>又方（《證治合參》）　產後遺尿。</p>
<p>豬胞、豬肚（各一具），糯米（半升）。入胞內，更以胞入肚內，同五味煮食。醋薑糖醬油。</p>
<p><u>妊婦心痛甚</u>（各家抄本）</p>
<p>食鹽燒赤，酒服。</p>
<p>又方　胎氣上衝，心不安，腹中脹痛，神效。</p>
<p>紫蘇（錢半）　廣皮（八分）　蔥白（四寸）　砂仁（四分）　酒煎服。</p>
<p><u>胎不轉動</u>（《證治合參》）</p>
<p>阿膠（一兩）　桑寄生（五錢。書云：寄生無真，宜加桑白皮少許）　酒一升，生雞子一枚衝入，分作兩碗，飯前溫服，每日兩次。</p>
<p><u>不語</u>（又）</p>
<p>孕婦不語，非病也。不須服藥，產後自然能語。</p>
<p><u>膽怯煩悶</u>（又）</p>
<p>治孕婦心驚膽怯，終日煩悶，名子煩。</p>
<p>茯苓（三錢）　防風　麥冬　黃芩（各二錢）　竹葉（十片）　煎服。</p>
<p><u>瀉痢疼痛</u>（又）</p>
<p>治妊娠下痢，赤白灰色，泄瀉疼痛垂死者。</p>
<p>烏毛豆（三十五粒）　罌粟殼（二兩，半生半炒）　甘草（二兩，半生半炒）　生薑（三片）　煎，食前隨便服。</p>
<p><u>又方</u>（《痢證匯參》）　仲景：痢臨產，瀉痢滯下疼痛。</p>
<p>黑山梔研末，每服五錢，空心滾水下，甚者二服即安。</p>
<p><u>腹作啼聲</u>（又）</p>
<p>如娠已氣備形全，適胎乳脫唅，腹作啼聲者有之。但令娠婦曲身左右，以湊其唅，即已。</p>
<p><u>腹中兒哭</u></p>
<p>《補遺方》治孕婦腹中兒哭，用黃連濃煎汁，母常呷之，即止。</p>
<p><u>乳泣</u>（《增廣大生要旨》）</p>
<p>孕在腹，乳自出，名乳泣。出多，恐生子難養，宜多服八珍湯。</p>
<p>人參（錢半）　生於術（一錢）　浙苓（三錢）　炒甘草（七分）　生地（三錢）　川芎（一錢）　炒白芍（錢半）　全歸（三錢）　清煎。</p>
<p><u>子懸</u>（又）</p>
<p>懷孕而胎氣不和，湊上心腹，腹滿脹悶，氣塞欲死，名子懸。</p>
<p>蘇梗（一錢）　橘紅（一錢）　當歸（二錢）　川芎（八分）　大腹皮（二錢，米泔汁洗）　甘草（五分）　人參（一錢）　炒白芍（錢半）　蔥（三寸）　煎服。</p>
<p><u>子癇</u>（又）</p>
<p>懷孕而暈僕者，由陰虛火動，痰氣上逆，故令暈倒，作羊犬聲，名子癇。</p>
<p>當歸（二錢）　川芎（六分）　熟地（三錢）　酒炒白芍　酒炒黃芩（各二錢半）　酒炒黃連（五分）　製半夏（二錢）　生薑（一片）　煎服。</p>
<p><u>妊娠腹痛危急</u>（《玉曆良方匯錄》）</p>
<p>蔥白連須（兩個）　水酒合煎服。</p>
<p><u>妊娠腰痛</u>（《本草從新》）</p>
<p>烏毛豆炒熱，酒沃，飲其汁。《千金》云：一以去風，一以消血結。</p>
<p><u>胎上衝心</u>（《隨息居飲食譜》）</p>
<p>蒲桃煎湯飲，無則用藤葉亦可。</p>
<p>越按：原本北產大多液，味純甜者良，服時向南貨店買可也。</p>
<p><u>妊娠熱病</u>（《證治合參》）</p>
<p>青羊糞研爛塗臍，以保胎元。</p>
<p><u>交骨不開</u>（又）</p>
<p>蔥（四斤）　酒水煎湯，坐桶上薰之，即開。</p>
<p>又方　加味芎歸湯　治交骨不開，不能生產，並治死胎亦下。</p>
<p>當歸（五錢）　川芎（錢半）　炙龜版（八錢）　血餘炭（三錢）　煎服。</p>
<p>又方　軟胯方。</p>
<p>烏梅　生薑　甘草（各八分）　煎服。</p>
<p>令胯骨軟，易產不痛。</p>
<p><u>孕婦逆生</u>（《丹溪心法附余》）</p>
<p>華佗十件危病方：其證孕婦欲產時，遇腹痛，不肯舒伸行動，多曲腰眠臥忍痛，其兒在腹中，不得轉動，故腳先出，謂之逆生。須臾不救，子母俱亡。</p>
<p>烏蛇退（一條）　蟬蛻（十四個）　血餘胎髮（一球）</p>
<p>各燒炭，服二錢，酒調下，並進二服，仰臥霎時，兒即順生。如無前藥，用槐子十四粒，井華水，即清晨第一桶，吞下。又無槐子，用小絹針，即繡花針，於兒腳心刺三五針，急用鹽少許塗腳心刺處，即時順生，子母俱活。</p>
<p><u>血下難產</u>（各家抄本）</p>
<p>臨產累日，惡露出盡，氣竭干久不產者。</p>
<p>滑石（二錢）　赤小豆（十三兩）　煮豆汁，去豆。此豆出沙地，細小紅豆，非藥肆之紅黑豆也。阿膠三兩，入豆汁，滑石熔化，每服半盞。未產再服，即生如神。</p>
<p><u>難分娩</u>（《古今醫鑑》）</p>
<p>黃金散秘方　治生產一二日難分娩者，服之如神。因屢驗不敢自私，廣以濟人，人得之者，亦勿自私，庶施者愈廣矣。</p>
<p>真金箔大者五片，小者七片，小磁鍾水少許，去紙入金在內。用指研勻後，再添水半鍾。一面先令一婦人，扶產婦虛坐，又令一婦人用兩手將大指按定產母兩肩上肩井穴，將藥溫服，其胎即下。如產月未足，又能安之。</p>
<p><u>瀝漿胞於胎不得下</u>（又）</p>
<p>香油、蜂蜜各一碗，入銅鍋內煎，掠去沫，調滑石末一兩，攪勻，燉服。外以油蜜於母腹臍上下摩之。</p>
<p>又方（《證治合參》）　產難橫生。</p>
<p>蜂蜜、真麻油各半碗，煎服，即下。</p>
<p><u>外治難產兼胞衣死胎不下</u>（又）</p>
<p>如神丹</p>
<p>巴豆（三粒）　萆麻子（七粒）　各研如泥，作餅，加麝香少許作糝，貼臍下。</p>
<p>又歌曰：巴三萆七脫衣裳，細研如泥入麝香，捏作餅兒臍下貼，須臾母子便分張。產後，即以溫湯洗去。</p>
<p>又方　硃砂　雄黃（各錢半）　蛇蛻（一尺，煅）　萆麻子（十四粒）　研末，粥糊作丸，先用椒水洗淨臍穴，納藥於臍中，用油紙數重，覆藥上，闊布縛之，立效。產後揭去。</p>
<p><u>難產外治法</u>（《東醫寶鑑》）</p>
<p>如聖膏　治難產及死胎不下，十分危急者。</p>
<p>巴豆（十六個，去殼）　萆麻子（四十九粒，去殼）　麝香（二錢）　同搗如泥，攤絹帛上，貼臍上，一時產下，即洗去。</p>
<p>又方　萆麻子（一兩，去皮）　雄黃（二錢）　同研成膏，塗母右腳心，才產速洗去，否則腸出，用此膏塗頂上，腸自入，亦名如聖膏。</p>
<p><u>臨產禳法</u>（又）</p>
<p>產婦持海馬，或石燕子，兩手各把一枚，即驗。（《本草》）</p>
<p><u>漏血胎干</u>（又）</p>
<p>催生如聖散</p>
<p>黃蜀葵子，研末二錢，酒調，濾去渣溫服。（《丹心》）</p>
<p>一方　蜀葵花研末，熱酒調下一錢，即效。（《正傳》）</p>
<p>方歌　黃葵子炒百餘粒，研爛酒調濟窘急，若患臨危難產時，免得全傢俱哭泣。（《正傳》）</p>
<p><u>難產神效神方</u></p>
<p>喉科秘鑰附方</p>
<p>雲母粉（一兩）　酒（一盅）　調服即下。</p>
<p><u>液干難產</u>（《隨息居飲食譜》）</p>
<p>津枯血奪，火灼燥渴，干嗽便秘，並以豬肉湯，吹去油，飲。</p>
<p>越按：此症必無頭痛寒熱之病，宜認真的，若風邪作祟，則誤矣。</p>
<p><u>液干難產</u>（《醫方集解》）</p>
<p>黑神散　服之甚效。（《橫街馬九如》）</p>
<p>百草霜（即燒葉柴灶火門上煙煤也）　香白芷（各二錢）　煎，入童便、米醋少許。</p>
<p><u>產難</u>（《名醫類案》）</p>
<p>吳茭山，治產難，三日不下，服破血行經之藥，罔效，故制此方。</p>
<p>車前（四錢）　冬葵子（三錢）　白芷（錢半）　枳殼（二錢）　寅服卯產。</p>
<p>越按：車前，即野田菜，田塍上多有之。鮮者照方加倍。在藥肆只有子也。</p>
<p><u>驚產</u>（《增廣大生要旨》）</p>
<p>因初次生產，或向來難產，臨期恐懼，以致氣結不行，兒不即下。</p>
<p>紫蘇（錢半）　當歸（三錢）　河水煎服。</p>
<p><u>盤腸產</u>（又）</p>
<p>因平日氣虛，及臨產時，用力努掙，周身氣血下注，以致腸隨兒下，一次如此，下次路熟，亦必如此。以潔淨不破漆器盛之，待小兒胞衣俱下，產母仰臥，自己吸氣上升，穩婆以香油塗手，徐徐送入。</p>
<p>古方　萆麻子（四十九粒）　研爛，塗產母頭頂，腸收上急洗去。</p>
<p>一法　生半夏研末，搐鼻中，其腸自上。</p>
<p>一法　米醋噀面，恐受驚氣亂，反生他病，故不取不載。</p>
<p>又方　大紙捻麻油滲之，點火吹息，以煙薰產婦鼻中，腸即收，平善可用。</p>
<p>《名醫類案》云：此證宜懷孕時，多服補中升提藥，庶幾可免。若脫出，多取麻油抹之，勿令見風。以萆麻子四十九粒，去殼搗爛，貼產婦頭頂心，服補中益氣湯，加升麻，勝於冷水噀面多矣。腸收盡，即揭去。</p>
<p>生化湯（《達生編》）</p>
<p>當歸（五錢）　川芎（二錢）　炮姜（五分）　桃仁（錢半）　炙甘草（一錢）　清煎。</p>
<p>越按：《達生編》云：此方分兩，不許庸醫增減，蓋恐後世庸醫，未必真知產也。但今人氣體，不比古人強健，惟川芎減五分，或一錢，炮姜如逢熱症傷寒，或減用二三分，生化湯方多，獨此方為是。</p>
<p><u>撮胞生戒</u></p>
<p>予侄（含初遊北）聞撮胞生說，須擇靈巧婦人去撮，不料一次撮過，下次非撮不下，略不小心，便成大害，不如照舊用自己頭髮塞口，嘔而胞下為是。</p>
<p><u>胞不下</u>（《東醫寶鑑》）</p>
<p>童便（一升）　鮮姜　蔥白（各三錢）　煎數沸，熱服之。</p>
<p>越按：分兩折半，用之不效，則再服耳。</p>
<p>禳法　初洗兒湯一盞服之，勿令產母知，立下。（《四要》）</p>
<p>又方（《證治合參》）　烏毛豆（半升）　酒（三升）　煮升半服。</p>
<p>愚定對摺。</p>
<p>華佗十件危病方：其證心頭迷悶，胎衣上逆衝心，須臾不治，其母立亡。附子一枚，去皮臍，乾漆五錢，大黃五錢，各研末，酒醋熬干為丸，梧桐子大，每服三十丸，淡醋湯吞下，須臾又進二服，胞衣立下。此藥須先備，如無前藥，赤小豆半升，此豆系細小紅豆，出沙地，非藥肆之紅黑豆也。炒過，用水煮，去豆取汁，溫服，其胞衣立下。又無豆，用婦人自己手足指甲，不拘多少，燒灰酒調，須臾又進一服，更令有力婦人抱起，將竹筒於心上趕下妙。（《丹溪心法附余》）</p>
<p><u>死胎</u>（《證治合參》）</p>
<p>婦人正產，下血太多，子死腹中，其人憎寒，手指、唇口、爪甲青黑，面色黑黃，或胎上搶心，悶絕欲死，冷汗喘滿，或食毒物，或服草藥，衝動胎氣，下血不止，胎尚未損，服之可安，已損服之可下。</p>
<p>桃仁（去皮尖，麩炒）　赤芍　官桂　茯苓　丹皮（各等分）　研末，蜜丸，桐子大，每服三十丸，淡醋湯嚼下，連進兩服。若胞已腐爛，亦可取下，淡醋湯者，醋上加白湯也。</p>
<p><u>人物胎死作喘</u>（《名醫類案》）</p>
<p>會道仕家，有貓孕五子，一子已生，四子死腹中，腹脹啼叫欲死。醫教以朴硝末二錢，溫童便調下，死子即下，貓得不死。後有一牛，亦如此，用此法亦治。此本治人常驗，用以治畜亦效。</p>
<p>又方（《玉曆良方匯錄》）　芒硝（二錢）　牛膝（三錢）　水煎，入童便半杯服之，立下。</p>
<p><u>橫逆不順，子死腹中</u>（《古今醫鑑》）</p>
<p>伏龍肝，即灶心黃土，研細末，黃酒調服二三錢，其兒帶土而下。</p>

<h2>產</h2>
<p><u>產後肉線</u>（《食物本草》）</p>
<p>老薑連皮（三斤，搗）　麻油（二斤）　拌勻，炒乾，先以熟絹五尺折作方結，令人輕輕盛起肉線，使之屈曲作三團，納入產戶，乃以絹袋盛姜，就近薰之。冷則更換。薰日夜，縮入大半，二日盡入也。</p>
<p>越按：打對摺用足矣，袋作兩隻，以便更換。</p>
<p><u>產腸不收</u>（《證治合參》）</p>
<p>香油（五斤）　煉熟，盆盛，令婦坐盆中，飯時久，先用皂角炙去皮弦，研末，入鼻中作嚏，立收。</p>
<p>又方　加味八珍湯　治產後生腸不收。</p>
<p>人參　生於術　浙苓　炒甘草　熟地　炒白芍　全歸　川芎（各一錢）　防風　升麻（各五分）　煎服，外用荊芥、藿香、樗皮各二錢，煎湯薰洗。</p>
<p><u>產後子袋拖</u>（出安寧橋余晟記）</p>
<p>萆麻子去殼，搗貼頭頂，即收，收後，即揩去，方書亦用此法。</p>
<p><u>陰脫</u></p>
<p>當歸黃耆散　治產後陰脫，謂陰戶脫下也。</p>
<p>人參　白芍　黃耆　當歸（各三錢）　升麻（五分）　一方有甘草，無芍藥。外用五倍子泡湯洗，又用末敷之，五倍固脫也。</p>
<p><u>子宮下脫</u>（《增廣大生要旨》）</p>
<p>人參　酒炒白芍　山藥（各一錢）　歸身（二錢）　炮姜（五分）　炙甘草（五分）　煎服。</p>
<p><u>產後風</u></p>
<p>華佗愈風散　治產後血暈，不省人事，中風，角弓瘈瘲，四肢強直，並吐瀉，此藥清神氣，通血脈，其效如神。</p>
<p>荊芥穗略炒勿焦，研末，服三錢後，服烏毛豆炒後，酒淬服汁，或童便。口噤者，擀開灌之。或吹鼻中，皆效。《指迷方》加當歸三錢。</p>
<p><u>口噤</u>（《丹溪心法附余》）</p>
<p>蘇合香丸，擦牙能開。</p>
<p><u>產後中風</u>（《本草從新》）</p>
<p>治產後中風危篤，及妊娠腰痛，兼能發表。</p>
<p>烏毛豆炒，酒沃，飲其汁。</p>
<p>又方　白鮮皮三錢，煎服。</p>
<p>又方（蜜雪縣楊醫）</p>
<p>烏毛豆（一茶盅）　炒有煙，入連須蔥白五六個，酒一盅，煎服，汗出即愈。此方救人多矣，寶之。</p>
<p><u>產後昏搐吐涎</u>（《醫級女科》）</p>
<p>定風散</p>
<p>當歸（錢半）　荊芥（錢半）　末服。</p>
<p>越按：不效，宜再服。</p>
<p><u>產後小便出血</u></p>
<p>滑石散</p>
<p>滑石研末，血餘炭末各一錢，開水送。</p>
<p><u>產後血暈，昏迷不省，衝心閟絕</u></p>
<p>獨行散</p>
<p>五靈脂（半生半熟，二錢，研末）　溫酒調，灌入喉，即愈。不愈，更加炒蒲黃，名失笑散。</p>
<p>一方　加荊芥末（二錢），童便調下。</p>
<p><u>惡積悶痛</u></p>
<p>荷葉散　治產後惡露不下，腹中疼痛，心神煩悶。</p>
<p>乾荷葉　劉寄奴　蒲黃（各二錢）　桃仁（去皮尖麩炒，一錢）　共研末，分作兩服，生大黃（一分），生薑（一片），煎，入童便送下，此方分兩，系越按定。</p>
<p><u>血暈迷狂</u>（《濟陰綱目》）</p>
<p>一方　治產後血暈，心迷狂亂，恍惚如見鬼。</p>
<p>益母草（四錢）　生地（四錢）　雞子清（一個）　童便一杯煎服，此方分兩。越酌定。</p>
<p><u>血瘕</u></p>
<p>《千金方》</p>
<p>生地汁（一兩）　烏賊骨末（二兩）　空心溫酒調服二錢。</p>
<p>越按：生地濾汁不易，不若二兩煎濃汁較穩便。</p>
<p><u>產後血暈</u></p>
<p>韭菜寸斷，安瓶中沃以熱醋，令氣入鼻即安。</p>
<p>越見一法，慄炭燒紅，淬醋氣薰鼻，他症昏迷者，亦用此法，惟痘瘄忌此。</p>
<p><u>產後遺尿</u>（《證治合參單方》）</p>
<p>豬脬　豬肚（各一具）　糯米（半升）　入脬內，更以脬入肚內，配以五味煮食。</p>
<p>越按：此方，無病胃強可食，五味甘用糖，辛用姜，咸用鹽，苦酸用米醋。醋一名苦酒，而酸在其內。</p>
<p><u>產後遺溺</u>（《隨息居飲食譜》）</p>
<p>羊脬甘溫補脬損，攝下焦之氣，凡虛人或產後患遺溺者宜之。</p>
<p><u>產後虛悶</u>（《食物本草》）</p>
<p>炒阿膠　炒枳殼（各一兩）　滑石（二錢半）　共研末，蜜丸，梧子大，每服五十丸，開水下，未通再服。</p>
<p><u>脬破</u>（《醫級女科類方》）</p>
<p>補脬散　治產後傷動脬腸，大便小便互易而出，或不小便而淋瀝，雖云交腸，實因脬腸破損。</p>
<p>生黃絲絹一尺，剪如末，如黃蠶繭亦可。白牡丹根皮　白芨（各錢半）　研末，用水一碗，入絹末同煮如飴，以木槌研爛，空腹時頓服。服時不得作聲，作聲則不效。服五七日，兼服八珍、補元湯劑。</p>
<p>八珍湯方</p>
<p>人參（錢半）　生於術（一錢）　炒甘草（五分）　浙苓（三錢）　熟地（三錢）　炒白芍（三錢）　川芎（錢半）　全歸（三錢）</p>
<p><u>脬破</u>（《濟陰綱目》）</p>
<p><u>固脬散</u>　治婦人臨產時，手傷脬破，小便不禁。</p>
<p>黃絲絹（自然黃而非染黃者）　取三尺，以炭灰汁煮極爛，以絹水洗去灰令淨，剪如末。黃蠟（半兩）　蜜（一兩）　白茅根　馬屁勃研末（各二兩）</p>
<p>水二升，再煎至二盞，空心溫服，不得作聲，作聲無效。</p>
<p>一方　生熟絹，煎至絹爛如餳，服之，名為補脬飲。</p>
<p>一方　生熟絹自黃色者（一尺）　白牡丹皮　白芨（各二錢）　煎服。</p>
<p>越按：黃絲絹者，取其陳也。絲絹年久，其色必黃，借用黃蠶繭者，不得已而通變也。古時衣用白絹為里，惟此真陳最妙，他症脬破，亦用此方。凡產婦脬破者，俱因動手所致，須知穩婆是守生接生之人，非催生造生之人也。一聽其騙，遂致難治，或有兒帶纏肩，及頭攻產戶之旁，用手指去撥者有之。大概產婦氣血不足，產戶難開，或孕為憂思嗜欲，不知撙節，坐臥不正，臨盆心慌，用力太早，以成難產。若血虛戶閉，服加味芎歸湯。（方列前頁。）至於思欲坐臥等病，要自平日講究，悔亦何及？姑用保生無憂散，再服加味芎歸湯，余詳《達生編》。古人云：生產如瓜熟蒂圓，自然容易。至於催生，原有此說，其方以調氣補血為主，後人不探其本，一味破血下氣，反致多病纏身。況人生天地，自有定數，何用催為？不特此也，世有治病不愈，不知追求精妙，而反以墜胎為捷徑者，荒唐如此，病者慎之。</p>
<p>保生無憂散</p>
<p>酒洗當歸（錢半）　酒炒白芍（錢二分）　生黃耆　荊芥（各八分）　川貝（一錢）　麩炒枳殼（六分）　川芎（錢三分）　蘄艾　川樸（各七分）　羌活　炙甘草（各五分）　菟絲餅（錢四分）　生薑（三片）</p>
<p><u>脬破及小便欠利藥引</u>（《醫級女科類方》）</p>
<p>豬脬飲　治婦人因產傷脬，致作交腸之候，及太陽經虛，小便欠利者。凡用湯藥，當以此作引。</p>
<p>豬脬一具，煎湯煎藥，即尿脬也。</p>
<p>越按：屠司習氣，將脬觸破出尿，未堪入藥，用者須求完全為妙，羊脬亦然。</p>
<p><u>脬破</u></p>
<p>先君摘本，治婦人產後脬破，小便不禁。</p>
<p>人參　於術（各二錢）　桃仁　廣皮　黃耆　茯苓　當歸　川芎（各一錢）　一劑，入豬脬，或羊脬同煎，空心服，一切婦人，以守生之人不謹，故有是症，服此可愈。</p>
<p>越按：隨破隨醫，日久必爛，不可治也。</p>
<p><u>交腸症</u>（又）</p>
<p>治婦人小便中出大便，名交腸症。</p>
<p>五苓散</p>
<p>澤瀉（錢半）　豬苓　茯苓　於術（各一錢）　桂枝（五分）　或用肉桂片三分　服而未愈，舊袱頭（即為烏帕）燒炭末，溫酒調服。</p>
<p>一婦人嗜酒，常痛飲不醉，忽糟粕出前竅，溲便出後竅，六脈皆沉澀，與四物湯加味方。</p>
<p>熟地（三錢）　白芍（三錢）　當歸（三錢）　川芎（錢半）　海金沙（錢半）　木香（五分）　檳榔（錢半）　木通（錢半）　桃仁（一錢）　服愈。</p>
<p><u>產後腫塊</u>（各家抄本）</p>
<p>產婦惡露，流於腰腎腿足關節之處，或漫腫，或結塊，久則腫起作痛，肢體倦怠，宜用蔥熨方，以治外腫，內服參歸生化湯，以散滯血，勿緩也。</p>
<p>蔥一握，炙熱搗爛作餅，貼腫處，蓋布三四層，以熨斗熨之。</p>
<p>參歸生化湯</p>
<p>川芎　黃耆（各錢半）　當歸（三錢）　甘草（五分）　肉桂片（六分）　人參　馬蹄香（各三錢）　煎服。</p>
<p><u>產後舌出不收</u>（又）</p>
<p>辰砂敷舌上，擲盆盎碎，即收。</p>
<p>陳篤軒云：大聲震響，恐非所宜。</p>
<p>一法（《增廣大生要旨》）</p>
<p>辰砂敷後，乃後壁外破盎墜地作聲。</p>
<p>越按：此法是。</p>
<p><u>不語</u>（又）</p>
<p>生白礬末一錢，熱湯調下。</p>
<p><u>產後氣喘</u>（又）</p>
<p>人參　胡桃肉（各二錢）　煎服。</p>
<p>越按：如怕服參，照喘家法，淡鹽水炒，現敲胡桃肉，杵碎二錢，開水送下。</p>
<p><u>產後水腫，血虛浮腫</u>（又）</p>
<p>澤蘭　防己（各二錢）　研末，淡水醋湯調下。</p>
<p><u>產後口渴</u>（又）</p>
<p>煉過白蜜，不計多少，熱湯調服，即止。</p>
<p><u>產後瀉血不止</u>（又）</p>
<p>艾葉炙熟（一錢）　炮姜（五分）　煎服。</p>
<p><u>產戶痛</u>（又）</p>
<p>產後起居太早，產戶感風，如生陰毒，其痛甚苦，手不能近，被難蓋著。醫者無不以為生毒，惟蜀阜僧云：生產七日內，少穿下裳，風入產戶，是以病此治風可愈。余喜其明而簡也，謹志之。</p>
<p><u>產後下痢</u>（《證治合參》）</p>
<p>白頭翁湯加甘草阿膠湯　治兼虛極。</p>
<p>白頭翁（一錢）　黃連（五分）　黃柏　秦皮（各錢半）　阿膠（一錢）　甘草（七分）　煎服。</p>
<p><u>產後陰腫</u></p>
<p>桃花膏</p>
<p>桃仁（去皮尖）　枯礬　五倍子（各等分）　研末，成膏敷之。</p>
<p>一方（《本草從新》《隨息居飲食譜》）</p>
<p>桃仁搗研，敷之俱效。</p>
<p><u>中風並吐瀉</u>（又）</p>
<p>華佗愈風散　治產後中風，口噤，手足瘈瘲如角弓，或血暈不省人事，四肢強直，或心眼倒築，吐瀉欲死。</p>
<p>荊芥穗，微焙研末，每服三錢。</p>
<p>又方　烏毛豆炒熱，淋酒調服，或童子小便服之。口噤，則挑齒灌之。挑不開，灌入鼻中，其效如神。</p>
<p>越定豆用一兩，去豆服汁，三方是備方，非複方，初方不效，再服後方，隨病而服，隨效而止，非概服也。</p>
<p><u>產後血閉</u>（又）</p>
<p>桃仁二十粒，去皮尖，藕一塊，煎服。</p>
<p>越按：血閉，即惡露不走也。</p>
<p><u>產門不閉</u>（《增廣大生要旨》）</p>
<p>產門不閉，氣血虛也。服加味芎歸湯，總以大補氣血為主。</p>
<p>當歸（三錢）　川芎（一錢）　炙龜版（六錢）　血餘炭（錢半）　煎服，不效再服。</p>
<p><u>方產昏暈</u>（又）</p>
<p>子方生下，母即昏暈不省，此時藥不及備，遲則不救。急用綢絹舊衣，謹閉產戶，令知事婦女，曲膝抵住，勿令下面氣泄。又令人一手挽住發，一手捫住口，勿使上面氣泄。俟其稍轉，方用醫治。</p>
<p><u>兩乳忽長</u>（又）</p>
<p>新產之後，有兩乳忽長，細如腸，垂過小腹，痛不可忍，名曰乳癰。</p>
<p>川芎　當歸（各一斤）　以半斤銼散濃煎，隨量頻服，以半斤於房內燒煙，令婦將鼻吸菸。如未愈，再製一料，更以萆麻子一粒，研碎塗頂。俟愈，急洗去。</p>
<p><u>產後生蟲</u>（又）</p>
<p>有產後生蟲一對，長寸余，置地能行，埋入土中，數日發視，暴大如拳，名子母蟲，以後月生一對，用苦參米泔浸一宿，蒸熟曬乾，加入祛蟲藥為丸，服之。</p>
<p><u>產後腸癢</u>（又）</p>
<p>產後腸癢難忍者，以平日所用針線袋，或箭竿及簇，置臥褥下，勿令婦及他人知，癢自止。《產科心法》曰：產後腸癢，因去血多，或調理失宜，氣血兩虧所致。服四物湯，滋陰自安。或以食鹽炒熱，布包，熨臍上，自愈。</p>
<p>四物湯</p>
<p>熟地（三錢）　當歸（二錢）　炒白芍（一錢）　川芎（五分）　水煎。</p>
<p><u>子宮不收</u>（又）</p>
<p>子宮不收，產戶不閉，脫肛重者，並宜倍參生化湯。</p>
<p>當歸（五錢）　川芎（錢半）　桃仁（錢半）　炮姜（五分）　炒甘草（一錢）　人參要多。</p>
<p>愚謂此係定方，可以隨症加減。</p>
<p><u>兒枕作痛</u>（《本草從新》）</p>
<p>惡露積於太陰，小腹作痛，名兒枕痛。</p>
<p>砂糖調山楂末服。</p>
<p>愚曾遇兒枕疼，小腹攻有塊，痛難忍，生化湯加山楂炭二三錢，屢驗。</p>
<p><u>嘔青水</u>（《隨息居飲食譜》）</p>
<p>產後怒哭傷肝，嘔青綠水。</p>
<p>韭汁入薑汁少許，和服。</p>
<p><u>產後痢</u>（又）</p>
<p>赤白痢，產後痢，小兒疳痢。</p>
<p>薤白和米，煮粥食。</p>
<p>大小　產昏痛《濟陰綱目》）</p>
<p>蒲黃、五靈脂，各炒等分，名失笑散。治失血，及產後半產，惡血攻心，昏迷不省，及心腹絞痛欲死者。其效如神，真救急之良方也。</p>
<p>越：酌用。</p>
<p>炒蒲黃、炒五靈（各錢半）　水煎服，不效再服。</p>
<p><u>產母怯</u></p>
<p>長橋袁步洲說產後怯，諸藥不效，用多年牛間，有牛糞黏壁者，刮下，為取其陳，新瓦焙炭研末，開水調下愈。不愈，再服。</p>
<p>越謂：此症系孕時重病及難產，雙胎怯力，為之產母怯。歷覽諸書，未曾說及，而屢見此症，服藥不效，沉瘦不起者，實屬不少。今既有方，而且極妙，不可輕視。</p>
<p>又說（《隨息居飲食譜》）</p>
<p>淡菜甘溫補腎，益血填精，治遺帶崩淋，房勞產怯，吐血久痢，膝軟腰疼，痃癖癥瘕，臟寒腹痛，陽痿陰冷，消渴癭瘤。干即可以咀食，味美不腥。產四明者，肉厚味重而鮮大彌勝。</p>
<p>越謂：患怯者，正可食，勿輕視。</p>

<h2>崩漏</h2>
<p><u>崩中</u>（《食物本草》）</p>
<p>白馬糞絞汁，或水煮服，止婦人崩中。</p>
<p><u>血崩不止</u>（《濟陰綱目》）</p>
<p>五靈脂散　治血崩不止。</p>
<p>五靈脂炒令煙盡，研末一錢，溫酒調下。</p>
<p>一方　治血崩不止。</p>
<p>五靈脂（二錢，炒熟）　當歸（二錢）　酒煎，或水酒童便各半盞，同煎服。</p>
<p>一方　五靈脂半生半熟，研末（一錢），溫酒調服。</p>
<p>一方　五靈脂，水煎半乾，去渣，澄清，再煎成膏，入神麯末為丸，梧桐子大，空心溫酒下二三十丸，便止。越意不吃酒者，滾水沖，酒同。</p>
<p>一方　五靈脂（三錢），水酒、童便各半盞，煎至八分，通日服，名抽刀散。治產後有病，服三服，散惡血。或心腹脅肋腳痛，不可忍者。或只用童便尤佳。或中風，即入草烏豆五分同煎，亦治腸風下血。如不飲酒者，烏梅柏葉湯調下。如心煩口乾渴者，加蒲黃炒減半。</p>
<p>一方　五靈脂、蒲黃同炒等分，名失笑散。治失血，及產後半產，惡血攻心，昏迷不省，及心腹絞痛欲死者，其效如神，真救急良方也，人家須預備。五靈脂兼能解毒，及蛇蠍蜈蚣咬，塗傷處立效。</p>
<p>一方（《醫級女科》）　治血崩不止。</p>
<p>敗棕一握燒炭，末服二錢，百沸湯調下。</p>
<p>越按：敗棕，即破棕繃，破棕衣最好，滾水洗淨曬燥，或烘燥煅。</p>
<p><u>飽食血崩節錄</u>（《丹溪心法附余》）</p>
<p>因方飽食，胃氣不行，故崩甚，血既大崩，胃氣益虛，而不能運化，宜乎崩暈不止，而血藥無效也。急宜調理脾胃，用白朮（五錢），陳皮、麥芽（各二錢）。服未半而暈止，再服而崩止。遂專理脾胃，服數十服，胃氣始還。然後加血藥服之而安。若不審知食滯，而專用血崩血暈之藥，豈不誤哉！書此以例其餘。</p>
<p>越謂：大道之變通，固不可廢，而小道亦然。</p>
<p><u>大崩</u></p>
<p>治崩中晝夜不止，醫不能治者。</p>
<p>川芎（一兩），生地黃汁（一盞），先用酒五盞，煮川芎一盞，去滓，下地黃汁，要煎二三沸，分作三服。批曰：此方以酒煎川芎，配生地汁，自有妙用，甚奇甚奇。用酒之意，便是升法。</p>
<p>越謂：服此不效，生地倍於川芎，以取散少補多之義。</p>
<p>生地（二兩）　川芎（二錢）　酒水合煎服。</p>
<p><u>崩</u></p>
<p>犀角地黃湯　主治吐衄便血，婦人血崩血淋。</p>
<p>生地（二錢半）　白芍（七錢分）　丹皮（四分）　犀角（四分）　共研末服。</p>
<p>越於此方，照六劑分兩派定，不效再服。</p>
<p><u>崩漏</u>（各家抄本）</p>
<p>縮陽醫法，用絲瓜子炒研末，每三錢，空心酒下。</p>
<p><u>崩中漏下</u>（《證治合參》）</p>
<p>木耳炒見煙，研末，每用二錢一分，血餘炭三分，共二錢四分，以應二十四氣，酒調服。</p>
<p>又　漏下方。</p>
<p>鱉甲醋炙，研末酒下。越定每服二錢。</p>
<p><u>治崩如神</u>（《古今醫鑑》）</p>
<p>黑龍丸　專治血崩如神，及經水過多不止者，尤效。</p>
<p>黑驢糞，燒灰存性，研末，用麵糊作丸，每服七十丸，空心酒送下。</p>
<p><u>血崩如泉</u>（又）</p>
<p>斷源散（胡云閣傳）　治血崩如泉流。</p>
<p>棉花子銅器炒盡煙，研末，每服二錢，空心酒調下。</p>
<p><u>一切血症</u>（《東醫寶鑑》）</p>
<p>治衄吐便尿，一切失血，兼治內崩。</p>
<p>亂頭髮，以皂角水洗，曬乾燒炭，研末，每二錢白茅根湯調下，或淡醋湯調下，如作丸，名發灰丸。</p>
<p><u>漏下五色</u>（又）</p>
<p>地榆散　治漏下五色，黃瘦虛竭。</p>
<p>地榆（三兩，銼）　醋（一升）　煮十餘沸，空心熱服一合。（《入門》）</p>
<p>又　地榆治崩漏不止，煎服末服，並佳。（《本草》）</p>
<p>又　鱉甲治漏下五色羸瘦。</p>
<p>鱉甲炙黃，研末酒下一錢，又用鱉肉，作羹常食之，佳。（《本草》）</p>
<p><u>崩中帶下</u>（又）</p>
<p>伏龍肝，即灶心土也。主治婦人崩中帶下，為止血之聖藥，蓋燥可去濕也。《湯液》治血露。</p>
<p>蠶砂　阿膠（各一兩）　伏龍肝（五錢）　同研末，溫酒調下二錢。（《本草》）</p>
<p><u>血閉血崩</u>（又）</p>
<p>黃芩下血閉，治淋露下血。（《本草》）</p>
<p><u>血崩</u></p>
<p>黃芩研末（二錢）　燒秤錘，淬酒調，空心服。（《良方》）</p>
<p><u>崩漏</u>（又）</p>
<p>血崩乃經血錯亂，淖溢妄行，遽止則便有積瘀，凝成窠臼，不止則又恐昏暈，必先服。</p>
<p>五靈脂末，名獨行散，一錢，溫酒調下，其性能行血止血，然後用五積散，加防風、荊芥，入醋煎服三劑後，再服五靈脂散，去故生新，如再不止，乃用五灰十灰丸散。</p>
<p>五積散</p>
<p>麻黃（一錢）　蒼朮（一錢）　白芷（七分）　白芍（八分）　當歸（一錢）　川芎（四分）　枳殼（八分）　桔梗（五分）　桂枝（五分）　乾薑（八分）　甘草（五分）　茯苓（五分）　厚朴（八分）　陳皮（一錢）　半夏（七分）　鮮姜（一片）　蔥白（三莖）　再加防風　荊芥（各五分）　醋（五匙）</p>
<p>煎服。</p>
<p><u>血崩不止</u>（《證治合參》）</p>
<p>胡桃肉十五枚，燒存性，研作一服，空心溫酒下，神效。</p>

<h2>月經及試胎法</h2>
<p><u>經成血泡並不止</u></p>
<p>經來下血泡，經來不止，或下血泡三四個，如雞子，綿軟如絮，割開內如榴子，其婦昏迷不省，雖驚不妨，宜用十全大補湯。</p>
<p>潞黨參（二錢）　生於術（一錢）　浙苓（三錢）　炒甘草（五分）　熟地（三錢）　全歸（三錢）　白芍（三錢）　川芎（錢半）　肉桂片（五分）　附子（一錢）</p>
<p><u>經閉</u>（《醫級雜病類方》）</p>
<p>通真丸，治瘀停血積，婦可通經，男可活血。</p>
<p>大黃醋製　桃仁研泥　益元散（各四兩）　乾漆（二兩，瓦上焙令煙盡）　牛膝生用（二兩）　俱研末，醋糊丸，每服五六十丸，丹參湯下。</p>
<p><u>崩閉疝痛</u>（《東醫寶鑑》）</p>
<p>桂枝桃仁湯　治寒入血崩，月經不通，繞臍寒疝痛，其脈沉緊，此由寒氣客於血室，血凝不行，所以作痛。宜</p>
<p>桂枝　赤芍　生地（酒洗，各二錢）　炙甘（一錢）　桃仁（三十粒）　鮮姜（三片）　棗（二個）　煎服。</p>
<p><u>經水過多</u></p>
<p>黑龍丸，詳治崩如神條下。</p>
<p><u>經斷復行</u>（又）</p>
<p>婦人四十九歲以後，天癸當住不住，或過多不止，宜芩心丸、當歸散、加味四物湯。（《綱目》）</p>
<p>芩心丸</p>
<p>條黃芩（二兩）　米泔水浸，或醋浸一日，炙乾，又浸又炙。如此七次，研末，醋糊丸，梧子大，每七十丸，空心溫酒下，日二。（瑞仲）</p>
<p>越酌對摺服。</p>
<p><u>經脈不通</u>（《古今醫鑑》）</p>
<p>二黃散秘方　治婦人室女，經脈不通，服之如神。</p>
<p>大黃煅炭　生地黃（各三錢）　各研末，空心溫酒調下。</p>
<p><u>乾血氣</u>（《證治合參》）</p>
<p>血極膏　治婦人乾血氣。</p>
<p>川大黃一味，研末，米醋熬成膏，丸雞頭大，每服一丸，酒化開，臨臥溫服。大便利一二行後，紅脈自下也。</p>
<p>又單方　絲瓜燒存性，溫酒服一二錢。</p>
<p>按：此症是陽旺陰衰，以致月事不下，其勢日以憔瘦，夜臥不安，即乾血癆之初病也。</p>
<p><u>月水不斷</u>（又）</p>
<p>羊前腳左脛骨（一條）　紙裹泥封令乾，煅赤，入棕炭等分，俱研末，溫酒服一錢。</p>
<p><u>月經遲早</u>（《醫級女科》）</p>
<p>返魂丹　即益母丸，益母膏也。治月經遲早不調，不能受孕，及產後一切諸病。</p>
<p>五月五日，六月六日，或小暑日，益母草花正開時，連根採收陰乾，用花葉及子，搗末蜜九，或熬膏，如丸服三錢，膏服一錢。</p>
<p><u>異經論</u>（又）</p>
<p>經有三月一至者，謂之居經，俗名按季。有經年不至者，謂之暗經。有一年一至者，謂之避年。此等經候，經脈之變常，若起居飲食如常，非經病也。欲調之，亦未卒應，不過從血虛為論耳。</p>
<p><u>試胎法</u>（《證治合參》）</p>
<p>驗胎散　經脈不行，已經三月，疑似未明者。</p>
<p>川芎研末，每服一錢，空心艾葉煎湯調下，覺腹內微動，則有胎也。如服後一月不動，非胎，必是經滯。</p>
<p>又方　米醋湯</p>
<p>米醋（半盅）　清水（一盅）　艾（一錢）　煎服半盅後，腹中番大痛，是有孕，不痛定無。</p>
<p><u>乾血癆寄方</u>（《玉曆良方匯錄》）</p>
<p>白鴿子（一隻，去腸）　入上血竭，病經一年用一兩，二年用二兩，三年用三兩，以線縫住，用酒煮，服之，瘀血必行。如心中慌亂者，即食白煮鴿子肉一塊，可止。越於光緒十六年四月，王四六說：一婦人停經十年，照此服，不食盡，而經來。</p>
<p><u>月水不通</u>（柏舍項文顯云）</p>
<p>外鄉傳方</p>
<p>月月紅花根，煎湯服，即下。不必多，已驗。</p>

<h2>婦女帶症</h2>
<p><u>一切帶症</u></p>
<p>斷下湯　治衝任氣虛，崩中漏下，經脈不調，每遇月候將來，臍腹腰腳先痛，飲食漸減，四肢乏力，及帶下三十疾，悉能療之。</p>
<p>人參　熟地　醋炒艾葉　烏賊骨炭　酒洗當歸（各二兩）　蛤粉炒阿膠　川芎（各七錢）　炮姜（五錢）　分作五劑煎服，如丸每服三錢，滾水空心送下。</p>
<p><u>赤白帶如骨立</u>（《東醫寶鑑》）</p>
<p>地榆主帶下十二病，一曰多赤，二曰多白，三曰月水不通，四曰陰蝕，五曰子臟堅，六曰子門僻，七曰合陰陽患痛，八曰小腹寒痛，九曰子門閉，十曰子宮冷，十一曰夢與鬼交，十二曰五臟不定。又治崩潛心不止，煎服，末服，並佳。（《本草》）</p>
<p>地榆（一斤，銼）　熬成膏，空心服兩合，日一。（《良方》）</p>
<p>又方　鰻鱺魚，療婦人帶下百病，作羹食，或炙食並佳。（《本草》）</p>
<p><u>淋帶</u>（《醫學指南》）</p>
<p>一方　治婦人白淋白帶。</p>
<p>石蓮子　白茯苓（各等分）　研末，每服三錢，空心溫酒調下。</p>
<p><u>白帶</u>（《證治合參單方》）</p>
<p>酒艾煮雞蛋，日日食之。</p>
<p>又方　生白果，日服，治婦人白帶。</p>
<p>又方（《隨息居飲食譜》）　小便頻數，腸風下血，赤白帶下，並以白果煨熟，去火氣，細嚼，米飲下。</p>
<p>又方（《丁氏奇效良方》）　年久赤白帶下，貫眾（一個，去皮毛）　醋泡透，慢火炒熱為末，空心米湯下，每二錢。</p>

<h2>統治一切血症</h2>
<p><u>血分虛實</u>（《證治合參》）</p>
<p>當歸補血湯，解曰：血實則身涼，血虛則身熱。《內經》所謂脈虛血虛是也。</p>
<p>越按：血實用苦寒，血虛用甘寒，不勝盡錄，本草分明。尚有寒熱鬱傷四大略，須問識者。</p>
<p><u>血家脫症</u>（《時方妙用》）</p>
<p>若脫血之頃，不省人事，大汗不止者，宜參附湯。貧者以當歸補血湯，加熟附子二三錢。</p>
<p>參附湯</p>
<p>人參（一兩）　熟附子（五錢）　生薑（二片）　黑棗（五個）</p>
<p>當歸補血湯</p>
<p>黃耆（一兩）　當歸（三錢）</p>
<p>越按：脫血與血暈有別，不可誤施，血暈無汗，脫血有汗，且大而不住，血暈用薰醋法，便醒。</p>
<p>薰醒法</p>
<p>慄炭燒紅，面盆一個，盛醋半斤，將紅炭淬入熏鼻，稱錘淬法同功。</p>
<p><u>簡止血方</u>（《惠直堂經驗方》）</p>
<p>白薄紙（五張）　燒灰水送，效不可言，此方奇妙。</p>
<p>按：白薄紙如白皮，荊川紙是也。近有洋白紙張不在此例。</p>
<p>又方　韭菜搗汁（一盞）　童便（半盞）　燉熱，服一二次立止。</p>
<p>又方（《證治合參》）　陳紅米泔水滾服。</p>
<p><u>諸竅出血</u>（《時方妙方》）</p>
<p>血餘炭　敗棕炭　蓮蓬炭（各等分）　研勻，每服三錢，木香二分，煎湯送下。</p>
<p><u>九竅出血</u>（《證治合參》）</p>
<p>屬血熱妄行，緩則不治，急用</p>
<p>血餘炭（必自發為佳，即父子一氣者，次則男胎髮，又次則亂髮，皂角水洗淨，曬乾燒灰為末，每服二錢）　茅草根　車前草（即野田菜葉）</p>
<p>煎湯送下，大薊、小薊搗汁，冷水下亦可。</p>
<p>又方（《食物本草》）</p>
<p>熱飲羊血，治九竅出血。</p>
<p>按：九竅，兩耳目鼻，一口，兩大小便，齊出血也。</p>
<p><u>諸血單方</u>（《東醫寶鑑》）</p>
<p>生地黃，治吐衄便尿一切失血，取汁飲半升，日三。或和薄荷汁，或和生薑汁，皆效。（《丹心》）</p>
<p>又方　犀角地黃丸　治吐衄便血，婦人血崩血淋，照古方分兩派計。</p>
<p>生地（二錢半）　白芍（一錢七分）　丹皮　犀角（各四分）　各研末服，滾水送。</p>
<p>又方　白芨末治衄、吐、咳、唾、咯血，冷水調服三錢，神效，米飲湯調亦可。（《家寶四集》）</p>
<p>加藕節三個，同米煎送，蓋藕節散血。</p>
<p><u>諸經血方</u>（《玉曆良方匯錄》）</p>
<p>與吐血仙方同詳下。</p>
<p><u>毛竅出血</u>（又）</p>
<p>穿山甲片炒研細，罨之。以帕扎住即止，隨服補血湯數劑而愈，真神方也。</p>
<p>越按：補血湯，想是當歸補血湯。（方見前頁）</p>
<p><u>立止血方</u>（又）</p>
<p>治針灸疤內發拱出血，及一切血管出血不止者。</p>
<p>熱黃牛糞，塗之即止。</p>
<p><u>指縫髮際出血</u>（《名醫類案》）</p>
<p>一人指縫中，因搔癢成瘡，有一小竅，血濺出不止，用止血藥及血竭之類，亦不效，數日遂死。復有一人，於耳後髮際搔癢，亦有小竅出血，與前相似，人無識者，適有道人云：此名發泉，但用多年糞桶箍，曬乾，燒灰研，敷之立愈，使前指縫血出遇之，亦可以無死矣。</p>
<p><u>衄血一月不止</u>（《食物本草》）</p>
<p>刺羊血熱飲，即瘥。</p>

<h2>鼻紅</h2>
<p><u>鼻衄鼻孔流血。</u>（《隨山宇方鈔》）</p>
<p>凡頻衄不愈。</p>
<p>紫菜（揀淨，一斤）　不拘如何吃法，須於三日內吃盡，永不復發。</p>
<p>又方　絲綿塞耳，左鼻塞右耳，右鼻塞左耳，兩鼻齊衄，兩耳俱塞，內服白茅根湯。</p>
<p>又方　鱉頭燒炭，搐鼻。</p>
<p>又方　安寧橋余晟記說：舊有《千金方》鈔本，用蔥頭搗爛，加酒少許，左衄左塞，右衄右塞，雙衄雙塞，立效。</p>
<p>又方　繩縛名指（第四指）末節，男左女右效。（《丁氏奇效良方》。）扎中指根，左扎左，右扎右。</p>
<p>又方（《古今醫鑑》）　蔥韭各根同搗，捏棗大，塞鼻孔，頻易，二三度即止。</p>
<p>貼引止衄法（《醫級雜病類方》）</p>
<p>生附子兩大片，貼兩足心，引火下行，其衄自止。越按：如附子已燥，用末，水調裹足心。</p>
<p>又方（《丁氏奇效良方》）　鼻血不止。</p>
<p>大蒜（一個，去皮）　研如泥，作餅如錢大，左鼻血貼左足心，右則貼右，雙衄貼雙足心。</p>
<p>又方　柏子仁（四錢）　燒灰，沖酒服，再用甘草一兩，水搗爛，貼足心，男左女右。</p>
<p><u>妊娠鼻衄</u>（香橋船老貴）</p>
<p>貴婦孕婦已九個月，鼻血流出幾碗成塊，諸藥不效，有人說以舊棕衣⿲礻令頁，滾水洗干，燒成炭，綿花子炒成炭，各研末，酒送下，即止。</p>
<p>越按：無棕衣⿲礻令頁，舊棕繃之棕可代，滾水洗乾燒炭，同攪勻，服三錢不止，再服溫酒送下亦可。</p>

<h2>吐血</h2>
<p><u>止吐血</u>　（《食物本草》）</p>
<p>白馬糞（微溫無毒）　絞汁服，或水煎服。</p>
<p><u>血上逆心</u>（又）</p>
<p>其症煩悶刺痛。</p>
<p>水牛角燒炭研八分，酒送。</p>
<p>又方　血氣逆煩。</p>
<p>羚羊角燒末五分水服。</p>
<p><u>吐血咯血</u>（又）</p>
<p>牛皮膠（一兩，平常之膠，臭而汙可用而不可食，獨杭省藥店製售切片）　牡蠣粉炒　新綿花（一兩）　燒炭研，攪勻，食後，米飲湯送服一錢，日兩次。</p>
<p>又方　（《丁氏奇效良方》）　卒暴吐血。</p>
<p>藕節荷蒂（各七個）　蜜（少許）　搗爛煎服。</p>
<p><u>肺破出血</u>（又）</p>
<p>牛皮膠（注在前）　塗酥炙，無酥，牡蠣粉炒研，滾水送服三錢，即止。</p>
<p>又方　肺損嘔血。</p>
<p>蛤粉驢膠（一兩，研）　木香（一錢，研）　糯米蒸燥（二合，研）　每日服一錢，百沸湯送。</p>
<p><u>吐血不止</u>（又）</p>
<p>蛤粉炒阿膠（一錢）　炒蒲黃（五分）　生地（一兩）　煎服，不效再服。</p>
<p>又方　血似鵝鴨肝。</p>
<p>犀角（五分，研）　桔梗（五分，研）　酒送，不效再服。</p>
<p><u>吐血下血</u>（《心法附余》）</p>
<p>華佗十件危病方：其證皆因內損，或因酒色勞損，或心肺脈破，血氣妄行，血如湧泉，口鼻俱出，須臾不救。</p>
<p>側柏葉蒸乾　人參焙乾（各研末，一兩）　每服二錢，入飛羅面二錢，新水調如稀糊服。如無前藥，用荊芥炭碾末，米飲調下三錢。如無荊芥，用釜底墨研，米飲下三錢，連進三服。</p>
<p><u>勞損血症</u>（《玉曆良方匯錄》）</p>
<p>治勞病嘔血及氣怯等症，有起死回生之功，切勿輕視此方。</p>
<p>大黑棗（一斤）　置紅布袋中，用線密縫，浸尿桶內，童便更佳，浸至七晝夜取出漂淨，去皮核，用建蓮肉磨粉，搗和作丸，梧桐子大，每日清晨，開水送服三錢。</p>
<p><u>酒癆吐血</u>（又）</p>
<p>雞距子（一兩）　煎，不拘時服，服至數十日愈。</p>
<p><u>吐血神驗方</u>（又）</p>
<p>《千金翼》：專治吐血，百發百中。</p>
<p>生地（一兩）　生大黃（五分，研）　先煎地黃，後加大黃末，調和，空腹飲之，三日即瘥。用大黃極少，不過引生地下達耳。</p>
<p><u>吐血仙方</u>（又）</p>
<p>不拘何經之血俱效。</p>
<p>蠶豆花（須莖上第一朵，陰乾研末）　煎湯頻飲，並可除根，如無花，即用葉，抽去筋，陰乾煎湯，服之亦可。</p>
<p><u>吐血除根方</u>（又）</p>
<p>生西瓜子（一二升）　淘淨泥灰，用大鍋濃煎濾清，加入冰糖少許，代茶飲之。常服勿間斷，可以除根。</p>

<h2>耳衄齒衄舌衄及他症</h2>
<p><u>耳血</u>（《醫級雜病類方》）</p>
<p>香佛手散　治耳出血諸症。</p>
<p>人牙煅過（存性出火毒）　麝香（少許，各研勻）　吹耳內，即干，痘瘡倒靨者。服之即出。</p>
<p>又方（《本草從新》）　耳中出血。</p>
<p>蒲黃炒黑研末，摻入效。</p>
<p><u>耳內膿血</u>（《存樸堂樊》）</p>
<p>枯白礬（研末，少許）　入耳即止。</p>
<p>又方　《醫學指南》治耳內腫痛膿血。</p>
<p>治同，或以綿裹塞耳中。</p>
<p><u>耳衄</u>（《證治合參》）</p>
<p>龍骨（研末）　吹耳即止。</p>
<p><u>齒痛血出或癢痛</u>（《存樸》）</p>
<p>倪宗賢傳。</p>
<p>骨碎補（二兩，銅刀銼，炒黑研末）　常揩其齒，良久，吐咽俱可，神效。</p>
<p>又方《醫級雜病類方》冰玉散　亦名冰硼散，治牙痛、牙疳、口瘡、齒衄、喉痹皆效。</p>
<p>石膏（一兩）　月石（七錢）　梅花冰（三分）　殭蠶（一錢，各研末）　小磁罐盛貯，或敷，或吹，亦可加薄荷、青黛。</p>
<p><u>牙宣血</u>（《醫級》）</p>
<p>蒲灰散　治血泄不止，及舌衄、鼻血、重舌、木舌，並下部諸血。</p>
<p>蒲黃（炒黑）　清火止血，可填，可摻，可服。</p>
<p>又方（柴氏）　旱蓮草灰　蒲黃炭（各半）　為散治同，加青鹽擦牙，治牙宣。</p>
<p><u>舌衄</u>（又）</p>
<p>噙咽參連法　治怔忡不寐，心虛舌衄。</p>
<p>人參炒研　黃連鹽水炒黑，等分，用桂圓肉五七層，攤好，少置末於肉，團裹如丸。臥時噙口中，令其汁自出，徐徐咽之，自能得寐，忡亦漸已。</p>
<p><u>舌無故血出如泉</u>（《醫學指南》）</p>
<p>槐花炒研末摻之，立止。</p>
<p>又方　舌衄不止。</p>
<p>槐花末摻之。</p>
<p><u>舌脹出外</u>（又）</p>
<p>俗云蜈蚣毒。</p>
<p>雄雞冠血（一小盅）　浸之，即縮入口內。</p>
<p>又方　舌腫舒出口外，用萆麻子（去殼）紙包槌出油，透紙作捻，燒煙燻之。又以萆麻油捻紙燒煙燻之。</p>
<p>又方　舌長過寸。</p>
<p>梅花冰研敷之，立效。</p>
<p><u>舌腫硬</u>（又）</p>
<p>百草霜（燒葉柴灶，火門上煙煤也）　海鹽（等分）　研末，並井華水（清晨第一桶水）調敷患處。又宜真蒲黃末，頻摻舌上，內以黃連煎湯服，以瀉心火。</p>
<p>又方　治舌忽然腫大，用雄雞冠血浸舌，嚥下即縮，或用蒲黃摻之，即愈。</p>
<p>又方　治舌腫滿口，不能出聲，用蒲黃、乾薑（各半研末）頻摻，即愈。</p>
<p>又方　《存樸》細看有小白頭。</p>
<p>鐵落（打鐵墩下脫落之鐵片也）研細末，摻其頭即消，急用鍋底墨醋調厚敷，脫去更上。</p>
<p><u>舌大</u>（又）</p>
<p>一方治喉風舌大如脬，當時不救即死。用梅花冰（一分）　火硝（三分）　膽礬（二分）　殭蠶（五分）　硼砂（三分）　共研細末，吹之愈。</p>
<p><u>小兒重舌木舌弄舌</u>（《增廣大生要旨》）</p>
<p>舌為心苗，三症繫心脾蘊熱，皆能殞命。重舌者，舌根肉壅腫疊出，短小如舌，用竹瀝（新竹截短破開，去內節片，擱爐上，兩頭用碗接好，柴火燒熱有油流下便是）　浸黃柏一宿，點舌上。</p>
<p>木舌，乃舌尖腫大，塞滿口中，或僵硬如木，不能轉掉，用萆麻子油，蘸紙捻，點火吹滅，以煙燻之即消。若舌下有如螻蛄，或如臥蠶，急於腫處砭出血，用釜底墨，以鹽醋調，厚敷之。脫去再敷，或井華水調亦可。</p>
<p>又方（經驗）　用真蒲黃，頻試刷舌上，亦愈。</p>
<p>弄舌，舌出掉弄如蛇也。心安則舌靜，心擾則舌動。以上三症，總屬火象，輕者燈心湯，重者黃連湯，細細與服。</p>
<p>越按：釜底（煤墨）都是燒葉柴茅草鑊底煤也。木舌腫處須破，惟恐累及啞門，則終身不能言語，不若多敷藥，待其自行消破為妙。若大人舌上有此三症，治法同。</p>
<p><u>重舌鵝口外治下行法</u>（《本草從新》）</p>
<p>白芨（研末）　乳汁調塗足心。</p>
<p>越按：外治法最妙，小兒更妙，燥去則再塗，熱下更速。</p>
<p><u>耳鼻出血不止</u>（《丁氏奇效良方》）　不速救即死。</p>
<p>生地　麥冬（各一兩）　淨水煎服，即愈。</p>

<h2>大小便血</h2>
<p><u>大小便下血</u>（《醫學指南》）</p>
<p>陳敗棕燒灰存性，研末，每服二錢，空心酒調下。</p>
<p>又方　獨頭蒜（數個）　黃連末（十股之二）　為丸，每服四五十丸，空心陳米湯送下。</p>
<p>越按：此兩方不效，應向統治一切血症內尋方。</p>
<p>又方（《丁氏奇效良方》）　劉寄奴末（二錢）　茶調，空肚服。</p>
<p>大便血並腸風。</p>
<p><u>治便血方</u>（《隨山宇方鈔》）</p>
<p>側柏葉炭（研末）　每日米湯調服，或用柿餅燒存性，研末，每服二錢。此證因內痔者最多，非真便血，故用柿餅。</p>
<p>又方　治休息痢方，兼治腸風便血，及熱利久不愈者。</p>
<p>苦參子（去殼，三十粒）　外包龍眼肉捻丸，清晨米湯送下二三服，即愈。</p>
<p><u>腸風下血</u>（經驗方）</p>
<p>麩炒枳實　炒黃耆（各八兩，研末）　米飲隨時送服二錢，如糊丸亦可。</p>
<p><u>糞後下血</u></p>
<p>不拘大小人，用五倍子末艾湯送一錢，或半生半熟，研末，米糊丸，梧子大，每服二十丸，或粥飲送下，日三服。</p>
<p><u>大便下血</u>（《食物本草》）</p>
<p>羊血煮熟，拌醋食最妙。</p>
<p>又方　白馬糞絞汁服，或水煮服，止下血。</p>
<p>又方　黃牛角䚡（名角胎即角尖中堅骨也）一具煅末，煮豉汁服二錢，日三，神效。</p>
<p><u>血泄竅滑</u>（《醫級雜病類方》）</p>
<p>榴灰散</p>
<p>石榴（一個，連殼）　燒灰存性，衄者吹之，下血者服一錢。</p>
<p>又方　蒲灰散　與上牙宣血方同。</p>
<p><u>吐血下血</u></p>
<p>華佗方，已詳上吐血症。</p>
<p><u>大腸紅</u>（《證治合參》）</p>
<p>蘿蔔皮　荷葉（各燒存性）　生蒲黃（等分）　研末，每服一錢，米飲下。</p>
<p>又方　腸風下血。</p>
<p>蜜炙蘿蔔，任意食之。</p>
<p><u>腸風下血不止</u>（《醫學指南》）</p>
<p>大烏梅（一斤，連核置火上燒之，俟煙少清即取下存性）　研末，陳米飯丸，梧桐子大，每早服三錢即止。</p>
<p>又方　腸風若瀉血。</p>
<p>人參　椿根白皮（各等分）　研末，每服二錢，酒調，或茶服。如無參，止用椿根皮末亦可。</p>
<p>又方　白雞冠花根，煨熟，服數次，即愈。</p>
<p>又方　椿根皮（蜜炙，二兩半）　蘄艾（炒，二錢）　黃芩（炒，二錢）　共研末，每服二錢，酒送下，立效。</p>
<p><u>臟毒下血</u>（又）</p>
<p>不拘遠近皆效。</p>
<p>柿餅燒灰，米飲下二錢，或為丸，治腸澼宿食，解熱毒。</p>
<p><u>大便下血</u>（又）</p>
<p>木耳（炒黑，一兩）　生木耳（一兩）　芝麻（五錢）　煎湯作茶飲，甚妙。</p>
<p><u>腸風下血不止</u>（《證治合參》）</p>
<p>柿餅（一斤，切片）　豬苦膽（一個，去皮）　拌曬或烘乾，槐米四兩共研末，蜜丸，開水送服二錢，不論男女大小俱得愈。</p>
<p><u>蠱血</u>（《類方準繩》）</p>
<p>地榆散　治蠱毒下血，或腹痛，或不痛，百治不效，煩渴不止。</p>
<p>臭榆根東引根白皮（蜜炙，焙乾）　地榆（各半兩）　研細末，每服一錢，米飲調下。</p>
<p><u>便血脫肛</u>（《隨息居飲食譜》）</p>
<p>豬腸甘寒潤腸，止小便數紅，去下焦風熱，療痢痔便血脫肛。治淨，煨糜食。外感不清，脾虛滑瀉者忌。</p>
<p>又方　腸風臟毒，血痢不已，脫肛出，並以豬大腸入槐花末，令滿縛定，以醋煮爛搗丸，梧子大，每服二十丸，米飲下。</p>
<p><u>雜症下血</u>（又）</p>
<p>反胃噎食，沙石諸淋，噤口痢疾，腸風下血，蜜炙蘿蔔，任意食之。</p>
<p>又方　小便頻數，腸風下血，赤白帶下，並以白果煨熟，去火氣，細嚼米飲下。</p>
<p><u>便血</u>（又）</p>
<p>荸薺（搗汁，一盅）　酒半盅和，空心溫服。</p>
<p><u>大便血</u>（王暗人抄本）</p>
<p>大便瀉血，三代相傳，用縮砂仁研末，米飲熱服二錢，以愈為度。</p>
<p>又方（《丁氏奇效良方》）　烏芝麻　烏豆（各五錢）　愈。按：（不效再服。）或酒煮鯽魚常食。</p>
<p>又方　烏芝麻常生嚼（兩許）除根。</p>
<p>又方（異人傳授）　帶皮荸薺生熟（各七個）　每用生熟各一個同吃，重者數服愈。</p>
<p>又方　鮮枸杞根煎濃汁，酒少許食前服。或苧麻根煎服，或黑豆一升炒焦研末，酒淋之，去豆飲酒。或胡桃肉四兩，黃蠟一兩，共末，糊丸，每服二錢，艾湯送下。</p>
<p><u>諸般下血</u>（又）</p>
<p>香附（童便浸，焙研末，二錢）　入麝香、百草霜（詳癲狗方）各少許，甚效甚速。</p>
<p><u>男子便血</u>（又）</p>
<p>黑大豆（詳明礬例）一升炒焦研，熱酒淋之，去豆飲酒，神效。</p>
<p><u>下血危篤不可救</u>（又）</p>
<p>絲瓜（一條，燒存性，乾者亦可）　槐花（減半研末）　空心米飲下二錢。</p>
<p><u>臟毒下血</u>（又）</p>
<p>一人患是半月，自問必死，得方以乾柿燒灰，開水服二錢，遂愈。</p>
<p><u>酒毒下血並下利鮮血</u>（又）</p>
<p>老山梔仁（焙研）　每新汲水服三錢。</p>
<p>又方　下利鮮血。</p>
<p>梔子仁（燒灰研末）　水服一錢，神效。</p>
<p>又方（陳篤軒）　側柏葉（蒸曬，二兩）　炒槐花（一兩）　共研末蜜丸，空心酒下四十丸。</p>
<p>按：梔子仁炭，另煅厭煩，只教多買焦梔子，自去皮殼為便。</p>
<p><u>先便後血</u>（《金匱三字經》）</p>
<p>黃土湯　治此症為遠血（屬臟難治），亦治衄血吐血不止。</p>
<p>灶心黃土（八錢）　生地　黃芩　甘草　阿膠　白朮　附子（炮，各錢半）</p>
<p>又方（《丁氏奇效良方》）　糞後下血。</p>
<p>白雞冠連子炒（錢半）　煎服。</p>
<p><u>先血後便</u>（又）</p>
<p>赤小豆散　治此症為近血。（屬腑易治。）</p>
<p>赤小豆（浸令出芽曬乾，一兩）　當歸（四錢）</p>

<h2>小便血</h2>
<p><u>尿血</u></p>
<p>地骨皮煎濃汁，每服一盅，入酒少許，食前溫服。</p>
<p>又方　血餘炭（二錢，研末）　醋湯調下。《東醫寶鑑》以側柏葉汁調。</p>
<p>又方（《證治合參》）　淡豆豉（二撮）　煎湯，空心酒和服。</p>
<p>又方（《丁氏奇效良方》）　指甲（五分）　頭髮（錢半）　各煅研末，空心酒下，或萵苣搗敷臍上。</p>
<p><u>男女溺血</u></p>
<p>花龍骨末（三錢）　日三服。</p>
<p>又方　瘀血內漏。</p>
<p>蒲黃末（二兩）　每服三錢，水調服，盡即止。</p>
<p>越按：凡石藥宜煎服為是，恐黏滯腸胃，反致他病難醫。</p>
<p><u>溺血</u>（《隨息居飲食譜》）</p>
<p>脂麻（杵末）　東流水浸一宿，平旦絞汁，煎沸服。</p>
<p><u>妊娠尿血</u>（按：書云屬胞熱者多。）</p>
<p>阿膠蛤粉炒黃（研末）　米湯下二錢。</p>
<p>又方　黃明膠（即牛皮淨膏）二兩，酒煮化，頓服二錢。</p>
<p><u>產後尿血</u></p>
<p>滑石散</p>
<p>滑石　髮炭（等分）　煎服。</p>
<p>又方（《丁氏奇效良方》）　牛膝（二錢）　煎服。</p>
<p><u>周歲小兒尿血</u>（又）</p>
<p>大甘草（一兩二錢）　煎服完愈。</p>

<h2>癲癇癲狂笑哭</h2>
<p><u>癲癇論</u>（《證治合參》）</p>
<p>癲疾者，目當閉，非如狂病之張目怒罵也。又脈虛可治，實則死。又癲病與猝中痙病相同，但癇病僕時，口中作聲，將醒時吐涎沫，醒後復發，有連日發者，有一日三五發者。中風中寒中暑之類，則僕時無聲，醒時多涎沫，醒後不再發，痙病雖亦時發時止，然身強直，反張如弓，不如癇之身軟，或如豬犬牛羊之鳴也。《食物本草》：野馬肉可治馬癇。蓋五癇者，豬犬牛羊馬也。</p>
<p><u>續命湯加紫蘇陳皮</u></p>
<p>龍齒（末）　石膏（末，各三錢）　防己（二錢）　防風　附子　桂枝　紫蘇葉（各錢半）　麻黃（七分）　橘紅（六分）　水煎，加竹瀝二錢，薑汁一錢，攪勻衝入。</p>
<p>按：此是外感重，內傷輕。</p>
<p><u>加味參朮耆附湯治癲癇</u></p>
<p>人參　煨天麻（各二錢）　白朮（三錢）　炙黃耆（五錢）　製附子　煅龍齒（各一錢）　制南星　當歸　製半夏（各錢半）　炙甘草（五分）　姜（二片）　膠棗（二個）　水煎。</p>
<p>按：此是內傷重，外感輕。</p>
<p><u>追風祛痰丸治諸風癇暗風</u>（《證治》）</p>
<p>防風　天麻　殭蠶（炒，去嘴）　煨白附子　豬牙皂（炒，各一兩）　全蠍（去毒炒）　枯白礬　木香（各五錢）　半夏曲　制南星（各三兩）　為末，薑汁糊丸梧子大，每服七八十丸，食遠臨臥，淡薑湯或薄荷湯下。</p>
<p><u>麻仁煎治癲風</u>（又）</p>
<p>麻仁（四兩）　煎，空心服。解曰：麻仁潤藥也，多與之令人通利，故足以瀉癲癇風，可以濟火，可以潤肝脾腎，有攻邪祛病之能，無虛中壞氣之患，足稱良法。吳鶴皋</p>
<p><u>邪狂癲癇</u>（丁氏）　於寅初時，勿令人見，用左手，摘向東桃葉七片，暗藏患人發內。</p>
<p>又方　苦參為末，蜜丸梧子大，每服十丸，薄荷湯下。</p>
<p><u>小兒癇疾</u>（《證治》）　青羊肝煮食。</p>
<p><u>羊癇風</u>（丁氏）　甜絲瓜蒂（即絲瓜）七個（為末）　白礬（一錢）　無根水（即缸內池內水）　調送吐痰，過五日再一服愈。</p>
<p><u>羊兒風</u>（又）　孵退鵝蛋（挖出合蒜一個，搗爛仍入原殼）　煨熟，服四五個除根。</p>
<p>又方　青草或菜葉，塞口中即蘇。</p>
<p><u>癲狂論</u>（《證治》）</p>
<p>狂病者，目當開，非如癲症之閉目驚張也。又脈實大者生，沉小者死。</p>
<p><u>白金丸治癲狂失心</u>（又）</p>
<p>白礬（三兩）　鬱金（七兩）　研末，薄荷糊丸，每服錢半，開水下。（按：此丸分兩不一，服者依此。）</p>
<p>熏醋法（《東醫》）　治發狂，炭火一盆，置病人之前，醋一碗，急沃火內，氣衝入鼻內，須臾自定。</p>
<p>一醉膏（《證治》）　酒二碗，香油四兩，和勻，用楊柳枝二十條，逐條攪一二百下。候油與酒相入，煎至八分灌之。熟睡則愈，或吐瀉亦安矣。</p>
<p>生鐵落湯（失名）　治狂妄不避親疏。</p>
<p>鐵落（即打鐵墩下碎片）　一盞，水六杯，煮取三杯，加石膏（末一兩）、龍齒（末）、玄參、秦艽（各三錢），茯苓、防風（各二錢），一日兩服。</p>
<p>三白飲（《東醫》）　治傷寒熱極狂走。</p>
<p>雞子清（一個）　白蜜（一大匙）　芒硝（三錢，研）　涼水調勻下。</p>
<p>大黃一物（《證治》）　大黃（三兩）　酒浸一宿，煎分三服，不已再服。</p>
<p>牛黃膏（證治）　保命，治熱入血室，發狂不認人者。牛黃（二錢半）　硃砂　鬱金　丹皮（各三錢）　冰片　甘草（各一錢）　共末，蜜丸，皂子大，河水下一丸。</p>
<p><u>驚憂發狂</u>（丁氏）　絲瓜蒂（五錢，研末）　每服一錢，井水調服，即大吐得睡，勿驚醒。</p>
<p><u>痰疾癲狂</u>（又）　絲綿（燒灰）　開水或酒下。</p>
<p>一切風痰眩暈癲狂日久不愈（又）</p>
<p>白礬（一兩）　細茶葉（五錢）　共末，蜜丸梧子大，食遠薑湯下五十丸，久服痰從大便出。</p>
<p>獨聖散（《醫鑑》）　治中風痰迷心竅，癲狂煩亂，及五癇心風等症，甜瓜蒂為末，服五分，重者一錢，熟水調下即吐。如不吐須再服，吐不止，以白湯或蔥湯止之。</p>
<p><u>暴僕痰涎壅塞</u>（《玉曆》）　竹油一盞，薑汁五匙，調入白礬末一錢，灌下。</p>
<p>硃砂消痰飲（《醫級雜病》）　治無端歌泣，驚妄昏沉，厥逆痙攣。</p>
<p>膽星（六分）　硃砂（三分）　麝香（五釐）　薑湯調服三癇丸。又治一切驚癇，荊芥穗（二兩）　白礬（二兩五錢，半生半熟）　合丸，砂朱為衣，薑湯下一錢。</p>
<p><u>驚癇嚼舌，迷悶仰目</u>（《食物》）　牛黃（一分）　和蜜水灌之。</p>
<p><u>小兒驚癇</u>（又）　犀角濃磨水，服之立效，未服亦可。</p>
<p><u>小兒癇</u>（又）　木牟（穿牛鼻木也）燒灰，酒服。</p>
<p><u>小兒馬癇</u>（又）　白馬牙齒，味甘平，有小毒，水磨服。</p>
<p><u>牛癇</u>（又）　牛蹄甲（青牛者良）　燒灰，開水服。</p>
<p><u>笑</u>（《本草》）　經曰：神（心火也）有餘，則笑不休，鹽（炒赤）煎飲即愈，鹽屬水，能制火也。</p>
<p>又方（《名醫》）　一婦喜笑半年，食鹽（成塊燒紅）放冷研細，河水煎三五沸，溫分三服，須臾探吐，出痰半鬥，次服黃連解毒湯，（黃連五分、黃芩錢半、焦梔子、黃柏各三錢。）不數日愈。</p>
<p><u>哭</u>（《證治》）　大棗（十枚）　小麥（一兩六錢）　甘草（三錢）　煎服，此乃無故而然也。</p>

<h2>怔忡喜忘不寐</h2>
<p><u>怔忡</u>　天王補心丹　治心血不足，神志不寧，津液枯竭，健忘怔忡，大便不利，及舌上生瘡等症。</p>
<p>生地（四兩）　棗仁　麥冬　當歸　柏子仁　天門冬　五味子（各一兩）　遠志　茯苓　人參　玄參　丹參　桔梗（各五錢）　蜜丸，金箔為衣，燈芯棗湯下。</p>
<p>又（丁氏）　柏子仁（三錢）　煮飲，日久自愈。</p>
<p><u>喜忘</u>（《食物》）　牛馬豬雞心（焙乾研末）　酒服（錢半），日三，則智慧日生。又云：豬心多食耗心氣，忌合吳茱萸。</p>
<p>又　黃牛心，治虛忘，補心。</p>
<p><u>不寐</u>（丁氏）　燈草煎服，或用白糖含臥。皆忌茶水。</p>
<p>又（《醫級》）　治怔忡不寐，心虛舌衄。人參（炒研）　黃連（鹽水炒黑，等分）　桂圓肉（五七層裹入。）　臥時噙口中，令其汁自出，徐徐咽之自寐，謂之噙咽參連法。</p>

<h2>五疸</h2>
<p><u>三十六黃病</u>（《證治合參》）　雞子（連殼燒灰研末）　醋（一合）　和之溫服，鼻中蟲出為效。身體極黃者，不過三服神效。</p>
<p>又方（丁氏）　茵陳蒿（一把）　生薑同搗爛，擦胸前。</p>
<p><u>五疸神丹</u>（《醫鑑》）　孫柳堂治五疸黃腫。</p>
<p>綠礬（二兩，煅白研末）　棗肉為丸櫻桃大，每服五丸。晨午晚各一服，冷酒送下，忌醋、生冷、發物。若有蟲，服之吐出，神效。</p>
<p>又方（《醫學》）　絲瓜絡（連子煅灰）為末，如因酒病酒下，面病面下。</p>
<p>又方　益母草（搗爛取汁一盅）　酒沖服四五次。</p>
<p><u>黑疸危症</u>（丁氏）　栝蔞根搗汁溫服，黃水從小便出，不出再服，或黃瓜根汁空心服。</p>
<p><u>黃疸第一必效方</u>（《隨山宇》）　青殼鴨蛋，上敲小孔，入朴硝（數粒）以滿為度，飯鍋上蒸熟去殼，日食一二枚，或四五枚，輕者十日，重者一月必愈，黃疸入腹，或變黑疸，皆治。</p>
<p><u>谷疸酒疸</u>（《證治》）　治谷疸身熱腹痛，有關脈滑。枳實（二錢），生梔子（十四個），大黃（五錢），豆豉（錢半），酒疸欲吐，谷疸腹痛，此方主之。</p>
<p>又方　田螺搗汁，酒服（滾沖），治酒疸。</p>
<p>又方　螺螄能去酒積，煮而食之。酒疸發黃，無不愈也。</p>
<p><u>黃汗</u>（《食物》）　《千金方》治黃汗染衣皆黃，萊菔子（末二錢），水調下。又治黃疸皮膚目黃如金色，小便熱赤，研末，白湯下。</p>

<h2>水腫</h2>
<p><u>分辨水腫</u>（《醫學指南》）　腫在腹上為鼓脹，腫在四肢頭目為水腫，須分別治之。</p>
<p>一方　治水腫，無論年久，雖肚有青筋亦治之。大戟、當歸、陳皮（各一兩），水煎服，利下水多者更好，如病重者再服，切忌鹽醬。</p>
<p>又方（《證治》）　田螺　大蒜　車前子（等分）　熬膏，攤貼臍中。（《醫鑑》搗貼臍中為便。）少頃，小便水出，一二餅即愈。</p>
<p><u>水蠱腫胖</u>（《醫學》）　輕粉（二錢）　巴豆（四錢，去油）　生硫黃（一錢）　共研成餅，先以新棉（一塊）鋪臍上，次以藥餅當臍按之，外用帛縛。如人行五六里，自瀉下，候三五度，除去藥餅，以溫粥補之。久患者隔日可解，一餅救數人，其效如神，愈後忌飲冷水。</p>
<p><u>腹脹黃腫</u>（丁氏）　葫蘆（不去子，燒炭研，錢半）　溫酒下，開水下亦可。</p>
<p><u>肚腹腫脹</u>（又）　炒蘿蔔子（三錢）　煎服三次。</p>
<p><u>水蠱腫滿喘促多年</u>（又）　舊鼓皮（三錢，焙末）　酒下。</p>
<p><u>水腫腹大，遍身浮腫仙方</u>（又）　土狗（即螻，焙研末）　溫酒下，上半截，即消上半之水，下半截，即消下半之水，左可消左，右可消右。</p>
<p>又方（《玉曆》）　遠志（薑汁炒，五錢）　煎服。</p>
<p><u>水脹</u>（又）　按之下陷不起者是，商陸根、蔥白共搗，填臍中。</p>
<p>又方（《丁氏》）　水鼓氣鼓，多食野水鴨最妙。</p>
<p><u>小兒浮腫</u>（又）　絲瓜、燈草、蔥白（等分）　煎湯浴之，並少飲。</p>

<h2>鼓脹</h2>
<p><u>鼓脹硫黃兒神效</u>（《醫級雜病》）　制硫黃（用萊菔子、豆腐、甘草、黑大豆等）　巴豆霜　輕粉（各一兩）　研末，用布作肚兜一個，先以綿襯之，放藥於上攤勻，再用綿蓋，用針密行之，系腹上，則氣自通，宜戒鹹味。</p>
<p><u>氣鼓神方</u>（《隨山宇》）　近日有人試效，因以傳人，多年瓦油燈盞（連垢膩）火內燒溫，合臍上，良久自落油膩，已淨如洗，腹亦平矣。</p>
<p>又方　蓋屋稻草煎湯，傾盆內，坐盆上熏，待溫頻沃其腹，小便隨下黃水二三次愈。</p>
<p>草靈丹（《醫學》）　四五月牛屎（陰乾炒微黃色研末）　每服一兩，煎半時，濾清服之，三服即愈。</p>
<p>又方　黑魚（一尾）　從尾上抽去腸，皮硝（二兩）裝入魚腹內，焙乾為末，每服二三錢，開水下。</p>
<p>又方　端午取蝦蟆（一隻，隨時亦可）　硃砂（七錢）放其腹內，懸至次日，以黃泥打爛包之，煅存性，每早服五分，開水下。</p>
<p>氣鼓氣脹（《玉曆》）　蘿蔔子（二兩，研末）　再以生蘿蔔搗爛，和子絞汁，將砂仁（二兩）浸汁內，一宿撈起，再浸再曬，七次為度，研末，再服一錢，米飲調下效。</p>
<p>又方　遠志煎。（見上水腫。）</p>
<p>又方（樊氏）　一草丸　土牛膝根　鹽（少許）　酒漿（即酒釀，一匙）　共杵為丸，入黃蜆殼，覆臍上一晝夜，過限起泡。如此不愈，內服漿梅嫩葉杵汁，滾燒酒，如量沖服，無不應驗。陳克三傳。</p>

<h2>陽亡</h2>
<p><u>脫陽</u>（《心法附余》）　華佗十件危病方：其證多因大吐大瀉之後，四肢逆冷，元氣不接，不省人事，或傷寒新瘥，誤行房事，其證小腹緊痛，外腎搐縮，面黑氣喘，冷汗自出，亦是脫陽症，須臾不救，先以蔥白（數莖）炒熱熨臍下，次用附子（一錢）　白朮（七分）　乾薑（五分）　木香（三分）　煎令冷服，須臾又服。</p>
<p>四逆加人參湯（《醫級傷寒》）　治亡陽厥逆危敗之症，甘草、乾薑、附子、人參各五分。</p>
<p>六味回陽飲（《孝茲傷寒備覽》）　治陰陽兩虛，元氣將脫。人參　熟地（各五錢）　附子（二錢）　炮姜（五分）　歸身（三錢）　煎服。</p>
<p><u>灸脫陽法</u>（《醫級雜病》）　治陽亡大汗，厥利慾脫之症，急於關元穴（在臍下三寸）灸七九壯，以固陽氣。如脈脫不復者危，肢溫者復。</p>
<p>參附湯（《濟陰綱目》）　治陽氣虛寒，自汗惡寒，或手足逆冷，大便自利，或臍腹疼痛，嘔逆不食，或汗多發痙等症。</p>
<p>人參（一兩）　附子（炮，五錢）　姜（二片）　黑棗（二個）　煎服。</p>
<p>耆附湯（又）　治陽氣虛脫，惡寒自汗，或口噤痰壅，四肢逆冷，或吐瀉腹痛，飲食不入，及一切虛寒等症。</p>
<p>黃耆（一兩）　附子（炮，五錢）　姜（二片）　黑棗（二個）　煎服。</p>
<p>按：陽亡之症，須認明手足冷至手臂及足脛身冷，蜷臥不渴，六脈沉細者是真虛寒症。若冷在四肢尖，身熱，舌乾引飲，六脈洪弦者，是假虛寒症。用之不當，不如勿藥為中醫也。</p>

<h2>牙</h2>
<p><u>牙痛</u>（余晟記說）　附子搗爛貼足心。</p>
<p>又方（章墨舫說）　輕粉研，填合谷穴。（在手拇指食指之背又里些，屬陽明大腸經。）將艾灸三五壯，即愈。</p>
<p><u>火牙疼</u>（《醫學》）　巴豆（一粒，去皮殼）　搗爛，燈花紙包，左邊牙疼塞左耳，右邊塞右耳。</p>
<p><u>風牙蟲牙攻蛀疼痛，動搖連頰，浮腫</u>（《醫級》）　川椒（炒出汗）　蜂房（炙，等分）　為末，每用二錢煎，溫漱即愈。</p>
<p><u>牙蟲痛</u>（又）　韭菜子（五錢）　煎漱之，蟲自出。</p>
<p><u>牙痛神效漱方</u>（陳儀臣）　一撮花椒水一鍾，細辛白芷與防風，濃煎漱齒三更後，不怕牙疼風火蟲。</p>
<p><u>一切牙痛</u>（《醫級》）　蟾酥（少許）　巴豆（一粒，去油）　杏仁（一粒，去皮炒焦）　共研如泥，綿裹如粟米大，若蛀牙塞入蛀孔，風牙寒牙貼之，吐涎即愈。</p>
<p><u>牙痛</u>（道法統宗淨明堂）　五靈脂（一兩）　川椒（五錢）　共末，擦患處。</p>
<p><u>齒痛血出或癢痛</u>（倪賢宗）　骨碎補（二兩）　銅刀銼，炒焦研末，擦牙良久，吐咽俱可。劉松石云：能固牙益髓，並去骨毒，經驗。</p>
<p><u>牙齦腫痛臭爛</u>（《證治》）　老芥菜梗燒炭研敷。</p>
<p><u>牙齦腫勢欲成癰者</u>（《醫級》）　葡萄乾（去核）　焰硝填滿，煅後放地出火氣，研末擦，涎出任吐，愈。</p>
<p><u>齒癰</u>（丁氏）　牙齦胬肉漸長，朴硝末敷。</p>
<p><u>盤根牙癰</u>（又）　破爛至牙骨脫落，白礬（生六錢，熟三錢）　天雄黃（一錢）　共研摻綿紙上，捲成紙捻，塞牙邊。久塞可保余牙，飲食時，去藥捻，日換數次。</p>
<p><u>牙蜒蚰火</u>（樊氏）　牙齦一時腐爛，牙歪將落，飲食難吞，可用生桐油刷患處，吐涎即愈。</p>
<p><u>無病忽然齒長</u>（《玉曆》）　名曰髓溢，白朮煎湯，漱口愈。</p>
<p><u>老年免落牙</u>（丁氏）　凡人將老，初落一牙，取瓦上焙枯研細，敷滿口牙上半日，再行吞下，可保余牙，永不脫落。</p>
<p><u>離骨丹取牙</u>（丁氏）　白馬尿浸茄根三日，炒為末，點牙即落，勿近好牙。</p>
<p><u>睡臥咬牙</u>（又）　取所臥席下灰塵（一捻）入口中，勿令本人知，即愈。</p>
<p><u>牙關緊閉</u>（又）　鹽梅擦牙上，涎出即開，若因中風，白礬、鹽（各半）研，擦牙即開。</p>

<h2>耳</h2>
<p><u>暴聾猝閉</u>（《醫級雜病》）　活磁石（一錢）　山甲末　麝香（各少許）　綿裹入耳中，口含生鐵少許，覺耳內有聲即通。</p>
<p><u>耳聾</u>（各家）　山萸肉　豬腰（一對）　煮熟，每朝空心食之，十日即聰。</p>
<p>又方（《醫學》）　石菖蒲（一寸）　巴豆（一粒，去殼）　全蠍（一隻，去足尾）　共研，蔥涎丸，塞耳即通。</p>
<p>又方　細辛　石菖蒲（各三分）　麝香（三釐）　共研，綿裹塞耳中，即愈。</p>
<p>又方　細辛（研末）　黃蠟熔化為丸，綿裹塞之，二次愈。</p>
<p>又方（《良方海上方》）　耳聾久矣不聞言，那怕成災三五年，鼠膽尋來傾耳內，真如頃刻遇神仙。</p>
<p>又方（丁氏）　十月上己日，採槐莢內中粒成雙者，牛膽汁拌過，裝入豬尿脬內，扎住，掛在陰處檐下，至次年三月上己日取下，每早服一粒，開水下，服百日。</p>
<p>又方　三十年久聾，酒（一升），牡荊子（一升），浸七日去渣，任性服之。</p>
<p><u>耳鳴及耳聾、目病、癲狂癇</u>（失名）　煅磁石（二兩）　硃砂（一兩）　神麯（三兩）　蜜丸，每服二錢。</p>
<p><u>耳痛聾</u>（丁氏）　杏仁（炒焦末）　蔥涎為丸，綿裹塞耳，兼治帶膿。</p>
<p><u>風邪雜病耳聾</u>（《醫學》）　蚯蚓（去土，陰乾為末）　麝香（三分）　蔥（寸許）　塞藥在內，左聾塞右耳，右聾塞左耳，左右俱聾俱塞。</p>
<p><u>腎虛耳聾</u>（《隨息》）　羊腰子（羊內腎也）　甘平，補腰腎，療癥瘕，止遺溺，健腳膝，理勞傷。</p>
<p><u>耳內諸症</u>（丁氏）　耳疳，震耳，纏耳，聤耳，風耳。抱過雞子殼內白衣（炒黃末），香油調搽，或蟮血滴入。若耳底腫痛，時流膿血，大木鱉子（一個）研細，醋調滴耳愈。</p>
<p><u>耳忽大痛，如有蟲難忍</u>（樊氏）　蛇蛻燒研吹之。</p>

<h2>鼻</h2>
<p>肝膽風熱，郁腦成淵，時時流臭黃水，久則為漏。</p>
<p><u>頭腦苦痛者</u>（《醫級雜病》）　殭蠶（去嘴，一錢）　黃魚頭中石（醋煅五七次）　共末，吹入鼻中，另取絲瓜近根藤（數條燒炭末）白湯下，日服一錢。</p>
<p><u>鼻淵</u>（斗門高卦靈傳）　漆鋪濾生漆綿兜（燒炭研末）　綿裹塞鼻，驗。</p>
<p>又方神效（《喉科秘鑰》）　石首魚腦（堅如石）　煨透研末，絲綿燒炭研，仍用絲綿包裹塞鼻愈。</p>
<p><u>鼻淵不止</u>（《隨息》）　乾溼霍亂轉筋，噤口痢，鼻淵鼻衄不止，並杵蒜貼足底心。</p>
<p><u>鼻癰鼻息鼻內瘡</u>（《醫級》）　天黃　細辛（各五分）　瓜蒂（二個）　白礬　綠礬（各一錢）　麝香（一分）　共末，綿裹塞鼻，數日自平。</p>
<p><u>鼻疳爛通鼻孔</u>（《醫學》）　鹿角　白礬（各一兩）　放瓦上煅過，人頭髮燈火上燒過末，先用花椒湯洗淨，摻藥疳上，三四次即愈。如瘡不收口，瓦松（燒炭研）乾摻即收。</p>
<p><u>鼻中肉贅臭痛難忍</u>（又）　白礬末　硼砂末（少許）　吹其上，自化水而消矣。</p>
<p><u>鼻痔</u>（又）　輕粉（二錢）　杏仁（七粒）　白礬（五錢）　共末，入鼻中，即化為水。</p>
<p>又方（《玉曆》）　瓜蒂（炒）　甘遂（炒，各四錢）　枯礬　松香（各五分）　香油調點，每日一次，化為臭水。</p>
<p><u>鼻塞</u>（《醫學》）　通草　附子（炮）　細辛（各一錢，末）　蜜丸，綿裹塞鼻。</p>
<p><u>久不聞香臭</u>（又）　桑白皮（八錢）　煎，早晚溫服愈，忌椒辛魚膻。</p>
<p><u>鼻中癢</u>（各家）　蘆薈末吹之愈。</p>
<p><u>鼻內生蟲</u>（丁氏）　韭菜子燒煙，向鼻熏之，引蟲出淨愈。或天雄黃向鼻，時時熏之。</p>
<p><u>流涕不幹</u>（《醫學》）　獨蒜搗貼足底心，紙封愈，不再發。</p>
<p><u>酒齄鼻</u>（又）　因血熱入肺，故紅出而成此症。苦參末（四兩）　當歸末（二兩）　酒糊丸，每服三錢，食後熱茶下。</p>
<p>又方　雄豬膽　每晨滾酒調一個服，半月如舊。</p>
<p>又方（《證治》）　白果，酒糟同嚼，夜塗旦洗，效。</p>
<p>又方（丁氏）　油胡桃肉（一錢）　土鱉子仁（二錢）　樟腦（二錢）　水銀（三錢）　共杵爛，每早洗臉後擦之。藥盡即愈，切勿洗去。</p>
<p><u>耳鼻脫落</u>（又）　人參入瓦罐，鹽泥搗封，煅為末，急以所傷耳鼻，蘸藥安舊處，再以老薑嚼爛，四圍厚敷，用綢捆定自安。</p>

<h2>呃吐</h2>
<p><u>傷寒呃逆</u>（《本草》）　白茅根煎服。</p>
<p><u>氣滯呃逆，膈悶不舒，及病後呃而不止</u>　《醫級》並《本草》　刀豆（老而綻者，炒研）　每服二錢，開水下。</p>
<p><u>久病呃逆</u>（陳修園）　人參　附子（各五分）　乾薑　丁香（各三分）　柿蒂（七分）　煎服，不效再服。</p>
<p><u>肝膽胃火致逆</u>（《醫級》）　廣橘皮（七分）　竹茹（錢半）　人參（四分）　甘草（三分）　生薑（一片）　大棗（二個）</p>
<p><u>胃冷呃逆</u>（又）　丁香（五分）　柿蒂（二個）　人參（四分）　乾薑（三分）</p>
<p>又方（《玉曆》）　製半夏（三錢）　生薑（錢半）　煎服。</p>
<p>又方（《證治》）　紙捻探鼻，則嚏而止，或閉口，鼻氣使之無息，立已。或作冤盜賊，大驚駭之，亦已。</p>
<p>又方（丁氏）　黃蠟燒煙燻口，二三次愈。</p>
<p><u>嘔吐</u>（《證治》）　姜半夏（二錢）　鮮姜（四錢）　不愈者，人參（一錢），姜半夏（二錢），煎服。</p>
<p><u>食物直出</u>（《丁氏》）　焦梔子（去皮，二十粒）　煎服。</p>

<h2>喑</h2>
<p>醫鑑經云：無故而喑，脈不至，不治自已，謂氣暴逆也，氣復則已。審如是，雖不服藥，亦自可。</p>
<p><u>失音不出</u>（《醫學》）　蘇子（錢半）　訶子（去殼，八分）　杏仁（三錢）　百藥煎（一錢）　共末，作二次服，熱酒下。</p>
<p>又方（《證治》）　蘿蔔（汁）、姜（汁），同服。</p>
<p><u>喉痹失音</u>（《醫學》）　栝蔞皮（炒）　殭蠶（炒）　甘草（炒，各二錢）　共末，每服三錢，薑湯下。</p>
<p><u>驚喑</u>（《名醫》）　蜜陀僧（即淡底，四分，研）　茶調服，一切驚喑屢效。</p>
<p><u>小兒失音不語</u>（丁氏）　蝦膜膽（取汁）　點舌上，少頃即語。</p>

<h2>渴三消</h2>
<p><u>時病消渴</u>（《證治》）　藕汁白蜜和勻服。按：實火者勿服。</p>
<p><u>煩渴不止</u>（又）　糯米泔水飲之。</p>
<p><u>消渴</u>（又）　烏梅肉（炒，一錢）　豆豉（百粒）　煎服數次。按：有寒熱者勿服。</p>
<p><u>枯渴症</u>（景岳、修園）　熟地（七八錢）　當歸（二三錢）　煎服。</p>
<p><u>三消</u>（《壺隱子醫譚》）　三消，乃三焦受病，上消飲水百杯，中消能食善飢，下消小便如膏末傳。能食者，必發癰疽背瘡；不能食者，必傳中滿鼓脹，大抵脈多數。治法宜滋陰抑陽，則心腎交通，水火既濟，何消渴之有？</p>
<p><u>繅絲湯</u>（《醫鑑》）　治三消如神，或以原蠶繭，或絲綿煎湯，隨時飲下大效。</p>
<p>又方　退雄雞湯，澄清飲之，神效。按：此勿令病人知。</p>
<p><u>腎消小便如膏</u>（《證治》）　小茴香（炒）　苦楝子（炒，等分末）　空心酒服二錢。</p>

<h2>汗</h2>
<p><u>盜汗（寐時出）自汗（寤時出）</u>（《醫學》）　煅白礬（一二錢，末）　津唾和塞臍內，膏藥封之自止，或香白芷（末），津唾和填亦可。</p>
<p><u>盜汗</u>（又）　青桑葉（焙乾末，二錢）　空心米湯送下。</p>
<p><u>自汗</u>（又）　麻黃根　黃耆（等分末）　小麥粉糊丸，每服錢半，小麥湯送下。</p>
<p><u>黃汗</u>（《證治》）　黃耆（五錢）　白芍　桂枝（各三錢）　醋水煎，分作兩服，服至六七日乃愈。</p>
<p><u>心虛自汗</u>（《醫學》）　茯神（末二錢）　艾湯送下，二服愈。</p>
<p><u>心虛自汗不睡</u>（《證治》）　豬心（一個，破開入）　人參　當歸（各二兩）　煮熟去藥，數服愈。按：此乃勞心太過，可食一，兼外感反為害矣。</p>
<p><u>血汗</u>（《東醫》）　蝟皮主血汗，燒炭，米飲調服，肉煮食之。</p>
<p>又方（丁氏）　胎髮燒炭末撲之。</p>
<p><u>腳汗</u>（《醫學》）白礬　乾薑（各五錢，末）　或摻或煎，洗五日愈。</p>

<h1>卷三</h1>

<h2>統治一切中症</h2>
<p><u>中風、中氣、中暑、中惡、猝暴等症</u>（《本草從新》）</p>
<p>薑汁和童便飲效，薑汁開痰，童便降火也。</p>
<p>又方（《丁氏奇效良方》）　兼治中寒中毒，及乾霍亂，一切猝暴之症。又中惡猝死，視上唇內沿，有粟米大一粒泡，以銀針挑破之。或令人溺其面。</p>
<p><u>暴厥</u>（《醫級雜病類方》）</p>
<p>玉壺丹　即扁鵲玉壺丸也。治命火衰微，陽氣暴絕，及虛寒、水腫、寒中等候，服之神效。</p>
<p>九制硫黃，糯米粉（等分）糊丸，每服三分，溫水下。</p>
<p>又方（陳修園）　治脾腎虛冷，上實下虛，奔豚，五種水氣，中風痰嘶危急。黑錫丹，每服（五分）滾水送。</p>
<p><u>猝中</u>（又）</p>
<p>通關散　治卒中壅閉，握手咬牙，不省人事，用此探嚏。</p>
<p>細辛　牙皂（等分）　研末，吹鼻取嚏，以驗肺氣之絕否。按書云：有嚏是氣存可治，無嚏是氣絕難治。</p>
<p>又方　礬皂散　治卒中痰嘶，壅閉會厭。（在喉間為音聲啟閉之戶。）湯飲不得入口，以此灌之，得吐痰涎，可商投劑。</p>
<p>白礬牙皂（等分）　煎灌取痰。</p>
<p>又方　參蘆散　治脈形不足，卒僕昏瞶，痰涎壅塞。</p>
<p>參蘆（二三錢）　煎服取吐。</p>
<p>又方（《丁氏奇效良方》）　口閉涎壅垂死者，一服即愈。</p>
<p>巴豆（兩粒，去皮膜）　白礬（二錢）　新瓦上同煅，以巴豆焦為度，煉蜜為丸，芡實大，每服一丸，綿裹放口中近喉處良久，吐痰乃愈。</p>
<p><u>山嵐瘴氣</u>（《丁氏奇效良方》）</p>
<p>犀角磨水服，或羚羊角末水調服一錢，或生熟大蒜頭七片共食之。少頃吐瀉，或吐血而愈。</p>

<h2>中風</h2>
<p><u>中風陳修園</u>（《三字經》）</p>
<p>三因白散　治中風猝倒，痰涎如壅，危在頃刻，用此極效。</p>
<p>滑石（五錢）　半夏（三錢）　附子（二錢）　研末，每服五錢，加生薑三片，蜜三錢煎送。</p>
<p>又方　黑錫丹（詳上一切中症。）</p>
<p><u>中風偏左右</u>（又）</p>
<p>偏左宜六君子湯。</p>
<p>人參　於術　茯苓（各二錢）　甘草　廣皮（各一錢）　半夏（二錢）　蓋左半，雖血為主，非氣以統之，則不流也。</p>
<p>偏右宜四物湯。</p>
<p>熟地　當歸　白芍（各三錢）　川芎（錢半）　蓋右半，雖氣為主，非血以麗之，則易散也。二湯俱加竹瀝（詳小兒重舌）二錢，薑汁五分，以行經絡之痰。再加殭蠶、鉤藤、天麻、羚羊角，以熄風活絡，或加附子以固陰，肉桂以勝陽，黃耆以勝風。</p>
<p>丹溪：中風治痰，氣實而能食，用荊瀝。（如無瀝用荊芥。）氣虛少食，用竹瀝。此二味開經絡，行血氣故也。</p>
<p>按：偏左偏右，如中風後，半身或痛或木，並不能動搖，即半身不遂之初症，治法難，宜慎。</p>
<p><u>半身不遂</u>（《古今醫鑑》）</p>
<p>左癱右瘓（癱瘓四體麻痹不仁）者，因氣血虛，而痰火流注也。血虛，則痰火流注於左，而為左癱，宜四物湯，加白芥子、竹瀝、薑汁，兼有死血，加桃仁、紅花。氣虛，則痰火流注於右，而為右瘓，宜四君子湯，合二陳湯，加白芥子、竹瀝、薑汁。能食者去竹瀝，加荊汁尤妙。肥人多濕，少加附子行經。癱瘓初起，急治則可，久則痰火鬱結而難治也。</p>
<p>又方（《丁氏奇效良方》）</p>
<p>芝麻　桑葉（等分）　共為末，沖酒服。</p>
<p><u>失音不語</u>（又）</p>
<p>訶子清音湯　治諸風失音不語。</p>
<p>桔梗（半生半炒，一兩）　訶子（半生半泡，四十九個）　甘草（半生半炙，二錢）　研末，每服七錢，如煎服者，加童便一碗，衝入。</p>
<p>又方　太玄湯秘方　治中風失音，昏迷欲死。</p>
<p>染布活靛缸水（一盞）　溫而灌之，即能言語。</p>
<p><u>猝風不語</u>（《本草從新》）</p>
<p>黑大豆煮汁，煎稠如飴，合杏仁等，並飲汁。</p>
<p>又方（《證治合參》）　中風不語。</p>
<p>黑大豆煮汁，煎如飴，含而飲之。亦治喉痹不語。</p>
<p><u>女人血虛中風</u>（《食物本草》）</p>
<p>熱飲羊血。</p>

<h2>口眼歪斜</h2>
<p><u>猝暴中風，口眼喎斜</u>（《丹溪心法附余》）</p>
<p>天南星（不拘多少，研末）　生薑自然汁調，左喎貼右，右喎貼左，如正洗去。貼在頰車，即耳垂下八分。凡塗灸者都照此穴。</p>
<p>又方　萆麻子（去殼）　搗爛，右喎塗左，左喎塗右，或鱔魚血，入麝香少許塗之即正。</p>
<p>又（《仁存》方）　治口喎即正。</p>
<p>耳垂下，用艾炷如麥粒大灸三壯，左喎灸右，右喎灸左。</p>
<p>又方（《醫級雜病類方》）　治風中經絡，口眼喎斜。</p>
<p>白附子　殭蠶　全蠍（等分研末）　酒調下二錢。</p>
<p>又方　改容膏　治口眼歪斜。</p>
<p>石灰醋炒紅，再入醋熬如膏，左歪塗左，右歪塗右。</p>
<p>又方（《丁氏奇效方》）　邪風口歪。</p>
<p>皂角（去皮弦五兩，研末）　醋調，左歪塗右口角，右歪塗左口角。干，另換。</p>

<h2>中氣</h2>
<p><u>中氣論</u>（《玉曆良方匯錄》）</p>
<p>凡人猝然昏倒，身冷無痰，名氣厥，亦名中氣。若身溫有痰，則名中風，但扶正坐，氣順則安。或皂角末吹鼻，令嚏亦佳。如無醫藥，當濃煎薑湯灌之。蓋氣行則火降，而痰消矣。</p>
<p><u>中氣</u></p>
<p>近來說肝厥者，就是此症，用當歸四逆湯。</p>
<p>白芍　桂枝（各二錢）　甘草　木通（各錢半）　細辛（一錢）　紅棗（五個）　如寒氣盛者，加吳茱萸（二錢），酒（半盅），生薑（二錢）。</p>
<p>按：今人氣質，不比古人，細辛應減用五分。雖云寒盛，其實陰虛者多，吳茱萸亦減用五分，生薑減一錢，以免寒去而陰不傷。</p>
<p><u>產後中氣</u></p>
<p>治產後中風，諸體疼痛，自汗出者，及余百病。</p>
<p>獨活（八兩）　當歸（四兩）　加酒，日三夜一，以取微汗。若中氣者，加桂心二兩，不瘥再服。</p>
<p>按：此方分兩，可打一折，而肉桂折倍，只用三分，不效再服，產外亦宜。</p>

<h2>中暍</h2>
<p><u>中暍</u>（《玉曆良方匯錄》）</p>
<p>凡夏月行路，及鄉農踏車耘稻昏倒者，以路上熱土圍臍，令人尿其中即活。或以薑湯童便，乘熱灌之。或置日中，或令近火，以熱湯灌之即活。若飲以冷水，及臥冷地，皆不救。若婦女用布蘸熱水，更換熨臍，並熨臍下三寸，醒後亦忌生冷。</p>
<p><u>中暍昏迷方</u>（《隨山宇方鈔》）</p>
<p>街心土　大蒜瓣（等分）　搗勻，井水調澄，去渣灌，即蘇。</p>
<p>又方　道上熱土堆腹露臍，令數人溺臍中。</p>
<p>又方（《驗方新編》）　草紙捲成筒，點火向口鼻間熏之，即活，其效如神。</p>
<p>又方　白礬末（一錢）　陰陽水（按：井水與河水，滾水與冷水皆是。）調服神效。</p>

<h2>中暑</h2>
<p><u>中暑辨</u>（《醫級無問錄》）</p>
<p>暑症、陰症辨。面垢者，熱甚之極，如火之煙煤也。又暑必汗，煩而渴（壺隱子），其證身熱頭痛，狀類傷寒，但惡熱而垢，是以異也。經曰：脈虛身熱，得之傷暑。</p>
<p><u>中暑</u>（《玉曆良方匯錄》）</p>
<p>急救中暑法，忽然倒地，氣欲絕者。</p>
<p>路上熱土（一塊）　大蒜（四五個）　剝淨，共搗爛，新汲水和勻，去渣灌之，即愈。</p>
<p>又方（《丁氏奇效良方》）　水蓼（即辣蓼草）　搗汁，隨量灌。</p>
<p>又方　扁豆葉搗汁飲。</p>
<p><u>中暑赤丹</u>（又）</p>
<p>暑月身熱昏沉，未明症候，疑是出丹（按：此身有紅塊）。以白扁豆數粒食之。如不醒，用生白扁豆，水浸濕研汁一小杯服之，愈。</p>

<h2>中惡</h2>
<p><u>中惡心痛</u>（王暗人鈔本）</p>
<p>苦參（一錢）　醋（半盅）　清水合煎。</p>
<p>又方（補遺）　治妊娠中惡，心腹急痛，如鬼擊不可按摩，或吐衄者。</p>
<p>蘄艾（三錢）　煎服，不效再服。</p>
<p>按：艾性逐寒濕，並理三陰氣血，豈特妊娠可治，而他人不可治乎？故白之。</p>

<h2>喉症</h2>
<p><u>一切喉症</u>（《隨山宇方鈔》）</p>
<p>錫類散　治爛喉時症，及乳蛾牙疳，口舌腐糜。凡外淫為患，諸法不效，吹入患處，瀕死可救。爛喉痧最難治，稍延誤即死，惟此方最良。昔有人無子，傳此方救人而得子。故名錫類，功效甚著，不可殫述。</p>
<p>象牙屑（焙）　真珠（各三分）　飛青黛（六分）　梅冰片（三釐）　壁錢（即蟢子窠泥壁上者良，木板上者勿用，三十個）　西牛黃　人指甲（男病用女，女病用男，分別配合，各五釐）　各研細末，又合研勻，磁瓶密收，勿泄氣。</p>
<p><u>急喉風方</u>（又）</p>
<p>青梅入甕，陸續捉蜒蝣浸之自化，取梅含之，即愈。</p>
<p><u>爛喉痧神方</u>（又）</p>
<p>紫石英（研細）　蒲公英（各四錢）　六神麯（炒，三錢）　杏仁　射干（各五錢）　煎服二三帖，小兒分兩減半，孕婦不忌。</p>
<p>又方（《丁氏奇效良方》）　喉痛破爛久不愈，名爛喉痧。</p>
<p>莧菜根（燒枯，一錢）　加梅冰一二分吹之。</p>
<p><u>喉癬神方</u>（又）</p>
<p>長指甲（燒灰）　清水送下，即愈。一說治蛾子，吹著即破，愈。</p>
<p><u>喉痹劫涎法咽疼赤腫</u>（《醫級雜病類方》）</p>
<p>鼓槌風（即土牛膝）　連根搗汁，冬日取根用之，沖半溫酒及水，含口中呵漱之，吐出惡涎，則不致成癰。</p>
<p><u>大小喉痹</u>（又）</p>
<p>珠黃散　治風痰火毒喉痹，及小兒痰搐驚風。</p>
<p>珍珠（三分）　牛黃（一分）　各研細，或吹或摻。如治小兒痰痙，以燈心湯調服二三分。</p>
<p><u>喉痛</u>（又）</p>
<p>甘桔湯，治咽喉痛痹，並表散寒邪。</p>
<p>甘草（錢半）　桔梗（七分）　煎服，不效再服。</p>
<p>按：此方是一切喉症之通治方，最穩便。</p>
<p><u>急喉症</u>（《醫學指南》）</p>
<p>治急鎖喉風，頃刻不救方。其症先一二日胸膈氣緊，呼吸短促，忽然咽喉腫痛，手足厥冷，氣閉不通。</p>
<p>巴豆（即江子，二生四熟，生者去殼，熟者炒去油存性）　天黃（三分）　鬱金（一錢）　共研末，入口半匙，清茶送下。如口噤咽塞，宜調清茶，匙灌，細細而下，須臾吐利即安。</p>
<p><u>喉痛舌出不收</u>（《玉曆良方匯錄》）</p>
<p>咽喉回生散　治喉痛咽硬，舌忽脹大，漸至如脬，或伸出不能縮者。此名霎舌，治之稍緩，即時氣絕。</p>
<p>皂礬（置新瓦上煅紅，放地候冷）　研末摻舌上，如口噤，須撬開牙關，擦舌上即醒。</p>
<p><u>喉塊</u>（又）</p>
<p>百炙方　治喉中結塊，不通飲食，危困欲死者。</p>
<p>燒柴茅草之鍋底煤，蜜丸，如芡實大，新汲水灌下一丸，甚者二丸。</p>
<p><u>喉痹不語</u>（《本草從新》）</p>
<p>黑大豆煎稠如飴，飲汁。</p>
<p><u>喉蛾穿方</u>（《驗方新編》）</p>
<p>闢錢（詳錫類方）　向燈上燒灰，吹之。</p>
<p><u>喉風</u>（又）</p>
<p>蛇蛻（即蛇殼）　陰陽瓦焙炭，吹之即愈。</p>
<p><u>喉痛</u>（《隨息居飲食譜》）</p>
<p>喉痹腫痛，諸物鯁喉，並以大蒜塞鼻中。</p>
<p><u>喉痹舌脹</u>（《本草從新》）</p>
<p>萆麻仁研細作紙捻，燒煙燻之。（按：如不便熏，入瓶內熏。）</p>
<p><u>咽喉痛</u>（《醫學指南》）</p>
<p>蛇床子入瓶內燒煙燻，進口即愈。</p>
<p><u>乳蛾</u>（又）</p>
<p>巴豆（一粒，去衣殼）　研放蔥管中，塞男左女右鼻內，愈。</p>
<p><u>喉痹下行法</u>（《證治合參》）</p>
<p>生附子（一個，搗末）　水調勻，貼於兩腳心，引火下行，其喉則開，開則去之。</p>
<p><u>喉痛溫州</u>（《溫疫條辨》）</p>
<p>簡便方　治大頭瘟，並咽喉腫痛。</p>
<p>吳茱萸（五錢，搗汁）　醋糊和敷足心，即消。</p>
<p><u>喉風外治法</u>（《玉曆良方匯錄》）</p>
<p>韭菜地蚯蚓搗爛，和麝香、梅冰各少許，塗喉間外面即愈。如無冰麝，將曲蟮搗敷亦可。</p>
<p><u>喉症驗方</u>（姚北胡瀛嶠）</p>
<p>治喉風、喉痹、喉蛾等症，此方神效，立可開關。值端午合，預先七日齋戒。</p>
<p>真牛黃（一錢）　頭梅　硼砂　青黛　熊膽（各二錢）　露蜂房（黃色者佳，焙存性，五錢）　研細，磁器收藏候用，每二三釐，吹入喉間，緩緩嚥下。</p>
<p><u>喉症統治</u>（《丁氏奇效良方》）</p>
<p>後項窩處，搽油少許，用銅錢如刮痧樣，要順刮，切忌倒刮。其痛稍緩，以便乘寬進藥。輕者不藥亦可，或生附子末，用吳茱萸亦可，熱醋調敷兩腳心，不論實火虛火皆妙。</p>
<p>又方　獨蒜（二枚）　削去兩頭，塞鼻中，左患塞右，右患塞左，雙患雙塞，俟口中血出愈。</p>
<p><u>小兒鎖喉</u>（又）</p>
<p>芙蓉葉搗汁，煎雞蛋，貼囟門接：囟是顖字，腦蓋骨也，其穴跳動及肚臍中。按：小兒有病，每難服藥，如遇此症，斷難緩待，可查上有外治法，隨酌以治之。</p>
<p><u>喉中有珠</u>（又）</p>
<p>此非喉症，乃是鼻中生一條紅線如發，懸一黑泡，大如櫻桃珠，垂掛喉門。如用刀針即死，急取活土牛膝根，獨條肥大者（草藥擔有之），搗取汁，以醋四五滴和勻，滴入鼻中二三次。線斷珠破，吐出瘀血愈。或針刺手腕中（按：腕臂掌之交也。）紫筋，或刺少商按：（是肺經）穴，在兩手大指甲旁，靠里角一韭葉許，出惡血，神效。</p>

<h2>痧瘴時疫</h2>
<p>越按：《痧症全書》，亦如傷寒，分出六經，可稱精細。然恐不善觀書者，一味理痧，以致有誤傷寒，況痧少而傷寒多乎！惟吊腳痧症，自秦漢以來，已有此說，於今傳矣，厥後續有羊毛等痧，可以遵之。其餘痧症，只錄大略，以作主腦。</p>
<p><u>烏痧</u>（《痧症全書》）</p>
<p>此症有二，俱系預先感冒邪氣，未經發泄。又因受寒而發者，先發寒戰，牙齒眼白俱黑色，周身俱脹痛，脹入腹者，延至周時不治。因受熱而發者，先身熱如火，牙齒眼白俱黑，若周身脹痛入腹者，半日不治則死。</p>
<p>治法：先以三指拍曲池穴（即手臂彎），一直拍上至臑穴（即肩下高肉上。按：此兩穴皆通大腸經）拍出紫塊，不拘多少，刺出黑血。熱症用麻油（四兩），滑石（三錢），和服，服後嘔出臭水而愈；寒用雞毛，向喉中攪嘔，嘔出黏痰而愈。如腹仍痛，大便閉者，用小紅藥下之，或瓜蒂尖。無論寒熱症，針刺刮嘔，俱用檳榔（二三錢），砂仁（五分或一錢），藿香（一錢或錢半），粟梗、陰陽水（即河井兩水），煎冷服。</p>
<p>按：此書言先受邪氣，後或感寒，及感熱而發者，豈止烏痧云然？即他痧亦不外此。痧症之大略，從可知矣。</p>
<p><u>羊毛痧</u>（又）</p>
<p>此係天氣炎熱，鬱勃潮濕，惡熱者，夜不能寐，挨至天曙，露身乘涼，風中有遊絲飄來，沾入皮內。絲系天地間之邪氣，無論頭面手足胸背，猝然滿身刺痛，時重不醫，至半日自皮入心，跳哮跑喊，面色漸黃而死。</p>
<p>現貯燒酒罈上泥敲碎，水調成團，周身滾碾，碾至一時，將泥開看，有絲如羊毛色亮者，此已滾出邪氣，其痛自平而愈。</p>
<p>又方（《證治合參》）　其症百節疼痛，頭目昏眩，胸膈痞滿，心腹攪痛，畏寒惡熱，脅肋腰背頭腦，無處不痛，北人呼之謂羊毛斑，南人則名曰斑痧也，皆血氣不和所致。有以砭針於兩手曲池（即手臂彎）青筋上刺之，出紫血而愈者，有不愈者，有變為大患者，有常慣病此者，有一月一次，或二三次者。</p>
<p>白虎丸（龔雲林）</p>
<p>千年古石灰（不拘多少，刮去雜色泥土，杵為末，水飛過，日曬，勿令太乾，量可成丸即丸，如桐子大）　每服五十丸，燒酒送下。若青筋已老，多服取效。又治崩漏滯下，打撲內損，血不能散，服之皆效。</p>
<p><u>痧症通用藥方</u>（又）</p>
<p>木香（理氣散滯）　藿香（止霍亂）　檳榔（破氣消瘀下積）　青皮（理下部氣）　陳皮（理霍亂）　粟梗（消痧）　各一錢，燈芯陰陽水煎，冷服。</p>
<p>又方　有患痧，肚痛而難忍者。</p>
<p>羊尿（一握）滾湯泡，以物蓋之，令出味，將絹或布濾去渣，涼服一碗，並勿令病人知，痧痛並愈。</p>
<p>又方（驗方）　鬱金丸　治隨常痧症腹痛者，一服見功，且治九種心疼。</p>
<p>炒五靈脂（一兩）。按：湯服用錢半　元胡索（八錢，湯服二錢）　炒砂仁（湯服五分）　生白礬（各五錢，湯服錢半）　木香（湯服六分）　廣鬱金（湯服錢半）　天黃（各三錢，湯服三分）　神麯糊丸，（神麯湯服三錢。）卜子大，每三四十丸，溫水下。</p>
<p><u>痧筋</u>（節錄天台山人普淨述）</p>
<p>須看耳後青筋紫筋，及兩臂彎兩腿彎內痧筋，或青或紫，便可知是痧也。或痧筋隱伏，以水拍之即見。</p>
<p><u>試痧法</u>（《驗方新編》）</p>
<p>芋艿帶毛生嚼，不麻口。</p>
<p>生黃豆細嚼（搗粉為便），豆不腥。</p>
<p><u>吐痧法</u>（又）</p>
<p>食鹽炒紅，淬水作湯飲下，即用雞翼大毛，探喉作吐。</p>
<p>又方　白礬（二三錢）　調陰陽水送下。按：吐與不吐俱可，並乾溼霍亂可服。</p>
<p><u>急治法</u>（又）</p>
<p>菜油（二兩）　麝香（一錢）　昏迷欲死者，調下立蘇。（《驗方新編》）按：俗傳只用香油半盅或一盅都效，重者遂可加麝香，不過幾分而已。陰陽湯（即冷水合滾水）飲。又按：霍亂吐瀉以及中暍俱用此法。羊屎一把滾湯泡，悶蓋一時，去渣，冷飲。又麻油（一盅）灌下。（又）</p>
<p>絲瓜葉搗汁飲，可止霍亂。（又）</p>
<p>灶肚心黃土，泡水服，止嘔吐甚。（又）</p>
<p>蘿蔔子煎湯飲。（又）</p>
<p>童便連飲碗許。（又）</p>
<p>刮痧法（節錄又景岳集）　嘔惡腹痛，擇一光滑碗，熱湯一盅，香油一二匙，入湯，將碗蘸油湯，令其暖滑，兩手覆執於病者背心，輕輕向下刮之，以漸加重，碗干而寒，則再蘸再刮，則脹滯自然漸下，或瀉如傾，痛滯遂減。只准順刮，不準倒刮。</p>
<p><u>腹痛</u>　大公雞（一隻）　病人仰臥，放肚上，雞即伏，如疼止，即跳下而愈。</p>
<p>備急丸（修園）　治寒氣冷食，稽留胃中，心腹滿痛，大便不通者。</p>
<p>乾薑　大黃（各一兩）　巴豆（一兩，去皮）　研末蜜丸，黃豆大，密藏勿出氣，候用，每服三四丸，暖水或酒送下。按：此丸已用過二丸，即瀉而愈。</p>
<p>絞腸痧痛欲死者，馬糞研汁（或水煮濃汁。）飲之立愈。並時疾吐下垂死者，日夜各二服。（《食物本草》）</p>
<p><u>腹急痛昏眩，腰如繩束，飲真菜油一杯取吐。</u>（《隨山宇方鈔》）</p>
<p><u>乾溼霍亂</u>　忽吐瀉不止而腹痛曰濕，欲吐瀉不得而痛甚曰干</p>
<p>《本草從新》：凡一切霍亂症，用生熟水，名陰陽水，甚穩。</p>
<p>又方（《丁氏奇效良方》）</p>
<p>飲小便（一盅）　按：此法是治鄉人最宜。</p>
<p>又方（《隨息居飲食譜》）　治乾溼霍亂轉筋，噤口痢，鼻淵，鼻衄不止，並搗蒜貼湧泉穴。（即足底心。）</p>
<p><u>霍亂吐瀉轉筋</u>（《證治合參》）</p>
<p>華佗百沸湯　治夏月過食水果，填塞至陰，是脾抑遏肝氣，霍亂轉筋。</p>
<p>吳茱萸　木瓜　食鹽（各五錢）　同炒焦，用百沸湯煎，頻頻飲之。</p>
<p>又法　用香油染大棉線數條，刮於胸背項臂。按：順刮不倒刮，項在頸後，臂即四肢彎。或以細碗邊蘸油刮之，俟皮中起紅紫色粟樣，即愈。</p>
<p>又方　霍亂轉筋，以小蒜、食鹽各一兩，搗　敷臍中，灸七壯，立止。</p>
<p>又方　腳肚轉筋。</p>
<p>大蒜擦足心，令熱即安，仍以冷水食一瓣。</p>
<p>又方（餘姚吳鳳昌）　吊腳痧（即轉筋。）</p>
<p>吳茱萸　食鹽（各三兩）　炒熱，布包熨臍下丹田。從本人男左女右中指中節鉤攏側看，兩頭縫角量為一寸，臍下三寸便是。危急將脫者，食鹽攤臍中。薄者艾炷小，厚者艾炷大。艾灸其上，二七壯即蘇，後服四逆湯。柴胡、枳實、白芍、甘草各錢半。</p>
<p>又簡便法　暮夜轉筋，無人刮放，男子自以手挽其腎囊，女子自以手挽其兩乳，令分向兩旁。凡症輕者，無不立愈。因肝為筋府，腎子乳頭，皆厥陰肝經所過也。挽其肝絡，則筋舒。</p>
<p>又方（《醫學指南》）　轉筋入腹欲死者。</p>
<p>生薑（三錢）　酒煎服，不效再服。按：此症就是將變絞腸痧。</p>
<p>又方　霍亂轉筋。</p>
<p>皂角末吹鼻得嚏愈。</p>
<p>又方（《丁氏奇效良方》）</p>
<p>以墨書木瓜二字於痛處，令病人口呼木瓜，隨聲而愈。</p>
<p>又方　反筋腹瀉，兩手抽掣搐搦，用婦女木梳煎服。</p>
<p>又方（《玉曆良方匯錄》　吊腳痧（即轉筋）外治法。</p>
<p>樟腦（兩許一塊）　布包住，浸入燒酒令透，由背脊順擦至尾閭，數十次即松。</p>
<p><u>絞腸痧</u>　按：吊腳痧在足，絞腸在腹　（《醫學大成》、《心法附余》）</p>
<p>手旋溫水，於病者膝彎內拍打，有紫黑點處，以針刺去惡血紫血（按：刺避筋上，傷筋則難走）即愈。</p>
<p>又方（《醫學指南》）</p>
<p>白礬（三四錢）　滾水調勻，溫服即愈。</p>
<p>又方　鹽（一撮）　置切菜刀上燒紅，淬入水中，乘熱飲，愈。</p>
<p>又方（《隨息居飲食譜》）</p>
<p>煙筒中垢（如豆大一丸）　放病人舌下，掬水灌之，垂死可活。</p>
<p>又方（《丁氏奇效良方》）　絞腸痧心腹痛。</p>
<p>大蒜（一二個）　搗爛，塗兩足心即痊，或白礬二錢研末，開水冷水各半，名陰陽水，調服，或生食芋艿數枚，味甘是痧。</p>
<p>又方　小兒盤腸，內釣腹痛，以蔥湯洗兒腹，仍搗蔥貼臍上，良久溺出痛止。</p>
<p><u>乾霍亂</u>（《證治合參》）</p>
<p>此病卒然而至，俗云絞腸痧是也。其症心腹絞痛，手足厥冷，脈沉細，或沉伏，欲吐不得吐，欲瀉不得瀉。陰陽乖隔，升降不通。急用鹽湯探吐，及刺委中穴出血。按：委中即腿彎，不可強刺，照《醫學》先用溫水拍出紅紫色，以針或磁鋒破出紫血，旁人不得聞其氣。治用理中湯（甘草、人參、白朮、炮姜各七分）加減，慎勿用米飲補住邪氣，難治，直待吐瀉後，方可用清米湯，補接元氣。若吐瀉不出，胸腹脹硬，面唇青，手足冷過肘膝，六脈伏絕，氣喘舌短囊縮者，死證也。</p>
<p>又方（《隨山宇方鈔》）　鹽（三匙，炒黃）　童便沖服。</p>
<p>又方（《丁氏奇效良方》）　蒜頭（一個）　搗汁沖水溫服，或連服地漿水三五碗，忌米湯。</p>
<p>又方　韭菜汁（一盅）　溫服。</p>
<p>又方（《食物本草》）　煩悶欲死。</p>
<p>檳榔（五錢）　童便清水煎服。</p>
<p>又方（《古今醫鑑》）　鹽薑湯　治乾霍亂垂斃者。</p>
<p>鹽（一兩）　生薑（五錢，同炒色變）　以童便一盅煎溫服。按：對摺不效再服。</p>
<p>又方（《隨息居飲食譜》）</p>
<p>紫蘇（三五錢）　煎服，並治蛇咬及蟹毒。</p>
<p>又外治法（《玉曆良方匯錄》）　乾霍亂，即烏痧脹，頃刻殺人，急用滾井水各半盅調白礬末二錢，以鵝毛探喉吐去暑毒，或用熱童便將鹽炒，調飲亦可，更用溫水拍打腿彎紅紫，刺出惡血。</p>
<p>又方　乾霍亂痧脹，將燒酒半盅用頭髮一團蘸透，向胸前揩擦，以酒盡為度，痧脹即解。</p>
<p><u>時疫兼瘴</u>（《驗方新編》）</p>
<p>祛瘴闢瘟丹　治時疫痧瘴，老幼男女皆同。</p>
<p>厚朴　蒼朮　羌活　防風　陳皮　枳實　香附　牛蒡子（各一錢）　檳榔　白芷　藿香　川芎（各五分）　細辛（四分）　甘草（三分）　蔥（三寸）　煎服。</p>
<p>普濟消毒飲　泰和間，初憎寒壯熱體重，次傳頭面，腫盛目合，喉喘，舌乾口苦，俗云大頭傷寒，諸藥莫治。東垣曰：身半以上，天之氣也。邪熱客於心肺，上攻頭面為腫耳。制方活眾刻石，以黃連　黃芩（水酒炒，五錢）　牛蒡子　大黃（各三錢）　橘紅　玄參　生甘草　連翹　板藍根（各二錢）　馬勃（一錢）　川芎　防風（各八分）　殭蠶　升麻　柴胡（各七分）　薄荷（五分）　桔梗（三分）　共研末，半用湯調，半用蜜丸，噙化盡劑而愈。</p>
<p><u>二聖救苦丸</u>（溫州府《溫疫條辨》）　治溫疫表裡雙解之藥，屢效。</p>
<p>大黃（酒製，二兩）　牙皂（去皮弦，各一兩）</p>
<p>研細末，麵糊為丸，綠豆大，每服四十丸，綠豆湯放冷送下，得汗而愈。一云每服二錢，亦視症酌之。</p>
<p><u>五瘟丹</u>（又）　四時瘟疫流行，並諸瘧熱病。</p>
<p>黃連　黃柏　黃芩　甘草　紫蘇　香附（各一兩）</p>
<p>於冬至日為末，用錦大黃三兩濃煎去渣熬膏，和前藥為丸，如彈子大，辰砂、天黃、金箔為衣，每服一丸，冷磨服，神效。</p>
<p><u>升降散</u>（又）　凡瘟疫未曾服他藥，或一二日，或七八日，或至月餘未愈，服此即痊。</p>
<p>白殭蠶（酒炒，二錢）　全蟬蛻（去泥，一錢）　廣薑黃（去皮，三分，用片薑黃）　川大黃（四錢，生）　研細末，病輕者分四服，每服計錢八分零。</p>
<p>冷酒（一盅）　白蜜（五錢）　攪勻冷服，胎產不忌，蜜丸，名太極丸，服必空腹，忌半日飲食。此方一升一降，上行下導，君臣佐使俱血。</p>
<p>療時疫者，服大黃良，事見宋史。（又）</p>

<h2>泄瀉</h2>
<p><u>泄瀉（水糞夾雜）不止</u>（《證治合參》）</p>
<p>豬腰（一個，批開摻）　骨碎補末，煨熟食之。</p>
<p>按：久瀉虛症所宜，勿誤食。</p>
<p><u>腹痛水瀉</u>（各家鈔本）</p>
<p>蒜（搗爛）　敷腳拐下窩內立止。（按：足跗後兩旁圓骨名孤拐骨，敷內窩跗足面。）</p>
<p><u>小兒脾虛泄瀉</u>（《古今醫鑑》）</p>
<p>山藥（半生半炒）　研末，每服一二錢，空心黑砂糖水調下。</p>
<p>按：脾泄下有定時，初瀉者勿服。</p>
<p><u>水瀉久不愈</u>（《醫學指南》）</p>
<p>五倍子　枯礬（各等分，研末）　麵糊丸，梧子大，每服三十丸，滾湯下。</p>
<p>又方　久瀉大腸滑泄。</p>
<p>五倍子（炒五兩，研末）　麵糊丸，梧子大，空心米飲下一錢，日三服。</p>
<p><u>暴瀉不止</u>（又）</p>
<p>陳艾（三錢）　生薑（錢半）　煎服。</p>
<p><u>新久泄瀉</u>（又）</p>
<p>枯礬末　麵糊丸，梧子大，每服三十丸，米湯下，兼治痢。</p>
<p><u>食下即瀉</u>（又）　治泄瀉不敢食，食即瀉，諸藥不效者。</p>
<p>生紅柿核，紙包水濕，灰火煨熟食之，不三四個即止。</p>
<p><u>中虛</u>（脾胃屬中）久瀉（《隨息居飲食譜》）</p>
<p>豬肚（一個）　入蒜頭煮糜，搗爛為丸，梧子大，每服三十丸，米飲下。</p>
<p>又方　（《丁氏奇效良方》）　脾泄不止，完穀不化。</p>
<p>柿餅燒紅，放地下，蓋住，俟冷研末，米湯調二錢，年久不愈者，三服愈。大小並治。</p>
<p>又方　久泄不止。</p>
<p>大蒜（二個）　搗貼兩足心，或貼臍中。</p>
<p>又方　大便久瀉。</p>
<p>北產飛羅麵炒熟，每晨加白沙糖（即白糖），或燒鹽（燒鹽火成曬鹽曝成），調服。</p>
<p><u>冷痛瀉痢</u>（又）　心腹冷痛，虛寒瀉痢。</p>
<p>陳醋浸大蒜，食數個。</p>
<p><u>反胃便瀉</u>（又）</p>
<p>柿餅，飯上蒸熟，日日同飯嚼食，能不飲水更妙。凡小兒初食飯時，亦如此嚼喂甚良。</p>
<p><u>小兒泄瀉</u>（《丁氏奇效良方》）</p>
<p>蔥鮮姜（各二錢）　搗入黃丹末一錢為丸，填臍內，膏藥蓋之。</p>
<p>又方馬齒莧汁（一盅）　蜜（二匙）。空心煎服。</p>
<p>又方　巴豆（三粒去殼）　黃蠟（三錢）　共搗成膏，貼臍上，用絹縛住半日愈。如噤口不食者，加麝香三釐。</p>

<h2>痢症</h2>
<p><u>下痢（如凍如涕）肺痛</u>（《痢症匯參》）</p>
<p>仲景紫參湯　治肺氣不通而痛。</p>
<p>丹參（八錢）　甘草（三錢）　煎服。</p>
<p><u>臨產滯下</u>（即痢，又）</p>
<p>黑山梔末，每服五錢，空心滾水下，甚者兩服即安。</p>
<p><u>胎產下痢</u>（《證治合參》）</p>
<p>龜版（兩枚，醋炙研末）　流水服二錢，日三服。</p>
<p><u>赤白痢、產後痢、小兒疳痢</u>（《隨息居飲食譜》）</p>
<p>薤白和米煮粥食。</p>
<p><u>五色痢</u>（《證治合參》）</p>
<p>酒後便血，或下五色痢。</p>
<p>絲瓜絡煅研，空心酒服。</p>
<p><u>小兒白痢</u>（又）</p>
<p>鴨血止此痢，並解百蟲毒。</p>
<p><u>赤白痢</u>（又）</p>
<p>蔥白（一握）　細切煮粥，日日食之。</p>
<p><u>血痢</u>　不甚滯痛，又其色全紅。</p>
<p>木耳（炒研，五錢）　酒送，或以水煮鹽醋食之。</p>
<p>又方（《本草從新》）　血痢。</p>
<p>烏梅　胡黃連　灶肚心黃土（各等分，為末）</p>
<p>茶調服而愈。</p>
<p>又方　曾魯公血痢百餘日。</p>
<p>鹽梅肉（一枚）　研爛，合臘茶醋一啜而安。</p>
<p>又方（《痢症匯參》）　如血痢，腹不痛而無後重，用炒槐花（三錢），炮姜（四分），煎服，血痢神效。合丸亦可，每服（三錢），空肚開水下。</p>
<p>又方（《丁氏奇效良方》）　血痢不止。</p>
<p>荷葉蒂（十個）　煎服，或柿餅煎湯，日飲數次。</p>
<p>又方　馬齒莧汁（半杯）　入蜜半杯，溫煮服皆可。</p>
<p><u>冷痛瀉痢</u></p>
<p>方詳上泄瀉。</p>
<p><u>新久痢</u></p>
<p>方詳上泄瀉。</p>
<p><u>暴痢脫肛並脫腸</u>（《丁氏奇效良方》）</p>
<p>生鐵（二斤）　水一斗，煎五升洗，或鱉頭煅炭，入枯礬少許摻，用絹托入。</p>
<p><u>大小人痢疾</u>（又）</p>
<p>蘿蔔汁　蜜（各半）　和勻服之。</p>
<p><u>小兒疳痢垂死</u>（又）</p>
<p>新羊屎（一升）　水浸一夜，絞汁燉服，重者三服愈。</p>
<p><u>噤口（一物勿要食）痢</u>（雜本摘鈔）</p>
<p>五穀丹　專治此症，諸藥不效者可服。</p>
<p>五穀蟲（焙乾研末，一二茶匙）　米湯調服，就能飲食。一說用酒溫服。</p>
<p>又方（《食物本草》）　雞內金（即雞肫皮，不洗為是）　焙研兩張，乳汁調下。</p>
<p>又方（《綱目拾遺》）　白燕窩（二錢）　人參（四分）　水煎，徐徐服之。</p>
<p>又方（《藥性考》）　玫瑰花（陰乾，五朵）　煎服。</p>
<p>又方（《痢症匯參》）　半夏瀉心湯　治此症，或去甘草，取其補降辛開，最為允當。</p>
<p>半夏（二錢）　人參　甘草（各五分）　黃芩（錢半）　乾薑（三分）　黃連（五分）　大棗（二枚）</p>
<p>又方（《修園歌括》）　倉廩湯，即人參敗毒散，加米三錢。</p>
<p>人參　甘草（各五分）　枳實（二錢）　茯苓（三錢）　桔梗（五分）　柴胡　前胡　羌活　獨活　川芎（各七分）　薄荷（三分）　生薑（一片）　陳米（三錢）　煎服。</p>
<p>又方（《證治合參》）　久痢噤口。</p>
<p>石蓮肉（炒為末，二錢）　陳米湯調下。</p>
<p>又方　田螺（二個）　麝香（一分）　同研作餅貼臍，引熱下行，即思食矣。</p>
<p>又方　煎蘿蔔湯飲之。或用蘿蔔切片，染蜜噙之，味淡再換，思食以肉湯與之，不可過多。</p>
<p>又方（《古今醫鑑》）　倉連煎　治噤口，不拘赤白。</p>
<p>陳倉米（赤痢用三錢，白痢用七錢，赤白相兼用五錢）　黃連（赤痢用七錢，白痢用三錢，赤白相兼用五錢）　水煎露一宵，空心溫服。按：不論赤白陳倉米三錢，黃連一錢足矣。</p>
<p>又方　納臍膏　治此症，危急用之立愈。</p>
<p>黃瓜藤（不拘多少，連莖葉經霜者曬乾，煅灰存性，出火毒）　用香油調納臍中即效。按：此藤須預備以行方便。</p>
<p>又方（《醫學指南》）　糯谷（一升）　炒出白花去殼，用薑汁水拌濕再炒，每服一瓢，三服即止。</p>
<p>又方　人參　黃連（各七分）　煎服。不效再服，小兒減半，雖至危立愈。</p>
<p>又方　老倉米（炒香熟研末，三四匙）　淮鹽火煅（即紹地鹽奶）　少許，滾水下。</p>
<p>又方（《隨息居飲食譜》）　山藥（半生半炒，研末二錢）　米飲下。</p>
<p>又方　乾溼霍亂轉筋，噤口痢，鼻淵，鼻衄不止，並搗蒜貼湧泉穴（即足底心）。</p>
<p>又方　反胃噎食，沙石諸淋，噤口痢疾，腸風下血。</p>
<p>蜜炙蘿蔔細嚼，任意食之。</p>
<p><u>休息（無休無息）痢</u>（《證治合參》）</p>
<p>白豆腐（醋煎）　食之即愈。</p>
<p>又方（《食物本草》）　白馬糞（煅灰錢半）　滾水送服，治久痢赤白。</p>
<p>又方　阿膠止泄痢，得黃連、黃蠟尤佳，按：阿膠錢半、川連五分、黃蠟四分。煎服。</p>
<p>又方（《醫級雜病類方》）　簡易方　治下痢久膿，日百餘行，湯藥不效者。</p>
<p>白麵（炒熟）揉篩一小杯，煮粥食之，自瘥。</p>
<p>又方　治久痢赤白，症屬肝脾者。如素稱肝胃痛者而患久痢是屬肝脾。雞子醋煮，空腹食之效。</p>
<p>又方　治久痢白，因於寒者。炮姜（研末，一錢），米飲調下。</p>
<p>又方　治熱毒血痢，久不已。</p>
<p>當歸　黃連（各三錢）　烏梅（兩個）　水煎空心服。</p>
<p>又方　治邪傷太陰（是脾經），腹痛下痢後重，或寒熱交結，不得升降。</p>
<p>乾薑（三分）　黃連（五分）　木香（四分）　煎服。</p>
<p>又方（《隨山宇方鈔》）　治休息痢，兼治腸風便血，及熱痢久不愈者。</p>
<p>鴉膽仁（即苦參子去殼）三十粒，外包桂圓肉捻丸，每晨米湯送下二三服，即愈。</p>
<p>又方（《本草從新》）　梅根葉，治休息痢，煮濃汁，飲之。</p>
<p>又方（《丁氏奇效良方》）　久痢百藥不效者。陳石榴皮焙末，每服三錢，米湯下。</p>
<p>又方　雞冠花（三錢）　酒煎服。紅痢紅花，白痢白花。</p>
<p>又方　蠶豆花搗爛，每服（三錢），沙糖（一錢），煎湯送下，或香油煎鹹魚，食數次，奇驗，仙方也。按：惟胃強則可。</p>
<p>又方　小兒氣虛久痢，初痢者不可用此。</p>
<p>雞蛋（一個）　煮熟，去白用黃，薑汁研和，食之忌茶。</p>
<p>又方　休息痢。</p>
<p>老松樹皮（二錢）　研末，稀粥和服一碗，日三次，必愈。又平時收紅白椿樹皮，分開紅白，各研末分瓶收存，遇白痢，白糖調服二三錢，紅痢，紅糖二三錢，紅白雜，紅白糖並用。</p>

<h2>五淋</h2>
<p><u>五淋（氣石血勞膏）捷徑方</u>（《醫學指南》）</p>
<p>車前（即野田菜葉，宜自採，藥肆有子無葉不可用，惟新鮮分兩亦須酌加，研末，三錢）　牛膝（三錢）　煎湯送下。</p>
<p>又方　治五淋。</p>
<p>船底青苔煮水飲。</p>
<p>又方　治五種淋疾，及小便不通至甚者。</p>
<p>硝石（一兩，不夾泥土而雪白者，生研末）　每服二錢，白湯下。</p>
<p>又方（《名醫類案》）　治五淋血淋，百藥無效，白冬瓜煮食，至七日而愈。</p>
<p>又方（外治）　五淋，王仲陽用細灰於患人連臍及丹田，作一泥塘，徑如碗大，四圍高起，以新汲水調化朴硝一兩，傾入灰塘中，勿令漫溢，須臾大小便迸然而出。</p>
<p>又方（《丁氏奇效良方》）　多年木梳燒存性，空心冷水調服，男用男梳，女用女梳。或苧麻根兩莖煎服，或木通五錢、甘草二錢煎服。</p>
<p>又方　五淋痛甚久不愈。</p>
<p>生天門冬捶汁半盅服。</p>
<p><u>血淋病原</u>（《證治合參》）</p>
<p>痛者為血淋，不痛者為小便血。又胞遺熱於膀胱，則癃而溺血，未有不本於熱者。大抵溲血、淋血、便血，雖前後所出之竅有不同，其受病則一也。</p>
<p><u>血淋</u>（又）</p>
<p>乾柿（三枚，燒存研末）　米飲下。</p>
<p>又方（各書）　犀角地黃湯　主治吐衄便血（是大小便），婦人血崩赤淋，照書分兩派計。</p>
<p>生地（二錢半）　白芍（錢七分）　丹皮　犀角（各四分）　研末服，滾水送。</p>
<p>又方（《醫級雜病類方》）　發灰散　治血淋、尿血、鼻衄等症。</p>
<p>亂髮（洗淨煅炭）　如血淋尿血者每服一錢，入麝香少許，淡醋湯調下。</p>
<p>又方　胖大海，時泡湯作飲。</p>
<p>又方（《醫學指南》）　治死血作淋。</p>
<p>桃仁　歸尾（各一兩）　牛膝（四兩）　赤芍　生地（各五錢）　川芎（一錢）　水煎，分四次服。</p>
<p>又方　血淋脹痛。</p>
<p>發灰末（二錢）　藕節汁調下。</p>
<p>又方（《丁氏奇效良方》）　白雞冠花燒存性，研，三錢，米湯送，數服愈。</p>
<p>又方（《指南》）　治小便淋痛血淋效。</p>
<p>焦梔子末（二錢）　滾湯下。</p>
<p>又方（《名醫類案》）　血淋百藥不效。</p>
<p>白冬瓜治五淋，煮食，至七日而愈。</p>
<p>又方　便血淋。</p>
<p>旱蓮草（三錢）　水煎服愈。</p>
<p>又方　外治法。</p>
<p>獨蒜（一個）　生梔子（七個）　鹽（少許）　共搗如泥，貼患人臍上，所親患血淋二年餘，愈。</p>
<p>又方（失名）　血淋不通而痛甚。</p>
<p>肥皂（一個）　醋（一碗）　煮乾取起搗爛，貼臍上愈。</p>
<p><u>熱淋</u>（《本草從新》）</p>
<p>生地汁、葡萄汁（等分，有鮮用鮮，無鮮用干，煎汁）蜜攪溫服。《證治》照此加藕汁。</p>
<p>又方（《醫學》）　外治熱淋痛甚，或不痛者。</p>
<p>豬膽（一個，去汁少許）　入麝香三釐，以陰莖納其中，良久即愈。</p>
<p>又方（《丁氏奇效良方》）　熱淋澀痛。</p>
<p>馬齒莧搗汁半盅服，或柿餅、燈草（各三錢），煎服，日數次。</p>
<p><u>男女白淋痛甚</u>（失名）</p>
<p>側柏葉　柳梢（各五錢）　煎後，露宿一夜，空心服。</p>
<p>又方（《丁氏奇效良方》）　兼諸淋痛苦。</p>
<p>白礬末（一小盅）　覆臍上，布包一晝夜。</p>
<p>又方　白濁白帶。</p>
<p>清明日所摘楊柳葉煎服，或生白果仁十粒研，水送下。</p>
<p><u>淋瀝痛甚</u>（《證治合參》）</p>
<p>雞肫皮（五錢，陰乾煅存性）　白湯送服立愈。</p>
<p>又方　白濁不止。</p>
<p>鴨蛋（一個，去白少許）　川大黃末，填滿攪勻，以紙封口，飯鍋內蒸熟，空心服之自止。</p>
<p>小便石淋幾死，諸藥不效，以手揉之，百千而出，如石灰之塊而堅，此俱欲泄不泄而成。亦宣如玄傳，是幾死無可奈何之法，勿輕試。</p>
<p><u>石淋破血</u>（《食物本草》）</p>
<p>牛角燒灰末（一錢）　酒送，日數服。</p>
<p><u>沙淋石淋</u>（《醫級雜病類方》）</p>
<p>牛麝通淋散　治此症溺如屑塊脹痛者，立通。</p>
<p>牛膝（五錢）　麝香（五釐）　先煎牛膝去渣，調麝香服。</p>
<p>又方（《醫學指南》）　草豆飲　治沙石淋。</p>
<p>黑大豆（百二十粒）　生甘草（一寸）　水煎乘熱入滑石末一錢，空心服。</p>
<p>又方（《隨息居飲食譜》）　反胃噎食，沙石諸淋，噤口痢疾，腸風下血。</p>
<p>蜜炙蘿蔔細嚼，任意食之。</p>
<p>又方　石淋痛楚。</p>
<p>胡桃肉（一斤，現剝揀去油者）　同米煮漿粥，日日食之。按：久病者服此，初病要通恐塞。</p>
<p>又方（《證冶》）　沙石淋。</p>
<p>九肋鱉甲，醋炙黃，末二錢，酒送下。</p>
<p>又方（《丁氏奇效良方》）</p>
<p>白扁豆根（數寸）　煎服。</p>
<p>又方　沙淋小腹急脹，莖內痛如刀割。</p>
<p>瓦松煎濃汁，熏洗小腹，兩時辰通。</p>
<p>膏淋（《醫級雜病類方》）</p>
<p>海金沙散</p>
<p>海金沙　滑石（各一兩）　甘草（二錢半）　研末，每服二錢，燈草湯空心調下。</p>
<p><u>赤白濁</u>（《證治合參》）</p>
<p>秘方治此症如神。</p>
<p>雞蛋一個打一孔，去白留黃，撥散，摻入川大黃末三錢攪勻，白紙封固，貯於碗，飯鍋蒸熟為丸，每服三錢，空肚或酒或開水送下，二三次愈。按：如難丸，用此蒸熟。時嚼服，仍用酒水送下，惟濕燥不等加服四錢。</p>
<p>又方（《丁氏奇效良方》）　治白濁。</p>
<p>白果打爛，包於龜頭，紮緊一夜愈，或每晨搗生白果，沖豆腐漿服。</p>
<p>又方　赤濁。</p>
<p>益母草葉莖子均可用，取汁溫服數次。</p>
<p><u>淋急陰腫</u>（又）</p>
<p>外治法。</p>
<p>泥蔥半斤煨熟搗爛，罨臍上。</p>
<p>下淋（又）</p>
<p>芹根搗汁，井水下，小便出血亦然。按：芹有水陸兩種，此用水芹。</p>

<h2>關格</h2>
<p><u>關格論</u>（《證治合參》）</p>
<p>關者不得小便，應出者不得出也。格者吐逆，應入者不得入也。上下俱病也。此陰陽乖戾，氣血稽留，更實更虛，升降失常，不得盡命而死，病之最巨最急者也。按：此如有頭痛寒熱、上逆下閉，是傷寒之類，非此症也，不可誤認。</p>
<p><u>關格</u>（又）</p>
<p>喻嘉言進退黃連湯。</p>
<p><u>治格</u></p>
<p>黃連　人參　乾薑　半夏（各錢半）　桂枝（一錢）　大棗（二枚）　水煎溫服。</p>
<p><u>治關</u></p>
<p>黃連（薑汁炒，七分）　人參（人乳拌蒸）　炮姜　姜半夏（各錢半）　肉桂（五分）　大棗（二枚）　水煎溫服，平日服桂附八味丸三錢。</p>
<p>又方　皂角散　治大小便不通，關格經三五日者。</p>
<p>大皂角（燒存性，研末，五分）　米湯下，又以豬脂（即版油）一兩煮熟，以汁及脂俱食之。又服八正散，加檳榔、枳殼、朴硝、桃仁、燈心草、茶樹根。</p>
<p>八正散</p>
<p>車前子　木通　滑石　瞿麥　焦梔子　萹蓄　製大黃　甘草（各二錢）　燈心（二十節）　加藥各用錢半。</p>
<p>又熨臍法　治關。</p>
<p>炒鹽乘熱熨臍腹，冷則易之。（分作兩包。）</p>
<p>又法　大田螺（一個）　鹽（少許）　同搗碎，置病者臍下一寸三分。（尺詳吊腳痧。）用帛或布緊繫之，少頃小便如注。</p>
<p>又方（《本草從新》）　大蒜治關格不通，搗爛敷臍，能達下焦，消水，利大小便。又說，搗納肛門，能通幽門。即小腸上口，凡敷大蒜屢聞起泡，候他自平為是。</p>
<p>又參看法（詳胞轉《古今醫鑑》）。</p>

<h2>大小便不通</h2>
<p><u>兩便不通</u>（《證治合參》）</p>
<p>倒換法　治內熱小便不通。</p>
<p>大黃（一兩）　荊芥（二兩）　研末，每服二錢，開水送下。</p>
<p>如大便不通　大黃（二兩）　荊芥（一兩）　研末，每服三錢，開水送下。</p>
<p>又方　大小便不通。</p>
<p>獨蒜煨熟貼丹田。臍下三寸，尺詳吊腳痧症。</p>
<p>又方（《食物本草》）　集要方。</p>
<p>蔥白搗填臍中，灸七壯，立下。</p>
<p>又方（《醫學指南》）　治熱症小便不通，腹脹疼痛欲死。</p>
<p>蚯蚓（五七條）　研爛，投涼水一碗攪勻，澄清去泥滓飲下，即時通。大便熱疾，不知人事幾死者，服之立效。</p>
<p>又方（《玉曆良方匯錄》）　全蔥（一斤，不洗）　生薑（一塊）　淡豆豉（二十粒）　鹽（一匙）　共搗爛作餅，烘熱扎臍上，久之氣透自通。</p>
<p>又方（《名醫類案》）　大田螺（一個，在水者妙）　鹽（一匙）　和殼生搗碎，置臍下一寸三分。（尺詳上。）用寬布緊繫之，暴下而愈。</p>
<p><u>初生大小便不通</u>（《增廣大生要旨》）</p>
<p>腹脹欲絕者，急令人溫湯漱淨口，吸咂兒之前後心及臍下兩手足心，共七處，吸咂五七口，取紅赤色氣透為度，氣透則便自通。</p>

<h2>大便不通</h2>
<p><u>年高冷閉虛閉</u>（《醫級雜病類方》）</p>
<p>半硫丸　治此症及痃癖（猶急滯也）冷氣。</p>
<p>半夏（湯泡七次）　焙研末，硫黃明淨研細（等分），生薑汁打糊為丸，每服三五十丸，溫酒送下。</p>
<p>又方（《食物本草》）　炒阿膠（二錢）　蔥白（三寸）　煎服。此方系裁定。</p>
<p>又方（《玉曆良方匯錄》）　凡產婦及老弱人風秘不通，難用藥者，此方主之。</p>
<p>松子仁（去皮，三錢，研爛）　酒（半盅）　開水沖服，即通。</p>
<p><u>大便秘塞</u>（《食物本草》）</p>
<p>羊膽汁灌服，即通。</p>
<p>又方（《名醫類案》）　紫菀末（錢半）　開水送下，須臾大便遂通。</p>
<p>又方（《證治合參》）　大便難。</p>
<p>桃花研末服。</p>
<p>又方（《本草從新》）　外治大便不通，氣奔欲死者。</p>
<p>烏梅（十粒）　湯浸去核，丸如棗大，約入肛門，少時即通。</p>
<p><u>痘症大便不通</u>（《丁氏奇效良方》）</p>
<p>蔥（一握）　搗成餅，敷臍上，用錫壺盛熱水，熨蔥上。</p>

<h2>小便不通並數</h2>
<p><u>小便秘塞立死方</u></p>
<p>五苓散。</p>
<p>澤瀉（三錢）　豬苓　茯苓（各二錢）　白朮（一錢）　桂枝（五分）　加大小薊（各二錢，即映山紅、土續斷）此方（宣如玄）傳。</p>
<p><u>男婦熱結尿痛不利</u></p>
<p>乾荷葉煎濃湯飲，即愈。</p>
<p>又方　栝蔞末（三錢）　酒調服，即愈。</p>
<p><u>小便不通</u>（《證治合參》）</p>
<p>豬膽連汁，籠入陰頭，包住一二時，汁入自通。</p>
<p>又法　田螺（一個）　鹽（少許）　生搗爛，敷臍下一寸三分，即通。</p>
<p>又方　小便不通，小腹脹滿，不急治，即殺人。</p>
<p>連根蔥白（一斤）　搗爛炒熱，以布裹，分作兩包，更換熨臍下即通，再加麝香少許，尤速。</p>
<p>又方（《本草拾遺》）　龍眼核（去黑殼打碎，錢半）　煎服，如通後欲脫，以此肉煎飲。（此是虛不能通。）</p>
<p>又方（《食物本草》）　脹急者。</p>
<p>象牙屑（三錢）　煎服。</p>
<p>又方（《時方妙用》）　治癃閉。</p>
<p>人參　麻黃（各一錢）　長流水煎服。</p>
<p>又方　倒換法。（詳大小便症。）</p>
<p>又方　蚯蚓方。（又）</p>
<p>又方（《醫學指南》）　豬膽汁投滾酒中服，立通。</p>
<p><u>小便閉，連胸腹痛</u>（《玉曆良方匯錄》）</p>
<p>陳海蜇（四兩）　荸薺（二個）　煎湯服，神效。</p>
<p><u>小便閉，連痰氣塞</u>（又）</p>
<p>白蘿蔔子（炒香研末）　滾湯吞下數錢，立通。</p>
<p>又方　新象牙末（一錢）　河水煎湯服。</p>
<p><u>女人小便不通</u>（《醫學指南》）</p>
<p>紫菀（研末）　井華水調服三撮，即通。如小便下血，五撮止。</p>
<p>又方（《類方準繩》）　婦人積血，小便不通。</p>
<p>牛膝膏。</p>
<p>桃仁（去皮，炒）　歸尾（酒洗，各一兩）　牛膝（四兩，去蘆，酒浸一宿）　赤芍　生地（酒洗，各兩五錢）　川芎（五錢）　按此方想是十劑之數，一劑不效，須再劑，日夜可服三劑。</p>
<p>老虛人小便不通（《類方準繩》）</p>
<p>琥珀散　因虛老心氣閉塞而然。</p>
<p>琥珀（研末，一錢）　濃煎人參湯下，有驗。</p>
<p>又方　利氣散　治老人氣虛，小便閉塞不通。</p>
<p>綿耆（去蘆）　橘紅　甘草（等分同研末）　煎服三錢，自通。</p>
<p>又方（《名醫類案》）　七十老人，秋患小便不通，念餘日，百方不效。</p>
<p>地膚草搗自然汁，服之遂通，此草葉名鐵掃帚，雖微物而有回生起死之功，故並載之。</p>
<p><u>初生小便不通</u>（《增廣大生要旨》）</p>
<p>初生六七日不小便。</p>
<p>蔥白（三四寸，搗爛）　人乳拌入兒口內，再與乳吮嚥下，即通。</p>
<p><u>小便過多</u>（《食物本草》）</p>
<p>象牙燒炭（一錢，研末）　開水送下。</p>
<p>又方（《醫級雜病類方》）　縮泉丸　治脬氣不足，小便頻多。</p>
<p>烏藥　益智仁（等分研末）　山藥糊丸，每服五十丸，空心米飲下。</p>
<p>又方（《醫學指南》）　治遺精虛漏，小便餘瀝，及夜多小便。</p>
<p>益智仁（二十四個）　水煎入鹽少許，服。</p>
<p>又方　治小便多。</p>
<p>萆薢（三錢）　夜煎服之，永不夜起。</p>
<p>又方　治腎氣不足，小便頻數，日夜百餘次。</p>
<p>烏梅　益智仁（等分研末）　山藥糊丸，每服三錢，空心鹽湯下。</p>
<p>又方（《證治合參》）　小腸中熱，下焦虛冷，小便多者。</p>
<p>牛乳飲之。</p>
<p>又方（《隨息居飲食譜》）　小便頻數，腸風下血，赤白帶下，並以白果煨熟去火氣，細嚼，米飲下。</p>
<p>又方　胡桃肉臥時嚼之，溫酒下。</p>

<h2>胞轉並交腸</h2>
<p><u>轉胞一證</u>（《古今醫鑑》）</p>
<p>陰陽關格，前後不通，尋常通利大腑，小水自行，中有此證，諸藥不效，失救則脹滿悶亂而死。予嘗以甘遂末水調敷臍下，內以甘草節煎飲，及藥汁至臍，二藥相反，胞自轉矣，小水來如泉湧，此急救之良訣也。按：甘遂照《醫學指南》用三錢，甘草節按用一錢。</p>
<p><u>過忍小便胞轉</u>（《類方準繩》）</p>
<p>自己爪甲燒灰研末，水服。</p>
<p>又方　男婦過忍轉胞不小便。</p>
<p>滑石末蔥湯調服。</p>
<p>又　內外治方。</p>
<p>良薑　蔥頭　紫蘇（各一握）　煎湯洗。</p>
<p><u>過忍（小便不通並治）五淋</u>（《丁氏奇效良方》）　強忍後有血點滴出者。</p>
<p>尖檳榔（一個）　煎汁，沖白蜜服。</p>
<p>密室內熏洗小腹外腎肛門，留湯，再添棉絮蘸洗，以手撫於臍下，拭乾，棉被中仰坐，垂腳自舒其氣，次用蜀葵子（二錢半），赤苓、赤芍、白芍（各五錢），銼碎，每服（三錢），煎汁，乘熱調蘇合丸（三粒）並研細，青鹽（五分），食前溫服。</p>
<p>又外治法　炒鹽（半斤）　囊盛熨小腹。</p>
<p>又蔥熨法　治小便難，小腹脹，不急治殺人。</p>
<p>蔥白（三斤，切斷炒熱）　以青綢裹分兩包，更替熨臍下，即通。</p>
<p>又方　蔥白湯　治小便猝暴不通，小腹膨急，氣上衝心，悶絕欲死。此由暴氣乘膀胱，或從驚憂，氣無所伸，鬱閉而不流，氣衝胞系不正。</p>
<p>陳皮（三兩）　葵子（一兩）　蔥白（兩莖）　煎服。</p>
<p>又方（《類方準繩》）　治男婦過忍小便，胞轉。</p>
<p>滑石末（五錢）　蔥（二枝，後入）　煎服。</p>
<p>又方（《隨山宇方鈔》）　治男女胞轉，不得小便，小腹脹至八九日者。此病醫多不識，必至水氣攻心而死，此方神效。</p>
<p>滑石（一兩）　寒水石（細末，三錢）　冬葵子（五錢）</p>
<p>煎服。宜久煎，石味方出。</p>
<p>又方（《食物本草》　阿膠（三兩）　水二升，溫服。是隨時服。</p>
<p>又方（《本草從新》）　發灰（二錢，研末）　醋湯調下。越今治孕婦過忍小便，胞轉，用此愈。</p>
<p><u>妊娠轉胞</u>（《增廣大生要旨》）　胎墜於下，胞系被壓，故名轉胞，產後自愈，勿用藥。</p>
<p><u>交腸</u>（《名醫類案》）　丹溪治馬姓，年五十，嗜酒痛飲不醉，忽糟粕出前竅，尿溺出後竅，脈沉澀。</p>
<p>當歸　熟地　白芍（各三錢）　川芎（錢半）　海金沙　檳榔　木通（各二錢）　桃仁（錢半）　木香（五分）　八帖安。</p>
<p>又方　一婦患此症。</p>
<p>破漆紗帽（問盔頭鋪）　煅灰研，米飲下。</p>
<p>又方　一人患前症。</p>
<p>舊袱頭（即婦人烏紗帕）　煅灰，酒調下五分愈。</p>

<h2>遺尿</h2>
<p><u>夢中遺尿</u></p>
<p>燕子窠之草燒灰研末，水調服。</p>
<p>又方（《醫級雜病類方》）　桑螵蛸（即螳螂子，藥肆是雜樹上，非桑樹上也。要真自辨）　炙研末，糯米飯搗丸，空腹米飲下錢半。</p>
<p>又方（《醫學指南》）　治遺尿不禁。</p>
<p>雞肫皮（一具）　並腸（干去穢淨，不用水洗）　男用雌，女用雄，烘研末二錢，開水下。</p>
<p>又方　益智仁（七個）　桑螵蛸（七個，詳上）　為末，溫酒調服，用熟白果送下。</p>
<p>又方　治夜中遺尿，將本人睡席常尿濕者，燒灰研末，酒下二三錢，數服即愈。</p>
<p><u>下虛遺尿</u>（《食物本草》）</p>
<p>羊脬以水盛入，炙熟，空腹食之，四五次愈。</p>
<p>又方（《隨息居飲食譜》）　豬脬甘鹹涼，炙食。</p>
<p><u>小兒遺尿</u>（《玉曆良方匯錄》）</p>
<p>雞肫皮連腸（一具，干去穢淨）　豬尿脬（一個，治同）　各炙焦研細末，每服一錢，酒送下，男用雌，女用雄。</p>
<p><u>治男婦尿坑</u>　按：見廁欲尿故名　良方</p>
<p>硫黃（二錢）　蔥頭（七錢）　同搗爛，用布包罨臍上。</p>
<p><u>胎前產後遺尿</u>　詳於胎。</p>

<h2>遺精白濁</h2>
<p><u>夢遺</u>（《時方妙用》）</p>
<p>沈芊綠雲：心藏神，肝藏魂，腎藏精。夢中所主之心，即心之神也；夢中所見之形，即肝之魂也；夢中所泄之精，即腎之精也。要之，心為君，肝腎為相，未有君火動而相火不隨之者。當先治其心，而後及其餘，宜黃連清心飲。</p>
<p>黃連（五分）　生地（五錢）　當歸（錢半）　人參（一錢）　甘草（五分）　茯神（二錢）　棗仁（三錢）　蓮子（蓮心九粒）　煎服。</p>
<p>又方（《時方歌括》）　封髓丹　治夢遺失精，及與鬼交。</p>
<p>砂仁（一兩）　黃柏（三兩）　炙甘草（七錢）　蜜丸，每服三錢，淡鹽湯送下。</p>
<p>又方（《醫學指南》）　治夢遺。</p>
<p>五倍子（一兩）　茯苓（二兩）　研末，麵糊丸，每服（三錢），白湯下。</p>
<p>又方（《本草從新》）　奠一曰：荷葉（研末）　酒服三錢，治遺精極驗。</p>
<p>又方（《隨息居飲食譜》）　治心動遺精。</p>
<p>蓮子心（一錢，研末）　入辰砂（一分），淡鹽湯下。</p>
<p><u>虛泄</u>（《醫級雜病類方》）</p>
<p>鬼仙丹　治男子嗜欲太過，精血不固而多熱。</p>
<p>蓮鬚　芡實　石蓮子（各十兩，研末）　金櫻子（三斤，研末）　熬成膏，攪上三味末為丸，每服三五十丸，空心鹽水下。</p>
<p>又方（《隨息居飲食譜》）　治虛弱遺精。</p>
<p>豬肚（一個）　入蓮子帶心皮　煮爛為丸，桐子大，淡鹽湯下三十丸。</p>
<p>又方　遺精淋帶。</p>
<p>羊石子，外腎也。功同內腎而更優，治下部虛寒。</p>
<p>又方（《醫學指南》）　治遺精。</p>
<p>胡桃肉（四兩，研爛）　黃蠟（二兩）　化開，共合為丸，每服一錢，滾水下。</p>
<p>又方　治夢遺。</p>
<p>鹿角銼細末，止脫精夢遺，酒服一錢。</p>
<p>又方　治暫睡即泄。</p>
<p>白龍骨（四兩，研細末）　韭菜子（二兩，炒研末）　每服一錢，空心酒調下，即愈。</p>
<p>又方　小菟絲丸　治虛勞遺濁。</p>
<p>石蓮肉　山藥（各二兩）　茯苓（一兩）　菟絲子（五兩，研末）　山藥糊丸，鹽酒湯下二錢。</p>
<p><u>遺精白濁</u>（《醫級雜病類方》）</p>
<p>蛤苓丹　治此症久不能止者。</p>
<p>茯苓　車前子　文蛤　白蓮蕊（等分研末）</p>
<p>糯米糊為丸，每服（二三錢），空心開水下。</p>
<p>又方　治此症兼久帶。</p>
<p>金櫻子（去毛）　芡實（等分研末）　米糊作丸，每服三錢，白湯下。</p>
<p>又方（《醫學指南》）　金珠粉丸　治陰虛火旺。</p>
<p><u>白濁</u></p>
<p>真蛤粉　黃柏（各四兩，研末）　水丸，酒下二錢。</p>
<p>又方（《證治合參》）</p>
<p>生白果（十枚）　日服取效。</p>

<h2>痰飲喘哮</h2>
<p><u>痰飲</u>　控涎丹　甘遂（麵裹煨）　白芥子　治痰（稠則為痰）涎（稀則為飲）凝閉，以致胸背、手足、腰脅牽痛，吐逆厥冷，薑湯下五分。</p>
<p><u>飲</u>（《名醫》）　仲景云：氣虛有飲，用腎氣丸。即六味丸。歌訣：地八山山四，丹苓澤瀉三。按：時人多是陰虛陽盛，方中惟山萸肉照歌減半。補而逐之。誠開後學之矇瞶，濟無窮之夭枉。每服三錢，開水下。</p>
<p><u>胸脅飲</u>（氣積聚疼痛《醫級》）　甘遂（五分）　半夏　白芍（各二錢）　甘草（四分）　煎，和蜜服。</p>
<p><u>痰嗽不已而見血</u>（又）　百合（蒸焙乾末）　款冬花（炙末）　蜜丸圓眼大，臨臥細嚼。</p>
<p><u>痰</u>（《名醫》）　橘紅（一斤）　甘草　鹽（各四兩）　水五碗，慢火煮乾，搗末，隨時點服。</p>
<p><u>久嗽</u>　生薑（五兩）　飴糖（八兩）　煎熟，食盡愈。</p>
<p><u>三十年嗽</u>（《千金方》）　百部熬，入蜜，不時取服。</p>
<p><u>久咳嗽</u>（《名醫》）　喉中作聲不得眠，白前為末，溫酒調服一錢，可多服。</p>
<p><u>小兒蝦蟆咳</u>（香橋陶祖培）　聞得葉柴梗之子，如地力大者，俗名孵雞娘，煎湯服，無不愈。嗅法（《醫鑑》）　治咳逆服藥無效者，好硫黃　乳香（等分）　酒煎透，急令患人嗅之。或天黃（一錢），酒一盞煎透，嗅其熱氣即止。</p>
<p><u>喘</u>　黑錫丹（《時方歌括》）　黑錫　硫黃（各三兩，同炒，結砂研至無聲為度）　葫蘆巴　沉香　熟附子　肉桂（各半兩）　小茴香　破故紙　肉豆蔻　金鈴子（去核）　木香（各一兩）　研末，酒煎，麵糊為丸，桐子大，陰乾，以布袋擦令光瑩，每服四十丸，薑湯下。治脾元久冷，上實下虛，胸中痰飲，或上攻頭目，及奔豚上氣，兩脅膨脹，並陰陽氣不升降，五種水氣，腳氣上攻，或卒暴中風，痰潮上膈等症。</p>
<p>肺虛發喘少氣，並治大小人，難以布息。（《醫鑑》）　參桃飲　人參（二錢）　胡桃（二個，去殼不去皮）　生薑（五片）　大棗（二枚）　食後臨臥時，煎服。按：此慎勿將實喘為虛喘。</p>
<p><u>實喘</u>　旋覆代赭石湯　人參（三分）　半夏（二錢）　甘草（四分）　生薑（一片）　大棗（二枚）　代赭石　旋覆花（各三錢）　按：初喘痰多為實，久喘痰少為虛。</p>
<p><u>小兒痰壅喘急</u>（《醫鑑》）　巴豆（一枚，去殼）　杵作丸，棉花包裹，男左女右塞鼻中，痰即墜下。</p>
<p><u>小兒痰喘</u>（《名醫》）　觀音賜方　人參（寸許）　胡桃（一枚，去殼不去衣）　煎服愈。</p>
<p><u>哮喘</u>（丁氏）　每早吃米仁粥一碗。</p>
<p>咸哮冷哮，每早食豆腐漿，愈。</p>
<p><u>年深哮喘</u>（《本草》）　雞子數枚敲損，浸尿缸中三四日，煮食，薑汁竹油湯送，能去風痰。</p>
<p><u>小兒咸哮喘嗽</u>（《名醫》）　烏賊骨末，白糖和服，愈。</p>
<p><u>小兒咸哮喘</u>（又）　甜瓜蒂（七枚，研細）　冷水調，澄清服，即痰涎喘定，次日再服，三度病除。</p>

<h2>心胃氣痛等</h2>
<p><u>一切心疼</u>（《名醫》）　生地汁合面，勿加五味，作糕餃食，久服蟲自瀉出。</p>
<p><u>九種心腹疼</u>（《食物》）　公雞肫皮（七張，煅末）　酒調服，立效。</p>
<p><u>真心痛</u>（丁氏）　桑葉杵爛，開水送服。</p>
<p><u>心氣痛甚及小腸氣痛</u>（《證治》）　蒲黃（一錢）　五靈脂（去砂土，一錢）　共研末，醋水煎服。</p>
<p><u>心痛氣痛</u>（丁氏）　鹽（一撮）　放刀口上炭火燒紅，淬入水中，乘熱飲之。</p>
<p><u>心痛</u>（《隨山宇》）　生菜油（一懷）　溫服。</p>
<p>又方　當歸末（三錢）　酒送服。</p>
<p><u>心腹痛，不問新久，寒熱皆效</u>（《食物》）　肉桂心（六分）　白芍（炒，二錢）　甘草（五分）　不效再服。</p>
<p><u>心腹大痛危急者</u>（《證治》）　良薑（麵炒）　厚朴　五靈脂（等分）　共末，醋水調服一錢，立止。</p>
<p><u>心痛</u>（《醫學》）　蜜（一小盅）　酒（一碗）　合煎湯，送枯礬末一錢，溫服出汗。</p>
<p><u>積年心痛立效</u>（又）　濃煮獨蒜頭，淡服，以飽為度，不再發。</p>
<p><u>蛔厥心痛</u>（《隨山宇》）　服繅絲湯一碗，止。</p>
<p><u>蛔蟲心痛，痛時口出清水者是</u>（丁氏）　米仁（一兩）　煎濃汁服，蟲死俱出。或烏賊骨末（二錢），醋調服，或生地取汁，冷服。</p>
<p><u>心痛兼胃氣救急奇方</u>（《證治》）　治男婦心痛，牙關緊閉欲死者。隔年蔥白（三五莖，去皮須），杵成膏，入口，麻油送下或和服。所停蟲物，化為黃水，微利為佳，永不再發。</p>
<p><u>心胃氣痛</u>（《醫學》）　生白礬　熟白礬（等分末）　麵糊丸，櫻桃大，每服三丸，白酒下。</p>
<p><u>心胃痛至死</u>（又）　良薑末（四分）　米飲調下。</p>
<p>又方　炒鹽（一錢）　生薑（二片）　煎服。</p>
<p><u>心胃方</u>（《良方》）　新棉花子（炒黃末）　每二錢溫酒下，連日三服，即可除根。</p>
<p>又方（道法）　牙皂（一兩）　硃砂（四錢）　共末，飯黏為丸，梧子大，燒酒送下十丸。</p>
<p><u>九種心痛及腹脅積聚滯氣</u>（《名醫》）　牛膝（一兩）　炒煙盡，研末，醋糊丸，梧子大。</p>
<p>每服九丸，熟酒下。</p>
<p><u>心脾痛</u>（又）　求神賜方，名一服散。高良薑（逐寒）　香附子（散氣等分）</p>
<p>越按：定每服錢半，煎服不效，可再服。</p>
<p><u>寒熱胃氣等症</u>（道法）　棉花子（炒起微煙）　醋噴一次，又炒又噴，計七次，炒乾末，每服三錢，白酒送下。</p>
<p><u>胃氣痛</u>（丁氏）　芝麻炒焦末，溫酒下。</p>
<p>又方　沙糖（半杯）　白酒調服。</p>
<p><u>胃脘久痛，屢觸屢發，數服可愈</u>（《醫級》）　荔核（一錢）　木香（八分，共末）　開水調下。如病在血分，加五靈脂、沒藥（各一錢）。挾火嘔吐者，加梔子（二錢），吳茱萸（三分），川黃連（一錢）。挾寒者，加乾薑（四分），桂心（三分）。</p>
<p><u>胃脘痛極，諸藥不效者</u>（又）　牙皂煅炭末，開水送服。</p>
<p><u>鐵落飲</u>　治肝經相火之逆，為痛為厥者。（又）　稱錘（一枚洗淨）　煎湯煎藥，取重鎮意。</p>
<p>按：肝氣之病，先賢不道，而又今世得此疾者甚多，以致後人治無頭緒。曾見紹城時賢張璞山、陳勉亭、趙晴初、陳東畦，凡遇此症，不外建中湯、小柴胡湯、逍遙散、當歸四逆湯等加減，治效多多，誠足法也。有曰心痛，有曰胃氣，有曰肝氣，其實不外乎此方也。如真心痛，手足青至節者，死不治。如真肝氣，土敗木賊者，亦不治。若專用延胡、香附等散氣破血之藥，是隻治其標，不治其本，恐難盡效。標本兼治者，散氣中加滋陰藥也，其庶幾乎。如左金丸，初治則效，久治則不效者，因治標不治本故也。鄙見如此，以待後賢筆削，則幸甚矣。</p>

<h2>胸脅腰腹</h2>
<p><u>罨胸熨法</u>　治胸下閉悶結痛（《醫級》）。香附　萊菔子（各五錢）　麩皮　生薑　蔥白（各一兩）　鹽（四錢）　丁香（二錢）　酒麴（二粒）　切搗炒熱，以帕包之，乘熱熨胸下。</p>
<p><u>脅下刺痛</u>（王暗人）　小茴香（炒）　枳殼（麩炒）　共末，每服二錢，鹽酒湯送，效。</p>
<p><u>兩脅脹滿</u>（丁氏）　炒鹽包裹熨之。</p>
<p><u>痰在脅下及皮裡膜外</u>（丹溪）　白芥子（錢半）　煎服。</p>
<p>又（丁氏）　炒白芥子末（錢半）　開水下，雖年老虛弱百治不效者，三服除根。</p>
<p><u>邪留脅下或水氣內結，以致痞硬作痛</u>（《醫級》）　牡蠣（四錢）　鱉甲（三錢）　煎服。</p>
<p><u>脅漏出水</u>（丁氏）　烏牛耳垢，敷之。</p>
<p><u>小兒脅痛</u>（《食物》）　馬糞中粟，煮粥食之。</p>
<p>按：馬如食草，何粟之有，須飼粟者，未能盡化，可有其粟。若疑心，勿使他知。</p>
<p><u>統治腰痛</u>（《醫學》）　川芎（錢半）　當歸（三錢）　煎服。</p>
<p><u>卒腰脊痛</u>（失名）　鹿角（五寸）　燒赤，投浸酒內一宿，溫飲良。</p>
<p><u>腰痛如刺</u>（《醫學》）　鹿角屑（四兩，炒黃末）　溫酒下二錢，加牛膝為丸，更妙。</p>
<p><u>腰痛甚</u>（又）　絲瓜根（煅末，二錢）　溫酒下，無則絲瓜絡連子，亦效。</p>
<p><u>腎虛腰痛</u>（又）　小茴香末，入豬腰內，煨服。</p>
<p>又方　鱉甲（炒黃末）　每服二錢，日兩服。</p>
<p><u>腰疼流淚屬腎虛</u>（又）　破故紙末，溫酒調下。</p>
<p><u>腰痛</u>（《證治》）　檳榔（末，二錢）　溫酒送下。按：此方內傷外感俱可。</p>
<p>又方　日啖生栗子愈。</p>
<p>又方　六味湯，加炒川斷、炒杜仲各三錢，神效。</p>
<p>又方（樊福生）　桂心（三分）　參三七（五分）　共杵末，溫酒沖服，已驗。</p>
<p>又方（丁氏）　韭菜汁溫服，如腰痛兼酒濕作瀉，白朮三錢煎服。</p>
<p><u>中惡腹痛</u>（《醫學》）　艾（三錢）　煎服。</p>
<p><u>陰毒腹痛</u>（《證冶》）　急飲熱酒，又用蔥白打碎，炒熱敷臍，或用布包熨臍，令汗出，痛止。若厥逆（手足並冷）六脈欲絕者，蔥白（半斤）敷排臍上，布覆，以熨斗熨之，更換為妙。</p>
<p><u>寒犯三陰，腹痛，脈絕肢冷</u>（《醫級》）　蔥（一握）　炒熱熨關元（臍下三寸）穴。</p>
<p><u>血脹腹痛</u>（《證治》）　韭菜汁，熱酒沖服，或桃仁（一錢炒研）酒下。</p>
<p><u>腹內生瘡毒藥不能治</u>（又）　皂角刺（三錢）　酒煎或水煎，溫服。</p>
<p><u>腹中痛塊如刀刺</u>（丁氏）　商陸根杵碎蒸熟，以布裹兩包，更換熨痛處。</p>
<p><u>心腹冷痛</u>（《證治》）　醋浸大蒜頭，食之。醋煮亦可。</p>
<p>又方（丁氏）　艾葉（二錢）　香附（三錢）　醋（三匙）　丸服、煎服俱可。</p>
<p><u>心腹胸脅並痛欲死者</u>（《醫學》）　古銅錢七文，或九文，甚至二十四文，煮湯飲，即愈。</p>
<p><u>蒸臍法</u>　胸腹結痛不可忍以此蒸之（《醫級》）。</p>
<p>丁香　木香　茴香　肉桂（各一錢）　香附（五錢）　共末加青蔥，合搗成餅，放臍上，艾如荔核大，灸之，令藥氣內通遂止。按：此穴可以多灸。</p>

<h2>疝氣奔豚</h2>
<p><u>諸疝痛</u>（丹溪）　小茴香　破故紙　吳茱萸（各五錢）　蘆巴（鹽水泡炒，七錢半）　木香（二錢半）　共末，蘿蔔汁為丸，桐子大，淡鹽湯送下五十丸。</p>
<p><u>肝氣滯逆攻痛脅肋並腸氣寒疝諸候</u>（《醫級》）　川楝子（三錢）　茴香　木香（各一錢）　吳茱萸（四分）　煎服。</p>
<p><u>疝氣攻衝胸脅，嘔吐不止</u>（又）　焦梔子附子（等分）　米糊作丸，每服錢半，茴香、木香（各三分），煎湯送下。</p>
<p><u>遠近疝氣偏墜，臍下脹痛，外腎腫硬，漸大濕癢</u>　吳茱萸（酒浸、鹽湯浸、醋浸、童便浸，各四兩，浸一宿，焙乾）　澤瀉（一斤，去皮，酒浸一夜，焙乾）　共末，酒糊丸，桐子大，每服五十丸，食前或鹽酒，或鹽湯送下。</p>
<p><u>陰腫核痛大如升者</u>（樊氏）　馬鞭草搗　塗。</p>
<p><u>疝氣痛</u>（《證治》）　茴香（二兩，炒研）　絹包更換熨之。或以大茴（七分）　小茴（錢半）　乳香（五分）煎服。</p>
<p><u>治疝如神</u>（《玉曆》）　上巳（三月初三）　端午（五月初五）　日採谷樹葉（擇如雲版者），線穿陰乾，每用四錢，煎湯服，小解一二次，愈。輕者一服，重者兩服。</p>
<p>又方　經霜葫蘆（燒灰）酒下。</p>
<p>又方　栝蔞（一枚，研末）　紅糖拌服。</p>
<p><u>癥（病否有塊）瘕（病去塊除）疝氣</u>（《隨息》）　羊石子（外腎也）煨爛，或熬粥食。如下部火盛者忌之。</p>
<p><u>陰寒腹痛欲死及疝氣上攻</u>（《證治》）　胡椒（四兩，研末）　冷米湯調勻，用紙三層蔽其臍眼，以椒敷於臍之上下四圍，須臾腹熱如火，即愈。</p>
<p><u>偏墜氣神方</u>（《醫鑑》）　五倍子（五六枚，燒炭末）　溫酒調服，以醉為度。</p>
<p><u>小腸氣，繞臍衝心</u>　連蒂絲瓜絡，燒炭研，每服三錢，熱酒調下。</p>
<p><u>小兒㿉（音頹陰病）疝胎疝</u>（《隨息居飲食譜》）　雙蒂茄，懸門上，出入視之茄蔫（不鮮也），所患亦蔫，茄干亦干矣。</p>
<p>又法　雙茄，懸門上，每日抱兒視之二三次，釘針於上，十餘日消矣。</p>
<p><u>小兒陰腫</u>（《各家》）　用炭灰一盆，即將陰囊坐一印，即將艾灸印上，使一人問好否，一人即答好了，連問連答三遍，即愈。</p>
<p><u>小兒脬囊腫</u>（《證治》）　或坐地為蚓為蟻吹著，蟬蛻五錢煎湯，溫洗數次。服桂枝（四分）　豬苓　茯苓　澤瀉（各二錢）　白朮（五分）　煎湯。</p>
<p><u>小兒風熱，外腎赤腫，日夜啼哭，不數日，皮退如雞卵殼者，仙傳方</u>（《玉曆》）。老杉木燒灰，入綠豆粉，以菜油調敷神效。</p>
<p><u>奔豚氣痛</u>（《隨息》）　搗韭汁服。</p>

<h2>膈症</h2>
<p><u>翻胃噎膈</u>（《壺隱子醫譚》）　翻胃者，止於胃中翻來覆去，有欲吐不吐之意。若噎膈，則全然吐出，蓋翻胃輕，而噎膈重矣。</p>
<p><u>噎膈仙方，治食不得下</u>（《醫級》）　硼砂（錢半）　青黛　烏沉香（各二錢末）　再用白馬尿。如翻胃者，易黑驢尿，白蘿蔔（一斤），生薑（半斤），俱取汁，銅鍋內，和尿熬成膏，每服（三茶匙），加前末藥（七釐），開水下，日三服，當日即能開關，進食，誠神驗方也。</p>
<p>又方（《食物》）　糯米粉，以老牛口涎，拌作丸。取涎法，水洗口後，用鹽塗之，少頃即出。</p>
<p><u>噎塞不通</u>（又）　羚羊角屑末（八分）　開水送下，並角摩噎上。</p>
<p><u>咽喉噎塞，飲食不下</u>（《玉曆》）　打米杵上細糠蜜丸，彈子大，常含一丸，咽津，久服愈。</p>
<p><u>噎膈</u>（《本草》）　燕窩腳（色紅紫名血燕，功用與燕窩同）　性重達下，微咸潤下，甚效。</p>
<p>又方（《證治》）　白鵝尾毛（燒灰）　米湯每送一錢。</p>
<p><u>噎膈極驗方</u>（《丁氏》）　油透木梳（一個，燒枯為末）　溫酒下一盅，即能飲食。</p>
<p><u>小便不禁及氣噎食不消</u>（《食物》）　雞嗉（雞受食處，焙乾末）　開水下。</p>
<p><u>鼠膈</u>（《玉曆》）　凡在人前不食，必於密地偷食，見人則畏置之。肌瘦面黃，是食過夜鼠饞之涎，十大功勞葉，一名鼠怕草，葉似蒲扇，有五角，角有刺（焙乾末），每服一錢，早上溫酒下，服至半月，病自愈。</p>
<p><u>翻胃</u>（《證治》）　大梨（一個）　丁香（十五粒）　刺入梨內，濕紙包煨熟，而引能使下也。</p>
<p>又方　乾柿（三枚）　連蒂搗爛，溫酒和服，甚效，切勿以他藥雜之。</p>
<p>又方　雞膍胵按：即肝肫大小心腸。雞肫去皮穢不洗，一具　燒存性服。一說男用雌，女用雄，雞肫皮酒炒焦末服。</p>
<p><u>有三世病反胃至孫</u>（《本草》）　柿干同飯常食，不飲水愈。</p>
<p>又方　驢溺須熱飲之。如反胃有蟲者，白馬尿熱飲，可愈。</p>
<p>又方（《食物》）　反毛雞（一隻，煮爛去骨）　人參　當歸　食鹽（各半斤）　再煮食之。</p>

<h2>蟲症</h2>
<p><u>殺腹藏一切諸蟲</u>（失名）　惟多食野鴨（按：春夏秋有毒，惟冬令可食。）寸白蟲，又蜂窠（燒存性末）酒送一匙，蟲即死。</p>
<p>又方（《證治》）　馬齒莧活水和鹽煮食。（按：《名醫》云：寸白蟲惟月之初上日三行可藥死。）</p>
<p><u>𧏮蟲作痛神方</u>（《醫學》）　苦楝根上皮（洗淨）　水煎，露一宿，次早燒豬肉（一塊）嗅其氣，然後服藥，其法上半月服，其蟲盡下。</p>
<p><u>蛔厥（手足冷也）血症</u>（《醫級》）　蕪荑　雷丸（各一錢）　乾漆（二兩）　共末，水丸，開水下二錢。</p>
<p><u>蛔痛唇紅</u>（又）　川椒　吳茱萸（各一錢）　黃連（二錢，共末）　烏梅肉（三錢）　用水另煎膏，末和烏梅膏為丸，每服一錢，薑湯下。</p>
<p><u>蛔蟲上出口鼻</u>（《驗方》）　川椒（開口者，研）　開水沖服，即愈。</p>
<p><u>肺蟲</u>　《名醫類案》：許叔微精於醫，云：五臟蟲皆上行，惟有肺蟲下行，最難治。當用獺爪焙末調藥，月之初四初六治之。此兩日，肺蟲上行。按：此用藥以楝根皮或川椒末煎服為便。</p>
<p><u>蟲咬心如刺</u>（《醫學》）　生艾汁，隔宿勿食，先食香味之物少許，咀嚼勿吞下，令蟲聞香，然後艾汁飲之，蟲自出。</p>
<p><u>蟲積肚痛</u>（《玉曆》）　蔥汁（半盅）　菜油（半懷）　調和服，蟲化為水，便除根矣。</p>

<h2>積聚痞塊</h2>
<p>三聖膏膏藥，貼積聚，五臟之積為積，六腑之聚為聚。積有定位，聚無常處；積如杯覆，有定處，聚亦如杯覆而無定處也。</p>
<p><u>諸痞胸膈悶而不痛</u>（《醫級》）　石灰（十兩，炒紅，醋熬成膏）　官桂（五錢）　錦紋大黃（二兩）　共末攪勻，磁瓶收藏，以柿漆紙小布攤貼。</p>
<p><u>化鐵膏　治積塊久不愈者</u>（又）　肥皂　姜（各四兩）　蔥　獨蒜（各半斤，各搗爛）　皮硝（半斤，化水）　大黃末（四兩）　先將肥皂熬膏，入硝水再熬，次入蔥蒜姜，熬至三炷香，濾去渣，後入大黃，攪勻成膏，另以醋炒麥粉黑，再入醋，同前藥再熬成膏，用紙布攤貼積塊上，神效。</p>
<p><u>一切痞塊</u>（又）　水紅花子（在水邊，一碗，研碎）　水數碗，桑柴火熬成膏，量痞大小，用紙布攤貼。</p>
<p><u>積聚脹滿</u>（《食物》）　白馬糞，同蒜搗膏，敷患處效。</p>
<p><u>積聚痰氣痞脹</u>（《各家》）　黑醜（炒，二兩）　香附（炒）　五靈脂（各一兩）　共末醋糊丸，桐子大，每服二十丸，食後薑湯下。</p>
<p><u>琥珀膏</u>（貼積塊《醫學》）　大黃　朴硝（各一兩）　共末，大蒜搗成膏，貼之。</p>
<p><u>痞塊</u>（《玉曆》）　鮮水紅花（即水邊蓼）　同老蒜打爛，加皮硝一二兩搗成餅，比塊大一圍，放痞上，用布紮緊，干則再換，痞自消。</p>
<p>又方（張璞山說）　一人痞塊，商陸根，杵爛蒸熟，用綢裹擦之愈，如轉移他處，亦擦之愈。</p>
<p><u>癥瘕腹脹</u>（《名醫》）　一人用三稜、莪朮，以酒煨服，下一物如黑魚狀而愈，或加香附子水煎，多服取效。</p>
<p><u>血瘕症癖</u>（《證治》）　鱉甲　琥珀　大黃（等分）　共末，溫酒送下二錢，惡血即下。</p>
<p><u>脾積痞塊</u>（又）　豬脾（七個）　每個用新針刺爛，以皮硝一錢擦之，盛磁器內七日，用鐵器焙乾。又水紅花子七錢，同杵為末，溫酒空肚調下。一年以下者，一服愈。五年以下者，兩服。十年以下者，三服。</p>
<p><u>嚼風成症下蟲不止</u>（《醫級》）　油篦箕　油木梳（各一具）　洗淨，每截一半，煅研末，一半煎湯送服。</p>
<p><u>皮膚中痛</u>（《玉曆》）　名曰症疰，醋調燕窠泥，敷之即愈。</p>
<p><u>三稜煎丸</u>（《醫鑑》）　治飲食過傷，諸般積塊，又治婦人血塊，乾血氣，及經閉不通。大黃（八兩，醋浸焙末）　三稜（末）　莪朮（煨末，各一兩）　醋熬干為丸，綠豆大，每服二三十丸，食後白湯送下。</p>
<p><u>大小人痞積，時痛難忍，並遠近惡積，服之神效</u>（《各家》）　烏梅（三枚，去核）　巴豆（十八粒，去衣油）　胡椒（五十四粒）　共研爛，或加水為丸，綠豆大。大人每服十丸，或十三丸，小人九丸或七丸，空心白湯下。</p>
<p><u>小兒痞塊</u>（樊氏）　飛黃丹（五分）　獨蒜（一個）　面（一撮）　和杵成餅，貼痞上，外用大蜆殼覆之，一宿即效，鼻中有蒜氣者便妙。</p>
<p>猢猻袋</p>
<p>牛皮膠　五倍子　二味水烊化勻，敷，立消。</p>

<h2>癆症</h2>
<p><u>浴法</u>（上青紫庭追癆仙方）　香草（一名佩蘭，一名省頭草）　乃三尸九蟲所憎之物，煮湯沐浴，其蟲必死。今之人病，莫重於癆，天下名醫多不能療，蓋由一人得病，傳染子孫親姻族屬，故曰傳屍癆，乃至滅門盡族，人皆畏之。或焚屍山林，殯棄江湖，不入墳墓，族屬無骨肉之親，夫婦棄義合之禮，有此傷痛，深可憫憐。凡覺得此病，不先焚滅三尸九蟲，服藥無效，十少一生。凡人多秘此法，不傳於世，人以疾呼為宿業，甘心受病，至死無憾。嗟乎！誤矣。今述上聖之方，以救世人，三月四月，取香草五片，搗熟，解衣坐之，令氣入下部，散入腹中，從旦至暮，其屍蟲盡去。</p>
<p><u>癆瘵</u>（《名醫》）　邵氏女年十八，染瘵疾，灸藥無效，漁人煮鰻羹與食，覺內熱，病尋愈。今醫家所用鰻魚煎，乃此意也。</p>
<p>又方　葛洪曰：鬼疰者，是五屍之一，疰又挾諸鬼邪為害。其病變動，有三十六種，至九十九種，大略使人寒熱淋瀝，沉沉默默，不的知所苦，無處不惡。累年積月，漸就沉滯，以至又傳旁人，乃至滅門。覺如是候音，急取獺肝一具，陰乾杵末，服方寸匕，日三，未愈再作。</p>
<p>又說　獺爪屑為末，以酒服之。獺爪者，殆獺肝之類與？</p>
<p>又一婦染瘵病駸劇，遇趙道人見而言曰：汝有瘵疾，不治謂何？答：醫藥罔效耳！趙曰：吾得一法，治此甚易。當以癸亥夜二更，六神皆聚之時，解去下體衣服，於腰上兩旁微陷處，針灸家謂之腰眼，直身平立，用筆墨點定，然後上床，合面而臥，每灼小艾炷七壯，癆蟲或吐出，或瀉下，即時平安，斷根不發，更不傳染，如其言護全。</p>
<p>又有女事鄭迪功，苦有骨蒸內熱之病，時發外寒，寒過內熱，附骨蒸盛之時，四肢微瘦，足趺腫，其病在臟腑中。適處州吳醫，只單石膏散，服後體微涼如故。其方出《外臺秘要》，只用石膏，研極細，新汲水服方寸匕（四方，一寸瓢也。余依此）。取身無熱為度。</p>
<p><u>驗癆病有蟲否</u>（丁氏）　乳香燒煙薰病人手背，男左女右，以綢帕掩手上良久，有毛從掌中出。白者易治，紅者難治，黑者不治。無毛者，非蟲症也。</p>
<p><u>灸癆蟲法</u>　用濕紙條貼背脊上，先乾者，即癆蟲處，以墨記之。用艾多灸，先備火盆，燒紅，並用綿兜罩住病人口鼻，蟲出付火盆燒之，免飛入旁人口鼻，多結人冤。</p>
<p><u>虛癆</u>（又）　黑大豆炒熟研末，紅棗煮熟，去皮核，同豆末為丸，每服四錢，鹽湯或酒送下，名坎離丸。</p>
<p><u>男女童癆蟲積</u>（又）　五穀蟲（焙黃色，一兩）　粳米　糯米（各二兩，炒）　共研細，沙糖米湯調服。</p>
<p><u>小兒腹大肌瘦、面黃痞塊等症</u>（又）　白芙蓉花（陰乾研末）　入雞肝內扎合，飯上蒸熟食。</p>
<p><u>童子癆仙方</u>（《玉曆》）　屋上曬乾雪白貓糞，多收，以土裹火煨研細，黃糖拌食，或略加炒米粉，亦可。</p>
<p>又方（《隨息》）　蠶蛹（繭內蟲也）　甘溫補氣，止渴殺蟲。治疳積童癆，助痘漿乳汁，繅絲後濾干，曬焙極燥，可以久藏。氣香，最引蜈蚣，故須密收，炙食味佳，患腳氣者忌之。猘犬咬者，終身勿犯，誤食必難免也。</p>

<h2>手足凍裂並趼</h2>
<p><u>手足開皸</u>（即開裂《證治》）　白果嚼　塗。</p>
<p><u>腳開裂縫無冬夏者</u>（又）　雞屎煎湯漬半日取效。</p>
<p><u>手背皴裂</u>（《本草》）　大楓子搗爛塗之。</p>
<p><u>腳跟開裂出血</u>（丁氏）　生蝦肉（三枚）　杵敷，外用皮紙蓋之，不可擦損，一二日愈。</p>
<p><u>手足凍瘡</u>（東壩蔣佳云）　沙糖煨滾，用棉花蘸貼患處，連年來不發。</p>
<p><u>凍瘡皮裂</u>（丁氏）　蘿蔔菜煎湯洗後，用蟹殼煅研末，油調塗。</p>
<p><u>凍瘡潰爛</u>（又）　蚶子殼（煅研）　香油調搽，如瘡濕，則燥摻之。</p>
<p>又方　制香附末搽。</p>
<p><u>手足凍裂出血</u>（又）　豬腦髓，入熱酒攪散洗，或牛皮膠燉化塗之。外用紙黏貼。</p>
<p><u>遠行腳趼成泡</u>（《證治》）　水調生面張塗之，一夜即平。</p>
<p><u>手指掌皮厚如鐵</u>（丁氏）　苦參酒煎服，外用苦參末，酒調敷。</p>
<p><u>屍腳坼裂</u>（《食物》）　牛皮膠烊攤布上，烘貼之。</p>
<p><u>腳底木硬</u>（《食物》）　牛皮膠、生薑汁化開，調南星末塗上，火爐熨之。</p>

<h2>男婦陰中諸症</h2>
<p><u>陰縱</u>（《證治》）　謂前陰受熱，挺長不收也。</p>
<p>小柴胡湯　柴胡（錢半）　姜半夏（二錢）　人參（八分）　黃芩（錢半）　甘草（五分）　生薑（一片）　紅棗（二枚）</p>
<p>三一承氣湯　大黃　枳實　芒硝　厚朴　甘草　兩方隨意煎服。</p>
<p><u>陰痿</u>（又）　謂元氣耗散，肝筋受傷，不能起也。</p>
<p>八味丸，六味丸。</p>
<p><u>陰縮</u>（又）　謂前陰受寒，縮入腹內也。</p>
<p><u>正陽散</u>　附子（制）　皂角（酥炙去皮弦，各一兩）　炮姜　甘草（炙，各二錢半）　麝香（二錢）　俱研末，每服二錢，開水送，或附子理中湯。</p>
<p><u>陰挺陰吹</u>（《醫級》）　婦人陰中挺出數寸（如菌如芝），宜一陰煎、梔子、龍膽、六黃湯。如挺由胞絡損傷，宜三陰煎、左歸飲、四物湯。如陰虛滑而致拖，秘元煎、固陰煎。如氣虛而挺出，補中益氣湯。如陰挺引腰痛癢，水楊湯，熏洗能瘥。如陰吹氣泄奔鳴，補中益氣湯、補陰益氣湯，加丹皮、梔子可愈。</p>
<p><u>陽痿陰寒</u>（《隨息》）　羊石子（外腎也）　功同內腎（即腰）而更優。治下部虛寒，遺精淋帶，癥瘕疝氣，房勞內傷，陽痿陰寒，諸般隱疾，並宜煨爛，或熬粥食，亦可入藥用。下部火盛者忌之。</p>
<p><u>陽痿</u>（丁氏）　麻雀（即麻鳥）　煮食之，須冬令。或用麻雀蛋，尤妙。</p>
<p><u>陽事不起</u>（《證治》）　泥鰍煮食。</p>
<p><u>腳膝無力，陽事不舉</u>（又）　羊外腎一枚，煮服。</p>
<p><u>陽物挺脹</u>（丁氏）　甘草梢（二兩）　黑大豆（半斤）　煎濃湯服。</p>
<p><u>飛絲纏陰，腫痛欲斷</u>（又）　威靈仙煎濃汁洗。</p>
<p><u>生產陰門觸破數日</u>（蔣佳云）　老水蛤殼（煅研）　麻油調敷。</p>
<p><u>女子交接，違理血出</u>（《證治》）　雄雞冠血塗之。</p>
<p><u>女子陰痛陰癢</u>（《本草》）　蛇床子　白礬煎湯洗。</p>

<h2>痿</h2>
<p><u>痿症</u>（《醫學》）　兩足痿弱，不能動。</p>
<p>嫩鹿茸　人參（各五錢）　長流水煎服，連進數次愈。</p>
<p>又一方　用新磚火燒紅，以醋燒之，候溫，布包，烙腳上遍處，立能行動。</p>
<p><u>痿症神方</u>（丁氏）　栗子兩個，必須兩面俱扁者，交五更時，細嚼一粒如漿，不飲茶，不出言語，運氣吞下，送至臍下三寸（名丹田）。再嚼一粒，照前式，聽其熟睡。食至半月後，不必服藥，自能漸漸行動。至百日內外，起居如常，已驗。法雖奇，每日只宜兩粒，不多少。</p>

<h1>卷四</h1>

<h2>痘瘄</h2>
<p><u>痘疹大略</u></p>
<p>或謂公餘，略覽醫書，知先天（孕時）之毒，發於痘疹。蓋為父母者，或質稟陽強，及食椒姜熏炙熱毒之物，歸於欲火，貽於胎胚，而又不願服藥。及有名無實之女科，不清胎火，遺害兒身，並有名無實之兒科，不善升散，草率了事，醫雖如是，咎各半歸。</p>
<p><u>稀痘法</u>（《古今醫鑑》）</p>
<p>獨聖散　絲瓜老者，近蒂之梗，取三寸，放新瓦上，桑柴火燒成炭，研末，沙糖攪勻，時與兒服完，則痘疹少。或蒸熱三兩日不出者，或每遇作熱時，即與食之，出痘必稀。</p>
<p><u>痘中熱症</u>（又）</p>
<p>熱毒上攻頭目，熱脹疼腫，血絲遮睛，用洗肝散。</p>
<p>歸尾　川芎　羌活　薄荷　梔子　防風　大黃　甘草（各七分）　壯熱盛者，加黃連（三分）　黃芩　黃柏　梔子（各七分）　腫脹不能開者，用雞蛋清（一個），調黃連末（一錢），塗兩太陽、兩足心，以引熱下行。</p>
<p><u>痘後癰毒</u>（又）</p>
<p>不問癰發於何經，初起紅腫時，即用黑豆、綠豆、赤豆，皆用醋浸研漿，時時以雞翎刷上，隨手退去如神。</p>
<p><u>痘後口爛</u>（又）</p>
<p>天黃散　治痘疹後，多食甜物，及食積疳熱，唇口生瘡，牙床腫爛，甚至牙落，臭不可聞，神效。</p>
<p>南星（五錢）　雄黃（一錢）　拌入，用濕紙包煨為末，每以指蘸藥敷患處，日三四次，臨臥再敷，以咽為妙。</p>
<p><u>火閉痘</u>（《本草綱目》）</p>
<p>胖大海（二錢）　煎服立起，並治一切熱症。</p>
<p><u>痘瘡稠密</u>（《食物本草》）</p>
<p>生犀角　新汲水磨濃汁二分，冷水沖服。</p>
<p><u>痘瘡黑陷</u>（又）</p>
<p>牛黃（五釐）　硃砂（一分）　研末，蜜浸，胭脂取汁，調搽。</p>
<p><u>痘瘡潰爛</u>（又）</p>
<p>臘月黃牛屎，燒取白灰，敷之，或臥之，即易痂落無瘢。按：臘月黃牛屎尋在路上，請識者揀之或磨坊牛間。</p>
<p><u>痘中虛症</u>（《時方歌括》）</p>
<p>治氣虛血弱之總方，小兒驚痘虛甚最宜。</p>
<p>黃耆（一錢）　人參（七分）　甘草（三分）　肉桂（春夏一分，秋冬二分）</p>
<p><u>痘疹危篤</u></p>
<p>喻嘉言云：黑錫丹，凡遇陰火逆沖，真陽暴脫，氣喘痰鳴之急症，舍此別無方法。即痘疹各種壞症，服之無不回生。予每用小囊佩帶，以得吾身原氣，一遇急症，不及取藥，用此無不靈效。按：大人服八分或一錢，小兒三四分。</p>
<p><u>痘疹扒破黑陷</u>（《丁氏奇效良方》）</p>
<p>破則摻過他藥，復扒破者，取露天高泥牆上白螺螄殼，洗淨煅為末，摻之，名白螺散。並治痘不收靨，兼治黑陷。</p>
<p>又（《各家鈔本》）　痘疹擦破者恐泄元氣，真血竭、赤石脂，煅為末，將紗包撲之，即愈。</p>
<p>又（《古今醫鑑》）　痘瘡抓破成膿血，用多年草屋上及牆上爛草，焙乾研末，干敷。若渾身破爛，其效如神。</p>
<p><u>痘初發免險症</u>（又）</p>
<p>大黃、蒼朮熏之。</p>
<p><u>表散疹方</u>（又）</p>
<p>帶紅殼小米熬，不拘時服，並治痘時出疹。</p>
<p><u>出花免抓</u>（又）</p>
<p>孩子出花，往往有抓破者。欲其不抓，可於床下用木盆（一個）裝冷水，將紅紙撕十數塊，綠紙數塊，漂在水面，自不抓矣。</p>
<p><u>陰戶有痘</u>（又）　雄黃末，清油調，鴨毛蘸擦。</p>
<p><u>舌與鼻孔有痘</u>（又）　黃丹老土磚共研末，吹，或青扣布燒灰，吹，或鴨糞燒摻。</p>

<h2>外科</h2>

<h3>諸瘡大略</h3>
<p>曾聞杜景橋論一切瘡瘍，如服過敗毒散　（茯苓　枳殼　柴胡　前胡　羌活　獨活　川芎各二錢　甘草一錢　薄荷錢半　鮮姜一片）　者，其勢衰，則易治。（《名醫方論》）羅東逸云：仙方活命飲穿山甲酒炙三片　防風七分　皂角刺　沒藥各五分　乳香　歸尾　白芷　花粉　貝母　陳皮　甘草節各一錢　赤芍　銀花各二錢　酒一盅沖　乃瘍門開手攻毒之第一方也。治一切瘡瘍，未成膿者內消，已成膿者即潰。又止痛消毒之聖藥也。若脾胃素弱，營衛屬血氣不調，則用托裡消毒散（人參　黃耆　白朮　當歸　川芎　芍藥　銀花　白芷　甘草各一錢，連翹三錢　茯苓二錢）。此兩方，是萬古不易之治也。越謹錄。</p>

<h3>統治一切瘡毒等症</h3>
<p><u>護心散</u>（《玉曆》）　此散治一切外症毒甚者，急宜服此。</p>
<p>真綠豆粉（一兩）　乳香（五錢，與燈心拌）　同炒研，研好吹去燈心，兩味一同再研末，用生甘草一錢煎調下，每服一錢，凡癰疽在三日內，連進十服，使毒氣外出，方免變症。稍遲內攻，漸生嘔吐，或鼻生瘡菌，不食則危矣。五日後亦宜服，服至一兩，則香徹瘡孔中，真聖藥也。</p>
<p><u>惡瘡腫毒叫號猝難辨症</u>（丁氏）　獨頭蒜（數個）　香油拌，厚敷。</p>
<p><u>瘡皮厚不出頭</u>（丁氏）　麻雀屎（研細）　醋和如豆大，乘濕放瘡當中，即穿破。</p>
<p>又瘡毒腫硬無頭，蛇蛻貼於腫處。如燥貼不住，用水浸濕。</p>
<p>咬頭膏（《各家》）　蒼耳蟲（一根）　膏藥（一張）　貼患處，其頭即通，治一切無名腫毒，疔瘡惡毒，甚效。</p>
<p><u>治瘡腫，風入垂死，血出不止方</u>（《隨山宇》）　杵生蔥白，入口細嚼封上，初痛後癢，癢定，更換敷七八度，愈。</p>
<p>又方　醋澱（即混腳），麩、酒糟、鹽、花椒總熬熱，布裹熨瘡，冷則易之。</p>
<p><u>遍身爛瘡，膿血淋漓，按此瘡藥不勝敷，可用</u>（《古今醫鑑》）</p>
<p>敗草散　治痘瘡膿血淋漓之方。屋上多年爛草，經過霜雪，或蓋牆草，曬乾焙為末，搽敷。</p>
<p><u>馬咬人瘡，及馬汗入瘡</u>（《食物》）　白馬尿燒灰和豬脂塗。</p>
<p><u>小兒百鳥朝王瘡</u>（《各家》）　蘆甘石、滑石各末，冰片麻油調敷。</p>
<p><u>人面瘡</u>（丁氏）　雷丸（三錢）　輕粉　茯苓（各一錢）　為末敷，或貝母煎灌瘡口，數日愈，為末敷上亦可。生在兩膝，亦有生兩手彎者，眼口能動食。</p>
<p><u>膿窠瘡</u>（又）　舊齷齪鞋（一隻）　舊絲棉絮筋　各燒灰，候冷，大楓子肉研末，菜油和勻敷之，濕者燥摻之。</p>
<p><u>魚臍瘡</u>（又）　瘡窄而長，腫而黑者，臘豬頭骨燒枯研末，雞蛋白調敷。</p>
<p><u>蜂窠瘡形如蜂窠之多孔</u>（又）　小壇納碎布，火燒成煙，向患處熏二三度。</p>
<p><u>蜘蛛瘡，形如蜘蛛狀，極癢</u>（又）　豆腐皮燒枯末，菜油調搽。</p>
<p><u>螞蟻毒，形如珠粒，成片成串，或紅或白，破則流水，好而復發</u>（又）　穿山甲（焙末）　香油和敷。</p>
<p><u>蠼螋瘡，又名蟑螂，其瘡初如粟米，漸大如豆，如火烙漿泡甚痛者</u>（又）　春茶葉研末，麻油調搽。</p>
<p><u>蟢兒瘡，蟢子隱於壁間，以尿射人，遍身生瘡，如湯火傷</u>（又）　烏雞翎燒灰，雞蛋白和敷，或嚼梨敷，或杵韭菜汁塗，或萆麻子敷。</p>
<p><u>瘡內或</u>（出鳥雀，或出亂髮，或出瓜菜雜物又）　狗屎（干而白者）　燒煙燻之，出盡物自愈。</p>
<p><u>火燒成瘡</u>（《隨息》）　餳糖燒灰敷。飴糖諸米皆可做，以糯米熬者為勝。</p>
<p><u>十年惡瘡，下疳，赤遊火丹</u>（又）　老母豬屎，燒存性研敷之。下疳及赤遊火丹，同。</p>
<p><u>火丹</u>（《玉曆》）　芝麻炒研，菜油調敷，大小人俱神效。</p>
<p>又　纏腰火丹，凡腰間起紅泡一圈，若不早治，纏轉者，不救。蛇殼（一條，燒存性）　糞坑板上浮泥，刮下同研，童便調敷數度，即愈。或用糞缸上舊竹箍，煅研，麻油調搽。</p>
<p>又方　爛鐵鏽，磨濃敷之，立效。</p>
<p><u>赤白蛇纏瘡</u>（丁氏）　兜糞杓上竹箍煅研，香油調塗。</p>
<p>又　白蛇纏，紅土香油調敷，或陳石灰麻油調敷。</p>
<p>又　蛇纏丹毒，糯米粉合鹽嚼塗，或龍膽草研末，柿漆調塗。</p>
<p><u>十腫丹毒</u>（《丁氏》）</p>
<p>一從頭項起腫，散開者。蔥白杵汁塗。</p>
<p>二從頭項起紅腫，痛苦異常者。赤小豆研末，雞蛋白調塗。</p>
<p>三從面部起紅腫。伏龍肝即灶心土，研牛皮膠，水化薄調塗。</p>
<p>四從背上起赤點。桑白皮研末，羊油和塗。</p>
<p>五從兩臂起赤腫，黃色。柳水燒灰，井水和塗。</p>
<p>六從兩脅起赤腫。舊鐵鏽研末，豬油和塗。</p>
<p>七從腳背上起紅腫。豬槽下土研末，麻油和塗。</p>
<p>八從臍上起紅腫。檳榔研末，醋和塗。</p>
<p>九從兩腳起紅腫。乳香，羊油和塗。</p>
<p>十從陰囊下起紅腫。門限下千步土，研末羊油和塗。</p>
<p>更有毒重者，滿身皆是。油菜子擂酒頻飲，油菜葉杵敷，無葉以子代之。</p>
<p><u>芥菜疥</u>（俗名）　王四六說，一人患此症，用牛間內黏壁多年牛屎，刮取煅炭研，麻油調敷愈。</p>
<p><u>疥瘡</u>　（胡瀛嶠）用皂角刺四兩入豬肚煮熟，去皂服肚，已驗。有人誤以皂角（即牙皂）服而致命數人，附志。</p>
<p>又方（王老大）　樟腦　枯礬　胡椒　蠟燭油和勻擦之，已驗。</p>
<p>又洗疥癬瘡方（宗淨明）　白果樹枝或樹皮，煎洗二次愈。</p>
<p><u>諸惡毒疥癬</u>（丁氏）　驢屎燒灰摻，或醋和搽。</p>
<p><u>一切癬</u>（《洞天奧旨》）　半夏（三兩，杵末）　陳醬汁，調塗二三度，即瘥。</p>
<p><u>頭面癬瘡</u>（《隨息》）　手足皴裂，下疳陰蝨，並用白果，杵塗擦。</p>
<p><u>蟲癬</u>（《證治》）　帶露絲瓜葉（七片）　逐片擦七下，愈。</p>
<p><u>風癬有蟲</u>（《本草》）　海桐皮　蛇床子（等分研末）　臘豬脂調搽。</p>
<p><u>牛皮風癬</u>（《食物》）　牛蹄甲　驢糞（各一兩）　燒存性研末，油調，抓破敷之，五七日即愈。</p>
<p><u>癬</u>（傳藹庭）　見寧波俗傳治癬，陳墨搽之愈。不愈，碗一隻，皮紙封口，針破細孔，將穀糠敷上，用火燒之，自有糠油滴下，以此油塗之，愈。</p>
<p><u>瘡癬發蝨</u>（丁氏）　銀硃（四五分）　揩擦厚紙上，點著，放干碗內，用一濕碗蓋上，有汗用指揩擦發中，覆以帽，則蟣蝨皆盡矣。以此煙汗，擦於豬雞熟肝片上，貼諸瘡癬之有蟲者，愈。蟲蝕肛門者，以此煙汗，和棗肉作丸，綿裹納肛中，須留綿頭在外，以便次早取出，一宿便愈。</p>
<p><u>丹藥毒</u>（《玉曆》）　因生瘡過服丹藥，以致火毒發作，水中絲草大抵俗云蘊草如絲者書云搗敷。</p>
<p>遍身泡如梨，破則水流，其泡復生，內有小石片，如指甲大（丁氏）。三稜　莪朮（各一錢）　研末，酒調服。</p>
<p><u>天疱瘡</u>（《東醫》）　有數種，書云：形如魚胞，內多白水，按之不緊者，乃數種之輕者。天荷葉（在家園老花盆上陰面）　同鹽少許擦之，愈。</p>
<p>又徐傅二人云：滑石、青黛、金黃散搽，效。</p>
<p>又（丁氏）　天疱形如水泡，大黃磨水，時塗之。或蓮蓬燒研末，井泥和敷。或荷花瓣杵損貼。</p>
<p>又（各家）　蚯蚓糞研末　青黛（少許）　雞蛋白　和搽愈。或野百合（《證治》生百合）杵爛敷之。</p>
<p><u>黃水瘡</u>（《玉曆》）　老菱殼燒灰，小磨麻油和搽。</p>
<p><u>諸惡瘡</u>（《本草》）　貝母末，入雄黃少許摻之。</p>
<p><u>治惡瘡第一</u>（又）　雄黃、硫黃末摻之。或馬齒莧搗敷，或生肥皂（去子弦及筋）搗爛，醋和敷，立愈。不愈，再敷。肥皂，辛溫瀉熱毒，不拘奇瘍惡瘡可用。此物方書少載，若貧人僻地，倉猝無藥者，用之甚便。</p>
<p><u>一切腫毒未成已成者</u>　用牛皮膠熱水浸軟，攤厚紙上，留中一孔貼之。未膿者內消，已膿者外出。</p>
<p><u>無名腫毒</u>（《醫鑑》）　蚯蚓屎（一股）　皮硝（兩股）　研細，新汲水調敷，干則再上。</p>
<p>簡易方，能托散諸毒，並女人乳癰，尤效（大生）。遠志用米泔水浸洗，打去心，酒煎服，滓敷患處。</p>
<p><u>一切諸毒圍方</u>（《玉曆》）　乳香　沒藥　麝香（各三分）　蜒蚰（兩條）　同搗爛，敷患處，即消。《東醫》云：乳香止痛長肉，令諸瘡內消，為瘡家奇藥也。</p>
<p><u>無名腫毒</u>（又）　芙蓉花，或葉，或皮，或根，搗塗。起者消，成者膿，潰者斂，奇效。入赤小豆敷之，更妙。</p>
<p>又初起時，用蚤休（土名金線重樓）一味研末，醋調敷，甚妙。</p>
<p>又　銀花、甘草，治腫毒初起，內服此藥，外敷遠志，一切惡毒，無不立消。但宜早服，倘瘡毒已成，則膿必外潰，無從消散。金銀花（二兩）　甘草（二錢）　水煎，酒沖服。若毒在下焦，加牛膝（二錢）。孕婦忌用牛膝。按：此內外夾攻最妙。</p>
<p>又（《隨息》）　山藥搗爛塗，即散。</p>
<p>又　醋調大黃末塗。</p>
<p>又　蔥白杵爛，和蜜塗。</p>
<p><u>善惡諸瘡</u>（《名醫》）　無藥可治者，惟赤小豆皆能治。有僧發背，狀如爛瓜，周鄰家乳婢，腹疽作，用之皆如神。其法：細末，水調敷瘡，及四旁赤腫，藥燥藥落，再敷。</p>
<p><u>惡瘡有肉如飯粒突出</u>（丁氏）　馬齒莧燒枯研末，豬油調敷。</p>
<p><u>百種頑瘡</u>（又）　蒲公英、馬齒莧搗敷。</p>
<p><u>諸瘡結管</u>（又）　粒不收口，浮石（周身小孔落水不沉）南方又名趕車石，煅灰末，麻油調搽，切勿洗去，每日搽添極厚，自然連管拔出。或用鱉甲炒研末，香油調敷。</p>
<p><u>諸瘡久不收口</u>（又）　明瓦（須多年天窗經過霜雪者）　煅灰末，冰片少許，麻油調敷，濕則燥摻之。</p>
<p>又諸瘡收口生肌，牛屎（要山上陳者）焙末，搽敷數次。</p>

<h3>諸瘡毒類分</h3>
<p><u>小兒頭面，或遍身生熱瘡者是胎毒</u>（丁氏）　陳石灰　黃柏　滑石（各二錢半）　研，桐油和搽。</p>
<p><u>發中火珠瘡</u>（又）　瘡如珠者，疼痛相染不已，亦能傷命。生蘿蔔杵爛，入醋浸，敷患處。</p>
<p><u>凡頂上生瘡</u>　五色如櫻桃狀，破則自頂分裂，連皮剝落，脫至足，名曰肉人怪病，常飲牛乳自消。</p>
<p><u>一切頭瘡</u>（《證治》）　羊屎燒存性，或燥搽，或麻油和搽。</p>
<p><u>頭瘡生蛆</u>（又）　絲瓜葉汁，搽之。</p>
<p><u>癩頭瘡</u>（王暗人）　用露天泥牆上遠年稻草，或茅屋上舊草，燒灰，麻油調敷，愈。</p>
<p><u>小兒胎癩驗方</u>（《玉曆》）　土茯苓（二兩）　苦參（五錢，焙）　陳芭蕉扇（一柄，焙）　俱研細末，柏油（一杯）調塗，可除根。此藥初搽必痛，頃刻便止。</p>
<p><u>小兒頭瘡</u>（《食物》）　野路久干牛屎，燒灰，輕粉麻油調搽。</p>
<p>又　小兒頭瘡胎毒等瘡（《醫鑑》）　白芷　五倍子（各五錢）　花椒　黃丹（各二錢半）　枯礬（一錢）　共焙末，瘡干，香油調搽，瘡濕，乾摻之。</p>
<p><u>面上瘡</u>（《各家》）　線雞爛溏屎搽上，七日愈。</p>
<p>又　面上肥瘡，血風瘡。黃連、黃柏、黃苓、輕粉、文蛤（等分）　為末，香油調敷。</p>
<p><u>小兒疳瘡</u>（《本草》）　生嚼栗子敷之。</p>
<p><u>口舌生瘡</u>（《醫學》）　疼痛臭爛，陰陽散。乾薑　黃連（各五分）　研末，干敷舌上。</p>
<p>又　綠雲散　炙黃柏（二錢半）　青黛（五分）　共末，摻於患處。</p>
<p>又蜒蚰火（樊氏）　是口舌內生瘡者，用桐油搽入，甘甜出涎，又搽知油氣，病愈。</p>
<p>又方（醫學）　黃丹　蜂蜜（各三錢）　水煎，鵝翎刷上。</p>
<p>又　咽喉口舌生瘡，吳茱萸三錢為末，醋調，敷兩足心效。</p>
<p><u>一切口瘡</u>（《證治》）　雞內金燒灰敷之，立效。</p>
<p><u>口內肉球</u>（《醫學》）　球根如線如釵股，吐出乃能食，捻之則痛徹心者，用麝香（三分）作三次服。</p>
<p>又（《丁氏》）　根如線長五寸余，如釵股，或用人發燒灰研，開水送。</p>
<p><u>滿口爛瘡</u>（又）　蘿蔔自然汁，頻嗽去涎，又含朴硝。</p>
<p><u>口臭</u>（又）　大黃燒研擦牙。</p>
<p>又（《醫學》）　香薷含之。</p>
<p><u>口唇腫黑，痛癢不可忍</u>（丁氏）　大銅錢（四個）　石上磨，豬油和塗。</p>
<p><u>唇口瘡</u>（《玉曆》）　黃如蠟者，旋覆花（五錢）煅末，香油調敷，用葵花亦可。</p>
<p><u>口唇緊不能開，不治則死。</u>（《丁氏》）　亂髮　露蜂房　六畜毛　同燒灰，豬脂和敷。</p>
<p>又口唇緊小，名繭唇，又名瀋唇，新白布作卷如杯大，燒放刀上，俟其汗出，取搽十餘次，並以青布燒灰，沖酒服。或五倍子、訶子肉（等分）為末，香油調敷。</p>
<p><u>唇菌（蕈也）症</u>（《丁氏》）　嘴唇陡然翻突，形如豬嘴，對時必死，黃溏雞屎敷之。燥則再敷。按：此屎大敗毒。</p>
<p><u>驢嘴風</u>（又）　下口唇先腫，系危症，牛膝葉加鹽、酒糟，搗敷。</p>
<p><u>唇乾裂痛</u>（《證治》）　桃仁杵和豬脂敷上，又或橄欖燒研，和豬脂敷。</p>
<p>又方（丁氏）　白荷花杵損貼之。</p>
<p><u>唇裂生瘡</u>（《醫學》）　瓦松生薑杵和，入鹽（少許）塗。</p>
<p><u>唇邊生瘡，多年不愈</u>（丁氏）　藍靛葉取汁，多洗。靛汁亦可</p>
<p><u>唇口瘡</u>（《玉曆》）　黃脂如蠟者。旋覆花（煅存性研末）麻油調搽，即愈。</p>
<p><u>鼻中生瘡</u>（《醫學》）　杏仁（去皮尖）　杵如膏，人乳調塗，甚效。</p>
<p>鼻孔穿爛（丁氏）　名鼻疳，五倍子燒存性研，黃蠟、豬油和勻敷。</p>
<p>又　鼻瘡膿臭，鍋底煤冷水送服（二錢）或玄參末吹之。</p>
<p><u>眉間生瘡謂之燕窩瘡</u>（丁氏）　白礬湯，或芥菜湯，或白菜杵塗，或肥皂燒灰、枯礬（等分）為末，香油和敷上。</p>
<p><u>耳蕈鼻痔極妙方</u>（胡瀛嶠）用烏梅肉，塞半月愈。此胡升高秘方。</p>
<p><u>耳忽大痛</u>（樊氏）　如有蟲，難忍，蛇蛻燒研吹之。</p>
<p>又　耳塞疼痛，韭菜根杵汁滴入。（《證治》百蟲入耳，聤耳亦然。）</p>
<p><u>耳底疼痛，時流膿血</u>（丁氏）　大木鱉（一個）研末，醋調汁，滴耳內，次早愈，余垢亦自脫去，干痛，蛇蛻燒灰吹之。</p>
<p><u>耳後瘡</u>（名鏃耳）　地骨皮煎湯洗，又研末，摻瘡，如瘡干，麻油調上。</p>
<p>又　耳瘡腫痛，五倍子為末敷之。如干者，水調摻。</p>
<p>又　耳內諸膿瘡（《醫學》）　柿蒂燒存性，研細，用物吹入耳內，效。</p>
<p><u>小兒甜瘡</u>（丁氏）　生於面耳口間，嚼生米塗之。</p>
<p>又　耳邊瘡爛，生羊血。要新鮮不見風者佳搽之。切勿洗去，愈搽愈厚乃痊。</p>
<p>又（樊氏）　鯉魚瘟（即耳邊毒），天南星末，大黃末，飛羅面（等分），水和塗。</p>
<p>又耳縫濕爛綠豆，枯礬、黃丹（等分），研敷之。</p>
<p>又凍耳成瘡　生薑自然汁搽。</p>
<p><u>黃豆入耳</u>（丁氏）　鵝翎管截長（二寸），去其中膜衣，留少許於一頭，以有膜之頭入耳中，口吸氣即出。</p>
<p><u>羊鬚瘡</u>（《玉曆》）　此瘡生頷下，如疥瘡，多黃水者，舊綿絮胎（少許）燒灰，麻油調搽，即效。</p>
<p>又方　小紅棗（數枚）燒灰，香油調敷，亦效。</p>
<p><u>頸上生瘡</u>（丁氏）　大如櫻桃，有五色者，瘡破則頸皮斷，日飲黃牛乳，久則愈。</p>
<p>對口初起（又）　不論偏正，蛇蛻（一條）煅炭末，酒調服，或嫩桃花尖（七片），用鐵物杵爛，貼之。</p>
<p>又方　大肥皂（一個，去子及邊）　婦人篦下發垢（三錢）　生山藥（三寸，乾者亦可）　同許，厚敷之。或山藥，綠豆粉杵勻，醋調敷。或雞屎（雄者妙）敷數次，最能敗毒。如荔枝核末，尤妙。</p>
<p><u>對口瘡方</u>（《各家》）　豬腦子（一個）　朴硝調勻，攤布上作膏藥貼之，即愈。</p>
<p><u>呂祖治發背靈寶丹</u>（《玉曆》）　栝蔞（五個，去殼取子）　乳香（五塊，如棗大）　共研細末，白蜜一斤，同熬成膏，每服三錢，溫酒送下，此為孝子，而特降醫治也。</p>
<p>又方　全黑公牛屎　黑芝麻（各等分）　同杵，塗患處，已潰即效，既腐者生新，至驗。</p>
<p><u>發背初起</u>（各家）　溏雞屎，入核桃殼（要半個全的）內，合毒上，將大艾團，固放殼上灸之。灸至百餘壯，其氣透肉內，自愈。</p>
<p>又灸法（丁氏）　小麥面（即粉）和作條，圍瘡口，再用杏仁（去皮尖）杵爛填滿，熟艾作薄餅，如圍大，三餅四面點火灸之。三餅完，黃水出，毒消，愈。按：怕痛須厚敷杏仁。</p>
<p><u>背瘡潰爛</u>（《食物》）　黃黑牛屎（多年者曬乾為末）　入百草霜，攪勻，摻之。按：牛屎尋路邊干宿者亦可。</p>
<p><u>發背惡毒</u>（《各家》）　蟹殼（煅存性，一兩）　大黃（三錢，各研末）　醋調，舊筆敷上，已成者留頭，未成，敷二三次即去。</p>
<p><u>發背危急</u>（丁氏）　蟹殼炙脆為末，臨臥溫酒沖服，或人屎燒灰，醋和敷。</p>
<p><u>發背欲死</u>　詳統治一切瘡毒等症。</p>
<p><u>坐板瘡</u>（王暗人）　炒薑末，枯礬末，先洗後搽。</p>
<p>又（《玉曆》）　松香　宮粉　硫黃　寒水石（等分）　熟豬版油，和敷。</p>
<p>又（《證治》）　生芝麻　嚼敷之。</p>
<p><u>肛門瘡</u>（丁氏）　雞內金燒末，干敷之。</p>
<p><u>心窩成漏</u>（《玉曆》）　凡胸膺一片如碗大，無皮潰爛，浸淫成漏，流膿血水，經久不愈，此方摻之，即愈。荸薺粉，看瘡大小，日摻之。毛達可曰：親試數人，其效如神。</p>
<p><u>腋臭</u>（《各家》）　腋臭人聞不可言，誰知子母亦相傳，若還得遇仙方藥，管取教君卻斷延。用自己小便洗一次，米泔洗二次，鮮姜自然汁一日擦十次，一月後除根。</p>
<p>又一方　白礬末，百草霜（少許）　半月擦一次，半年除根。</p>
<p><u>脅下漏瘡</u>（丁氏）　白牛耳內垢，取時用鹽（少許）放牛耳內，內牛耳癢，易取，敷之。</p>
<p><u>臍瘡不幹</u>（《玉曆》）　白礬　龍骨（等分）　煅研敷之。（全壁傳八爺）紅舊譁嘰，燒灰敷，已驗。</p>
<p><u>小兒臍瘡</u>（《隨息》）　馬齒莧燒灰敷。</p>
<p><u>小兒臍爛成風</u>（又）　杏仁（去皮尖研）敷。</p>
<p><u>腎漏</u>（《本草》）　石灰散　治此症陰囊先腫，後穿破出黃水，瘡如魚口，能損命。五倍子（同石灰炒黃色，去灰）　攤地出火毒，研細，不犯銅鐵器，乾摻上。</p>
<p><u>陰腎猝痛</u>（《食物》）　牛屎燒灰，酒和敷之，良。</p>
<p><u>陽腫極痛</u>（《各家》）　馬齒莧杵爛，敷數次，消。</p>
<p><u>陰囊腫爛，腎子落</u>（出丁氏）　鳳仙花子　生甘草（各二錢，研）　香油調敷，食蒸老母雞，亦妙。（按：胃開則可。）</p>
<p>陰囊濕氣，甚至無皮（《隨息》）　川椒　黃柏　蛇床子（等分）　先熏後洗，二日愈。</p>
<p><u>玉莖瘡潰</u>（《證治》）　五倍子末，絲瓜汁，搽之。</p>
<p><u>陰囊及莖熱腫</u>（丁氏）　牛屎、黃柏煎洗。</p>
<p><u>腎子腫痛</u>（又）　牛屎（燒灰）　酒和敷，或荔子核燒研，酒服錢半。</p>
<p><u>囊爛</u>（各家）　因坐板瘡，毒水流落作爛，甘草湯洗，滑石未敷，愈。</p>
<p><u>人咬指爛</u>　久而欲脫，及陰頭生瘡，諸藥不愈者。鱉甲（煅成性末）雞子清，和敷。</p>
<p><u>陰囊腫痛</u>（《證治》）　煨蔥鹽杵爛塗。</p>
<p><u>陰莖風癢</u>（丁氏）　蒜稈煎水洗。</p>
<p><u>飛絲纏陰，腫痛欲斷</u>（又）　威靈仙煎濃汁洗。</p>
<p>又方　陰囊奇癢，名腎囊風，又名繡球風，已破者為腎囊癰。閹公豬肉（四兩，須腎處者佳）　胡椒（十粒，打碎）　煎洗，日數次，數日愈。或包鹽蒲包（一塊，約一尺大），熬湯洗之。洗畢，原水存留，再熱再洗，一日數次，三日愈。患二三十年者，屢效。或新荷葉（一張）　連須蔥頭（七個）　煎，先熏後洗。</p>
<p>又方　茄樹皮（連根葉）　切碎，煎，熏洗一周時。</p>
<p>又方　蒜梗煎洗。</p>
<p><u>陰毛蟲癢</u>（又）　白果打碎搽之。如陰中生蝨，檳榔嚼汁搽，並以少許煎水洗。</p>
<p><u>陰腫生瘡</u>（又）　枸杞根煎湯，多洗。</p>
<p><u>腎囊生瘡</u>（《玉曆》）　頭髮燒灰　蘇葉（焙乾）　杉木皮（燒灰）　研細，乾摻，或桕油調敷。</p>
<p>如囊爛無皮，以蘇葉包之。</p>
<p><u>腎腸風癢痛</u>（又）　陳壁土研細撲之。</p>
<p><u>又方</u>（又）　亂髮炭煎湯熏洗。</p>
<p><u>陰囊腎莖肛門癢難忍</u>（又）　陳葫蘆燒炭，擦摻患處。</p>
<p><u>陰囊乾溼癢</u>（又）　烏賊骨、蒲黃末，撲之。乾者，油胡桃油搽。</p>
<p><u>陽頭潰爛</u>（又）　女人經布燒灰，油和塗之。</p>
<p><u>下部蟲蝕</u>　丹皮末（二錢）酒下，日三服。</p>
<p><u>腎莖中痛</u>（又）　甘草梢（八分）煎服。</p>
<p>男子病後，傷於交接，卵腫，或縮入肚內，絞痛欲死（又）　急取本婦人陰毛燒灰，開水送，並取洗陰水飲之。越曾醫一婦，新產將滿月，夫與交後，小肚痛而難愈。用華陀十件方蔥白五莖烘熨小腹即愈。</p>
<p><u>淋急陰腫</u>（《證治》）　泥蔥（八兩）　煨熟搗爛，罨臍上。</p>
<p><u>陰腫</u>（又）　桃仁杵爛塗。</p>
<p><u>小兒卵腫</u>（丁氏）　蚯蚓連土為末，吐涎調敷。如因坐地，被蚯蚓呵腫者，雄鴨口涎，抹之。</p>
<p><u>小兒囊腫</u>（又）　薄荷、生甘草煎汁，和蚯蚓泥塗之。或蟬蛻五錢煎湯，日洗二三次。</p>
<p>又方　陰囊赤腫，老杉木皮燒炭研，加宮粉、清油調搽。</p>
<p><u>女人陰腫</u>（《隨息》）　甘菊苗杵爛煎湯，先熏後洗。</p>
<p>又方（丁氏）　蟬蛻（五錢）　煎洗二三次，或真硼砂煎洗，或老鴨嘴涎搽，鴨血亦可。</p>
<p><u>女子陰中腫痛</u>（《本草》）　濕熱乘虛客腎，與膀胱所致，白蘇皮濃湯洗之。</p>
<p><u>陰戶疼痛</u>（丁氏）　此受寒也，蔥頭、乳香杵敷，或鹽炒熱，青鋩包煨之。</p>
<p><u>女子陰痛陰癢，因濕生蟲</u>（《本草》）　蛇床子、白礬煎湯洗。</p>
<p>婦人玉戶生瘡作癢，不可忍者，皆因欲事損元。硫黃、生礬調水，洗三五次，杏仁燒灰，香油和搽。</p>
<p>又方（《證治》）　切豬肝（一塊）　納之，引出蟲則愈。</p>
<p>又方（《隨息》）　桃仁杵爛，綿裹塞。</p>
<p><u>陰戶生瘡生蟲</u>（丁氏）　身發寒熱，狀似傷寒，又似癆病，芝麻嚼爛，敷，或大蒜煎湯頻洗，或硫黃末香油調搽。</p>
<p><u>天菌病</u>（《各家》）　治婦人月間不謹慎，陰戶菌（如蕈）出，如腸一二寸，故名。清晨起床即出，晚上入，進出一二年不愈，有云因腸火盛，用大柴胡湯（柴胡、姜半夏各二錢，黃芩、枳實、白芍各錢半，紅棗二個，鮮姜一片。）而愈。</p>
<p>又方　鱉魚頭燒灰，每日連搽數次，甚效。</p>
<p>又方（丁氏）　豬油調藜蘆末敷，或白果嚼敷，或芝麻嚼敷。</p>
<p><u>陰中生物如茄，亦名陰挺</u>（又）　茄樹根，燒灰末，香油和敷，或烏豆燒末，醋煎熏洗。或水仙花根、紅糖，杵敷神效。或大蒜煎洗，或槐白皮煎洗。</p>
<p><u>楊梅瘡秘方</u>（《證治》）　百發百中。建煙（切絲四兩）　辰砂（研細，一錢）　和勻，每日五更日午臨睡，以煙筒如常吃煙法，吃三次，或五七次，服完則愈。未吃前，以肥羊煮爛食之，後用此煙，甚妙。</p>
<p>又方（丁氏）　癲蛤蟆（大者一個，紅眼有毒不可用）　取時，不可拿重，恐走蟾酥，用圓口小瓶（一個），緩緩趕其自進瓶內。如患者能飲酒一斤，折用半斤，置瓶內，木蓋蓋固，更用紙固封，勿令泄氣。先將此瓶，秤過若干，慢火煨煎，煎至折半，可住火，去蟆，只取清酒溫服。服後，將被覆蓋取汗，俟汗止，方可起動，須避風。若上部瘡多，略吃米粥，下部瘡多，空心服。一服未愈，三四日再服，終身不發。（越曾聞一妓婦，正五六年後獨居四五年，乃生楊梅瘡，直至鼻上，就是愈而復發。）</p>
<p><u>楊梅諸瘡</u>（又）　細草紙　普兒葉　水銀　共煅灰，裝磁瓶內，埋地中七日，香油調敷。</p>
<p><u>下疳楊梅並寒濕瘡</u>（樊氏）　百草霜（一兩）　銅綠（二兩半）　豬骨髓杵勻，敷患處，已驗。</p>
<p><u>不染楊梅瘡法</u>　患此瘡者，其家人宜早制服，以免傳染（又）　雄黃　川椒（各五錢）　杏仁（百粒，去皮尖，炒研末）　燒酒麵糊為丸，梧子大，每服十五丸，開水下。越曾聞家丁由廁坑而生此瘡者，自亦不以致傳染主人，而主人亦不覺問醫，方知已傳染多矣。雖傳染則易治，亦宜謹慎。越醫傳染婦孩二人以連翹敗毒散加銀花數貼而愈。即人參敗毒散去人參加荊穗、連翹。避法：患者坐臥之處不可乘熱接之，手巾面盆不可合用，其屎上不可我之小便澆之，以及坑中死蛇死狗等並陰處，皆當戒也。</p>
<p><u>內外痔</u>（《玉曆》）　治痔靈膏　生甘草（三斤），取懸崖滴水或瀑布水，濃煎去渣，再煎。</p>
<p>好茯苓末收膏，仍用懸崖滾水送下，立效。</p>
<p>又一方　蜒蚰杵爛塗之，立效。</p>
<p><u>五痔作痛</u>（《證治》）　桃根煎水，浸洗之，當有蟲出，或冰片入田螺厴內，化水頻塗。</p>
<p><u>外痔</u>（《本草》）　百一方，木鱉煎，熏洗，以青蔥涎對蜜調敷，其涼如水。</p>
<p>又方（保佑橋小長生）　露天樹上所掛死貓，取其頭骨煅研，麻油和敷，已驗。</p>
<p>又方（王暗人）　鱉魚頭（泥裹煅成，五錢）　大番　木鱉子（煅末，一錢）　梅冰片（三分）　共細末，先用木鱉打碎，煎湯熏洗，干後抹此藥，二次愈。</p>
<p><u>痔漏</u>（失名）　旱楊柳根，濃煎汁洗，百草霜、殭蠶、川烏（各一錢末），用筆搽上即落。</p>
<p><u>熏痔方</u>（又）　荔殼、青皮、血餘、鼠屎、牙皂角、乳香（等分）　艾葉紙卷點熏。</p>
<p><u>敷痔方</u>（又）　大蜘蛛（不拘多少，炙乾研末）　冰片（三分）　共研，收藏磁器，敷患處立止，雖臭爛而膿血淋者，半日結痂，一日全愈。</p>
<p><u>痔漏腫痛</u>（丁氏）　冰片（二分，研）　蔥汁調敷。</p>
<p><u>痔漏退管法</u>（失名）　萆麻子（十四粒）　杵爛，貼痔上，能出管，又服（《本草》）胖大海。</p>
<p><u>痔漏脫肛</u>（《食物》）　絲瓜炭、陳石灰、雄黃（各三錢，末）　豬膽汁、雞蛋清、香油和貼，收上乃止。</p>
<p><u>秘方</u>（《醫鑑》）　治痔坐臥不得，諸藥不效，惟此藥一點即愈。大田螺（八九個）針破其厴，入白礬末（少許）尖底埋土中，其厴仰天經一宿，取厴上汁，雞翎搽上五七次，痛止腫消。</p>
<p>又方　全蠍研末，用紙卷點熏，不二三次即愈。</p>
<p><u>痔有蟲作癢，或下膿血</u>（丁氏）　槐根白皮，濃煎汁，先熏後洗，當有蟲出，洗三四次愈。仍以槐白皮末，綿裹納肛中，或雄黃和燒煙燻。</p>
<p><u>十年痔患</u>（《食物》）　熊膽搽之神效，一切方不及也。胡瀛嶠說：搽諸膽汁皆初痛轉愈。</p>
<p><u>久痔下血</u>（又）　冬令野豬肉（二斤）　加五味炙，空腹食之。作羹亦得。</p>
<p><u>兒乳痔</u>（《丁氏》）　蜘蛛絲纏其上，自落。</p>
<p><u>大小人脫肛</u>（又）　五倍子末，鋪紙上，捲成筒，燒煙入便桶，坐熏自上，或五倍煎湯洗，將白礬末（少許），搽肛上自上，不再落。</p>
<p><u>脫肛</u>（失名）　鱉頭燒炭末，抹之已驗。</p>
<p>又方（《醫學》）　蟬蛻為末，菜油調敷，已驗。</p>
<p><u>肛門蟲出</u>（丁氏）　鶴蝨末（二錢半）　水調服兩劑。</p>
<p><u>產後脫肛</u>（《證治》）　鱉頭（五個，煅研）　井華滾水送服。</p>
<p><u>海底漏</u>（丁氏）　甘草（曬乾，半斤）　蜜丸，每服三錢，久服愈。</p>
<p><u>截腸病</u>（《玉曆》）　腸頭拖出寸余，痛苦之極，直候乾自退落。又拖出腸盡，不治。初截寸余，可治，用芝麻油，以器盛之，以臀坐之，再飲大麻仁汁數升愈。</p>
<p>又方（丁氏）　同按：無麻仁汁可服麻仁肉，沒有許多吃，可以日日吃如量而已。</p>
<p>又方　腸頭挺出，蝦蟆皮一張，瓶內燒煙燻之，並又一張研末敷之。</p>
<p>又方　風腸作痛，胡麻子煎湯洗。</p>
<p><u>魚口便毒</u>（丁氏）　一劑即消。炙鱉甲　炒穿山甲（各一錢）　炒全蠍（七個）　生大黃（三分）　煎服。</p>
<p><u>便毒並腫毒</u>（又）　生右胯者，是初起肥皂核（一把，略煨杵細），入連須蔥白，再杵爛作餅，磕之，數次即散，並治一切腫毒。</p>
<p>又方　胡桃（七個，煅研）　酒下三服，見效，已成者，豬腰（一個）切開，納銀硃（五錢）於內，罨患處一夜，即消。或葫蘆巴（炒研），酒服（三錢），並消諸毒。外治千年灰、白礬（研），塊鹽（研少許），米湯調敷。</p>
<p><u>魚口便毒，又名橫痃，又名外疝</u>（又）　生小腹兩旁縫中，形如腰子，皮色不變，按之堅硬而微痛者。五倍子（瓦煅末）醋調勻，攤布上，貼（布上先貼紙一層）魚口便毒（倪賢宗）</p>
<p>錯枉散　治魚口神方。殭蠶、薑黃、大黃、穿山甲（麩炒各等分）　共研末，未成者三錢，已成者五錢，酒調下。儘量蓋被出汗，毒氣從大便出，未成者消，已成者亦減去八九分也。</p>
<p>又方　便毒。錦紋大黃（二兩）　五靈脂穿山甲（火炙）　白芷（各四錢）　乳香　沒藥（各錢半）　共末，每服六錢，空心酒下。</p>
<p><u>便毒</u>（《各家》）　已成未成形者，俱可用。文蛤（隨患而定）炒黃研末，醋調成膏，攤布上，貼患處，即消，已驗。</p>
<p><u>便毒初起</u>（《食物》）　牛皮膠水溶化，塗之即散。</p>
<p><u>手足指尖瘡</u>（倪賢宗）　一名天蛇頭，俗呼為指發，徹骨疼痛，不可忍者。蜈蚣（一條，焙研）　雄黃（三錢，研）　雞子清調搽患處。</p>
<p><u>手足指羅紋生瘡</u>（丁氏）　橄欖核（有咸者煮淡）　醋磨，雞尾毛蘸搽，念日後消，甲下指節生瘡（又）　名蛀節，又名蛀甲，生黃豆嚼敷。</p>
<p><u>手足心忽腫</u>（又）　或痛或不痛，或爛或不爛，名穿掌，又名擎疽，又名托盤。生附子（熱水泡）貼數日後不痛者，必然作痛作癢，切不可用手抓，仍用附子泡貼，或附子上加輕粉一分貼之，必愈。</p>
<p>又方　黃溏雞屎塗，或鮮桑葉杵敷，或花椒末鹽醋和敷，已破者勿用。</p>
<p><u>指甲潰爛</u>（又）　黃蠟　松香　溶化作筒，套指上，久之愈。</p>
<p><u>手指蛇頭方</u>（樊氏）　雄黃末入豬膽內，套指即愈。</p>
<p>又方（丁氏）　手指天蛇頭。雄黃末（錢半）　蜈蚣（一條，末）　入豬膽內，套指上，效。或荔枝肉，同麻油嚼敷。</p>
<p><u>虎口瘡</u>（樊氏）　在大指次指之間，忽生腫毒，不治則爛手。鮮蟹杵爛，塗患處自消。</p>
<p><u>指縫並虎口瘡</u>（丁氏）　生蒲公英杵爛敷，數日愈，或生黃豆嚼敷，或白芷、滑石、黃丹（等分末）敷。白芷並治指縫觸破痛癢潰爛。</p>
<p><u>指掌生泡</u>（又）　手指及掌心生黃白濃泡，痛癢纏綿，內必有蟲，豬肝切片，和桃葉杵敷。</p>
<p><u>腳底瘡</u>（丁氏）　有細孔，日久不愈，名蟻癧，又名鼠瘻。穿山甲（十四片，炒枯）　研，豬油調敷。</p>
<p><u>腳泡</u>（又）　腳底皮肉生泡，痛難行走，名牛𪳕臉，宜略去老皮，用生草烏酒磨敷，立愈。</p>
<p><u>腳痔腳蛀</u>（又）　水仙花根曬乾研末，濕者摻之，燥者香油調塗。</p>
<p>又方　腳痔。淡底（雜貨店有）　赤石脂（各一錢）　梅冰（二分）　共研細，麻油和敷。</p>
<p><u>腳指縫爛方</u>（《醫學》）　鵝掌黃皮，燒存性，摻之。如有水出，黃丹研，摻之。</p>
<p><u>纏腳生瘡</u>（各家）　荊芥炭、蔥汁和敷，先以甘草湯洗。</p>
<p>手抓成腳瘡，細茶葉嚼敷。越知此瘡用己指甲燒炭末敷上，愈。</p>
<p><u>腳面惡瘡</u>（樊氏）　羊屎煅灰　枯礬　輕粉（各少許）　麻油調塗，如不癢，去枯礬、輕粉。</p>
<p><u>腳上風瘡癢甚</u>（丁氏）　皂莢炒熱熨之。</p>
<p><u>腿肚生瘡</u>（《隨息》）　初起如粟，搔之漸開，黃水浸淫，癢痛潰爛，遂致繞脛而成錮疾。酸榴皮煎濃汁，冷定頻掃。</p>
<p><u>爛腿奇方</u>（丁氏）　數十年者，一月收功。芙蓉鮮葉陰陽瓦焙末，烏背大鯽魚（去鱗骨）同搗，先用水熬，加麻油成稀膏，收磁罐內，臨用視瘡大小，攤油紙上貼之，用芙蓉葉包好，一月愈。</p>
<p><u>腳脛骨瘡</u>（丁氏）　田螺吐出涎水，敷之。</p>
<p>又方　鴿屎（燒末）　乾者桐油調貼，出黃水者乾摻之。</p>
<p><u>腳脛爛瘡</u>（又）　蜒蚰（十條）　瓦焙研末，香油調敷。</p>
<p>又方　千年石灰末，香油調敷。</p>
<p>小兒脛血風瘡，又名裙邊屢驗（又）　羊屎瓦上焙，石膏減半，赤石脂又減半，共研，香油調敷，油紙包好。</p>
<p><u>血風臁瘡已驗方</u>（胡瀛嶠）　乳香、松香各研末，敷。</p>
<p>又方　血竭麻油和敷。</p>
<p><u>臁瘡蟲蛀</u>（丁氏）　馬齒莧（研末）　蜜調敷，或荔枝（燒灰）油調敷。</p>
<p><u>臁瘡</u>（失名）　黃柏（研）　麥粉、人乳調成膏，貼之，一說臁瘡爛腿裙邊俱治。用桐油調敷。</p>
<p><u>爛腳瘡</u>（《各家》）　舊皮鞋底燒灰，乾摻，先以甘草湯洗。</p>
<p><u>膝饅頭上生瘡</u>（丁氏）　老雄鵝鼻頂紅搽之。須治於未破時。</p>
<p>又方　膝饅頭內外對生瘡，穿牛鼻針，北方系以繩穿鼻繩亦可用。惟須用入鼻處（煅灰末），麻油調敷。</p>

<h3>統治一切癰疽（六腑屬癰五臟屬疽）等症</h3>
<p><u>諸般癰腫</u>（《食物》）　牛膠（一兩）　水化開，入黃丹一兩煮勻，以翎抌上瘡口。如未成者，塗其四圍，自消。</p>
<p>又（俗傳）　活龜刺取血，塗癰疽腫毒，即消，神驗。</p>
<p>又（《本草》）　治癰疽發背，未成膿者。苧根葉搗爛敷上，日數易，腫消即瘥。</p>
<p><u>發背瘡癤，諸盤腫毒，及杖瘡</u>　芙蓉花及葉，並曬乾為末，醋調敷，如杖瘡，雞蛋清調，白蓮尤佳。</p>
<p><u>癰疽發背欲死</u>（《本草》）　野人干屎（即路旁乾燥人糞）　燒存性，醋和敷腫上，干則易，甚良。</p>
<p>又　治疔腫封其上，一日根爛。</p>
<p><u>癰毒及疔腫垂死</u>（《醫鑑》）　菊葉搗取汁，飲一升，神效。或取莖葉，搗塗疔上，亦效。</p>
<p>又　癰疽發背，取菊花連根葉搗爛，先以醋洗患處後，敷藥，一日一換，如神。</p>
<p>又方（《綱目》）　紫金錠　治內外癰疽，惡瘡疔瘡，無名腫毒，乳癰便毒，醋磨敷。</p>
<p>又（《食物》）　癰疽疔腫，白馬牙齒，燒灰，口涎和塗患處，出根，效。</p>
<p><u>一切癰疽</u></p>
<p>神效栝蔞散　栝蔞（一個）　當歸　甘草（各五錢）　乳香　沒藥（各一錢）　酒水煎服。</p>
<p><u>癰疽腫毒初起</u>　遠志膏　治一切癰疽腫毒，初起即消。遠志肉（三兩，去心）　酒煮搗爛，敷患處，以油紙隔布扎定，起一宿，其毒立消，屢驗。</p>
<p>又方（《本草》）　癰腫，大蒜搗爛，麻油調敷，或白芥子末（北產者良）醋調敷，消。</p>
<p>孫真君治背癰初起，兼治各癰。白礬（一兩）　銀花（三兩）　煎服一劑，即消。</p>
<p>又（《江西急救驗方》）　雷公真君曰：癰疽發於背，或生於頭，或生於胸腹，或生於手臂腿腰臍之間，前陰糞門之際，無論陽毒陰毒，一服即消，已潰者即效，真神方也。</p>
<p>銀花（四兩）　蒲公英　玄參（各一兩）　當歸（二兩）　煎服，切勿嫌其藥數之重，減其分兩，則功效亦減矣。此方既善攻散諸毒，又耗損真氣。可多服，久服，俱無礙。即內治肺癰、大小腸癰，亦無不神效。</p>
<p>又（《洞天奧旨》）　雷真君傳治癰疽初起。</p>
<p>甘草　玄參（各五錢）　銀花（三兩）　當歸（一兩）　天花粉（三錢）　白礬（一錢）　附子（一片）　煎服。初起者，一服即消，腫起者，二劑即消。</p>
<p><u>癰疽發背欲死，須吸毒</u>（丁氏）　冬瓜（一個）　削去蓋，合瘡上，瓜當爛，再削去，合之未盡爛，則瘡口已斂小矣，即將膏藥護之，甚妙。</p>
<p><u>一切癰疽發背，不論已成未成，已潰未潰，均效</u>（又）　生赤小豆末（四兩）　醋和為錠，陰乾，或石灰收燥，芙蓉葉（四兩，醉芙蓉者尤妙）或根皮，或花，陰乾研末，或生研，麻油調塗腫處，或蜜和塗，中間留出毒頭，干則換，潰者棉花撲摻，均可，名鐵箍散。</p>
<p><u>癰腫不合</u>（《食物》）　牛屎燒末，雞蛋白和封，干即易。</p>
<p><u>諸癰疽類分</u></p>
<p>蠟礬丸（《證治》）　固臟氣，護心膜，化毒止疼，癰疽潰後，不可缺也。</p>
<p>黃蠟（二兩）　白礬（三兩）　熔化，乘熱丸，如桐子大，每服二三十丸，酒下，不飲酒者。開水下。</p>
<p><u>腦上生癰癤</u>（丁氏）　石灰入飯，杵敷，或大芋艿頭，敷。</p>
<p><u>鼻癰</u>（又）　乾薑末，蜜和塞。</p>
<p><u>耳癰</u>（又）　蟬蛻　蛇蛻（各一錢）　血餘炭（二錢）　胭脂（煅，二塊）　硼砂（七分）　梅冰（五分）　研細吹之。</p>
<p><u>耳內癰疽</u>（各家）　痛不可忍者。肥人頭垢（五分，煅）　麝香（一分，各研）　共吹耳，立愈。</p>
<p><u>擔肩癰癤</u>（丁氏）　此惟挑夫有之。五倍子（煅末）　黃丹醋調敷。</p>
<p>又方　擔肩瘡，磁鋒刺出血，老鴨口內沫，搓搽。</p>
<p><u>瘭疽</u>（又）　生手足背，累累如赤豆，剝之出汗。大鯽魚（一個）　亂髮（一大團）　豬肉（四兩）　同熬成膏塗，永忌食蟹肉。</p>
<p><u>背疽</u>（《食物》）　牛皮膠（有吃有用兩色）四兩，酒一碗頓化，隨意飲盡。不能飲者，白湯飲之。</p>
<p><u>手足甲疽</u>（倪氏）　或割損成瘡者，日久不愈，變成怪症，種種難悉。綠礬（五兩，煨至色黃）　收貯，先以鹽湯洗淨，再敷前藥。</p>
<p><u>甲疽</u>（丁氏）　又名嵌甲，系一赤肉，生指甲邊突出者，方同。或大甘草嚼爛厚敷，干則換。</p>
<p><u>脫骨疽甲疽</u>（又）　生手足第四指，初生痛極，久則潰爛脫節。甘草嚼爛厚敷，干即換，日夜勿停，數日愈。並治甲疽，生指甲邊，又名嵌甲穿掌。詳上手足指瘡。</p>
<p><u>脫疽</u>（《玉曆》）　發於腳趾，漸上至膝，色黑，痛不可忍，亦有發於手者，宜急治。土蜂窠（研細末）　醋和搽，應手而愈。</p>
<p><u>胸臆生癰</u>（丁氏）　栝蔞（一個）　乳香（錢半）　沒藥（一錢）　煮酒服。</p>
<p><u>產門蟲疽</u>（《證治》）　癢痛難忍。杏仁（去皮煅）　杵爛，綿裹納入陰戶，取效。</p>
<p>又　陰瘡爛痛，杏仁（燒黑）研膏，敷之。</p>
<p><u>囊癰</u>（樊氏）　凡小腹作痛，牽引腎子，多寒少熱，好飲熱湯，乃疝氣也。如陰囊紅腫發熱，小便赤澀，內熱口乾，墜重作痛，乃囊癰之候，不宜用疝家熱藥，以清肝滲濕湯治之。</p>
<p>川芎　龍膽草　天花粉　當歸　生地　柴胡　山梔　黃芩（各一錢）　木通　甘草（各五分）</p>
<p>燈心煎，食前服。如潰後摻藥，蚌殼、黃連、青黛等分，研細敷之。</p>
<p>又方（丁氏）　抱出雞蛋殼（連衣），輕粉（等分研末），熬過麻油和敷，余同。</p>
<p><u>外腎癰瘡</u>（又）　烏金散　麩皮炭　蘇葉（等分）　麻油和敷。</p>
<p><u>騎馬癰</u>（丁氏）　俗名偷糞老鼠。未成膿者，用甘草、熟大黃（各三錢），酒煎，空心服一劑，愈。已成膿及色白者，勿服。</p>
<p>又方　紡花車上弦綿（燒灰）敷。</p>
<p><u>便癰</u>（又）　皂角（燒末，五分）　酒調服。或皂莢子（十粒）水煎服，或桃仁（七個焙乾末）酒下。</p>
<p><u>陰疽</u>（丁氏）　有人於尾骨間生疽，用此治好。白豆末，少加水揉作團，數個蒸透，趁極熱輪流一團罨疽上，勿息。</p>
<p><u>附骨疽</u>（《玉曆》）　生在大腿，無頭無膿者。黃蠟（三錢）　古錢（銼末三分）　油胡桃（六個）　杵爛，和勻。腐皮（水潮包好）空心酒下。</p>
<p>又方（丁氏）　又名貼骨疽。白芥子（研）　燒酒調敷。並治咬骨疽，生大腿里側。</p>
<p><u>膝上生癰</u>（丁氏）　名牛頭癰，紅腫者是。連須蔥頭（切碎），糯米飯乘熱拌敷，重者五六次。</p>
<p><u>疽愈肉突</u>（《本草》）　烏梅燒存性，研末敷之。一日減半，兩日而平。</p>
<p>又　瘡中弩肉，烏梅（去核）搗餅貼之，即收。</p>
<p><u>肺癰</u>（《家寶四集》）　咳久成肺癰，吐出膿血，覺有腥臭，若不急治，則成肺損，不救。米仁（三兩）煮粥，每日頻服，食盡愈。或白花百合煮食，愈。</p>
<p>又方（《隨山宇》）　治肺癰，並治一切肺病，或嗽或喘。陳醃芥菜滷，甕埋地下三年，不臭不咸，白如清水，服一杯。按：此須救世者預行置備。</p>
<p><u>肺癰神方</u>（《玉曆》）　三年陳芥菜滷，隨意下飯菜內，服至半月後，必愈。</p>
<p>又方　白花百合杵汁，日服一碗，不拘時，七日愈。</p>
<p>又方（丁氏）　右手舉不能過項，側臥，痰似爛魚腸，極臭者是。老絲瓜（去皮焙末）酒調服（二錢）。或橘葉（絞汁一盞）服，吐出膿血，愈。危急者亦效。</p>
<p><u>肺癰吐膿血</u>（江西）　白芨末（三錢）　調真藕粉，代點心，食至三五兩，愈。或白芨燉蛋糕，或入粥中吃，或竹葉打汁服，或霜後菊葉汁冷服，並治腸癰。</p>
<p><u>肺癰肺痿</u>（《醫級》）　貝母括痰丸，治久嗽傷金（肺也）肺癰肺痿（肺葉枯燥），雖服滋清之劑，當用此丸。川貝（一兩）　天竺黃　硼砂（各一錢）　文蛤（醋炒五分）　枇杷葉（毛淨蜜炙，數兩）　熬膏作丸，芡實大，噙咽二錢。</p>
<p><u>肺疽肺癰</u>（江西）　陳年咸芥菜滷，每早取（半杯）滾豆腐漿沖服二劑，則胸中一塊，塞上塞下，塞至數次，方能吐出。連吐惡膿，日服自愈。終身戒食鴨、豆、白鯗、紅蘿蔔、鰻魚、甲魚，食則復發難生。</p>
<p><u>肺疽吐血</u>（《證治》）　因啖辛辣熱物致傷者，紅棗（連核）燒存性，百藥煎（煅過等分）為末，每服（二錢）米飲下。按：肺疽與肺癰名雖異而實同。</p>
<p><u>胃脘成癰</u>（《醫級傷寒》）　杏銀栝蔞散，治此症胸下拒按，嘔膿之候。蔞仁　銀杏　金銀花　連翹　天花粉（各三錢）　貝母　黃芩（各二錢）　石斛（四錢）　甘草　蒂丁（各一錢）</p>
<p><u>腸癰</u>（《各家》）　小肚堅硬如掌而熱，按之則痛，肉色如故，或焮赤微腫，小便頻數，汗出增寒，脈緊實有力，服此神效。炒大黃（三錢）　朴硝（錢半）　丹皮　白芥子　桃仁（去皮尖，各二錢）　煎，空心溫服。</p>
<p><u>腸癰收口</u>（又）　白木耳，淡煮豬大腸，頻食之。</p>
<p><u>腸癰不可藥者</u>（丁氏）　皂角刺（八錢）　酒煎服。即從小便出，不飲酒者水煎服。</p>
<p><u>腸癰論</u>（《洞天》）　腸癰者，生於大小腸也。其症：口渴，小便如淋，時時汗出，小腹痛，一定而不移，手不可按，惡寒，身皮錯（即不順正），腹皮急如腫，此癰生於大小腸，所同然也。當辨其屈右足者，大腸癰也；屈左足者，小腸癰也。然生於腸內者，必屈其足，而生於腸外者，皆不屈足也。當辨其痛在左，而左中不移，小腸生癰也。痛在右，而右中不移，大腸生癰也。以此辨症，斷斷不爽。惟是腸內生癰，可聽其潰破，而腸外生癰，必不可使之潰破。以腸外無可出之路，一經潰破，毒留在腹，無不死者。故治法必須急消，萬不可因循以喪人命耳。</p>
<p><u>大腸癰</u>（又）　清腸湯，治大腸生癰，手不可按，右足屈而不伸。金銀花（三兩）　當歸（二兩）　麥冬　地榆　玄參（各一兩）　米仁（五錢）　生甘草（三錢）　黃芩（二錢）　煎四劑，全消。</p>
<p>又　開胃救亡湯，治大腸生癰，右足不伸，腹痛便膿血，肛門如刀割，此腸潰也。人參　山藥　米仁　白朮　玄參（各一兩）　金銀花（二兩）　甘草（三錢）　山羊血（研，一錢）　煎，十劑愈。</p>
<p><u>小腸癰</u>（又）　泄毒至神湯，治小腸生癰，左足不伸，痛不可忍。金銀花　茯苓　米仁（各一兩）　生甘　車前子　劉寄奴　澤瀉（各三錢）　肉桂（一分）　煎，六劑愈。</p>
<p>又方　內化丹，治小腸生癰，足不屈而痛在左，不可手按。金銀花（四兩）　當歸（二兩）　茯苓　米仁（各二兩）　車前子（五錢）　生甘（三錢）　煎，十劑愈。</p>
<p><u>大小腸癰</u>（又）　三真湯。地榆（一斤）　水（十碗）　煎三碗，再用　生甘（二兩）　金銀花（一兩）　同煎一碗，一劑服完則消，不消兩服。</p>
<p>又　救腸敗毒至寶丹，治大小腸癰。金銀花（八兩）　煎湯（兩碗）　當歸（三兩）　地榆（一兩）　米仁（五錢）　水十餘碗，煎成兩碗，同銀花分作兩服，上午一服，臨睡一服，兩劑愈。凡腸癰必須內消，而火邪甚急而甚猛，非杯水可救，必用大劑始效。然大劑敗毒，恐傷元氣，惟銀花敗毒，而又補陰，故可重用也。若少少用之，反無效矣。</p>
<p><u>乳頭裂破</u>（《隨息》）　丁香末，敷，並治癰疽惡肉，外以膏護之。</p>
<p>又方（丁氏）　胭脂和海蛤粉水調敷，或雞屎白炒研，每服（一錢），酒下三服。</p>
<p><u>乳頭開</u>（俗傳）　橘核煅炭研敷，得效。連乳珠上黃膿，即消。</p>
<p><u>乳瘡</u>（《玉曆》）　治乳頭生瘡，汁出，疼痛不可忍者。生鹿角（四分）　生甘草（三分）　雞子清（一個）　調勻，置器中炙溫，敷，日二次。</p>
<p><u>乳頭裂瘡神方</u>（丁氏）　茄子（秋後冷露裂開者，陰乾煅末）　水和敷。</p>
<p>產後乳頭生瘡，名妒乳，梁上塵醋和敷。</p>
<p><u>乳內結核</u>（《古今》）　連翹飲子。薛立齋治此症。連翹　川芎　栝蔞仁（研）　皂角刺（炒）　橘葉　青皮　甘草節　桃仁（各錢半）　食遠服。按：不效再服。</p>
<p><u>乳中結塊</u>（《玉曆》）　治乳中有塊，積久不消。活鯽魚（一尾，杵爛去鱗骨）　和酒糟，厚敷患處，一宿消。</p>
<p><u>乳結</u>（丁氏）　蚯蚓糞，陳醋調敷，熱手揉之自散。或大鯽魚頭（煅灰），酒服（二三錢）出汗。</p>
<p><u>乳硬作痛</u>（又）　嫩桑葉，左採（葉在樹左邊），研細，米飲調，攤厚紙上，貼之。</p>
<p><u>乳癰初起</u>（《古今》）　神效栝蔞散，治此症初起腫痛，及一切癰疽，或膿出後餘毒。黃栝蔞（一個，用子多者）　白當歸　生甘草（各五錢）　沒藥　乳香（各一錢，另研）　酒水煎，食後服。</p>
<p>又方（《證治》）　蔥汁（一盅）　飲之即散。</p>
<p>又方（《本草》）　蔓荊子末（八分）　酒送。</p>
<p>又方（丁氏）　水楊柳根，生搗爛貼之。其熱如火，再貼即平。此葛仙方。</p>
<p>又方　玉簪花根，擂酒服，渣敷患處。</p>
<p>又方　百齒霜（即梳篦上頭垢）　手搓成丸（梧子大），黃丹為衣，（五七丸）酒下。</p>
<p>又方（《食物》）　雄鼠屎（七枚，兩頭尖者是）　研末，溫酒送服，取汗即散。一切乳癰，及無名腫毒，發背初起者，大效。金銀花　蒲公英（各五錢）　酒（一盅）　水煎，被蓋之時，再飲蔥白湯（一盅），取微汗，即消。</p>
<p>乳癰並治一切癰瘍（隨山宇）　鮮蒲公英（連根取汁）　溫酒沖服，渣敷患處，乾者酒煎亦可。</p>
<p>又熨法膏秘方（古今）　治吹乳乳癰，登時立消，蔥（連根杵爛）鋪乳患上，用瓦罐盛灰火，蓋蔥上，一時蒸熱出汗，即愈。擇妙手熨。</p>
<p>蔥礬丸（玉曆）　治一切疔毒，並治乳癤初起。白礬（三錢）　蔥白（七莖）　共杵作七餅，每餅開水（一盅）　送下，厚被蓋出汗即愈，無汗再服。蔥頭湯（一盅）必得暢汗。</p>
<p><u>乳癤初起</u>（《食物》）　牛皮膠，以熱濃醋化塗，立消。</p>
<p><u>乳癰已成</u>（《各家》）　新濕鼠屎　黃連　大黃（等分）　為末，米粥清和塗四邊，即散。</p>
<p><u>乳癰腫痛</u>（《隨息》）　紫蘇湯頻飲，渣滓封患處。</p>
<p><u>乳癰多至二三百頭者</u>（丁氏）　柳樹根（去皮杵爛）　蒸熱，布包熨，冷即換。按：痛不可熨者，罨之可也。</p>
<p>乳癰並乳頭破裂　白雞屎（炒研）　酒服（一茶匙），三服愈。</p>
<p>治乳串久潰，乳癰串爛（玉曆）　年久不愈，洞見內腑，此方主之。取搖船櫓捏手之處舊藤箍，瓦上熯乾研，以竹管扎㭗篩，日日糝之。如干處，以香油調搽，半月必愈。</p>
<p><u>乳癰已成未破</u>（丁氏）　牛牙（二個，煅末）　酒沖三五服。</p>
<p>乳癰久不收口（又）　茅屋上陳茅草剪尾（一束，研末）　梅冰片（少許）　和敷。</p>
<p>乳癰日久不愈（又）　蝦漿醋蒸熱敷之，奇效。</p>
<p>疔腫乳癰（又）　生地搗敷，熱即換。</p>
<p>又方　芝麻（炒焦杵爛）　燈盞油腳，調敷。</p>
<p>乳癰潰爛見心（又）　貓腹下毛（要多，瓦上鍛炭末）　乾摻，或清油調，入輕粉（少許）敷。</p>
<p><u>乳岩論，乳房為陽明所經，乳頭為厥陰所屬</u>（《證治》）　凡不得於夫、不得於舅姑，憂怒郁遏，時日積累，脾氣消阻，肝氣橫逆，遂成隱核，如鱉棋子，不痛不癢，十數年後，方為瘡陷，名曰奶岩，以其瘡形嵌凹，似巖穴也，不可治矣。</p>
<p><u>初起乳岩</u>（《玉曆》）　橘葉一味，或栝蔞（一個）　煎濃湯，沖酒服，立消。</p>
<p>乳中初起，堅硬一粒，如豆大，漸至如蛋大，七八年必破，破則難治，用生螃蟹殼，瓦上焙焦研末，酒沖，每服二錢，以消為度。</p>
<p>乳岩已破（丁氏）　荷葉蒂（七個，燒末）　酒調下。（按：不效再服。）</p>
<p>治乳岩（《證治》）　青蛙皮燒存性末之，蜜和敷。青蛙即田雞，冬月無此，桑樹下掘三尺即有。《隨山宇》</p>
<p>又方（《玉曆》）　枸橘李（切片，炙研末）　每日酒調服（二錢），服半月愈。</p>
<p>又方　栝蔞（一個，研碎）　當歸（五錢）　蒲公英（三錢）　乳香　沒藥（並去油，各一錢）　生甘草（二錢）　鮮橘葉（每歲一葉）　酒煎服立消。</p>
<p><u>乳汁不通</u>（《隨息》）　赤小豆煮汁飲，或煮粥食。</p>
<p>又方（《玉曆》）　絲瓜（連子燒研）　酒下（三錢），被蓋取汗即通。</p>
<p>又方（《證治》）　白芷（三錢）　酒煎服，再以兒尿布烘熱，揉乳上，冷則易之。依書服一兩，今改輕。</p>
<p>又方　乳汁不行　胡桃仁（去皮，十個）　杵爛，入穿山甲（炒末一錢），酒調服。</p>
<p>乳少（《隨息》）　芝麻（炒研）　鹽（少許）　食之。並作飯菜，且可治口臭。孕婦尤宜常食，甚益兒也。</p>
<p>無乳（《證治》）　七星豬蹄（一隻）　通草（一錢）　煮熟，去通草，連湯任食。胃弱者，飲汁可也。</p>
<p><u>內外乳吹</u>（沈家阪胡六）　野田菜（即車前葉）　鹽（少許）　搓卷塞鼻孔，左吹塞右，右吹塞左，雙吹雙塞，一周時即愈。孕中吹為內吹，產後吹為外吹。越歷試多人屢驗。</p>
<p>又（張璞山）　用蔥杵爛，敷乳，更用熨斗熨之，其氣透入，屢效。並醫乳壅不通，以致脹痛之症。</p>
<p>又方（《證治》）　橘皮（一兩）　甘草（一錢）　煎服立散。</p>
<p>又方　乳香（一錢）　栝蔞實（一個）　研，酒水煎服。</p>
<p><u>乳脹</u>（《本草》）　薛立齋治一婦人喪子，乳脹欲成癰，麥芽（一二兩炒）煎服，立消。其破血散氣如此。</p>
<p>又方（丁氏）　本夫舊包腳布，敷乳上，過夜即消。或本婦現穿鞋，置之亦可，余同。</p>
<p><u>婦人乳忽縮入</u>（丁氏）　急用兩手抓住，取公雞（一隻，約重十兩內外）　連毛破開，去腸等，加麝香（一錢）入雞肚內，覆臍上愈。</p>
<p><u>新產兩乳忽長，細如腸，過小腹，痛不可忍，名曰乳癰。</u>（大生）　川芎、當歸各一斤，以半服濃煎，不拘多少，頻服。以半服於房內燒煙，令婦鼻吸其煙。如未愈，再製一料，更以萆麻肉（十粒杵碎）塗頂，俟愈，急洗去。</p>
<p>又方（丁氏）　產後乳懸，兩乳細長，下垂過膝，瘀血上攻所致，川芎、當歸濃煎熏鼻，將汁常飲之。</p>
<p><u>乳吹，時時吹氣有聲</u>（丁氏）　硃筆寫子醜寅卯辰巳午未申酉戌亥，於本婦所戴簪上，戴之愈。於初起時用之，最妙。</p>
<p><u>瘰癧馬刀論</u>（《證治》）　結核連續者，瘰癧也。形長如蛤者，馬刀也。或在耳後耳前，或在耳下，連及頤（頷中為頤）頷（腮下），或在頸（頭頸之側曰頸），連缺盆（喉下），皆謂之瘰癧。或在胸及胸之側，或在兩脅，皆謂之馬刀。手足少陽（三焦、膽經）經主之。</p>
<p><u>地龍（即蚯蚓）膏</u>（又）　治瘰癧未破，貼之立消。雄黃　蚯蚓屎　小麥粉（等分共研）　醋調敷。</p>
<p>瘰癧馬刀（《洞天》）　夏枯草膏，不問已潰未潰，或日久成漏。夏枯草（六兩）水煎，食遠服。甚者熬膏服，並塗患處。兼以十全大補湯（人參、黃耆、茯苓各二錢，甘草一錢，於朮、川芎各錢半，熟地、白芍、當歸各三錢，肉桂三分）加（香附、貝母各二錢，遠志七分）尤善。夏枯生血，乃治此症之聖藥也。</p>
<p>又方（《各家》）　年久不潰不愈者。羊角（碎如豆大，同砂炒焦，去砂）　當歸（等分共末）　米糊丸，桐子大。每日食後（數十丸），服一月愈。</p>
<p>又經驗方　蘆薈（一錢，研末）　濕豆腐皮包吞，或酒下。</p>
<p>又方　白砒　雄黃　輕粉（各三錢）　巴豆（一粒）　共研末，人乳調敷數次，愈。（按：膿多爛甚，方可用此藥。）</p>
<p>又方　水紅花子（即紅辣蓼，不拘多少、半炒半生為末）　酒調服（七分），日三服，破者亦治，久則效，效則止。</p>
<p><u>丹青散</u>（《證治》）　治瘰癧已破者，搽上即愈。銀硃　銅青（各一錢）　松香（五分）　共研末，有汁幹上。如干，燈盞油調搽。</p>
<p>咸軟丸（又）　治一切瘰癧大效。煅牡蠣（四兩）　玄參（三兩）　共為末，酒麵糊丸，桐子大，臥時溫酒吞三十丸。</p>
<p>又方　夏枯草（一味研末）　酒送下，可長服。</p>
<p>消瘰癧神方（《隨山宇》）　生芋頭（念斤切片）　曬乾研末，泛丸，每服（四錢），日兩服。或用新下牛糞，乘熱塗之。不及此方之必效。</p>
<p>又方　羊屎燒灰　杏仁燒研（各五錢）　豬骨髓調敷。</p>
<p>又方（丁氏）　牆上白螺螄殼，研末，日日敷之。</p>
<p>又方　汁出不止者，鴨血調，半夏末敷之。</p>
<p>又方（《洞天》）　桑椹（黑者二斗），以布袋絞取汁，夏枯草（十斤）取汁，二味石器中熬成膏，白湯化下（二匙），日三服，一月即愈。（忌酒、色、鵝肉。）</p>
<p><u>簾珠</u>（丁氏）　紅白瘰泡，濕爛疼癢，每處直長一條，連生十餘個不等，名簾珠倒掛，久則難治。用端午（人家檐下所掛菖蒲，連根葉，同切碎）　瓦上焙乾研末，香油調敷，五六次即愈。按：此類餘姚埭最多。</p>
<p>又方　瘰癧、流疽。白蟻（即吃竹木之白蟻，俗名白米）　火熬取油，去渣，成膏貼患處，能消毒長肉，名白蟻膏。</p>
<p>項邊瘰癧（又）　胡桃放鐵刀上，燒煙燻之。或常食海帶菜，或羊肚內白皮燒灰，香油調敷或玉簪花（嫩者醋浸一夜）蒸熟扯碎，如膏藥大，貼之。</p>
<p>又方（《證治》）　鴿屎（炒末）　飯和丸（桐子大），每服三五十丸。</p>
<p>瘰癧（丁氏）　鮮狼毒（生山野墳墓處，葉尖而長，實似榆錢，厚而大，其根即狼毒，大者如碗，小如茶盅）其汁濃而白，俗名貓眼，乾者無用，取汁塗上，一夜即效，不可著他肉。</p>
<p>又方　全蠍（去勾，酒洗淨焙末，一兩）　黑棗（去核，四兩）　核桃（現剝肉，二兩）　共搗成丸，分數次服。（按：定每服四錢。）</p>
<p>癧𤶱（又）　萆薢（醋酒）煮三日，以酥為度，研末，麻油調敷。</p>
<p>又癧𤶱不收口　淡豆豉嚼爛成餅，蓋瘡上，大艾壯灸之，微痛即止。隔日再灸。</p>
<p>瘰癧潰爛（《食物》）　臘貓屎，以陰陽瓦合，鹽泥固封，煅過研末，油調敷。</p>
<p><u>瘰癧久爛</u>（《證治》）　破爛臭穢，用黿甲（酒炙黃）浸酒飲之。能殺瘡內之蟲而愈，未破者更可服。</p>
<p><u>乳串久潰</u>（詳上乳岩）</p>
<p>瘰癧破爛，連及胸腋，臭穢難聞，十數年不愈，藥到病除，極神。（丁氏）　新出窯石灰（一塊，滴水化粉）　桐油調勻，先以（花椒、蔥）煎洗淨，以此敷之。</p>
<p>多年瘰癧（又）　全蠍（三兩，去勾足）　焙末，搗油，胡桃肉（為丸，綠豆大），日服兩次（早晚各六分），燒酒送服，七日全愈。</p>

<h3>統治一切疔毒等症</h3>
<p><u>治疔初起</u>（《玉曆》）　飲菜油（一盅），可無性命之憂。</p>
<p>又（《疔瘡五經辨》）　用玉簪花根杵爛，敷於患處，瘡口留出。</p>
<p>又方（丁氏）　生煤（一塊）　冷水磨（少許）　以新墨筆蘸塗，或鐵鏽磨醋，塗四圍。</p>
<p><u>蔥礬丸</u>（《玉曆》）　治諸疔毒，並乳癤初起，一切惡瘡未成者，無不效。凡疔皆忌針刺刀劃，十有八九。白礬（三錢，研細）　蔥白（七莖）　共搗爛，作七餅，每餅開水（一盅）送下，厚被蓋出汗，即愈。無汗再服，蔥頭湯（一盅）必得暢汗。惟疔用開水下，余以熱酒下。</p>
<p>又　拔神疔方。蜒蚰（五錢）　銀硃（一錢）　雄黃（八分）　冰片（一分）　共搗爛，搽患處，立消。</p>
<p>另以菊葉搗汁，飲一盅。</p>
<p>疔瘡拔根（丁氏）　荔枝肉　白梅（各三兩）　搗作餅子，貼疔上拔根。</p>
<p>拔疔瘡（又）　帶殼蜒蚰（二三個）　寬永錢（一個，搗碎）　再共搗，敷瘡，須留頭即愈。</p>
<p>疔腫（又）　蔥蜜同搗，貼之。</p>
<p>又方　巴豆（去殼一粒，搗爛）　飯（等分）　同杵敷疔上，立時拔疔出，愈。</p>
<p>疔腫甚效（《本草》）　荊芥同醋杵爛，敷疔。又水煎濃汁服之。</p>
<p>疔腫垂死（《隨息》）　菊花（一握）　杵汁飲，冬月取根。</p>
<p>疔瘡惡瘡（又）　胡桃（破開取肉）　嚼爛，仍安殼內，合瘡內，頻換。</p>
<p>菊花甘草湯，乃治疔仙藥，他劑皆不及此。（《玉曆》）　白菊花（四兩）　甘草（四錢）　水煎速服，重者不過二劑即消。</p>
<p>疔瘡（丁氏）　指甲炭研，香油和搽，或生蜆（去殼）搗敷，愈後戒食。</p>
<p>誤食溫肉生疔（又）　烏桕樹葉搗汁，燉服一二碗，得瀉毒解。無葉，用梗或根，研末服。按：煎服為妥。</p>
<p>疔瘡破爛（又）　野豬骨（漂去油）煅埋地下，去火氣，麻油調敷。</p>
<p><u>紅絲疔</u>（《玉曆》）　先將疔頭挑碎，去惡血，浮萍草打爛，塗兩頭。</p>
<p>又方（丁氏）　用針挑斷其絲，取多年糞坑上碎椽子木（煅炭），餳糖拌，塗疔上。</p>
<p><u>血疔</u>（丁氏）　血出不止，飲麻油（一杯），或火焙銀器，乘熱烙瘡口即止。按：此法人情所不願。</p>
<p>又方（大坊口屠明）　細瘡（即疔）破後，血出不止，用棉花蘸麻油罨之，干則再罨，（有盅許可滲，）已愈二人。</p>
<p><u>刀臁疔</u>（又）　形如韭菜，寬長一二寸，肉色紫黑者是，忌用針刺，溏雞屎敷。</p>
<p><u>魚臍疔</u>（又）　絲瓜葉（連須）　蔥韭同搗爛，酒和汁溫服，渣須搓貼。病在左手，貼左腋下；在右手，貼右腋下；左足貼左胯（即小肚旁，俗名皮縫），右足貼右胯，在中貼心臍。並棉包住，後下絲皆白（大抵疔邊皆白）則愈。如有潮熱，亦用此法，須令人抱住，恐其顫倒難救矣。</p>
<p>又方　頭黑皮破，黃水出，四畔浮漿，蛇蛻（一大條）瓦上煅末，雞子清調敷。</p>
<p><u>疔瘡走黃</u>（又）　因患者誤食豬肉而然，難治。芭蕉根汁，服之立效。</p>
<p><u>凡疔瘡胬肉凸出者</u>（又）　用烏梅肉煅炭灰，摻上即愈。</p>

<h2>諸疔毒類分</h2>
<p><u>唇疔</u>（玉曆）　追疔奪命散（姚理堂）　疔瘡正宗，論症最詳，以五疔分五色，為五臟所發而主方。惟一黃連解毒湯，平常之疔，未嘗不效。獨有一種疔，發唇部，其唇腫若豬嘴，堅硬無膿，唇之內外，起細頭黃泡無數，身常有熱，神氣不定，七八日間，七惡疊見而不救者，醫家遇此等疔症，若但書黃連解毒湯，及犀角地黃湯治之，勢必走黃莫療，百不一治，心滋戚焉。於是廣為搜討，知惟追疔奪命湯，暨雄麝湯兩方，迥異他法，爰遂遵而用之，以治此疔，頗著靈效。昔之十不一愈者，今可十全七八，而猶慮一人所得，未由濟眾，爰述方案，附刻以傳。</p>
<p>蟬蛻（四分）　防風（八分）　羌活　殭蠶　草河車　藕節　黃連（各一錢）　細辛（三分）　澤蘭（五分）　青皮（七分）　鮮首烏（二錢）　蔥姜煎，臨臥入酒（一杯）服，衣覆取汗。如大便秘結，加大黃（一錢）。按：一劑不效，可以再劑，至三劑後另議。</p>
<p>雄麝湯　地丁根（即大薊有開黃花者，有開紫花者，可用黃花地丁或用紫花地丁，洗淨，二錢）　白芷　牡蠣　牛蒡子　金銀花　殭蠶　山梔子　荊芥穗　炙甘草　木香　茜草根（各一錢）　核桃仁（三錢）　酒（一碗）　浸片時，又加水（一碗）煎。去渣，入天雄黃、麝香、乳香（俱另研末，各一錢），真綠豆粉（二錢），攪勻服。如大便秘結，其人壯實者，加大黃、芒硝各一錢。</p>
<p>唇疔　大蝦蟆，取肝貼之。</p>
<p>翻唇疔（章墨舫）　用黃溏雞屎搽上，燥則再搽，愈。昌安傅福林說：此瘡有寒熱，目睹一人對人中與唇沿交界生疔用。各人手指甲炭（研末），麻油調敷，即愈。</p>
<p>又方（樊氏）　銀枝散。疔生上唇者，名虎鬚，又名反唇疔。生下唇者，名龍泉疔。並效。荔枝（三枚）　銀硃（三錢）　杵爛，留頭敷之。</p>
<p>又方（《玉曆》）　蛔蟲搗爛塗之，頃刻瘡口流出黃水，腫消神清，次日愈。</p>
<p>又法　如無蛔蟲，以五穀蟲（一錢，焙末）　白礬　蟾酥（各三分，燒酒化烊）　共調勻，塗疔上。少刻疔破，流出毒水，亦效。毛達可曰：余見一少年，唇口患疔，並連七個，頭腫如斗，心悶神昏，諸醫覆絕。適鳳陽女丐臨門乞食，瞤病者坐靠堂前，女丐視之，謂其家曰此名七星趕月，授方急治即全，余乃記之，每用治唇疔多效。</p>
<p>又法　凡疔生唇口上，即看大腿腕（想即膝彎）有紫筋起者，即用銀針刺出血，即瘥。</p>
<p>又（丁氏）　方同，惟內服烏桕樹葉，或根，擂水飽飲為度，臨死可救。再用椿樹葉擂爛，和酒飲。</p>
<p>又方（東街裘賡三）　知登壇必讀內。臭蟲（三四十個）杵爛塗之，立愈。</p>
<p>馬嘴疔（丁氏）　生唇中下，不急治，即死。雞冠血頻滴，或蜘蛛（一個）杵爛塗。</p>
<p>又方　山慈姑，陳醋磨塗幾次，須留頭，或蛔蟲杵敷，或雄雞冠血點，或雄鴨溏屎塗。</p>
<p>唇疔（耳目）鼻疔（丁氏）　荔枝（燒研）　麻油調敷。</p>
<p>耳疔鼻疔（《玉曆》）　用蔡煙或黃煙油熏之。</p>
<p>鼻內疔（又）　爛黃雞屎、荔枝肉，同搗爛塗上，即愈。</p>
<p><u>顴疔</u>（探花橋周小寶）　伊妻生此疔，用爛黃雞屎敷上，干則又敷，不周時，腫退而愈。</p>
<p>又方（顧渭清）　自患此疔，如米細，兼發寒熱，用皮硝摻膏藥貼之愈。</p>
<p><u>入心疔</u>（丁氏）　生身，而四肢頭腳不定，指甲煅末，香油調搽疔頭，立愈。</p>
<p><u>指上疔瘡，俗名天蛇頭</u>（《玉曆》）　天雄黃（七分）　白芷（三分）　俱研末，入雄豬膽內，套指上，立愈。</p>
<p>指上螺疔（裘賡三）　雞蛋（一個，打一孔倒出黃白，打碎，同）　梅冰（三分末）　調勻，仍安殼內，患指浸之，其蛋即熟。一再而三，以不熟為度，無不立愈。</p>
<p>又方（陳篤軒說）　千金子（幾粒）　嚼爛敷上，外用膏藥護之，一夜疔出即愈。</p>

<h3>瘤核腮頦</h3>
<p><u>血瘤</u>（《玉曆良方匯錄》）　治眉毛忽長奇病方。眉毛上忽生一毛，長尺余，觸著大痛，名曰血瘤，斷之則血流不止而死。陳艾（一團）放於瓦上燒煙，離長眉七寸許，熏之。能縮短病除，至來年初夏再熏，永不復發。</p>
<p><u>血瘤錯破，血流不止</u>　（萬安橋沈友三）說，此症，將湧泉穴刺一針，血出，少頃遂止而愈。（又葉鳳川）說，一人瘤破，血流不止，遇過路醫，用大蒜頭搗貼湧泉穴（足底心），引血下行而愈。按：鼻衄不止者，此法用之神效。</p>
<p><u>又方</u>（在下贅瘤）</p>
<p>眼皮生瘤（胡心淵）　生雞蛋（一個）敲一孔，入川貝末（三錢），用紙封固，飯上蒸熟，每食三個，一月而愈。</p>
<p>又方（《醫學》）　櫻桃核磨水搽之，其瘤漸消。</p>
<p><u>唇上右邊瘤</u>　桑盆趙進財患此症，已如磁棋子大，自用艾灸七壯，結痂後，內毒如飯粒擠出而愈。即俗云飯瘤。</p>
<p><u>消瘤方</u>（胡心淵）　鐵屑（一名鐵砂）　研細，醋拌放銅鍋內，煅干再拌，如此三次，研，醋調敷，便覺患處不甚適意，過一夜剝去，再敷，以平為度。</p>
<p><u>贅瘤</u>（丁氏）　蔥白搗，接茅檐水和洗。</p>
<p>又方　大蜘蛛絲，縛住瘤根，三四日退落。或鬼饅首（一個作四塊），新瓦焙末，香油調敷。</p>
<p>又方　醋浸石灰（六日取汁）頻滴之，自落。或牛口涎塗。</p>
<p>又奇驗方　銀硝、煤炭（等分研細），水調塗，再用舊紙窗上紙蓋之，黏住四角，瘤自漸消。血瘤傷破，出血不止者，將此藥乾摻，舊窗紙貼之，其效尤速。</p>
<p><u>粉瘤</u>（又）　蛛網包纏，日換新鮮，四五天即消。內有小白粉，撤去不痛。</p>
<p><u>瘊子</u>（瘤也，又）　拔之有絲者是，薑汁和醋搽，或牛口涎塗。</p>
<p><u>面上肉核</u>（又）　非瘡非瘤，不痛不癢，烏梅（去核，燒炭末）水調敷。</p>
<p><u>牙旁結核</u>（又）　生蘿蔔皮貼，數次愈。</p>
<p><u>頸項（前後曰項，兩側曰頸）腫核</u>（證治）　小蒜　吳茱萸（等分）　搗敷即散。若項後結核，赤腫硬痛。生山藥（去皮）　蓖麻子（二個，去殼）　同研貼之。若頸項強硬，不得顧視。黑大豆（一升）蒸變色，囊裹枕之。</p>
<p><u>痰核</u>（《醫鑑》）　南星　淮烏（等分）為末，薑汁調如膏，敷核上立消。</p>
<p>小兒月內兩腮腫硬有核，或在一邊，面黃鼻黑，啼哭不乳，切勿聽俗傳割去之法（大生）　蜒蚰（一條）　銀硃（一錢）　同研，搽患處即消。</p>
<p>一法　桑炭灰（少許）　雄雞冠血（二三滴）　鹽滷（一匙）　調勻頻搽。</p>
<p>又方　斑蝥（三個）　蠍尾（五個）　棗肉（一個）　麻黃（一錢）　煎濃汁，和為丸白豆大三粒，貼印堂即兩眉之間，及左右兩頤，皆用膏藥蓋住，一周時起泡，毒泄下流，勿令入眼。</p>
<p><u>下頦（下巴也）脫落</u>（玉曆）　口含烏梅（一個）即上。</p>
<p>又方（丁氏）　瘤核腮頦，烏梅貼耳垂下兩頰車穴，或蘇葉（八兩）煎湯熏之。</p>

<h2>風氣風毒</h2>
<p><u>孫真人治三十六種風</u>（《良方·唐太宗風藥論》）　羌活　當歸　獨活　防風　天麻　川烏　川芎　草烏（去蘆，用甘草水一盅，煎至五分，曬乾為末）　海桐皮　何首烏（不犯鐵）　計十味，內九味生用，共為末，煉蜜丸（如彈大），空心細嚼，溫酒下。有汗者，避風寒。忌羊、魚、蔥、蒜、生冷、油膩等物。</p>
<p><u>摩痛風法</u>（《醫級雜病》）　治腰疼痹痛，或流或著。凡邪之結聚於形體者，以此拔之，並貼痛風。蓖麻子（去殼，一兩）　川烏（五錢）　南星（三錢）　乳香　丁香　肉桂（各錢半）　麝香（五分）　先將蓖麻打爛後，入諸末拌勻，再以蔥涎、豬骨髓搗和為丸（如圓眼大），每用一丸，少加薑汁，置掌上摩痛處，自瘥。</p>
<p><u>痛風走注</u>（又）　虎骨丸，治此病痠疼麻木。虎骨（四兩）　五靈脂　殭蠶　蚯蚓　白膠香　威靈仙（各一兩）　川烏（二兩）　胡桃肉（四兩）　為末，酒煮，麵糊為丸（桐子大），每服十五丸，溫酒下。</p>
<p><u>筋骨疼痛</u>（《醫學》）　治此症，如夾版狀，痛不可忍。騾子修下蹄爪甲（煅炭研末），酒下或白湯調服，立愈。</p>
<p>又方　白附子　硫黃（共末等分）　生薑自然汁調勻，茄蒂蘸搽。無茄蒂亦可。</p>
<p><u>遍身癢入骨髓，不可忍者</u>（丁氏）　鹽（九錢）　泡湯（三碗），作三次服，每服（一碗），探而吐之（三吐）效。</p>
<p>身癢痛忽然肉出如錐，癢而且痛，名血攤症，不速治，則潰爛膿出（又）　赤皮蔥（一大把，煅灰）　淋汁洗，內服淡豆豉（末二錢），湯送數次愈。</p>
<p><u>身痛</u>（又）　身上忽現蛇形，痛不可忍，雨滴磉石上苔痕，水化噙之即消。</p>
<p><u>痹（風寒濕三氣合而為痹）痛熏洗方</u>（《醫級雜病》）　治痹痛呼號，晝夜不止，此邪不得泄，用以熏洗。威靈仙　羌活　艾葉　生薑　蔥白（各兩許）　蓖麻葉（三片）　樟木屑（半升）　紅花　乳香　延胡索（各三五錢）　煎洗。如周痹者，加藥加水，以布蓋好熏之。熏後，紬帕拖水洗之。冷則再攙熱汁，以通透汗出為度，宜避風。瘥而未已，再照前法熏洗。若遍身歷節痛者，須倍藥倍水，用薦席圍住，露頭，並不可入目，仍照前法而愈。</p>
<p><u>鬼箭</u>（《玉曆》）　治箭風神方，俗名鬼箭，或頭項手足，筋骨疼痛，半身不遂等病。</p>
<p>穿山甲（一錢，炒砂）　白薇（二錢）　澤蘭（三錢）</p>
<p>酒煎。一服即愈。</p>
<p><u>鬼箭風</u>（丁氏）</p>
<p>燒酒搽患處，手拍之見青色愈。</p>
<p><u>癘風論</u>（《東醫》）　古人謂之癘風，然皆不外乎陽明一經。蓋陽明者，胃與大腸，無物不受，乃脾肺二臟之腑也。脾主肌肉，而肺主皮毛，乃腑及於臟病也。（《丹溪心法》）</p>
<p><u>治癘風</u>（《醫學》）　眉發盡落，肌膚腐潰，兼治一切惡瘡。浮萍煎湯，浴洗半日大效。</p>
<p><u>癘風毒壅</u>（《醫級雜病》）　通天再造散，治此毒蓄於內，不得疏泄。鬱金（五錢）　大黃　皂角刺（各一兩）　白醜（六錢半，半生半熟）　共為末，每服（五錢）溫酒下，當利下惡物三五次，效。忌葷腥發氣等物，犯之再發，則不救。</p>
<p><u>二世癘風</u>（《名醫》）　一人面浮油光，微腫色變，眉脫癢，二世癘風，死者三人，與醉仙散。（胡麻仁五錢，牛蒡子、蔓荊子、枸杞子炒黑色各五錢，天花粉、苦參、白蒺藜各五錢，末之，每一兩加輕粉末一錢拌勻，大人用一錢，日午臨臥兩服，茶下，類方加防風。）出涎水如盆而愈。又一人面腫色變黑，燥癢，眉發脫落，手足皮燥，厚折，痛癢無全膚，有時癢入骨髓，爬至血出，稍止復作，晝夜不眠，與醉仙丹（即上之醉仙散）照樣服，再造丸（即以上通天再造散）二藥而愈。</p>
<p><u>大麻風奇方</u>（《醫學》）　治全身腫爛，頭髮眉毛俱落，兩腳臭爛，一治一效。蝦蟆（一隻，泥裹燒熟，去泥，）以大碗盛蟆，小碗蓋住，乘熱沖酒，再烹一刻，止服酒，取汗為度。只服一次，三日全愈。</p>
<p><u>又外治法</u>　蘄艾（半斤）　白礬（四兩）　楝樹皮　白椿皮（各半斤）　煎湯，先熏後浴，數次即愈。</p>
<p>又秘方（《道法統宗》）　硫黃（四兩）　皂角（一斤）　鋪滿罐底，置硫於上，將醋浸之，以淹沒為則，文武火（即幽猛火）煮乾，去角留黃。每日清晨，淡薑湯送下三分。其蟲旋從毛孔中出，百日全愈。</p>
<p><u>癩風眉落</u>（丁氏）　生半夏（末）　羊屎（炒焦等分）　生薑汁調塗。</p>
<p><u>癩風</u>（《醫學》）　浮萍（一兩）　荊芥　麻黃（去根節）　川芎　甘草（各五錢，共末）　每服五錢，蔥白、豆豉煎送，汗出則愈。</p>
<p><u>癩</u>（《名醫》）　趙氏病癩，歷年不愈，乃齎糧送棄于山穴中，趙自怨不幸，吁嗟嘆泣。經月有仙人，下穴而哀，趙知其異人，叩陳乞命，仙人取囊中物賜之，囑其服。百餘日瘡愈肌潤，並謝恩乞方。仙人云：此是松脂（即松香），彼中極多，汝可煉服。長服者，身輕力倍，登危涉險，終日不困等語。</p>
<p><u>小兒身如鱗甲</u>（丁氏）　白殭蠶（去嘴為末）　煎湯洗。</p>
<p><u>白癜風並紫癜</u>（丁氏）　白蚯蚓油，搽之。</p>
<p>又方　豬肝（春季豬肝有毒，勿用）淡煮吃完，（忌房事一月。）兼治紫癜風（即汗斑）。或茄子花擦之。（馮九安）黃瓜（切斷）蘸硼砂末，擦愈，或醋磨知母擦之。又生薑擦。</p>
<p><u>紫雲風</u>（《隨山宇》）　鱔血塗之。</p>
<p>又方（丁氏）　蛇床子、夏枯草煎濃湯，洗數次。</p>
<p><u>豬頭風</u>（丁氏）　頭面皆腫，野苧麻根搗爛敷之。或外用桑枝（燒炭）　淋汁，乘熱熏洗。</p>
<p>又方（樟頭朱東昇）　烏梅肉（一個，蒸搗）　斑毛（二個）　搗摻膏藥上，左牽右貼，右牽左貼太陰穴，愈。</p>
<p><u>頭風</u>（失名）　香白芷（洗曬為末）蜜丸，彈子大，每嚼一丸，清茶或荊芥湯化下，名都梁丸。頭風眩暈，及胎前產後，傷風頭痛，血風頭痛，皆效。</p>
<p><u>雷頭風</u>（《醫級雜病》）　清震湯治風熱上壅，三陽熱盛，腦似雷鳴，頭額核結如疙瘩狀，名雷頭風者。升麻（四分）　蒼朮（五分）　荷葉（乾者八分）</p>
<p>又方（《證治》）　羊屎（焙研）　酒服（二錢）。</p>
<p><u>偏頭風，左為血虛，右為氣熱。</u>　萆麻子（五錢）　大棗（去核，十五個）　共搗如泥，塗棉紙上，用箸一隻卷之，去箸納鼻中，良久，取下清涕即止。越治陶姓臥當排門縫，風吹後患頭痛數年，用此法不片時，清涕從口出不少而愈。</p>
<p><u>頭旋</u>（丁氏）　蟬蛻（一兩）　微炒為末，不時酒下（一錢），開水亦可。</p>
<p><u>眩倒</u>（《醫學》）　一方頭眩昏倒極效。白果（兩個，去殼）　生搗爛，空心滾水沖服。至重者，五服即安，老年更效。</p>
<p><u>真頭痛</u>（《證治》）　手足青至節，夕發旦死。蓋腦為髓海，受邪則死，灸百會穴（在前頂後頂之間），猛進大劑參附，亦有生者。</p>
<p>又方（《類方》）　黑錫丹治真頭痛，每服（四十丸），姜鹽湯下。黑錫　硫黃　肉桂　附子　木香　沉香　茴香　蘆巴　陽起石　肉蔻　金鈴子</p>
<p><u>氣攻頭痛不可忍者</u>（《證治》）　萆麻子（四粒，去殼）　乳香（二錢，共搗）　白蜜作餅，貼太陽穴上。如痛定，急解頂上頭髮出氣，並去藥。</p>
<p><u>止痛太陽丹</u>（又）　天南星　川芎（等分為末）　連須蔥白，同搗作餅，貼太陽痛處。</p>
<p><u>血虛頭疼</u>（《醫學》）　當歸　川芎（各五錢）　煎服。</p>
<p>一方治頭疼年久不愈者（又）　黃連（一兩）　酒煮服即愈。按：作五次試服。</p>
<p><u>頭疼不愈</u>（《隨息》）　羊腦甘溫，治風寒入腦，頭疼久不愈者良。多食發風生熱，余病皆忌。</p>
<p><u>頭疼欲死</u>（《各家》）　硝石末，吹鼻內即愈。</p>
<p><u>面上癢</u>（樊氏）　川椒（六錢）　煎湯洗。</p>
<p><u>骨槽風</u>（張璞山傳）　屋上瓦松（越陳越好）新瓦上（先煅炭）　豬下巴骨，按患取骨（後煅炭）　梅冰三十文，共研，麻油調敷患處，須留出瘡頭。如果對症，十餘天必效。</p>
<p><u>頭足麻木</u>（丁氏）　自頭麻木而下，至心窩即死。由足上麻，至膝即死。小兒糞（須乾者）瓦上焙至煙盡為止，每服（三錢），豆腐漿調服，或豆腐調亦可，或吳茱萸末，熱醋調敷兩足心，周時一換，以愈為度。</p>
<p><u>腰腳口眼歷節</u>（《醫學》）　一治風，腰腳疼，不可履地，兼治中風，口眼歪斜，及歷節痛風。松葉（一升，搗爛）　酒（三升）　浸七日，每服（一合），日兩服。或細切為末，酒下（二錢）。或蜜丸，服（三錢）亦可。</p>
<p><u>癱瘓（按：四體麻痹不仁。）偏枯</u>（《醫級雜病》）　鐵彈丸治此症，麻木瘙癢，或喎（口歪）癖牽釣，多痰疼痛，用此止痛通經。乳香　沒藥（各一兩，各去油）　川烏（兩半）　五靈脂（四兩）　麝香（一錢）　各研細，再合研，滴水為丸（如彈子大），每服（一丸），臨臥溫酒調服。</p>
<p><u>洗浴方</u>（《醫學》）　治風癱四肢不順，筋骨拘攣。歌云：椿槐桃李並茄柯，桑柘萆麻共一鍋。不論遠年與近日，一洗風疾盡消磨。</p>
<p><u>手足諸風</u>（丁氏）　四肢風痛，及一切濕腳風，漏肩風，濕氣作痛。蔥、蒜、姜各取自然汁（一小碗）熬濃，入飛羅面（二兩）　牛膝（四兩）　再熬成膏，用青布攤貼患處，或加鳳仙花汁（一盞）更妙。</p>
<p>又方（《醫學》）　冷痛如虎咬者，俱宜樟木屑（一升）　急流水（一斗）　煎，乘熱熏之，外用草荐圍住，勿令熱氣入目，其功甚捷。</p>
<p><u>白虎歷節風毒</u>（《證治》）　陳醋（一升）　蔥白（七合）煎濃汁，布浸，乘熱裹之，痛止乃已。</p>
<p><u>四肢歷節風</u>（《醫學》）　四肢疼痛如脫，醋磨硫黃敷之。</p>
<p><u>手足腫痛欲脫</u>　，是熱毒相攻而然（《食物》）馬屎汁潰之。</p>
<p>又方（丁氏）　豬油和羊屎塗。</p>
<p><u>手足節脫</u>（又）　但有皮連，不能舉動，名曰筋解。黃蘆酒浸一夜，焙乾研末，每服二錢，酒調下。</p>
<p><u>手足指腫痛</u>（丁氏）　並治蛇頭，蛇背，蛇肚。初起者，鹽梅（二個，去核）　蟑螂（三個，大而白頸者良）　共搗敷，封之。數次消。</p>
<p><u>手足心腫</u>（《本草》）　川椒（研末）　鹽（等分）　醋和敷。</p>
<p><u>手足底心爛</u>（丁氏）　如蟻窩，鵝掌皮煅末摻，鴨掌皮亦可。</p>
<p><u>婦人雞爪風</u>（《古今》）　灸法，因月經得此，不時舉發，手足攣束，如雞爪狀，疼痛難伸，於左右膝骨兩旁，各有一小窩，共四穴，俗謂之鬼眼，各灸三壯，即愈。</p>
<p><u>鵝掌風</u>（《各家》）　皮膚枯厚，破裂作痛，宜用此湯，越重越效。白礬　皂礬（各四兩）　柏葉（八兩）　水煎，先用桐油搽抹患上，再用桐油蘸紙點著，煙焰向患處熏片時，方將前湯乘熱貯桶內，手架其上，用布蓋，以湯氣熏之，勿令泄氣，待微熱，傾入盆內，蘸洗良久，一次可愈。七日忌下湯水，永不再發。</p>
<p>又方（丁氏）　指掌層皮剝落，血肉外露者是，豆腐沫熱洗，或鴿屎、白雄雞屎（炒研）煎，日洗。</p>
<p>又方（《玉曆》）　雄黃　山甲片　五倍子（去蟲，各五錢，研）　蘄艾（四兩）　共放瓶內，燒煙燻之，立軟。</p>
<p>又方（《證治》）　鴿屎炒研煎湯，日日洗之。</p>
<p><u>手指縫痛</u>（丁氏）　通草屑（研末）　雞子白調敷。</p>
<p><u>指頭畏寒</u>（又）　是時未冷，而指尖先作冷，名曰螺瘡，（鹽醋）調勻煎，候溫，將指頭泡入自愈。</p>
<p><u>指痛木癢</u>（《玉曆》）　凡受水濕之氣，毒聚不散，其指麻木掀痛，蜒蚰和銀硃共搗，擦之。遲則不治，必生蛇頭蛀節等症，趁初起多擦，決不生出，百試百效。</p>
<p><u>風熱臂痛</u>（《醫學》）　桑枝（一小升切炒）煎，一日服盡。</p>
<p><u>水病足腫</u>（《本草》）　青蔥煮湯，漬之。日三五次。</p>
<p><u>病後足腫</u>（《醫學》）　狗脊煎湯常洗。張璞山說：狗脊治足腫，因濕熱腫也。</p>
<p><u>中肥足潰</u>（丁氏）　農家糞澆地上，烈日曬逼之下，足踐於此，受熱氣之毒，必足趾腫痛，似潰非潰，俗名惹肥。鴨毛煎湯，和皂礬洗之。</p>
<p><u>遠行足痛</u>（又）　白糖對酒服。</p>
<p><u>腳指痛</u>（丁氏）　大腳指縫中生毛，指之痛極，桐油煎透，滴一點於毛上，即脫，忍痛少頃愈。</p>
<p><u>腳指縫白爛</u>（《醫學》）　鵝掌黃皮（燒炭），敷之。如有水出，黃丹（研飛過）摻之。</p>
<p>又方（《證治》）　嚼茶葉敷之。或蚌粉摻之。</p>
<p><u>腳痔</u>（陳篤軒）　兒茶、桃仁共搗（捏如棗核大），夾指縫中。</p>
<p>又方（楊小長生）　蛇殼背上一層，纏足指半日而愈，或蛇殼（煅炭）摻上，同驗。</p>
<p><u>腳底木硬</u>（丁氏）　牛皮膠用生薑汁化開，調南星末，塗上，烘物熨之。</p>
<p><u>腳癮</u>（又）　腳底紅腫熱痛，蒜和鹽搗敷。</p>
<p><u>腳心腫起</u>（又）　堅硬如鐵，不能履地，膝上毛孔，時時流水，身發寒戰，惟思酒食，草烏頭（炒研末）敷。並用韭菜子（炒三錢）煎服。</p>
<p><u>腳跟腫痛</u>（《食物》）　黃牛屎，入鹽炒熱罨之。</p>
<p><u>腳脛無頭遍腫</u>（玉曆）　大黃（研細）　桐油調，搽之。若腐爛漸起，用大黃片，浸軟，扎瘡口上，即愈。</p>
<p>腿癢難忍，名寒毛瘡（《丁氏》）　豆腐渣，炒熱敷之。用布包緊，冷則隨換，包一夜愈。</p>
<p><u>腿疼</u>（《醫學》）　芥菜子（末）　松香（末，各一兩）　共搗成膏，布攤貼疼處，出汗則愈。</p>
<p><u>腳腿熱腫如火炙</u>（丁氏）　舊鐵磨水塗之。一名赤遊風，或芭蕉根搗塗。</p>
<p><u>初起鶴膝風</u>（《玉曆》）　晚蠶砂（一升，炒熱）　桂枝（研末）　桃葉（各四兩）　蒸熱，共入絹內，扎住，熨患處六七次，愈。</p>
<p>又方（《證治》）　糟（四兩）　肥皂（一個，去核）　芒硝　五味子　砂糖　薑汁（各一兩）　研勻，日日塗之，加入燒酒更炒。</p>
<p><u>漏肩鶴膝風</u>（樊氏）　兩症痛甚者。白芥子　生薑（各一兩）　胡椒（廿四粒）　俱研，麵粉頓熟，火酒調如膏，布攤貼之。要忍痛大半日，去藥即愈。</p>
<p><u>寒濕氣，漏肩風，腳腿諸般疼痛皆治</u>（《各家》）　牛皮膠　生薑汁　蔥汁　石灰（一小塊）　同溶化作膏，貼患處。</p>
<p><u>治腳氣腫痛，鶴膝風，不能動履</u>（《醫學》）　生薑自然汁（一碗），入牛皮膠（一兩）熬成膏，入乳香、沒藥（各一錢），攪勻，用絹攤貼患處，次日將水入藥碗內，去水，又攤又貼。</p>
<p><u>腳氣論</u>（《證治》）　夫腳氣者，古謂之緩風，又謂之厥，是古今異名也。有乾溼之分，其腳腫者，名濕腳氣；不腫者，名乾腳氣。屬風寒暑，流注而然。</p>
<p>又（《本草》）　腫而痛者，為濕腳氣，宜清熱利濕搜風；痛而不腫，攣縮枯細者，名乾腳氣，宜養血潤燥舒筋。</p>
<p><u>腳氣作痛貼引法</u>（《醫學》）　蓖麻仁（七粒）　同蘇合香丸，搗貼足心，痛即止。</p>
<p><u>洗腳氣方</u>（又）　川椒　荊芥穗（各一兩）　獨活　羌活　木瓜（各五錢）　白芷（三錢）　煎去渣，溫洗後，拭乾，仍用川椒炒熱，包裹熨患處，或鹽炒亦可熨。</p>
<p>又方　川椒（一兩）　蔥（一握）　生薑（二兩）　煎湯洗之。</p>
<p><u>腳氣腫痛</u>（《醫級雜病》）　敷腳氣方，白芥子、白芷（等分），薑汁調敷。</p>
<p>又方（丁氏）　石膏（生熟各一錢）　青黛　赤石脂（各一錢）　梅冰（少許）　共研，香油調敷。</p>
<p><u>乾腳氣痛</u>（又）　乾木瓜（一個，切片）　白礬（一兩）　煎，乘熱熏洗數次。</p>
<p><u>寒濕腳氣</u>（《食物》）　可吃牛皮膠（一塊），麵炒成珠，研末，每服（一錢），溫酒下，其痛立止。</p>
<p><u>手足不舉</u>（《名醫》）　孫少府治一人病此，諸醫以為風，針手足，不效。孫曰：此腳氣也。用檳榔（三錢）　生薑（三片）　紫蘇（七片）　陳皮（三錢）　數服愈。按：此乃腳氣上衝手也。</p>
<p><u>雞鳴散</u>（《醫級雜病》）　治男女腳氣第一方，如感風濕流腳，痛不可忍，及浮腫者，宜先與此方。檳榔（七個）　橘紅　木瓜（各一兩）　吳茱萸　蘇葉（各三錢）　桔梗（五錢）　共末，每服（五錢），加生薑（一片），宜五更空心服，服後宜食乾物壓之。天明當下黑水，此寒濕之毒邪下泄也。</p>
<p><u>腳氣上衝</u>（《醫學》）　腹脹滿悶，威靈仙末，溫酒調下（二錢），痛減一分，則藥亦減一分。</p>
<p><u>腳氣入腎</u>（又）　小便悶痛，氣喘面黑欲絕者。牛膝（二兩）　當歸（一兩）　桂心（八錢）　小茴香　木瓜（各七錢）　朴硝（五錢）　煎。（按：作十劑服。）</p>
<p><u>腳氣衝心</u>（又）　白礬（三兩）　煎湯，浸洗兩足，自愈。</p>
<p><u>腳氣暴死方</u>（《名醫》）　腳氣作發，惡寒發熱，兩足腫大，心煩體痛，垂死者。杉木節（四兩）　檳榔　大腹皮　青橘葉（各二兩半）　切細，長流水煎，分作三服，一日服盡。如大便利下黃水，其病除根。未愈，數日後再服一劑，以愈為度。外用杉木、橘葉煎湯洗。查此症非風邪，乃氣逆也。檳榔行至高之氣，腹皮行胸膈之氣，杉節行肢節之氣，橘葉行肝氣，氣行則病去，藥不大劑，恐不勝其邪氣也。</p>
<p><u>足久不履地</u>（又）　威靈仙末，空心溫酒和服（二錢），可加至六七錢，忌茶麵。</p>
<p><u>背腿腰間一點痛不可忍</u>（王暗人）　芫花根末，醋調敷之。如貼不住，以帛束之，更宜產後。</p>
<p><u>肩背筋骨痛方</u>（《醫學》）　槐子　核桃　細茶葉　脂麻（各五錢）　煎服神效。</p>
<p><u>腎臟風</u>（失名）　遠志（一兩）　煎湯洗。</p>
<p><u>陰囊濕癢抓破</u>（又）　蛇床子煎湯洗。</p>
<p><u>囊癢</u>（各家）　大蒜殼、陳荷葉煎洗，或皮硝煎洗，妙極。</p>
<p><u>腎漏</u>（樊氏）　石灰散治此症，陰囊先腫後穿破，出黃水，瘡如魚口，能致命。</p>
<p>五倍子（同石灰炒黃色去灰）　攤地上出火毒，研細，不犯銅鐵器，乾摻上。</p>

<h2>雜症</h2>
<p><u>肥人求瘦</u>（又）　服蘆茹（即茜草）丸，以自消損。</p>
<p><u>渾身蝨出</u>（丁氏）　但能吃水，不能食物，舌尖出血不止，身齒俱黑，唇動鼻開。</p>
<p>飲（鹽醋）　湯十餘日，愈。</p>
<p><u>身上無故出蛆</u>（又）　蛇床子末，香油調搽。</p>
<p><u>鬼擊身青腫</u>（又）　金銀花（一二兩）　煎服。</p>
<p><u>鬼擊欲死</u>（又）　烏雞血，滴口令咽，破開此雞，貼放心坎，冷乃棄之路旁。或將雞血塗心坎。或雄黃末，吹鼻中。或醋少許，吹鼻孔。</p>
<p><u>鬼怪交合</u>（又）　男女為鬼怪迷惑，而交媾不已者。桐油多塗陰處，數次自絕。</p>
<p><u>食物作酸</u>（又）　蘿蔔生嚼數片，或生菜嚼之。</p>
<p><u>飲食善飢</u>（又）　糖煮芋艿，儘量食之。或蠶繭殼（七個），絲綿亦可，煎飲，並治三消諸病。</p>
<p><u>聞藥即吐者</u>（又）　灶心（即鑊臍下）土末，以水丸，塞兩鼻孔。</p>
<p><u>異鄉不服水土</u>（又）　本鄉穿過鞋底上泥，和水澄清，飲之。</p>
<p><u>蝦蟆瘟</u>（又）　側柏葉搗自然汁，調蚯蚓泥，敷最腫處。按：此即今之痄腮。</p>

<h2>藥辨真假損益</h2>
<p><u>鹿茸</u>（東雙橋裘賡三說）　最好是關東茸，額闊黃毛無黑色，並順逆柔軟不硬，角頂高者為高莊，即低者亦佳，取粗壯為是。魚茸是鯊魚所化，額內有黑毛，且硬不柔，不中用。</p>
<p><u>蒙桂</u>（又）　此桂最好，出自螄子做窠之處，原來皮外有蛀蟲眼。又說，凡桂油，留一線就好。</p>
<p><u>燕窩</u>（又）　有七十八種，最好出是緬甸。如拳者，名拳燕。亦有似瓢者，名瓢羹燕。熟後冷而復熱，其肉不硬，此外復熱則硬。</p>
<p><u>胖大海</u>（《道聽集》）　味甘淡，治火閉痘，服之立起，並治一切熱症，勞傷吐衄下血，消毒去暑，時行赤眼，風火牙疼，去積下食，痔瘡漏管，乾咳無痰，骨蒸內熱，三焦火症諸瘡皆效，功難盡述。按：此肉味佳可以並服。</p>
<p><u>黃精</u>（《食物》）　仙書太陽之草，名黃精，食之長生。太陽之草，名鉤吻，食之即死。越遇餘姚藥客駱說：黃精有根，如根硬者，食之死，未卜是否。</p>
<p><u>馬齒莧</u>（丁氏）　一名長命菜，性清涼，內服外敷，神效之至，亦名瓜子菜。（按：一名豆版莧。）</p>
<p>三十六種風，熬膏內服外敷，日久自愈。</p>
<p>楊梅瘡，用一大握煎湯，溫服。</p>
<p>發背諸毒，水煎沖酒，熱服出汗，三服愈。</p>
<p>痔漏，每日蒸熟服，以愈為度。外用瓦上松（舊屋上有），花椒煎湯熏洗，尤妙。</p>
<p>痔瘡，煮食，並以湯熏洗。</p>
<p>肛門腫痛，煎湯熏洗，日三次。</p>
<p>頭瘡腫焮，年久不已，搗敷三次。</p>
<p>各種頑瘡，同蒲公英搗敷。</p>
<p>惡瘡，有肉如飯粒奪出，破之流血隨生，燒枯研末，豬油調敷，永忌鵝肉。</p>
<p>身面斑痕，煎湯日洗二次。</p>
<p>多年頑瘡臁瘡不收口，蒸煮多食，外搗敷，日三換。</p>
<p>臁瘡有蟲蛀爛，搗敷，蟲自出。</p>
<p>蟻螻窩，生腳腿間，及皮肉生瘡，或痛或癢，加鹽少許，搗敷數次，須先用花椒煎湯，洗淨。</p>
<p>濕癬白禿，加石灰末，炒紅搗敷。</p>
<p>赤遊風毒，加靛青根，搗敷。</p>
<p>血淋，搗汁溫服。</p>
<p>血痢，搗汁和蜜一匙，空心溫服。</p>
<p>產後血痢，小便不通，搗汁三合，煎，沖蜜一合，服。</p>
<p>腹中寸白蟲，煮一握，和鹽醋空心食，蟲盡出。</p>
<p>小兒走馬牙疳，燒灰搽，用根，加雄黃末，搽。</p>
<p>陰腫，搗敷。</p>
<p>外腎腫脹，雞蛋黃和塗。</p>
<p>白帶白淫，搗汁一盅，雞子清調，溫服二次。</p>
<p>痘後起疔，搗爛敷，數日拔出，愈。</p>
<p>痘後餘毒，曬乾，加綠豆、赤小豆、石膏，共研末，豬油調搽。</p>
<p>各種蟲毒，搗汁一升，飲，日飲四五次，渣敷患處。</p>

<h2>補遺</h2>
<p><u>斑痧</u>（丁氏）　食鹽（一握）　擦前後心，及腰脅，出許多紫斑，愈。或搗蒜頭，塗兩足心。</p>
<p><u>陰陽痧</u>（又）　鹽（二斤，炒熱）　青布裹作兩包，熨背心，冷則易，或熨臍上，亦可。</p>
<p><u>喉痹</u>（林屋山人）　秘方治喉蛾，纏喉風閉，雖暑天可用。生附子片（塗白蜜炙黑）收藏，臨用取如綠豆大一粒，含口內，咽津下，愈。</p>
<p><u>心經疔</u>（丁氏）　喉腫心痛，牙緊發慌，手足麻木，名硃砂症，又名心經疔，非喉風也。紅紙油捻，照前後心，見有紅點，銀針挑破，內有紅筋，須挑出，用往來門腳下泥，敷，立愈。如無紅點，少頃再照，或藥後再看。</p>
<p><u>喉鼻爛，喉內生瘡，鼻孔亦爛，若作喉風治，立死。</u>（又）　白鹽梅（一個燒灰）　枯礬　炙穿山甲（各一錢）　共末，吹。</p>
<p><u>山嵐瘴氣</u>（又）　犀角磨水服，或羚羊角末，水調服，或生熟大蒜頭（各七片）　共食之，少頃吐瀉，或吐血而愈。</p>
<p><u>中暑赤丹</u>（又）　生白扁豆數粒，食之不腥，即搗生扁豆汁（一小杯），服之愈。按：身有紅塊者是。</p>
<p>年久無子（又）　二月丁亥日，取杏花、桃花要多，陰乾研末，擇戊子日，和井水煎服（一茶匙），日三服，三個月後必孕。</p>
<p><u>小產</u>（又）　絲綿（一兩）　新瓦上煅炭末，空心溫酒沖服，須於月內服，不再墮。</p>
<p><u>保小產方</u>（又）　頭二蠶繭黃名絆絲（瓦上煅炭末，二錢）　桂圓（十六粒）　煎湯送下。</p>
<p>跌撲動胎下血（又）　砂仁（炒研末，六分）　酒下。</p>
<p><u>孕婦</u>（又）　小便多而動紅，勢欲小產，蔥頭（三錢），煎服。</p>
<p><u>孕中胎壓尿閉</u>（又）　令孕婦睡下，將腿吊起，即通。</p>
<p><u>孕婦怔忡</u>（又）　豬心（一個，不下水蒸）　硃砂（三分研搗）　調服。</p>
<p><u>產後便閉</u>（又）　五七日，大小便閉塞，切不可服苦寒打藥，用大麥芽（微炒研末），每服三錢，開水調，與粥相間食。</p>
<p><u>產傷尿脬，茶水入口即尿</u>（又）　大鯉魚（一尾）　只取鱗，用油炸，令酥脆，加鹽醋薑蔥拌勻，蒸食之，立愈。按：是脬破。</p>
<p><u>產後尿脬脫出</u>（又）　棕樹根和瘦豬肉（即精豬肉），久煮去根，食肉與湯，三五次，自收。</p>
<p><u>婦人血枯</u>（又）　白鵝血滾酒沖服。有血積者，飲白鴨血。</p>
<p><u>白淋</u>（中正同陳廿八）　鮮益母草（一兩）　煎服，無不效。</p>
<p><u>諸物入鼻脹痛不出</u>（丁氏）　牛油（如棗核大）　納鼻中，油熔，則物潤而出。</p>
<p><u>小便尿血</u>（又）　指甲（五分）　頭髮（一兩）　各燒研末，空心，酒下。或萵苣搗敷臍上。</p>
<p><u>急慢驚風</u>（又）　酒藥（一丸）　切開，用半丸，同蔥頭（連須數個），搗如餅，中作小窩，加香油（少許）　滴窩中，新瓦焙，攤布上，如膏藥然。先將燈草（兩段）十字交，放在當臍貼上，終食間，即瀉出風熱寒積而愈。</p>
<p><u>吞金箔</u>（又）　或閉喉管，或閉肺管，遲則難救，生羊血灌之。</p>
<p><u>壁鏡（即蟢子）毒人</u>（又）　白礬末塗之。</p>
<p><u>蚯蚓毒</u>（又）　形如大麻瘋，眉發皆落，每夕聞身中有聲，如蚯鳴，多用鹽煎湯浸洗。</p>
<p><u>蜘蛛毒</u>（又）　成片如痱子狀，苧麻葉（連梗搗汁），青黛調，或藍靛，鴨翎蘸敷，麻汁隔夜不用。</p>
<p><u>鶴血毒</u>（又）　此係鶴頂之血，黏在樹草間，人以手足誤觸，登時赤腫疼痛，青松毛和糯米飯同搗敷。</p>
<p><u>中悶香蒙汗毒</u>（又）　飲冷水，及噴面。</p>
<p><u>中飛絲毒</u>（又）　嚼蘇葉，愈。</p>
<p><u>雷誤震死</u>（又）　蚯蚓搗爛，敷臍中。</p>
<p><u>入井塚受伏氣</u>（又）　凡入井墳，須先以雞鴨毛投之，如直下無毒，徘徊有毒，宜以酒數升，灑其中良久，可入。如受伏氣，則令人冒悶，奄忽而死，急取井水，噀其面，並冷水調天雄黃（二錢），灌之。倘轉筋入腹，痛欲死者，即於臍之左邊離二寸，艾灸十四壯。又用生薑（一兩）　酒（五杯）煎服。又醋煮衣服，令熱濕裹於轉筋處。又濃煎鹽湯，浸手足，先胸腹。</p>
<p><u>解吞木鱉子</u>（又）　中此毒，發抖欲死者。香油（一兩）　白糖（一兩）　和勻灌之。按：如禽獸受此毒者，亦可用此法。</p>
<p><u>受一切毒氣</u>（又）　五爪金龍，到處有，用根，加鹽（少許）　搗敷。</p>
<p><u>刺毛蟲傷方</u>（《證治》）　春夏樹下，牆塹磚瓦間，有一等雜色毛蟲，極毒。凡人觸著，則放刺毛，入人手足，自皮至肉，自肉至骨，先癢後疼，必至骨肉皆爛，甚可惡也。此名中射工毒，諸藥不效。用好豆豉（一碗）　青油（一名桕油，半盞）　拌勻搗爛，厚敷，經一時久，豉氣透入，則引出蟲毛，紛紛可見。取下豉，埋在土中，香白芷湯，洗患處。如肉爛，烏賊骨末敷之，愈。</p>
<p><u>螞蝗入耳</u>（丁氏）　田中泥放耳邊。</p>
<p><u>蜈蚣咬傷</u>（又）　頭垢泥擦之，或黃爛雞屎塗，或嚼小蒜塗，或十指甲磨水敷，尤妙。</p>
<p><u>拔蛇牙方</u></p>
<p>凡蛇咬，必有一齒脫下，以致腫爛，燈草燒灰摻之。</p>
<p><u>惡獸毒蛇咬傷</u></p>
<p>白礬　生甘草（各二錢）</p>
<p>共末，每服二錢，冷水調下，並此末，香油調敷。</p>
<p><u>流火</u>（又）　腿紅腫放光，野木蓮蓬藤葉，煎湯熏洗，豆腐渣敷之。三日愈。</p>
<p>又方（周楓亭）　礦灰（二三斤）　水浸隔宿，取其水面浮起一層，逼去清水，生桐油調敷，頗效。或酒店治酒灰缸面，亦可。</p>
<p><u>燒酒醉死</u>（又）　井底泥罨心胸，新汲水浸其發，再將青布浸濕，貼胸膈，溫則另換，時以冷水，少灌其口。或綠豆粉蕩皮，令多食，或熱豆腐切片，遍身貼之。冷者，即換熱者。或鍋蓋上氣水半盅，灌之。</p>
<p><u>跌打損傷</u>（丁氏）　生半夏末敷，止血定痛。</p>
<p><u>筋縮</u>（又）　損傷筋縮，年久不愈。楊梅樹皮（曬乾為末）　和燒酒，蒸熟調敷，用布紮緊，每日一換，五次愈。</p>
<p><u>舊傷天陰作痛</u>（又）　益母草膏為丸，每服（錢半），熱酒下，十日愈。</p>
<p><u>跌厥</u>（又）　跌打損傷，氣絕不言者。韭菜汁和童便（一盅）灌之。</p>
<p><u>金傷腸出</u>（又）　小麥水煎濾汁，待極冷，令病人臥席上，含噴其背，則腸漸入。初噴時，勿令本人知，並勿使多人在旁，以泄其氣，如腸尚未入，抬席四角輕搖，則自入。既入，須麻油潤線，縫之。仍以油潤帛，扎束，慎勿驚動，以免瘡口復開。</p>
<p>又方　戮傷腸出，醋煮溫洗，隨洗隨入，外用活雞，剝皮去毛，乘熱貼之。</p>
<p><u>眼睛跌出</u>（又）　活豬身上刲肉（一小塊），趁熱貼上，少頃自納。</p>
<p>又方　老南瓜用瓤（瓜內如絮之物），搗爛厚封，外以布包勿動，干則再換。並治炮傷眼目。</p>
<p><u>車輾及墜馬下傷</u>（又）　服熱小便（一碗），立愈。</p>
<p>又方　墜馬血瘀胸腹，吐血。藕根末，酒服（一匙），日兩服，不效再服。</p>
<p>又方　騎馬傷股破爛。抱過雞蛋殼，瓦上煅末，香油調敷。</p>
<p><u>跌撲傷筋</u>（又）　韭菜，搗爛敷之。</p>
<p>又方　接筋，旋覆花根絞汁，以筋相對，密塗而封之，即續好矣。</p>
<p><u>陽物割落，傷口不合</u>（又）　將所割陽物焙末，酒沖服。</p>
<p><u>折傷筋骨疼痛</u>（又）　刺雄雞血，和溫酒服，隨量飲。或雞屎燒末，塗患處。</p>
<p><u>一切損傷</u>（又）　軍營出征，每將臭蟲（數個），縫在衣襟邊內，得以人氣不死，遇有一切傷殘，將衣襟擦牙，使臭蟲血黏牙，用溫開水灌，即活。</p>
<p><u>跌打傷後，行動不便</u>（又）　用罐盛尿，火上燒熱，時時熏之，數次愈。</p>
<p><u>腳趾割破，久不收口</u>（又）　雞腳骨燒枯研敷。</p>
<p><u>閃跌傷腰</u>（又）　白葡萄乾（一兩）　酒煎服，重者兩服愈。</p>
<p><u>跌打損傷，濕爛不幹</u>（又）　羊皮金紙，以金面貼傷處，過夜即愈。</p>
<p><u>損傷碎骨，在內作膿</u>（又）　田螺捶爛，酒糟和勻，敷四圍，中留一孔，其骨即出。</p>
<p><u>馬咬及踏傷</u>（又）　不論人屎、馬屎、鼠屎，燒灰，豬脂調敷，內服蘇木湯（一碗），或服童便，韭菜汁亦可。</p>
<p><u>跌打損傷不食</u>（又）　生豬肉（切細末，一錢）　溫酒送下，即思食。</p>
<p>又方　白糖沖酒多服。</p>
<p><u>箭頭針刺入肉</u>（又）　栝蔞根搗敷。</p>
<p><u>銃子入肉</u>（又）　蜂蜜（八兩）　煎開，加燒酒（一斤），隨量熱服，安臥取汗，次日銃子自出。</p>
<p><u>跌打牙動</u>（又）　藜蒺根燒灰，塗。</p>
<p><u>割傷舌，已將斷未落</u>（又）　雞蛋殼裡白皮，套住舌頭，用天花粉（三兩）　赤芍（二兩）　薑黃　白芷（各一兩）　研末，蜜調塗舌根。以白蜜調白蠟，稠稀合宜，敷在雞蛋皮上，日敷數次。三日舌自接住。去雞蛋皮，用蜜、蠟兩物勤敷，七日全愈。</p>
<p><u>跌撲穿斷舌心，血出不止</u>（又）　鵝翎蘸醋，頻刷斷處，血即止。或精豬肉切片貼之。或用蒲黃炭　杏仁　硼砂（各少許）　研末，蜜調成膏，含化愈。</p>
<p><u>咬去唇舌</u>（又）　川烏　草烏　共末，攤紙上貼之。按：此症乃病使然者居多。</p>
<p><u>魚肉各骨入肉</u>（又）　山楂研末調敷。如在口中牙縫等處，煎濃汁，含一二時，自出。</p>
<p><u>水銀入肉</u>（又）　川椒末，生雞蛋白調敷，用布包緊，過夜即出。</p>
<p><u>傷爛</u>（又）　銅鐵竹木等物入肉，拔出後，傷口腫爛不愈，天雄黃末敷之。有水流出，即愈。</p>
<p><u>銅鐵拔之不出</u>（又）　米糖（即飴糖）敷之。俟發癢時，將本人縛住，用力敷之。</p>
<p><u>跌閃腰痛</u>（又）　蔥白搗爛炒熱，將痛處擦透，即以生大黃末，薑汁調敷。</p>
<p><u>打死回生</u>（又）　皂角　細辛　半夏　南星（各一錢）　共末，吹鼻即醒。</p>
<p><u>足傷</u>（又）　足被鞋擠破，及赤腳者，誤踏菱角受傷。不帶殼蜒蚰（名鼻涕蟲）煅存性，研末，加梅冰片（少許），麻油調敷。</p>
<p>又方　足踏釘物受傷。泥鰍搗爛，入白糖敷之。</p>
<p><u>肩傷</u>（又）　肩被重擔壓磨傷。雞蛋（兩個，去白用黃）　熬取油，加冰片（少許）　搗敷。</p>
<p><u>火泡傷</u>（丁氏）　蠶繭或綿子煅研，麻油調敷。</p>
<p><u>火傷</u>（又）　龜版末　冰片（少許）　麻油調敷。</p>
<p><u>湯火或粥泡傷</u>（又）　礱糠（即穀殼）燒灰，研，和水厚敷患處，一日愈，並無痕。</p>
<p><u>骨入胸膈作痛</u>（又）　魚鱗燒末，酒送服。</p>
<p><u>天絲入咽生瘡</u>（又）　白礬、巴豆燒灰吹之。</p>
<p><u>蠅入咽喉</u>（又）　蝦蟆眼睛研爛，嚥下。</p>
<p><u>吞發繞喉</u>（又）　亂髮燒灰（即血餘炭）　開水下，己發尤妙。</p>
<p>又方　舊木梳燒枯，研末，酒沖服。</p>
<p><u>誤吞豆入氣管</u>（又）　土狗（即螻蛄，數個）　杵爛，敷喉腫下，其豆自入。</p>
<p>又方　諸豆鯁喉，螻蛄搗爛，敷喉外腫處。</p>
<p><u>誤入碗絲，喉舌腫大</u>（又）　嫩綠麻稈（一根）　將一頭燒透，當作煙筒，呼吸自消，或多食熟韭菜。</p>
<p><u>吞田螺及螺螄靨鯁喉</u>（又）　以水多灌鴨口，少頃將鴨倒提，接取流出之涎，飲下即化。</p>
<p><u>保產神效方</u>（《道聽集》）　凡婦人三個月，久慣小產，百藥不效者。梅梗（三五條）　煎濃湯飲之。復飲龍眼（即桂圓）湯，無有不保者。按：此須產之半月外及月外無病時服。</p>
<p><u>古黑神散</u>（《醫方》）　治橫生逆產，及胎前產後，虛損崩漏等症。百草霜（即素燒茅草灶火門上煤也）　香白芷（等分）　共末，每服（二錢）　水煎，沖童便（一盅），醋少許。</p>
<p>《女科要旨》（陳修園）　名為催生如神丹，治逆產橫生，其功甚大。書云：血見黑則止，此藥不但順生，大能固血，又免血枯。此方有加麝香而仍名黑神散者，不知產婦臨盆，氣血宜順，安得以芳香之物散亂之，致生他變。特錄原方以質高明。</p>
<p><u>小兒初生</u>（《名醫》）　韭菜汁灌之，吐出惡血，長則無病，驗。韭能歸心氣，而去胞中惡氣，並治胸中也。</p>
<p><u>治瘰𤶱方應驗如神</u>（胡瀛嶠）　聞此方治驗多人，從此設法取來，有來歷用八十洋銀而得此云云。熟地（八錢）　炒生地　山藥（各四錢）　制首烏　西潞黨　穿山甲　鱉甲　麥冬（各三錢）　當歸　皂角刺　象貝　天花粉（各二錢）　荊芥　生黃耆（各錢半）　甘草（八分）　全蠍（四隻）　服者多則八帖，小兒減半，切勿輕視。</p>
